
I. INTRODUCERE 

PERIODIZAREA ISTORIEI ŞI CIVILIZAŢIEI BIZANTINE 



Totalitatea aspectelor legate de istoria, evoluţia, caracteristicile culturii şi 
civilizaţiei părţii de est a Imperiului roman este studiată de Bizantinologie. O 
componentă importantă a ei o constituie istoria şi spiritualitatea Bizanţului. Deşi ne 
vom referi şi numai la perioada de existenţă a Imperiului bizantin, sfera de 
cuprindere a civilizaţiei bizantine depăşeşte cu mult cadrul strict temporal dar şi 
spaţial al acestei perioade. Supravieţuirea civilizaţiei bizantine chiar propriei sale 
istorii, dovedeşte vitalitatea spirituală, inepuizabilitatea resurselor de regenerare, a 
concepţiei pe care s-a bazat-credinţa creştină ortodoxă - din a cărei sevă s-a adăpat. 
Studierea istoriei şi culturii bizantine are, deci, o deosebită importanţă în realizarea 
unei imagini cât mai veridice asupra sensului dezvoltării întregului sud-est european, 
a ţărilor de pe malurile Mediteranei şi a Mării Negre. 

Nu se poate pătrunde în esenţa fenomenului de cultură şi civilizaţie, nu 
se poate înţelege acea forma mentis care caracterizează până în zilele noastre marea 
comunitate a popoarelor din această zonă, fără a cunoaşte istoria, cultura şi civilizaţia 
bizantină. 

Este o realitate de necontestat că civilizaţia medievală europeană s-a 
născut în sud-estul continentului şi în Orientul Apropiat într-un moment în care 
cărţile sale apusene şi centrale erau bântuite de popoarele barbare şi când viaţa 
urbană, creatoare şi purtătoare de cultură, s-a dezorganizat. Slăbirea resurselor 
materiale şi spirituale ale lumii europene păgâne, răspândirea rapidă a creştinismului, 



a însemnat grăbirea procesului de descompunere a Imperiului roman. Fustei de 
Coulanges consideră apariţia creştinismului ca semn al sfârşitului antichităţii. Spre 
deosebire de antichitatea europeană care era preponderent romană, unde fiecare oraş, 
fiecare cetate, fiecare casă îşi avea divinitatea ei, creştinismul a adus o singură 
divinitate, unind oameni, schimbându-le, îmblânzindu-le mentalitatea, pregătind 
realizarea Europei în sensul comuniunii popoarelor ce o locuiau. 

Este deosebit de important să nu uităm că Naşterea, Viaţa, Moartea şi 
învierea Mântuitorului Iisus Hristos, întreaga Sa lucrare pământească, sunt legate 
nemijlocit de răsăritul Imperiului roman, că Sfinţii Părinţi ai Bisericii au activat în 
Răsărit. Cultura şi civilizaţia elenistică au premers în realizarea unei răspândiri a 
culturii şi civilizaţiei greceşti, legând marea varietate a lumii orientale, pregătind-o şi 
apropiind-o de civilizaţia creştină. 

Vreme de mai bine de o mie de ani, în timp ce apusul Europei cunoştea o 
evoluţie mai lentă, constituindu-se aici foarte încet o cultură şi o civilizaţie distinctă, 
Imperiul bizantin a fost caracterizat printr-o monarhie absolută şi o administraţie 
puternic centralizată, având la bază cultura greacă şi dreptul roman, pătrunse de 
elementele civilizaţiei orientale. Această originală chintesenţă se va răspândi apoi pe 
o largă arie în Europa sud-estică şi chiar centrală, dând un anume specific culturii 
popoarelor din această zonă. In fapt, Bizanţul a fost singurul stat civilizat din Europa 
Evului Mediu timpuriu iar vitalitatea orientală dublată de credinţa creştină au asigurat 
Ortodoxiei un rol hotărâtor în evoluţia istorică a bătrânului continent. 

BIZANŢ, BIZANTIN, BIZANTINI sunt noţiuni de origine modernă, 
datând din secolele al XVI-lea - al XVII-lea. Ar fi o greşeală să se creadă că 
locuitorii Imperiului de Răsărit se considerau un popor nou apărut în istorie. 
Dimpotrivă, ei se considerau pe mai departe supuşi ai Imperiului roman, ai unui 
imperiu care îşi continua existenţa chiar dacă barbarii au rupt partea sa de Apus. 

Locuitorii îşi spuneau romani, tot aşa cum guvernul se autointitula 
„împărat al romanilor". Propria ţară şi-au numit-o întotdeauna România sau, oficial, 
Basileia ton Romaion, adică „împărăţia romanilor" iar locuitorii, deşi majoritatea 
vorbeau limba greacă, erau numiţi romaioi, adică romani şi niciodată ellenes, adică 



eleni. Multă vreme „elen" era sinonim cu păgân şi termenul se referea la adepţii 
filozofiei antice sau ai diferitelor doctrine mistice ale elenismului. 

Până şi apusenii care au venit în contact cu Imperiul îl numeau România 
iar turcii şi arabii, Rum, adică „ţara Romei". De aici şi forma Râm la cronicarii 
noştri din veacul al XVII-lea. 

Numele de bizantini nu-1 purtau decât locuitorii oraşului 
Constantinopol, dovadă a puternicei tradiţii şi ataşamentului faţă de trecut a 
locuitorilor urbei. Primul împărat a cărui limbă maternă a fost greaca a domnit abia la 
sfârşitul veacului al Vl-lea, Mauriciu (582-602). Până la reformele fundamentale 
introduse de Heraclius I (610-641), toate instituţiile politice şi militare au rămas 
preponderent romane. 

ÎNCEPUTURILE ŞI SFÂRŞITUL IMPERIULUI BIZANTIN sunt 
chestiuni asupra cărora părerile bizantinologilor sunt împărţite. Istoria sa este 
încadrată cronologic de către unii istorici între 8 noiembrie 324, momentul în care 
Constantin cel Mare începe construirea „noii Rome" şi 29 mai 1453 când, sub 
loviturile otomanilor, această capitală cade, îngropând sub dărâmăturile sale ceea ce 
mai rămăsese din odinioară înfloritorul Imperiu. Alţii fixează începuturile istoriei 
Imperiului în 395, an în care, murind împăratul Teodosie cel Mare, se realizează 
împărţirea statului între cei doi fii ai săi: Arcadius (partea de Răsărit) şi Honorius 
(partea de Apus). Această despărţire are însă o mai mică importanţă decât hotărârea 
lui Constantin de a întemeia oraşul care îi va purta numele şi care va fi capitala 
viitorului Imperiu. In fapt, statul roman era divizat deja de pe timpul lui Diocleţian 
(284-305). 

Chiar şi în ceea ce priveşte sfârşitul Imperiului, trebuie făcute câteva 
precizări. Despotatul Moreei cu capitala la Mistra a rezistat ofensivei otomane până 
în 1460, după cum, un mic stat bizantin a continuat să existe în jurul portului 
Trapezunt până în anul următor, 1461. Desigur, ele nu mai reprezentau atunci ideea 
de Imperiu bizantin dar fuseseră ultimele bastioane ale civilizaţiei greceşti. 

PERIOADELE MARI ALE ISTORIEI BIZANTINE. în evoluţia sa 
istorică, Bizanţul cunoaşte trei perioade mari. Prima, care ar putea fi numită perioada 



Imperiului romano-bizantin, este cuprinsă între anii 330 şi 610. Trăsăturile esenţiale 
ale acestei perioade se caracterizează prin faptul că civilizaţia şi cultura erau mai ales 
latine. Mai precis, este perioada diglosiei greco-latine: latina era limba statului, a 
civilizaţiei, în timp ce greaca era limba culturii. O considerăm ca pe o perioadă de 
tranziţie, istoria ei rămânând încă istoria părţii Răsăritene (pars Orientalis) a 
Imperiului roman, legată încă strâns de întregul din care s-a desprins. Prima fază a 
acestei perioade se caracterizează prin definitivarea împărţirii (partitio Imperii 
Romani) şi se încheie prin 395, când moartea lui Teodosie cel Mare aduce la tronul 
părţii apusene pe Honorius şi la cel al părţii de răsărit pe Arcadius. In a doua fază a 
acestei perioade încep invaziile popoarelor barbare Imperiul fiind bulversat şi de 
luptele hristologice. A treia fază a acestei perioade se întinde pe întreaga durată a 
secolului al Vl-lea fiind dominată de personalitatea covârşitoare a împăratului 
Iustinian a cărui politică este îndreptată în direcţia refacerii Imperiului roman în jurul 
Mării Mediterane. Domnia lui reprezintă apogeul Imperiului creştin (economic, 
politic şi militar). 

A doua mare perioadă a istoriei bizantine, cuprinsă între 610 şi 1081, 
reprezintă epoca clasică a acestei civilizaţii care dobândeşte un caracter pe deplin 
grecesc, cu importante influenţe orientale. Se pun bazele dezvoltării feudale a 
Imperiului prin stimularea micii proprietăţi a unei ţărănimi libere. Pierderea 
Occidentului îndreaptă spre Asia Mică centrul de greutate al Bizanţului. După o 
perioadă de circa un secol (610-717) care poate fi caracterizată ca dominată de o 
acerbă luptă pentru supravieţuire, între 726 şi 843, iconoclasmul va decima rezistenţa 
internă şi externă a Imperiului, pentru ca, prin venirea la tron a dinastiei macedonene, 
statul bizantin să atingă perioada sa de apogeu. Pe lângă o expansiune în Balcani, este 
recucerită Siria, Armenia şi Mesopotania. în faza următoare (1025-1081), Imperiul 
trece printr-o gravă criză. Se înregistrează lupte pentru domnie între împăraţi slabi. în 
numai 24 de ani (1057-1081), şapte revolte militare aduc pe tron cinci împăraţi. 
Bizanţul încetează să mai fie o putere mondială. Creaţia culturală înregistrează 
momente importante şi personalităţi de renume: poetul Georgios Pisides (secolul al 
VH-lea), patriarhul Fotie (820-891), cel mai mare învăţat al veacului său. în secolul 



al XIII-lea au trăit marii teologi Maxim Mărturisitorul şi Sf. Ioan Damaschin. Se 

înregistrează o adevărată renaştere artistică în arhitectură, mozaic şi pictura bizantină. 
Se reorganizează Universitatea din Constantinopol în frunte cu marele învăţat Mihail 
Psellos (1018-1078). 

Ultima perioadă, cea cuprinsă între anii 1081 şi 1453, înregistrează un 
declin progresiv şi general. începând cu dinastia Comnenilor, inaugurată de Alexios I 
(1081-1118), structurile centralizate ale statului sunt mereu subminate de marea 
aristocraţie feudală. Concesiile comerciale acordate veneţienilor şi genovezilor 
diminuează resursele financiare şi aşa slăbite ale statului. începe seria cruciadelor 
occidentale care vizau părţi din Imperiu. în 1204 are loc prima cădere a 
Constantinopolului, jefuit cumplit de latinii Cruciadei a IV-a. Iau fiinţă în jurul 
Imperiului latin state mici, întemeiate de greci pe propriul teritoriu, pentru a 
contracara noul stat artificial creat creat: Niceea, Tesalonic, Trapezunt, Epir. în 1261, 
împăratul de la Niceea, Mihail VIII Paleologul, recucereşte Constantinopolul, 
fondând dinastia care va domni până la 1453. Otomanii cuceresc Asia Mică, trec în 
Peninsula Balcanică, distrug taratele bulgar şi sârb (1389) şi înfrâng ultimele 
cruciade, pe cea de la Nicopole (1396) şi Varna (1444). în sfârşit, la 29 mai 1453, 
după şapte săptămâni de asediu, Mahomed al II-lea cucereşte Constantinopolul. 
Ultima perioadă de evoluţie a statului bizantin marchează, în mod paradoxal o 
înflorire a culturii. Ea dovedeşte că boala Imperiului nu era una spirituală, ci 
preponderent economică şi politică. Rafinata curte a Paleologilor, faima Universităţii 
constantinopolitane, atrăgeau în continuare erudiţi şi studenţi din întreaga lume iar 
arta bizantină dovedeşte cu un rafinament şi un mod de exprimare mai diversificat. 

RAPORTURILE CU ROMÂNII. PERIODIZARE. în raporturile cu 
românii distingem trei perioade mari ale istoriei bizantine: 

perioada de după părăsirea Daciei de către romani (271) şi până la 

constituirea statelor feudale româneşti şi a Mitropoliei Ungrovlahiei (1359); 

perioada contactelor instituţionalizate cu lumea bizantină, cu 

creştinismul ortodox, care au contribuit la fortificarea culturii şi vieţii spirituale 

româneşti (1350-1453); 



perioada de la căderea Constantinopolului sub turci (1453) şi până 
târziu, la începutul veacului al XVIII-lea. 

în prima dintre acestea, datorită strădaniilor administraţiei Imperiului roman 
de Răsărit de a se menţine la Dunăre, romanitatea din această zonă a fost mereu 
alimentată şi susţinută. In timpul lui Iustinian I (527-565), a lui Ioan I Tzimiskes 
(969-976) şi Vasile II (976-1025), graniţa a fost la Dunăre, aşa cum a mai fost şi cu 
alte ocazii, pe perioade mai scurte. Civilizaţia bizantină a pătruns până în Crişana şi 
chiar mai spre vest. Este perioada contractului direct, când cultura şi civilizaţia 
bizantină au salvat romanitatea din zona Carpaţilor şi de la Dunăre expusă valului 
migrator. 

In cea de a doua şi a treia perioadă, contractele s-au amplificat prin legăturile 
Mitropoliilor Ungrovlahiei şi Moldovei cu Patriarhia de Constantinopol, cu 
mănăstirile de la Muntele Athos. Pătrunde şi mai puternic civilizaţia bizantină, 
încurajată de domnii Ţării Româneşti şi Moldovei, care ei înşişi tind tot mai mult să 
se asemuiască cu împăraţii bizantini în privinţa fastului şi a rafinamentului curţii 
(Alexandru cel Bun sau Vasile Lupu) dar şi în raporturile cu Biserica Ortodoxă căreia 
îi fac danii, o înzestrează cu bunuri şi îi sprijină strădaniile întru ale culturii. 

Chiar când Bizanţul nu mai are o mare putere, influenţa sa continua să fie 
deosebită. în lumea ortodoxă a fost întotdeauna centrul polarizator, centrul spiritual 
cel mai important. 

Nu se pot studia structurile instituţiilor medievale româneşti fără cunoaşterea 
istoriei şi civilizaţiei bizantine. Nu se poate pătrunde în adâncurile sensurilor 
Liturghiei ortodoxe de azi fără o cunoaştere a Bizantinologiei. După prăbuşirea 
Constantinopolului, Moldova şi Ţara Românească au rămas să continue şi să propage 
cultura bizantină în sud-estul şi centrul Europei. Este acel „Bizanţ după Bizanţ" cum 
a numit fenomenul marele Nicolae Iorga. 

Relaţiile bizantino-române vor fi menţionate în acest volum care tratează 
istoria Bizanţului doar tangenţial, urmând să insistăm în partea a doua, consacrată 
spiritualităţii bizantine, asupra multiplelor legături de civilizaţie între cele două lumi. 

Capitolul II 
ISTORICUL CERCETĂRILOR DE BIZANTINOLOGIE 

începuturile cercetărilor de istorie şi civilizaţie bizantină pot fi puse în a doua 
jumătate a veacului al XVII-lea, atunci când, de fapt, se impunea în lumea ştiinţifică 
occidentală noţiunea de Bizanţ pentru ceea ce a fost Imperiul roman de Răsărit. In acest 
sens contribuţia câtorva şcoli naţionale de Bizantinologie a fost esenţială. 

Prima care s-a afirmat a fost ŞCOALA FRANCEZĂ. începuturile ei se leagă de 
personalitatea savantului Charles du Fresne Du Cange (Ducange), care a trăit între 
1610 şi 1688, considerat părintele Bizantinologiei modeme şi, aşa cum îl caracteriza G. 
Ostrogorski, "inteligenţa cea mai vastă şi cea mai bogată din câte s-au exercitat vreodată 
în domeniul bizantin". A întocmit numeroase ediţii ale operelor unor istorici bizantini 
care sunt folosite şi azi. El editează celebrul Corpus Byzantinae Historiae în 34 de 
volume, care a rămas cunoscut şi sub numele de Bizantina de la Luvru. Toată colecţia a 
fost iniţiată de Philippe Labbe, în 1648, şi editată cu contribuţia unor savanţi de renume. 
O parte din exemplarele acestei lecţii au fost cumpărate de Constantin Brâncoveanu 
pentru biblioteca sa de la mănăstirea Hurez şi au fost folosite de stolnicul Constantin 
Cantacuzino şi de Radu Popescu în redactarea cronicilor lor. 

Bizantina de la Luvru a fost reeditată între 1729-1733, la Veneţia, în 23 de 
volume. 

Du Cange a scris şi lucrarea Histoire de l'Empire de Constantinople sous Ies 
Empereurs francais (Paris, 1657) . Să amintim că Du Cange a avut un precursor care a trăit 
în veacul al XVI-le, Pierre Gylle (Petrus Gyllius). Acesta a elaborat o topografie a 
ConstantinopoluluiDe Topographin Constantinopoleos libriguattor (Lyon, 1661) care a fost 
reeditată apoi, în veacul al XVIII-lea de Anselm Banduri în lucrarea Imperium orientale 
sive Antiquitatis Constantinopolitanae (Paris, 1711). 

In veacul al XVII-lea, în care a activat Du Cange, un alt erudit, Pierre Cousin, a 
publicat o traducere prescurtată din principalii istorici bizantini (Procopius, Agathias, 

Menandros, Theofilact Simocata, Leon Grămăticul, Nichifor Briennios, Ana Comnena 
etc,) sub titlul Histoire de Constantinople depuis le regne de Justin jusqu 'ă la fin de 
l'Empire, tradusă după originalele greceşti (1672-1674), în opt volume. 

în Franţa apare în secolul al XVIII-lea, generalizându-se apoi pe la mijlocul 
veacului următor, pentru Imperiul roman de Răsărit şi noţiunea de Bas-Empire, adică 
Imperiul roman "târziu", în sensul de corupt, degenerat. La adoptarea termenului a 
contribuit în mare măsură lucrarea Histoire du Bas-Empire en commengant de Constantin 
le Grand par Monsieur Le Beau (Paris, 1757-1786, în 30 de volume). Este important să 
precizăm că această ediţie a intrat şi în posesia cărturarului episcop Chesarie al 
Râmnicului care o foloseşte în prefeţele sale laMineie (1780). 

Acelaşi termen, Bas-Empire, este folosit şi de către Comte Louis Philippe de 
Segur, Histoire du Bas-Empire, edition nouvelle, (2 voi., Paris, 1853). 

In literatura de specialitate se apreciază ca un început al redeşteptării 
interesului pentru Bizantinologie momentul când Alfred Rambaud şi-a publicat la 
Paris, în cea mai fericită concepţie a pozitivismului, cele două teme susţinute la Sorbona: 
LEmpire grec au dixieme siecle. Constantin Porphvrogenete şi De byzantino 
Hippodromo (1870). 

Şcoala franceză de Bizantinologie a dat mulţi reprezentanţi de seamă la sfârşitul 
veacului al XlX-lea şi începuturile celui de al XX-lea. Dintre toţi se detaşează Charles 
Diehl a cărui Histoire de l'empire byzantin reprezintă una din cele mai cunoscute 
sinteze, din care, până în prezent, au apărut 54 de ediţii. Sub îngrijirea lui C . Diehl, în 
seria "Histoire generale" a lui G.Glotz, au fost publicate lucrările: Le monde oriental de 
395 â 1081, apărută la Paris, în 1944 (în colaborare cu G.Marcais, specialist în 
problemele istoriei arabe) şi l Europe orientale de 1081 ă 1453 (împreună cu L. 
Oeconomos şi R.Guilland). 

Prin prodigioasa activitate de peste o jumătate de veac în domeniul 
bizantinologiei, Ch. Diehl a adus o contribuţie de excepţie în realizarea unor 
monografii pe probleme în acest domeniu. Intre acestea amintim: L 'art byzantin dans 
V Italie meridionale (1894), L'Afrique byzantine (1896), Justinien et la civilization 
byzantine au VF siecle (1901), Etudes byzantines^ 2 voi. (1906), Byzance: grandeur et 

decadence (1919), La peinture byzantine (1933), Les grands problemes de l'histoire 
byzantine (1943). 

Un alt reprezentant de seamă al şcolii franceze de bizantinologie a fost Louis 
Brehier. Opera lui Ch. Diehl în tandem cu cea a lui L. Brehier, reprezintă tot ce a dat 
mai bun şcoala franceză în acest domeniu. Mergând în paralel, opera lor se completează, 
restituind aspectele cele mai felurite ale vieţii şi civilizaţiei bizantine. 

în câteva din lucrările lui L. Brehier: Le schisme oriental du XF siecle (1899), 
La querelle des images (1904), L 'origine de titres teriaux ă Byzance (1906), L 'Eglise et 
V Orient, Les Croisades (1907, ediţia a cincea în 1928), L'art chretien et son 
developpement iconographique (1918, ediţia a doua în 1928), Notes sur l'histoire de 
l'enseignement superieur ă Byzance (1926) şi altele. 

Despre perioada ce a premers în istoria Imperiului impactul cu arabii, a scris 
P.Goubert, Byzance avânt l'Islam,(2 voi., Paris, 1954 - 1955). în primul rând este 
cuprinsă epoca raportului cu Orientul din timpul succesorilor lui Iustinian I şi ai 
împăratului Mauriciu. în al doilea, Bizanţul şi lumea occidentală sub succesorii lui 
Iustinian I, cu specială privire la raporturile Bizanţului cu francii. V.Grumel s-a 
ocupat într-un tratat de studii bizantine cu cronologia istoriei (Trăite d'etudes byzantines, 1. 1 
Chronologie, Paris, 1958). 

în domeniul sintezelor de istorie bizantină, trebuie amintite lucrări de referinţă. 
Este vorba de cea a lui Paul Lemerle, L 'Empire de Byzance (Paris, 1943) - apărută în 
1999 şi în limba română - şi sintezele lui Louis Brehier., grupate în trei volume, sub 
numele generic de Le monde byzantin. Primul volum cuprinde istoria Imperiului, cel de-al 
doilea instituţiile iar cel de-al treilea civilizaţia bizantină (ultimul dintre ele a apărut şi în 
traducere românească, 1994). 

O valoroasă contribuţie la îmbogăţirea literaturii istorice cu referire la Bizanţ a 
adus-o ŞCOALA GERMANĂ. Academia regală prusacă de ştiinţe din Berlin, la iniţiativa 
lui Barthold Georg Niebuhr (1776 - 1831), publică Corpus Scriptorum Historiae 
Byzantinae şi Bizantina de la Bonn, între 1828 - 1878, respectiv 1897. Aceasta din urmă 
reprezintă în mare parte o reeditare a Bizantinei de la Luvru. Sunt cuprinşi aici un mare 
număr de istorici bizantini, cu textul original, însoţit de traducerea în limba latină. între 

întemeietorii Bizantinologiei moderne este considerat profesorul Karl Krumbacher, de 

la Munchen, care a publicat în anul 1891 lucrarea Geschichte der byzantinischen 
Litteratur. Von Justinian bis zum Ende des ostromisches Reiches (527 - 1453), reeditată în 
anul 1897. sub conducerea lui K. Krumbacher, a apărut în 1892 prima revistă de 
specialitate, cunoscută sub numele de Byzantinische Zeitschrift . Prima catedră de 
bizantinologie a fost înfiinţată la Munchen, în 1892, fiind încredinţată aceluiaşi profesor 
K. Krumbacher. 

Prima istorie a Imperiului bizantin în sensul modern al cuvântului aparţine 
istoricului iluminist Edward Gibbon, cu a sa The History ofthe Decline and Fall ofthe 
Roman Empire. Ea a fost redactată în 6 volume şi în mai multe ediţii succesive. A apărut 
într-o ediţie prescurtată în limba româna (3 volume) în anul 1976. Lucrarea lui E. Gibbon 
a fost însă una care a contribuit în mare măsură la denigrarea Imperiului bizantin. Copleşit 
de idei preconcepute cu privire la creştinism, el afirmă: "Am descris triumful religiei şi al 
barbariei." Greşeala sa fundamentală a fost - aşa cum remarca Demostene Russo - că în 
istoria de o mie de ani a Bizanţului, E. Gibbon n-a văzut decât decadentă. La această 
afirmaţie, D. Russo răspunde cu o întrebare : "In ce fel de decădere se află Imperiul care 
produce civilizaţia cea mai însemnată din evul Mediu, care creştinează şi civilizează o 
mare parte a Asiei şi Europei? " {Studii istorice greco - române, I, Bucureşti, 1939, p. 5). 

ŞCOALA RUSĂ începe să se afirme în 1 894, când Academia Imperială Rusă de 
Ştiinţe încredinţează lui V. G. Vasilievski şi lui V. E. Regel misiunea de a edita un 
periodic ce se va numi Vizantiinskii Vremennik, fiind a doua revistă de bizantinologie din 
lume. Seria nouă apare din anul 1947. V. G. Vasilievski (1839 - 1899) a făcut studii 
temeinice în Germania, unde a avut ca profesori pe Theodor Mommsen şi Gustav 
Droysen, după care a ajuns profesor de istoria Evului Mediu la Universitatea din Sankt - 
Petersburg. între lucrările sale cele mai cunoscute este cea intitulată Pecenegii şi 
legăturile lor cu Imperiul bizantin. N. P. Kondakov (1844 - 1925) este considerat 
întemeietorul arheologiei şi al istoriei artei bizantine. Un alt reprezentant al 
bizantinologiei ruseşti a fost Feodor I. Uspensky (1845 - 1928). Mai întâi profesor la 
Universitatea din Odessa, el a devenit conducătorul Institutului Rus de Arheologie din 
Constantinopol. A descoperit numeroase manuscrise bizantine în mănăstirile de la 

13 



Muntele Athos, Meteora şi din alte părţi, pe care le-a publicat sau uneori numai le-a adus 
în Rusia. A publicat o Istorie a Imperiului bizantin în trei volume (1913 - 1948). 

Intre cercetătorii istoriei bizantine, din prima jumătate a secolului al XX-lea, 
trebuie amintiţi Ch. Loparev, editor şi cercetător al literaturii bizantine hagiografice şi V. 
N. Beneşevici, specialist în izvoarele bisericeşti şi laice şi traducător în limba rusă a mai 
multor lucrări de bizantinologie scrise de K. Krumbacher, H. Gelzer şi J. B. Bury. O 
reuşită sinteză a dat-o A. A. Vasiliev, Histoire de l'Empire byzantin (2 voi., Paris, 1932). 
Tot el a publicat o serie de trei tomuri sub titlul generic de Byzance et Ies Arabes: tomul I 
La dynastie d'Amorium (820 - 867); tomul al Il-leaZa dynastie macedonienne (867 - 959) 
şi tomul al III-leaDze Ostgrenze des byzantinischen Reiches von 363 bis 1071. 

Mai amintim şi sinteza realizată pe principii marxiste a lui M. V. Levtchenko, 

Byzance des origines ă 1453, qpărută în traducerea lui P. Mabille, la Paris, în 1949. 

Reprezentanţii bizantinologiei americane sunt proveniţi, mulţi dintre ei, din 
Europa şi în special din Rusia, devenită sovietică după 1917. Printre cei mai de seamă îi 
amintim pe Francis Dvornik, George Downey, specialist în istoria protobizantină, R. J. 
H. Jenkins, editor al izvoarelor bizantine din secolul al X-lea, E. Kitzinger şi P. A. 
Underwood, autori de lucrări privind arta bizantină, P. Charanis, cunoscător al 
raporturilor dintre stat şi biserică în secolul al Vl-lea şi al problemelor de demografie 
bizantină, John Meyendorff, teolog, specialist în isihasm şi Ihor Shevcenco, istoric 
literar şi epigrafist. Centrul cel mai important de cercetare îl constituie Institutul 
"Dumbarton Oaks" din Washington, care editează şi periodicul "Dumbarton Oaks 
Papers". Bizantinologia este obiect de studiu la numeroase universităţi americane: 
Harvard, Los Angeles, Chicago, Princeton, etc. 

Aşa cum se poate constata, bizantinologia a depăşit prin activitatea cercetătorilor 
ei sfera naţionalului, publicând acolo unde exista interes deosebit pentru acest domeniu şi 
unde apăreau reviste de specialitate. Congresul de studii bizantine de la Bucureşti a 
determinat un avânt al cercetării acestiu domeniu în Europa. După Byzantinische 
Zeitschrift (1892) şi Vizantiiskii Vremennik (1894), în perioada 1924 - 1928 apar: 
Byzantion la Bruxelles, Studi bizantini e neo-elenici la Roma, Byzantinoslavica şi 
Seminarium kondakovianum la Praga şi Anuarul societăţii de studii bizantine la Atena. La 

Viena, începând cu 1951, apare Jahrbuch der Osterreiches-byzantinisches Geselschaft. 
La Paris, începând cu anul 1843, vede lumina tiparului Revue d'Etudes byzantines iar sub 
îngrijirea Centrului de Cercetări de Istorie şi Civilizaţie Bizantină de la Sorbona, după 
1965, se publică Travaux et Memoires. La Belgrad se editează începând cu anul 1952 
Zbornik Radova Bizantinoloskog Instituta. 

în ceea ce priveşte literatura teologică a Bizanţului, actele de cancelarie ale 
Patriarhiei ecumenice - Acta Patriarchatus - sunt cuprinse în primele două volume ale 
culegerii Acta et diplomata sua Medii Aevi sacra et profana, publicate între 1860 - 1890 
de F. Miklosich şi A. Miiller. Ele sunt importante pentru români deoarece se publică 
pentru prima dată corespondenţa oficială dintre Scaunul ecumenic şi cele două Ţări 
româneşti, în legătură cu crearea ierarhiei bisericeşti în Ţara Românească şi Moldova în a 
doua jumătate a secolului al XlV-lea. Sunt cuprinse dovezile scrise ale celor mai vechi 
legături canonice cu Biserica bizantină. Tot în acest domeniu, al textelor canonice şi 
juridice mai amintim pe cele editate de J. Leunclavius, Jus Greco-Romanum (1596), 
Assemanni, Bibliotheca juria orientalis, civilis et canonici (4 voi., 1719 - 1728), 
Cotelerius, Monumenta Ecclesiae Grecae (3 voi., 1677 - 1686), Heimbach, Basilicorum 
(6 voi., 1850 - 1883), Pitra, Juris ecclesiastici Graecorum Historia et monumenta (1861), 
Zachariae von Lingenthal, Ecloga Leonis et Constantini (1852) şi Jus greco-romanorum 
(6 voi., 1865-1870). 

Cea mai utilizată colecţie de izvoare narative privind istoria eclesiastică şi laică a 
Bizanţului o reprezină cea apărută sub îngrijirea lui J. P. Migne, Patrologiae Cur sus 
Completus. Series Graeca (1857 - 1866). 

în domeniul numismaticii şi al sigilografiei, preocupările au început de foarte 
timpuriu. Du Cange a publicat Dissertatio de imperatorum Constantinopolitanorum 
numismatibus. A. Banduri a publicat şi el ,în 1718, o lucrare în două volume intitulată 
Numismata imperatorum romanorum. Lucrările de bază în aceste domenii apar în veacul 
al XlX-lea şi se datorează lui De Saulcy, Essai de classification des suites monetaires 
byzantines (1836), Sabatier, Description generale des monnaies byzantines (1862), G. 
Schlumberger, Sigillographie byzantine (1884). 

Dintre lucrările mai recente, care valorifică texte teologice bizantine, amintim 
lucrarea lui Hans Georg Beck, Kirche und teologische Litteratur im byzantinischen 
Reich, I Bând, Munchen, 1959. 

Pe măsură ce ne apropiem de anii noştri, bizantinologia se profilează tot mai mult 
pe studiul interferenţelor cu lumea înconjurătoare Imperiului, pe ceea ce se poate numi, pe 
bună dreptate, "77/e Byzantin Commonwealth" . In 1963, a apărut lucrarea lui R. J. H. 
Jenkins, Byzantium and Byzantinism. Klaus Wesel, în lucrarea Die Kultur von Byzanz, 
apărută la Frankfurt pe Main, în 1971, lansează formula: "Byzanz war die Mutter der 
nationalen Kulturen der Bulgaren, Russen, Serben und Rumănen", ceea ce, evident, nu 
acoperă complexitatea cuprinsă în noţiunea de cultură naţională la aceste popoare în 
prezent. 

în sfârşit, trebuie să menţionăm rolul deosebit al Congreselor internaţionale de 
studii bizantine în schimbul de idei şi în fixarea unor obiective ale cercetării ştiinţifice. 
Dintre acestea se detaşează, după ultimul război mondial, congresele: al Vl-lea, la Paris 
(iulie - august 1948), al VH-lea, la Bruxelles (august, 1949), al VUI-lea, la Palermo 
(aprilie 1951), al IX-lea, la Salonic (aprilie 1953), al X-lea, la Istanbul (septembrie 1955), 
al Xl-lea, la Munchen (septembrie 1958), al XH-lea, la Ohrida (septembrie 1961), al XIII- 
lea, la Oxford (septembrie 1966) şi al XlV-lea, la Bucureşti (septembrie 1971). 

CAPITOLUL III 
BIZANTINOLOGIA LA ROMÂNI 



Termenul de Bizanţ, în sensul său de „lume bizantină''' apare la noi în 1785, 
atunci când Ioniţă Tăutu foloseşte în traducerea romanului popular "Istoria lui Erotocrit 
cu Arteusa", expresia Jmpărăţia Vizantiei". în context se face de mai multe ori referire la 
,feciorul împăratului de Vizantec", precizându-se „adică de Ţarigrad\ Termenul de 
Bizanţ, în expresie slavonă, Vizantea, pentru Imperiul roman de Răsărit, nu era străin nici 
în veacul al Vl-lea în Ţările Române. Astfel, la sfârşitul acestui secol, Ieremia Movilă 
zideşte o mănăstire în ţinutul Vrancei pe care o numeşte Vizantea şi pe care a închinat-o 
la Muntele Athos. 

Cea mai veche istorie a Imperiului roman de Răsărit este cuprinsă în 
"Hronografur lui Mihail Moxa care tratează istoria Romei şi a Imperiului până la 
căderea Constantinopolului din 1453. Este o compilaţie prescurtată după o versiune 
bulgară a cronicii lui Manasses, încheiată pe la 1620 de către monahul Mihail Moxa care 
a lucrat la îndemnul episcopului Teofil al Râmnicului. Nici măcar opera sa nu era una de 
pionerat deoarece cronicarii Macarie şi Azarie, autori de cronici cu privire la istoria 
Moldovei, au scris cu aproape un secol mai devreme, influenţaţi de Manasses. 

Pe căi ocolite, prin prelucrări şi adesea prin intermedieri slave, cel puţin trei 
cronicari bizantini din secolele XI-XII- Kedrenos, Zonaras şi Manasses - au fost 
cunoscuţi de cărturarii români dinainte de sfârşitul veacului al XVII-lea. Dar aceste 
informaţii au fost preluate prin intermediul unor prelucrări care n-au cuprins şi 
informaţiile despre români deoarece pe cei ce le-au întocmit, nu i-a interesat. Miron 
Costin a utilizat informaţii de provenienţă bizantină, probabil prin intermediul lucrării lui 
Laurenţiu Toppeltin, Origines et occasus Transsylvanorum. 

O nouă perioadă o reprezintă ultima treime a secolului al XlX-lea când o 
serie de cercetători, mai ales germani, dar şi unguri (Roesler, Jung, Hunfalvy, Rethy), 

17 



atacă tezele de bază ale continuităţii românilor în spaţiul carpato-dunărean. Le răspunde o 
întreagă literatură istorică reprezentată de A.D.Xenopol şi Dimitrie Onciul, care se vor 
baza pe izvoare bizantine, pentru apărarea tezelor tradiţionale ale istoriei noastre. 

începând cu 1878 apare opera postumă a lui E.Hurmuzaki, Fragmente zur 
Geschichte der Rumănen, primul volum fiind tradus de Mihai Eminescu în limba română 
(1879). Acest volum este consacrat vlahilor balcanici, începând cu răscoala din 1 185 şi cu 
Asăneştii. Sunt cuprinse în acest volum un mare număr de texte bizantine. 

In pragul secolului al XX-lea, Constantin Erbiceanu, se ocupă într-un 
studiu cu epoca lui Isaac II Anghelos şi cu romanitatea balcanică de la sfârşitul veacului al 
XH-lea. Pentru prima oară la noi el foloseşte şi producţiile retoricii aulice. In acest studiu 
{Două acte oficiale necunoscute de pe timpul împăratului bizantin Isac II Anghel 
privitoare la românii din Peninsula Balcanică spre finele secolului XII, în: An.Acad.Rom., 
Mem.Secţ.Ist., seria II, tom XXIV, (1901-1902) se folosesc texte din Nicetas Choniates, 
Ana Comnena şi Georgios Acropolites. 

In 1905, filologul şi istoricul George Murnu publică o antologie de texte din 
Nicetas Choniates, referitoare la răscoala Asăneştilor. în studiul introductiv intitulat 
Bizanţul până la revoluţia Asanizilor este prezentată situaţia Imperiului, îndeosebi după 
moartea lui Manuel I Comnenul (1180). O activitate prodigioasă, înainte şi după primul 
război mondial, a depus Oreste Tafrali, cu contribuţii importante în domeniul artei 
bizantine a cărei pătrundere la români a cercetat-o cu asiduitate ("Bizanţul şi influenţa lui 
asupra noastră", Bucureşti, 1914) precum şi în reconstituirea monografiei bizantine a 
Thessalonicului (Topographie de Thessalonique, Thessalonique au quatorzieme siecle, 
Paris, 1912 şi Thessalonique des origines au XIV 6 siecle, Paris, 1919). Oreste Tafrali şi-a 
susţinut teza de doctorat la Charles Diehl. 

5 

După primul război mondial apar două culegeri de documente şi studii. în 
1936, Aurelian Sacerdoţeanu publică Consideraţii asupra istoriei românilor în Evul 
Mediu. Dovezile continuităţii şi drepturile românilor asupra teritoriilor lor actuale, 
apărută la Bucureşti. Dintre autorii bizantini sunt folosiţi ca argument Kekaumenos, Ana 
Comnena, N Choniates, I. Kinnamos,G. Pachymeres şi I.Cantacuzino. în cea de a doua 
culegere, George Popa-Lisseanu,în Dacia în autorii clasici (2 voi), apărută în 1943, dă 

cea mai completă culegere de extrase din autorii elini, latini şi bizantini, privitoare la 
teritoriul Daciei şi popoarele care l-au locuit, de la Herodot până la G.Sphrantzes şi 
L.Chalcocondil. Autorii bizantini sunt cuprinşi în cel de-al doilea volum al culegerii. 

Primul deceniu al secolului al XX-lea marchează apariţia primelor 
preocupări de bizantinologie în sensul deplin al noţiunii. Ele aparţin lui Nicolae Iorga 
(1871- 1940). Savantul care domină istoriografia noastră timp de patru decenii. Prin uriaşa 
sa capacitate de analiză şi sinteză, Iorga depăşeşte faza de până acum a cercetării de la noi, 
strâns legată de relaţiile Bizanţului cu lumea daco-romană şi apoi românească, dând 
sinteze de mare valoare cu privire la istoria şi civilizaţia propriu zisă a Imperiului roman 
de Răsărit. Desigur, nu este abandonată de către marele nostru savant nici preocuparea 
pentru adâncirea studierii interferenţelor politice, sociale, culturale româno-bizantine, 
domeniul în care, de asemenea, a publicat numeroase şi importante lucrări. Dintre 
numeroasele sale cărţi se pot aminti: The Byzantin Empire (Londra, 1907) iar, după 
aproape trei decenii, Istoria vieţii bizantine, ( 3 voi. Paris, 1934). Ideea fundamentală de la 
care a pornit N.Iorga a fost că Imperiul bizantin a fost o sinteză a patru elemente: politic 
(moştenirea vechii Rome),cultural (elenismul), religios (ortodoxia) şi uman (Orientul) 
care au contribuit la realizarea unei civilizaţii noi. In cadrul unui eseu publicat la Paris în 
1929, Caracterul comun al instituţiilor sud-est europene, N. Iorga a pus în circulaţie 
internaţională formula „Bizanţ după Bizanţ", pentru a desemna fenomenul complex 
petrecut între 1453 şi începutul secolului al XLX-lea când a apărut grecitatea modernă. 

După moartea marelui savant, bizantinologia românească cunoaşte o 
perioadă de recul datorată nu atât lipsei unor cercetători de frunte cât dificultăţilor 
ideologice şi materiale care i-au stat în cale mai ales după 1948. 

începând din 1942 apare la Bucureşti publicaţia Institutului Francez de 
Studii Bizantine, Etudes byzantines transformată apoi în Revue des Etudes byzantines. Era 
singura publicaţie de bizantinologie din Europa căci revista Byzantion a fost mutată în 
S.U.A. 

îndată după război a luat fiinţă la Bucureşti o Secţie de Studii Orientale care 
funcţionează pe lângă Societatea de Ştiinţe Istorice şi Filologie şi care, începând din 1957, 
publică Studia et Acta Orientalia şi din care au apărut câteva volume. Se continuă mai 

ales cercetarea aprofundată a legăturilor lumii bizantine cu cea de la Dunărea de Jos, 
bazată pe interpretarea izvoarelor cunoscute şi prezentarea altora noi. 

Ca disciplină de studiu la universitate, bizantinologia a fost introdusă în 1909 
când, la Universitatea din Bucureşti a luat fiinţă catedra de Istoria civilizaţiei bizantine în 
fruntea căreia a fost Constantin Litzica. El a studiat la Munchen unde 1-a avut ca 
profesor pe Karl Krumbacher. C. Litzica a abordat probleme de literatură bizantină, 
influenţa Bizanţului în Ţările române, publicând izvoare referitoare la ţara noastră. Dintre 
lucrările sale amintim: Studii şi schiţe greco-române, vol.I, Bucureşti, 1912; Texte 
greceşti privitoare la noi, Bucureşti, 1913. 

Succesorul său la catedra de Istoria civilizaţiei bizantine, din 915, a fost 
Demostene Russo (1869-1938). A fost şi director al Seminarului de filologie bizantină 
din cadrul Universităţii din Bucureşti, unde a format generaţii de specialişti în limba 
medio-greacă capabili să traducă izvoarele istoriei bizantine şi în limba română. Din 
lucrările sale amintim: Studii bizantine-române, Bucureşti, 1907; Elenismul în România, 
epoca bizantină şi fanariotă, Bucureşti, 1912; Studii istorice greco-romane, I-II, 
Bucureşti, 1939. 

O activitate prodigioasă a desfăşurat Nicolae Bănescu, profesor de 
bizantinologie la Universitatea din Cluj între 1919 şi 1937, apoi la Universitatea din 
Bucureşti, între 1938-1947. Şi Nicolae Bănescu , întocmai ca şi C.Litzica s-a format la 
şcoala din Munchen avându-1 ca profesor pe A.Heisenberg. Din 1919 a fost membru 
corespondent al Academiei Române iar din 1938, membru activ. I-a urmat lui Nicolae 
Iorga la conducerea Secţiei de Istorie a Academiei. A făcut parte din conducerea revistei 
Byzantion, preşedinte de onoare al Societăţii Române de Studii Bizantine şi vicepreşedinte 
de onoare al Asociaţiei Internaţionale de Studii Bizantine. în 1958, când împlinea 80 de 
ani, i s-a dedicat un volum omagial publicat de Revue des Etudes byzantines din Paris. Un 
alt volum i-a fost închinat cu ocazia împlinirii vârstei de 90 de ani {Revue des Etudes sud- 
est Europeennes, tom. VII, nr. 1, 1969). Intre lucrările sale de referinţă amintim: Cele mai 
vechi ştiri bizantine asupra românilor de la Dunărea de Jos, în Anuarul Institutului de 
Istorie Naţională din Cluj, I, 1921-1922; Bizanţul şi romanitatea de la Dunărea de Jos, 
Bucureşti, 1938; Les duches byzantine de Paristrion (Paradunavon) et de Bulgarie, 

Bucureşti, 1946. După modelul lui Ch. Diehl, Nicolae Bănescu a publicat Chipuri şi scene 
din Bizanţ (Cluj, 1927) după care a apărut o ediţie mai recentă, incompletă: Chipuri din 
istoria Bizanţului (Bucureşti, 1971). 

La Cernăuţi, profesorul Vasile Grecu (1885-1972) şi-a adus o importantă 
contribuţie mai ales în editarea unor izvoare narative bizantine, cu traducerea lor în limba 
română. Aşa sunt: Constantin Porfirogenetul, Carte de învăţătură către fiul său Romanos 
(Bucureşti, 1971), Ducas, Istoria turco-bizantină (1341-1462) (Bucureşti, 1958), L. 
Chalcocondil, Expuneri istorice (Bucureşti, 1958), Critobul din Imbros, Din domnia lui 
Mahomed al II-lea, anii 1451-1467 (Bucureşti, 1963), G. Sphrantzes, Memorii (1401- 
1477), Bucureşti, 1966. 

Gheorghe I. Brătianu (1898-1953) a fost titularul catedrei de Istorie 
universală la Universitatea din Iaşi iar după moartea lui N. Iorga, i-a luat locul la 
Bucureşti. A publicat importante lucrări care abordează istoria economică a Bizanţului cu 
specială referire la zona Mării Negre: Etudes byzantines d'histoire economique et sociale, 
Paris, 1938. Deosebit de utilă şi azi este: Privileges et anchises municipales dans lEmpire 
byzantin, Paris-Bucharest, 1936 - 1969. într-o ediţie postumă, a apărut la Munchen: La 
Mer Noire.Les origines a la conquette ottomane, apărută şi în limba română în 1988 (în 
două volume). 

O importantă contribuţie la editarea critică a izvoarelor bizantine şi-a adus-o 
Haralambie Mihăescu: Procopius din Cezareea, Războiul cu goţii, Bucureşti, 1963; 
Mauritius, Arta militară (Strategikon) , Bucureşti, 1970; Procopius din Cezareea, Istoria 
secretă, Bucureşti, 1972; Theofilact Simocata, Istoria bizantină, Bucureşti, 1985. 

Cercetător şi profesor de Bizantinologie, Alexandru Elian şi-a îndreptat 
sfera cercetării spre acelaşi domeniu al relaţiilor bizantino-române (Die byzantinischen 
Studien in Rumănien, în Balcania, 1942, 1947; Les etudes byzantines en Roumanie 1938- 
1945, în Byzantinoslavica, 1948, nr. 9; Les rapports byzantino-roumaines. Phases 
principales et traits caracteristique, în: Byzantinoslavica, 1958, nr. 6 ; Moldova şi Bizanţul 
în secolul XV, în Cultura moldovenească în timpul lui Ştefan cel Mare, Bucureşti, 1964. 

La Congresul de Bizantinologie de la Oxford, din 1966, Al. Elian a atras 
atenţia asupra faptului că în această disciplină „cercetările comparative în domeniul 
dreptului public şi al instituţiilor sunt încă la începutul lor", fiind imperios necesar studiul 
zonei de contact pentru o cât mai clară lămurire a problemelor. 

La Cluj, după război, catedra de Istoria universală medievală şi 
Bizantinologie a fost deţinută de profesorul şi cercetătorul de excepţie, Francisc Pali. 
Contribuţiile sale se înscriu pe linia cercetării fenomenului balcanic în perioada ultimă a 
Imperiului bizantin în special rolul lui Iancu de Hunedoara şi al lui Skanderberg în 
încercarea de salvare a acestuia: Un moment decisif de l'histoire du vest europeen: la 
croisade de Varna, 1444, în Balcania, 1954, nr. 2; Intervenţia lui Iancu de Hunedoara în 
Ţara Românească şi Moldova în anii 1447-1448, în: Studii, 1963, nr. 5; / raporti italo- 
albanesi intorno alia metâ del secolo XV, în: Archivio storico la Province Napoletano, 
Napoli, 1965, terza serie, voi. IV. 

în 1968 şi 1971 apare Din istoria Dobrogei, volumele II şi III, în care sunt 
prezentate două sinteze: Romanii la Dunărea de Jos ( R. Vulpe şi I.Barnea) precum şi 
Bizantinii, romani şi bulgari la Dunărea de Jos (I. Barnea, Şt. Ştefânescu). Aceste 
volume erau, în timp, premergătoare Congresului Mondial de Studii Bizantine de la 
Bucureşti. In cinstea acestui eveniment de o deosebită importanţă şi care s-a desfăşurat în 
capitala României între 6 şi 12 septembrie 1971, s-a editat volumul Nicolae Iorga-istoric 
al Bizanţului. Aceluiaşi congres i-a fost dedicat volumul Lumea Bizanţului editat de 
revista Magazin istoric (Coordonator dr. Cristian Popişteanu), însumând contribuţii şi 
elucidări de ultimă oră legate de istoria Bizanţului, dedicate publicului larg, neiniţiat în 
problematică şi mai ales conducerii de atunci a ţării, aflată la acelaşi nivel. 

De o excepţională însemnătate pentru cercetarea ştiinţifică a fost apariţia, în 
seria Fontes Historiae Daco-Romanae, a volumului al treilea, cuprinzând extrase din 
scriitorii bizantini din secolele XI-XIV, 36 la număr, publicate de Alexandru Elian şi 
Nicolae- Şerban Tanaşoca (1975) şi a volumului al IV-lea din aceeaşi serie, conţinând 
informaţii din scriitori şi acte bizantine (secolele IV-XV), publicate de H.Mihăescu, 
R.Lăzărescu, N.-Şerban Tanaşoca, T. Teoteoi. Textele sunt redate paralel, în limba greacă 
şi română. 

Răspunzând chemării lui Al. Elian din 1966, Valentin Al. Georgescu, 

pornind de la o comunicare ţinută într-una din secţiunile Congresului de la Bucureşti, 
publică lucrarea Bizanţul şi instituţiile româneşti până la mijlocul secolului al XVIII-lea 
(Bucureşti, 1980). Este dezvoltată şi acea formulă a lui Nicolae Iorga, „Bizanţ după 
Bizanţ", atrăgându-se atenţia asupra influenţelor „aparent sau rezidual bizantine" care au 
creat imaginea unui „non-Bizanţ" şi care dă un sens dialectal, dacă nu chiar periorativ 
formulei lui Iorga, un fel de „non-Bizanţ prin şi peste Bizanţ". 

Stelian Brezeanu, titularul catedrei de Istoria Bizanţului de la Universitatea 
din Bucureşti, este autorul unei lucrări deosebit de utile, O istorie a Imperiului bizantin 
(Bucureşti, 1981) folositoare mai ales celor ce se iniţiază în alfabetul istoriei acestui 
Imperiu. Alte studii de o deosebită importanţă pentru elucidarea problematicilor pe care le 
abordează: Imperiul bizantin sub dinastia macedoneeană, în Studii şi articole de istorie, 
1981, nr. 43-44; La politique economique des Lascarides ă la lumiere des relations 
veneto-niceennes, în Etudes byzantines et post-byzantines, Bucureşti, 1979. 

Eugen Stănescu a fost conferenţiar la Universitatea din Bucureşti 
remarcându-se mai ales printr-o serie de studii privind vlahii sud-dunăreni, situaţia 
Bizanţului în regiunile de la Dunărea de Jos: Byzantino-Valahica. Les Vlaque ă la fin du 
X 6 siecle et la restauration de la domination byzantine dans la Peninsule Balcanique, în 
Revue des Etudes sud-est europeennes, 1968, nr. 3; Denumirile bizantine ale regiunii de 
la Dunărea de Jos în secolele X-XII şi sensul lor istoric, în Studii şi Cercetări de Istorie 
Veche, 1968, nr. 3; Byzance et les Pays Roumains au IX-XV siecle, în Acte du XIV 6 
Congres Internaţional des Etudes Byzantines, I, Bucarest, 1974. 

Urmaşul lui Alexandru Elian la catedra de Bizantinologie a Institutului 
teologic din Bucureşti este profesorul Emilian Popescu, specialist în filologia şi epigrafia 
antichităţii greco-latine. Din multele lucrări publicate amintim îndeosebi: Contributions ă 
la geographie historique de la Peninsula Balcanique aux V-VIf siecle de notre ere, în 
Dacia, XIII, 1969; Constantiana, în Byzantinische Zeitschrift, LXVI, 1973; Inscripţiile 
greceşti şi latine din din secolele IV-XIII descoperite în România, Bucureşti, 1976; (în 
colaborare cu D.M.Pippidi); Epigraphica. Travaux dedies au VIF Congres d'epigraphie 
greque et latine (Constantza, 9-15 sept. 1977), Bucureşti, 1977. 

Bizantinologia a cunoscut în ultimele două secole un avânt deosebit. Dacă 
cea de a doua jumătate a secolului al XlX-lea a schimbat mentalitatea cercetătorilor faţă 
de istoria şi civilizaţia bizantină, a pus bazele cercetării cu adevărat ştiinţifice, a format 
specialiştii necesari abordării celor mai variate faţete ale domeniului, a pus la dispoziţie 
instrumente de lucru (corpusuri, dicţionare, atlase), prima jumătate a veacului al XX-lea a 
înregistrat primele rezultate notabile concretizate în sinteze temeinic elaborate. O 
caracteristică importantă este legarea bizantinologiei de alte discipline de interferenţă, de 
aprofundarea legăturilor civilizaţiei bizantine cu cea a popoarelor învecinate, de legăturile 
dintre Bisericile care au format Patriarhia ecumenică, de legăturile cu lumea islamului. 

CAPITOLUL IV 
CADRUL GEOGRAFIC-ISTORIC 

Imperiul roman de Răsărit sau bizantin, aşa cum am văzut, nu este altceva 
decât Imperiul roman descompus în Occident de invazii şi continuat în răsărit, în jurul 
„noii Rome", dar cu trăsături noi, care i-au dat o originalitate istorică. Civilizaţia sa este, 
prin urmare, o sinteză a tuturor elementelor politice, religioase şi intelectuale a lumii 
antice din ultima sa parte de existenţă: tradiţie latină, elenism, creştinism, cultură 
orientală. 

Succesul acestei opere istorice a fost favorizată şi de un cadru geografic în 
care s-a derulat întreaga istorie a Bizanţului. Fără îndoială că frontierele au fost mereu 
diferite dar a existat o grijă deosebită pentru nucleul de bază al său, grupat în jurul 
Constantinopolului. Aceasta i-a determinat pe împăraţi să-şi asigure în primul rând 
stăpânirea teritoriilor necesare apărării şi abia apoi a expansiunii. Aceste teritorii au 
constituit cadrul geografic de bază al Imperiului de Răsărit. Dacă în secolul al Vl-lea mai 
exista încă speranţa reconstituirii statului roman din epoca sa de glorie, după moartea lui 
Iustinian I mersul istoriei a dovedit că acest lucru nu este, practic, posibil. Istoria secolelor 
următoare a dovedit că Imperiul bizantin în evoluţia sa a devenit preponderent răsăritean, 
centrul său de greutate fiind în Peninsula Balcanică şi în Asia Mică. 

Care a fost întinderea Imperiului? La Sinodul al II-lea ecumenic de la 
Constantinopol (381), în canonul 2, se enumera diacezele civile existente atunci în 
Imperiul de răsărit, după care s-a orientat şi organizarea bisericească: Egipt, cu metropola 
Alexandria, Orient, cu metropola Antiohia, Asia, care, în mod excepţional avea în frunte 
un proconsul (aici intrau şi insulele litoralului şi Hellespontul), Pont, cu capitala Cezareea 
Capadociei şi Tracia, a cărei metropolă a fost la început Heracleea (Pyrint) iar după 30 
mai 330, Constantinopolul. Canonul 2 nu menţionează Illyricum care era o prefectură mai 

puţin întinsă: cuprindea Macedonia şi Dacia (transdunăreană, aureliană) şi care din punct 
de vedere bisericesc a aparţinut multă vreme de episcopul Romei. 

Dacă ne referim la frontierele Imperiului, nu putem să le descriem decât în 
linii generale, ele fiind mereu în schimbare. Dacă la începuturi mai existau frontiere 
naturale sau amenajate (limesuri), acestea din urmă n-au mai corespuns întinderii iniţiale a 
statului. 

La nord, limita o forma linia Dunării, de la gurile fluviului până la confluenţa 
cu râul Sava. Hotarul cobora spre sud-vest, de-a lungul Savei până la Sirmium (Sremsca 
Mitroviţa), apoi spre cursul Drinei şi ajungea la Marea Adriatică, între gurile fluviului 
Cattaro şi lacul Scutari. Această graniţă despărţea Illyricul occidental care era una dintre 
diecezele prefecturii Italia şi făcea parte din Imperiul de Apus. Intre aceste frontiere, toată 
Peninsula Balcanică făcea parte din Imperiul bizantin. Hotarele de vest ale Imperiului de 
Răsărit s-au extins după prăbuşirea, în 476, a celui de Apus şi, mai ales atunci când 
Iustinian I, în veacul al Vl-lea a încercat refacerea vechiului Imperiu roman. Acum 
hotarele de vest ajung până pe ţărmurile Adriaticei iar Dalmaţia a ajuns una din 
provinciile sale. 

In est, ca urmare a tratatelor încheiate cu perşii în 363 şi 387, frontiera urma 
aproximativ următorul traseu: de la Marea Neagră, de la gurile lui Lycos-Boas, de-a 
lungul cursului inferior, lăsând imperiului o fâşie îngustă de-a lungul râului, apoi urma o 
linie nord-sud lăsând Imperiului Theodosiopolis din Armenia (Erzerum) şi urma cursul 
râului Nymphios până la confluenţa cu Tigrul, incluzând astfel Tartyropolis şi Amida. De 
aici, se urma cursul lui Abboras între Dara la vest şi Nisib la est, până la Circesium, pe 
Eufrat. Frontiera străbate apoi deşertul Siriei şi ajungea la ţărmul Mării Roşii, la golful 
Akaba. 

In Africa, Egiptul aparţinea Imperiului în sud până la Philae şi la prima 
cataractă a Nilului. De aici o linie dreaptă spre nord-vest străbătea deşertul şi, ocolind 
Cirenaica, ajungea la Marea Mediterană acolo unde se află golful Syrta Mare. 

Din punct de vedere geomorfologic, barajul natural format din rămăşiţele 
masivului devonian care leagă Europa de Asia, nu poate fi trecut decât printr-o trecătoare 

îngustă născută prin spargerea de către apele Mării Negre a unui vechi sistem hidrografic 
ale cărui urme sunt vizibile încă în caracterul fluviatil al estuarului de la Cornul de Aur şi 
în strâmtoarea Bosfor şi Dardanele. Pe această peninsulă lungă şi îngustă, situată între 
Cornul de Aur şi Propontida, s-a ridicat oraşul Constantinopoil, pe un teren ce domină 
malurile prin trepte abrupte, peninsula fiind ea însăşi tăiată de depresiuni, punctată de 
înălţimi de până la 1 10 m şi care se pot asemăna foarte bine cu colinele Romei. 

Constantinopolul a fost aşezat pe un baraj natural ce separă Marea 
Mediterană de Marea Neagră. Deşi apropiate geografic, în antichitate zonele adiacente 
celor două mări au reprezentat lumi diferite, reunite doar prin influenţa binefăcătoare a 
civilizaţiei greceşti. în acelaşi timp, noua capitală se afla şi pe axul drumului de lega 
Europa continentală de Orientul Apropiat, valea Dunării de cea a Eufratului. Analizând 
traseele de pe uscat ale primelor patru cruciade, se constată că linia cea mai dreaptă, 
preferată de războinicii cauzei Crucii, a fost, în general, chiar axul de influenţă al 
Imperiului, linia Dunării, cu atingerea Constantinopolului. La fel migratorii asiatici, atraşi 
de faima capitalei, au ales calea spre sud, pe la gurile Dunării şi au pătruns în imperiu prin 
Dobrogea, pe la vadul de la Obluciţa folosit în întregul Ev. Mediu pentru traversarea 
Dunării. 

Căile vest-est şi nord-sud au fost bătătorite temeinic de pelerinajele 
creştinilor. Drumul de uscat spre Locurile Sfinte nu putea evita Constantinopolul. Aceasta 
este şi explicaţia că oraşul s-a dezvoltat şi datorită portului său natural, un magnific estuar 
de 7 km lungime, cu maluri încreţite, care formează golfuri naturale de până la 42 m 
adâncime. Pe malul său stâng a fost întemeiat, încă în epoca romană, cartierul Syk, mai 
târziu Galata şi Pera. Pe malul asiatic, dincolo de Bosfor, cartierul Chrysopolis (Scutari), 
datează de pe vremea anticului Bizanţ şi, mai la sud, Calcedon (Kadi-Keui), au fost 
înglobate în orbita sa. 

Malul asiatic, prin funcţia de apărare a strâmtorilor şi a Propontidei, se leagă 
strâns de Constantinopol, prin natura solului, prin populaţia sa şi prin întreaga istorie. In 
mijlocul Propontidei se află peninsula stâncoasă Cyzic şi insula Proconesse, cu cariere de 
marmură ce au slujit înfrumuseţării oraşului, golfurile adânci de la Mudania şi Ismid, 
câmpia bogată de la Brusa la picioarele Olimpului Bithiniei, care se ridică la înălţimea de 

2.800m, foarte populată şi frecventată pentru apele sale termale, oraşele azi decăzute de 
la Nicomedia (Ismid) şi de la Niceea (Iznic) odinioară oraşe de primă mărime, formau 
marile zone adiacente ale Constantinopolului. 

Acesta a fost centrul privilegiat al imperiului din care au pornit toate 
drumurile importante de legătură cu lumea largă. 

Un rol determinat în istoria statului dar mai ales a capitalei sale l-au jucat 
cele două strâmtori. 

Bosforul este un culoar îngust, cu o lungime de 30 km, în care malurile se 
apropie până la 550 m. La mijloc, curenţii săi pot atinge o viteză de până la 3 m pe 
secundă. Bosforul deschide intrarea în Marea Neagră, flancată pe malul anatolian de 
bariera muntoasă a arcului pontic, întrerupt numai de locul de vărsare al Halysului, cu cele 
două porturi, Amastria şi Sinope. întreg acest mal sudic al Pontului Euxin, caracterizat 
printr-o luxuriantă vegetaţie este dominat de oraşul-port Trapezunt (Trebizonda, azi 
Trabson), de unde se ajunge în zona Caucazului, în care se găseau o serie de posesiuni 
sau state vasale Imperiului. Aici se afla Georgia (Transcaucazia), o câmpie strâmtă, 
închisă între munţii Caucaz şi Masivul Armeniei, ţări cu o veche şi bogată cultură, cu o 
climă blândă. De la Trapezunt, drumuri comerciale se îndreptau spre Mesopotamia iar 
altele, prin trecătorile Caucazului, spre stepele caspice. Pe versantele occidentale ale 
Caucazului locuiau abasgii sau abhazii, aliaţi ai Imperiului, zonă împânzită de cetăţi şi 
centre comerciale înfloritoare. In sfârşit, întocmai ca şi în epoca romană, Crimeea 
completa sistemul defensiv împotriva popoarelor nomade şi asigura expansiunea 
comercială în stepele din nordul Mării negre. Cu toate că în aceste câmpii s-au aşezat 
succesiv huni, cazări, tătari, pe versantul muntos, spre Pont, ocrotiţi de păduri şi de 
înălţimi, continua să trăiască un trib al goţilor, începând cu secolul al III-lea al erei 
creştine, vasali Imperiului. Bizanţul şi-a păstrat până în veacul al XlII-lea stăpânirea 
asupra oraşului şi portului Cherson, veche colonie greacă, un post avansat al 
Constantinopolului în Marea Neagră. In schimb n-a emis niciodată pretenţii asupra gurilor 
Niprului şi Bugului, întinzându-şi influenţa asupra gurilor Nistrului şi ale Dunării precum 
şi asupra Scythiei Minor (Dobrogea) şi a porturilor de aici între care se detaşau Histria, 
Tomis şi Callatis. 

în vestul Propontidei, Hellespontul (strâmtoarea Dardanele), deschidea 
drumul spre Mediterana. Ca şi Bosforul, şi acesta este o străveche vale scufundată, dar 
mai lungă (circa 75 km) şi mai largă (în medie 4 km dar şi 1.270 m). Viteza curentului 
variază între 3 şi 8 km pe oră. La ieşirea din Propontida, pe istmul de la Chersonul 
Traciei, acolo unde lăţimea trecătorii nu este mai mare de 1.350 m, la Abydos, era 
instalată vama imperială. Ieşirea din Hellespont asigura trecerea prin Marea Egee, închisă 
în partea de sud prin arhipelagul Cyclade, o adevărată punte de legătură între Grecia şi 
Asia Mică. Sunt,de fapt, trei rânduri de insule ce barează trecerea. O primă linie este 
formată de insulele de se înşiră de la Eubeea: Andros, Tenos, Icaros, Samos. O a doua 
linie porneşte de la capul Sunium, până la peninsula Halicarmas şi este formată din mai 
multe insule, dintre care amintim: Keos, Kythnos, Serpios, Păros, Naxon, Cos. In sfârşit, 
al treilea arc porneşte de la Cap Malea (Matapan) şi cuprinde insulele Cyters, Creta 
Carpathos şi Rhodos. Era o zonă cu relativ dese erupţii vulcanice. Unele dintre ele au avut 
chiar implicaţii în viaţa socială a Imperiului. Este cazul erupţiei din 726 care a avut loc în 
grupul insulelor Santorin şi care a dus la mărirea considerabilă a insulei Palaia Kaimene. 
Fenomenul s-a manifestat atât de puternic încât s-a simţit până la Constantinopol 
determinându-1 pe împăratul Leon III să se folosească de acest prilej pentru a declanşa 
criza iconoclastă. 

Insula Creta era deosebit de importanţă în viaţa economică a Imperiului 
bizantin. A fost suficient ca ea să fie ocupată de o putere ostilă imperială (arabii din 
Spania, între 827-961 şi Veneţia, după 1204), pentru ca libera circulaţie comercială în 
bazinul estic al Mediteranei să fie serioa ameninţată. 

Din punct de vedere strategic a fost foarte importantă ocuparea ţărmurilor 
atât de bogate în golfuri ale Greciei şi Asiei Mici, căci această zonă a fost cea mai activă 
în viaţa maritimă a imperiului. Aici au fost marile ateliere de construcţii navale, 
alimentate de pădurile Asiei Mici. Aici se înşirau marile porturi: Tesalonic, Lesbos, 
Phoceea, Smirna, Samos, Rhodos şi Candia. 

Dar Bizanţul n-a mai fost numai o thalassocraţie, adică o putere maritimă, 
căci drumurile sale de uscat i-au asigurat şi caracterul de putere continentală. S-ar putea 
spune chiar că o mare greşeală au făcut împăraţii bizantini, începând din secolul al IX-lea 

cedând controlul economic, comercial şi militar asupra estului Mediteranei unor republici 
italiene (Veneţia , Genova) acest fapt ducând la grăbirea decăderii economice a 
Imperiului. 

în nord, mai multe drumuri legau Constantinopolul cu câmpia Dunării, 
deschizând calea spre Europa centrală. Erau uşor de străbătut cartierele sale europene 
aşezate pe un platou înalt, calcaros, tăiat de văi adânci, uşor de apărat, întărite din secolul 
al Vl-lea prin marele zid al lui Anastasie, destinat să apere pădurile din vestul capitalei, un 
adevărat rezervor hidrografic al Constantinopolului şi tăind peninsula de la o mare la alta. 
Un drum cobora apoi spre oraşele-porturi de pe ţărmul de vest al Pontului Euxin - 
Odessos (Varna) şi Tomis (Constanţa). 

Un alt drum important străbătea Tracia spre nord-vest, prin Adrianopol, 
urma râului Mariţa atingând Philippopolis şi, prin „porţile lui Traian", trecea prin Sardica 
(Sofia), la 565 m altitudine. După ce traversa defileul de la Ţaribord şi Pirot, cobora până 
la Naissus (Niş), unde se afla unul dintre cele mai importante încrucişări de drumuri, 
continuând până la Belgrad. Acest drum, odinioară via militaria a romanilor era 
considerat cel mai important din întreaga peninsulă, „drumul ţăranilor" din documentele 
sârbeşti, dublată azi de calea ferată Belgrad - Istanbul. Acest drum a fost străbătut şi de 
Iancu de Hunedoara în 1443, în „campania cea lungă" împotriva otomanilor. 

Un al treilea mare drum ducea prin Chrystopolis (Cavacala), Philippi (mare 
oraş, dispărut), Serhes şi, lăsând la sud peninsula Calcidica, atingea Tesalonicul, a doua 
metropolă a peninsulei, de unde porneau trei drumuri de o importanţă vitală. Primul spre 
sud, prin Thermopile, era „drumul Greciei". Al doilea, spre nord, „drumul Belgradului" 
străbătea valea Vardarului prin Skoplje, pe sub arcul de triumf al lui Galeriu, traversa 
Macedonia prin Edesa (Vodena), pe la marile lacuri, Monastir, traversa lanţul muntos, de 
la Iablaniţa, şi atingea Adriatica la Dyrrachium (Durazzo), de unde se putea trece uşor în 
Italia. Acest drum era principala legătură pe uscat a Constantinopolului cu Italia şi cu 
lumea occidentală fiind străbătut din toate vremurile de armate, de negustori şi de pelerini. 

Mult mai importantă, mai ales pentru economia Imperiului, era calea terestră 
ce străbătea platoul Anatoliei şi, prin trecătoarea Taurus din Munţii Ciliciei, intra pe 
porţile Orientului. Drumurile antice ale Indiilor care porneau din Sardes („drumul regal al 

perşilor") şi din Efes (în epoca romană), au fost înlocuite după întemeierea 
Constantinopolului de drumul militar şi comercial care trecea prin Brusa, Niceea, 
Dorylaion (Eskiseir) şi se bifurca la Iconion. De aici un drum o lua pe vechea cale a 
Indiilor şi, prin Heracleea şi trecătoarea Taurus, intra în Cilicia, apoi în Siria şi, prin Alep, 
pe valea Eufratului. Un altul înainta spre nord-est până la Cesareea Capadociei şi, prin 
valea lui Kyzil-Irmak, atingea părţile de nord ale văii Eufratului, prin Theodosiopolis 
(Erzerum), intra în Armenia. 

Stăpânirea acestor drumuri străbătute de caravane şi de oştiri precum şi 
regiunile prin care ele treceau, era de o importanţă vitală pentru Bizanţ, care a trebuită să 
le apere succesiv de perşi, de arabi şi de turci. 

Toate aceste drumuri şi căi maritime convergeau spre Bosfor definind esenţa 
geografică a Imperiului de Răsărit. 

Anticul Bizanţ s-a mulţumit înainte să profite de avantajele stricte ale locului 
unde era amplasat, de cel al strâmtorii. Rolul istoric al Constantinopolului a constat în 
apărarea acestor mari drumuri împotriva invaziilor şi folosirea lor pentru expansiunea sa. 
Ele au servit în mod egal armatelor Imperiului, negustorilor săi, misionarilor, care au dus 
până departe influenţa sa. 

Peninsula Balcanică, ţărmurile Adriaticii, valea Dunării, ţărmurile Mării 
negre, Asia Mică, Transcaucazia şi Mesopotamia de sus, Siria şi Antiohia, au fost cadrul 
cel mai propice de a se constitui într-un stat în care Constantinopolul să fie centrul. 
Perioada cea mai prosperă a istorie Bizanţului a fost aceea în care Imperiul a putut, în 
timpul dinastiei macedonene, să-şi asigure stăpânirea acestui domeniu într-o manieră 
incontestabilă. Ameninţat, Imperiul a beneficiat de avantajul că a putut să-şi mişte pe căile 
sale interioare trupele, de pe un continent pe altul. 

Spre deosebire de vechea Romă, poziţia geografică a celei noi, nu a 
predestinat această metropolă să devină reşedinţa exclusivă a unui Imperiu mediteranean. 
Dovadă este că, după pierderea unor importante părţi ale sale - Egipt, Siria, Africa şi 
chiar Italia - părţi ce constituiau entitatea sa, existenţa imperiului a fost salvată de marea 
redresare care a atins apogeul la sfârşitul secolului al X-lea. Capitala a fost destinată să 

stăpânească asupra unui Imperiu continental şi maritim în egală măsură, care făcea 
legătura între Europa şi Asia, între cultura greco-romană, creştinism şi civilizaţia 
Orientului. 

Dar acestui program cuprinzător i se opuneau tradiţiilor seculare aduse de 
Constantin pe malurile Bosforului. Succesori legitimi ai împăraţilor vechii Rome, 
împăraţii bizantini au avut mereu ambiţia de a restabili în integritatea sa imensul Imperiu 
dezmembrat de barbari. Această dorinţă de a constitui un Imperiu universal era imposibil 
de realizat fără stăpânirea Mediteranei iar, pe de altă parte, necesitatea de a apăra 
drumurile terestre şi maritime care duceau la Constantinopol explică contradicţiile istoriei 
Imperiului bizantin. Era, practic, imposibil de a se asigura dominaţia imperială în Asia, în 
Balcani, în Marea Neagră şi de a urmări, în acelaşi timp, restaurarea puterii în Occident. 
Această realitate se poate demonstra clar prin domnia lui Iustinian şi a succesorilor săi. 
Este cert că, după distrugerea flotei vandale, Bizanţul a redobândit stăpânirea asupra mării 
păstrând-o până la constituirea marinei omeiade, în secolul al VH-lea, dar provinciile pe 
care Iustinian I le-a cucerit cu un asemenea efort - Africa, Italia, marile insule din Marea 
Tireniană - n-au făcut parte nici o dată din Imperiu, în sensul strict al cuvântului, fiind 
mai mult ca nişte teritorii coloniale, în care tendinţele separatiste i-au favorizat pe 
invadatori. Această situaţie a existat, dacă nu într-o formă mai gravă, în raporturile cu 
Siria şi, mai ales cu Egiptul, în permanent conflinct politic şi religios cu Constantinopolul. 

Şi, totuşi, până în secolul al XlII-lea, împăraţii au manifestat intenţia de a-şi 
restabili autoritatea asupra Occidentului. Aceste tentative - ultima a fost cea a lui Manuel 
I Comnenul - erau de la bun început condamnate eşecului. în plus, ele reprezentau şi un 
serios pericol deoarece dispersau forţele Imperiului, puneau în pericol apărarea spaţiului 
geografic în care Constantinopolul era centrul natural şi a cărui stăpânire îi puteau asigura 
liniştea şi grandoarea. 

In marea masă a evenimentelor ce s-au succesat în cei mai bine de o mie de 
ani de existenţă ai Imperiului, s-a căutat a se distinge acele momente de importanţă 
maximă care au dat o unitate diverselor perioade ale istoriei sale. Istoricii n-au căzut de 
acord până în prezent, fiecare plasându-se potrivit domeniului de cercetare - istoria 
dinastiilor, a instituţiilor, a războaielor - pe poziţii diferite. Ori, această trăsătură comună 

se găseşte subsumată în mediul geografic al Bizanţului şi este marcată de împărţirile 
teritoriului său. De trei ori acest Imperiu, prin loviturile pe care le-a primit, a fost 
ameninţat cu dispariţia: din partea barbarilor, în secolul al V-lea, din partea arabilor şi 
slavilor în veacul al VII-lea şi, mai ales, din partea cruciaţilor occidentali în cel de-al XIII- 
lea. De trei ori Imperiul şi-a găsit în interiorul resursele necesare de a se autoapăra, de a se 
organiza şi a duce contraofensive victorioase, urmate de restructurări mai mult sau mai 
puţin de durată şi de perioade de prosperitate manifestate prin restabilirea prestigiului 
imperial şi de expansiunea paşnică a civilizaţiei bizantine în Europa. 

In funcţie de creşterea sau descreşterea întinderii sale teritoriale, constatăm 
trei perioade mari în istoria Imperiului bizantin: prima în timpul lui Iustinian (527-565), a 
doua în timpul dinastiei amoriene şi macedonene (867-1057), a treia în timpul 
Paleologilor (1261-1397). 

Bizanţul şi-a început căderea odată cu pierderea unor apreciabile teritorii din 
nucleul său constitutiv. In Peninsula Balcanică a trebuit să facă faţă ambiţiilor bulgare şi 
sârbe, dornice de a-şi crea state independente. în Asia Mică s-a creat un nou „Bizanţ", 
statul de la Trapezunt, care i-a închis Marea Neagră. In arhipelagul din sud şi în Grecia, 
poziţiile economice, comerciale dar şi militare ale Constantinopolului au fost serios 
subminate de pretenţiile tot mai mari ale republicilor italiene. 

Golit de resursele sale necesare apărării, slăbit de războaiele civile şi luptele 
religioase, supus presiunilor Occidentului, Bizanţul n-a mai putut rezista cuceririi 
otomane, cu toate că agonia sa a mai durat încă un secol. 

CAPITOLUL V 

CONSTANTIN CEL MARE 
FONDATORUL IMPERIULUI BIZANTIN 

1. Domnia 

Pe numele său complet, aşa cum 1-a păstrat istoria, Flavius Valerius Constantinus 
Magnus (306-337), a fost fiul lui Constantinus Chlorus şi al unei femei de condiţie 
modestă, Elena. 

Constantin s-a născut la Naissus (Nis), în Dacia Aureliană, la 27 februarie, 
probabil între 271 şi 275 (dacă apreciem că, în 337, când a murit, avea între 62 şi 66 de 
ani). Viitorul împărat şi-a petrecut cea mai mare parte a tinereţii în părţile orientale ale 
Imperiului, la curtea lui Diocleţian, de la care a primit titlul de tribunus ordini primi. în 
295 face, cu Diocleţian, o expediţie în Palestina, apoi se luptă cu succes cu sarmaţii, la 
Dunăre. Când, la 1 mai 305, cei doi „Auguşti" din fruntea tetrarhiei ce conducea Imperiul, 
Diocleţian şi Maximian, au abdicat, locul lor a fost luat de Constantinus Chlorus (în Apus) 
şi Galerius ( în Răsărit). Urma numirea a doi „Caesari". Contrar aşteptărilor, nu 
Constantin a ajuns unul dintre aceştia ci Valerius Severus, un soldat obscur, iar în Răsărit 
Maximin Daia, „un semibarbar". 

Constantin şi-a petrecut o parte a tinereţii la Nicomedia, la curtea lui Diocleţian, în 
calitate de ostatic (garant) din partea tatălui său. Aici a frecventat Şcoala Palatină unde a 
fost coleg şi prieten cu Sf. Pantelimon, martirizat în timpul persecuţiilor lui Diocleţian. 
După ce împăratul a renunţat la titlul de „Augustus" în favoarea lui Galerius, Constantin 
s-a întors la curtea tatălui său de la Augusta Treverorum. Curând însă Constantinus 
Chlorus a murit (306). In locul lui, în partea occidentală a Imperiului a urcat în demnitatea 
de „Augustus", Valerius Severus. Trupele l-au proclamat însă pe Constantin ca împărat, 
acesta fiind acceptat de Severus ca „Caesar". Tor acum, în Italia, este proclamat împărat, 
de către armata de aici, Aurelius Maxentius care, de acum, va încerca mereu să-1 înlăture 
pe Constantin din funcţia de „Caesar" şi să-i ia locul. 

în 308, Valerius Severus moare şi „Augustus" al Occidentului ajunge Licinius. în 
311 moare şi Galerius care era „Augustus" al părţii orientale a Imperiului şi Licinius trece 
el în partea orientală a Imperiului, având pe Maximin Daia ca „Caesar". Constantin 
rămâne singur în partea occidentală având ca pretendent pe Maxenţiu. 

în primăvara lui 312, Constantin, care se afla în Gallia, la solicitarea Senatului 
roman, a trecut Alpii şi a ocupat nordul Italiei. A înaintat apoi printre Apenini şi a mers 
asupra Romei, unde se afla Maxenţiu. Acesta, cu o oaste numeroasă, a ieşit din capitală şi 
1-a întâmpinat la Podul Şoimului (Pons Milvius, Ponte Milvio), la 28 octombrie. Forţele 
lui Maxenţiu erau superioare şi numeric şi calitativ, aceasta din urmă datorându-se mai 
ales cavaleriei şi pretorienilor care erau alături de el. Totuşi, Constantin îl învinge pe 
Maxenţiu care moare în apele râului Tevere. 

O zi mai târziu, Constantin intră în Roma aclamat de popor şi Senat, care îi acordă 
titlul solemn de „Augustus". Ca o primă măsură pe care a luat-o poate fi considerată 
desfiinţarea gărzilor de pretorieni şi anularea tuturor legilor date de Maxenţiu. De la 
Roma s-a dus apoi la Milan ca să asiste la căsătoria lui Licinius cu sora sa vitregă, 
Constantia. Aici a fost dat vestitul „Edict de la Milan", în favoarea creştinismului. în 
acelaşi an, a murit şi Maximin Daia, „Caesar" - ui pentru partea orientală. Astfel în 
fruntea Imperiului au rămas doar doi suverani - Constantin şi Licinius. 

Până în 322, Constantin şi-a petrecut timpul în Pannonia, în Dacia Aureliană şi în 
Italia. în 320, fiul său, Crispus, a învins pe franci. Doi ani mai târziu, Constantin a respins 
o invazie a sarmaţilor în Pannonia orientală, i-a împins peste Dunăre luând mulţi 
prizonieri şi prăzi bogate. 

în anul următor, Tracia a fost invadată de goţi. Provincia aparţinea lui Licinius, 
dar acesta era în acel moment prea departe pentru a interveni în mod eficace. Constantin, 
care se afla atunci la Tesalonic, s-a aruncat în luptă şi a respins invazia. Licinius a profitat 
de ocazie şi a declarat că împăratul Constantin a violat frontierele şi-a pornit război 
împotriva lui. 

Ceea ce, indiscutabil, a agravat în mod deosebit raporturile dintre cei doi împăraţi 
în ultimii ani a fost atitudinea constant ostilă a lui Liciniu faţă de creştini. La 3 iulie 324, 

deşi acesta avea o poziţie strategică net avantajoasă, a suferit la Adrianopol o gravă 
înfrângere din partea lui Constantin care a devenit astfel stăpânul întregii Europe. 

Licinius a trecut în Asia, a numit „Augustus" pe Martinianus, magister officiorum, 
asupra căruia Constantin a obţinut o victorie navală lângă Hellespont, prin intermediul 
fiului său, Crispus. Constantin, lăsând o mică oştire şi toată flota pentru a asedia oraşul- 
port Byzantion, intră pe neobservate, cu ambarcaţiuni mici, în Pontul Euxin, debarcând, 
pe neaşteptate, în Asia Mică. Bătălia decisivă s-a dat la Chrysopolis unde Constantin a 
obţinut o victorie totală şi, puţin mai târziu,oraşul Byzantion s-a predat şi el (septembrie 
324). 

Licinius, retras la Nicomedia, a recunoscut victoria totală a rivalului său, a 
renunţat la putere împreună cu Martinianus, bucuroşi că şi-au salvat viaţa. Dar, în anul 
următor, 325, Licinius a început să stabilească legături tainice cu barbarii de la Dunăre în 
vederea unei acţiuni comune, simultane, asupra lui Constantin. Surprins asupra trădării, 
Licinius a fost condamnat la moarte, probabil împreună cu Martinianus. 

Constantin devine, astfel, singurul împărat al Imperiului roman. începutul 
stăpânirii lui Constantin asupra provinciilor din Răsărit a fost marcată de controversa 
ariană combătută la Sinodul I ecumenic de la Niceea (325) şi de celebrarea a douăzeci de 
ani de domnie (vicenallia), evenimente aniversate în anul următor la Roma (iulie- 
septembrie 326). Acestea au fost întunecate de sumbra şi misterioasa tragedie familială în 
care şi-au găsit moartea, la porunca lui Constantin, mai întâi unul dintre fiii săi, Crispus, 
apoi împărăteasa Fausta. 

In septembrie 326, Constantin părăsea Roma pentru a nu se mai întoarce acolo 
niciodată. Cu siguranţă că în această perioadă s-a decis să ridice o nouă capitală 
imperiului său. La început s-a gândit la antica cetate Troia, apoi decizia sa a căzut asupra 
oraşului Byzantion. 

In anul 332, în urma unei campanii victorioase asupra goţilor, aceştia, în număr de 
circa patruzeci de mii, au devenit federaţi ai Imperiului. Doi ani mai târziu, noi dezordini 
au izbucnit între sarmaţii alungaţi de pe teritoriile lor. Trei sute de mii dintre ei s-au 
refugiat între hotarele Imperiului iar Constantin i-a împrăştiat în regiunile mai puţin 

populate din Peninsula Balcanică şi din Italia. Aceasta era o dovadă a prestigiului câştigat 
de Imperiul în faţa popoarelor barbare, care îşi căutau pe teritoriul său ocrotire. 

După moartea lui Constantinus Chlorus, Elena, mama împăratului s-a retras la 
Locurile Sfinte, unde s-a îngrijit de unele construcţii şi de ocrotirea celor săraci. Ea a 
murit, probabil, în 327, la Nicomedia, unde se afla atunci şi fiul ei. Acesta i-a ridicat 
statuia la Constantinopol iar oraşului Drepanum i-a dat numele de Helenopolis. O 
provincie pe malul asiatic al Pontului Euxin a devenit Helenopontus. 

Câţiva ani mai târziu, un nou pericol a apărut la frontiera orientală. Devenind 
major, tânărul rege persan Sapor al II-lea, voia să recucerească teritoriile luate de romani 
la sfârşitul secolului al III-lea şi care aparţinuseră stalului persan. La înrăutăţirea situaţiei 
a contribuit persecutarea creştinilor de către perşi care îi considerau pe aceştia, spioni ai 
Romei. Perşii au fost alungaţi de la frontiere în 336, prin ocuparea Armeniei. 

In sfârşit, în 334-335, în Cipru, Calocaerus, un păzitor de cămile s-a proclamat 
împărat în condiţii neclare. Mişcarea a fost repede înfrântă. 

In anul 335, Constantin, care se simţea slăbit, a hotărât ca, după moartea sa, 
imperiul să fie împărţit între fii săi: Constantin II, Constantius şi Constans precum şi 
între nepoţii Dalmatius şi Hannibalianus. Un an mai târziu, Constantin se afla în capitala 
de pe malurile Bosforului unde îşi serba cei treizeci de ani de domnie (tricennalia). La 
începutul lui 337, o solie persană îi cerea evacuarea Armeniei, la care împăratul a răspuns 
prin declaraţie de război. Cade, însă, bolnav, se retrage la vila sa din Ancyrona, lângă 
Nicomedia, unde moare la 22 mai 337. Cu puţin timp înainte de a-şi da sfârşitul, a fost 
botezat de episcopul semirian Eusebiu al Nicomediei, în legea creştină. 

Corpul său, îmbălsămat şi depus într-un sicriu de aur, a fost dus în palatul său din 
Constantinopol unde a continuat să primească aşa numita adoratio din partea 
demnitarilor săi, ca şi cum ar fi fost în viaţă. După ce a fost împodobit cu purpură şi 
diademă şi expus în cea mai frumoasă sală a Palatului, a fost înmormântat cu mare fast în 
mausoleul de lângă biserica Sf. Apostoli, biserică construită de el pentru a adăposti 
moaştele celor 12 Apostoli, Constantin socotindu-se al treisprezecelea. 

Biserica creştină 1-a trecut în rândul sfinţilor numindu-1 „cel întocmai cu 
Apostoli? fiind sărbătorit în fiecare an în ziua de 21 mai, împreună cu mama sa, Sf. Elena. 

2. Politica religioasă a lui Constantin. Sinodul I ecumenic de la 
Niceea. 

In cursul domniei lui Constantin, cercetătorii au stabilit trei perioade esenţiale 
în raporturile pe care marele împărat le-a avut cu creştinismul. Este, în general, 
acceptată o primă perioadă, cuprinsă între anii 306-312, când el este considerat păgân, 
înainte de a ajunge împărat, la curtea lui Diocleţian, Constantin a cultivat vechile rituri 
ale romanilor, iar după ce a urcat pe tron, a participat la ceremonii păgâne, a pus să se 
bată monede cu însemne păgâne. 

Dar, după informaţiile contemporanilor, el a fost îndrumat de tatăl său 
să, fie tolerant faţă de creştini. Spre deosebire de Diocleţian şi Galerius, tatăl lui 
Constantin, nu considera toleranţa faţă de creştini ca o crimă împotriva statului. Se 
spune că ar fi avut chiar preoţi creştini la curte iar una dintre surorile lui Constantin 
purta un nume creştin, Anastasia. 

în 310, după moartea socrului său, Maximian, Constantin a încetat să se 
mai considere legat de dinastia herculiană întemeiată de acesta şi şi-a ales ca zeu 
protector pe Sol Invictus, ocrotitorul lui Claudius II Goticul (268-270), din care 
pretindea că se trage. 

De pe monedele sale dispare chipul zeului Hercules, în locul lui apărând 
Sol Invictus (Soarele Invincibil), alături de Marş Conservator(Marte 
Conservatorul). Constantin privea însă Soarele ca pe un mediator între divinitate şi 
oameni. 

O a doua perioadă este considerată cea dintre 312-324. La începutul ei, 
în 312, are loc schimbarea politicii religioase a lui Constantin care face primul gest 
de adeziune la creştinism. împotriva lui Maxenţiu el porneşte expediţia din Arles 
unde iernase, trece Alpii şi, mărşăluind asupra Romei, într-o zi, pe la amiază, potrivit 
istoricului contemporan Eusebiu din Cezareea, el vede: "străjuind deasupra soarelui, 

semnul mărturisitor de biruinţă al unei cruci întocmite de lumină... şi un scris 
glăsuind «să biruieşti întru aceasta»"( gr.ev toutco vira ; lat. in hoc signo vinces). 
Eusebiu de Cezareea afirmă că această revelaţie 1-a descumpănit pe Constantin care, 
iniţial, n-a reuşit să-i descifreze înţelesul. Noaptea, în vis, i s-a arătat Mântuitorul, 
spunându-i să pună semnul văzut pe steagurile de luptă şi pe scuturile soldaţilor. 
Dimineaţa, Constantin a chemat oameni de încredere care să confecţioneze din aur şi 
pietre scumpe semnul văzut. Era un drapel de o formă nemaivăzută până atunci: o 
suliţă lungă de lemn aurit, în partea de sus cu o transversală în formă de cruce, de 
care flutura un drapel ţesut cu aur şi bătut cu pietre preţioase. Pe el, sus, strălucea o 
coroană de aur şi nestemate, în mijlocul căreia era monograma lui Iisus Hristos, 
formată din două litere:X-P suprapuse (monograma lui Hristos). Dedesubt,era 
portretul în medalion al lui Constantin şi a celor doi fii ai săi, adăugate ulterior. Acest 
steag s-a numit labarum. Constantin a pus să se picteze pe toate scuturile soldaţilor 
săi, monograma lui Iisus Hristos. Acest episod este confirmat şi de către Lactantius şi 
de oratorul păgân Nazarius. 

Orice ar fi stat în spatele gestului lui Constantin, o manifestare făţiş creştină 
s-a petrecut în faţa unei armate zdrobitor, păgâne din punct de vedere numeric, în timpul 
deplasării împotriva unui oraş ai cărui locuitori erau în cea mai mare parte păgâni. Cert 
este că monograma lui Iisus Hristos, numită şi „monograma constantiniană" pe monede în 
acelaşi an cu bătălia de la Pons Milvius. 

In urma victoriei, Constantin a rămas singurul stăpânitor al părţii 
occidentale a Imperiului roman. La începutul lui 313, el se întâlneşte cu Constantia, 
sora vitregă a lui Constantin. Dar această întâlnire a rămas celebră în istorie datorită 
aşa-numitului "Edict de la Milan", care acorda libertate tuturor religiilor inclusiv 
celei creştine şi dispunea restituirea lăcaşurilor de cult şi a bunurilor consfiscate ale 
Bisericii creştine. Se introduce o nouă jurisprudenţă referitoare la bunurile Bisericii. 

Textul unui edict nu s-a păstrat însă. In circulara dată de Licinius la 
Nicomedia, în acelaşi an, se făcea referire la hotărârile luate împreună cu Constantin 
la Milan. Se dispunea restituirea lăcaşurilor de cult către comunitatea creştinilor 

(corpus christianorum). Se făcea precizarea că, în cazul în care aceste bunuri au 
ajuns la particulari, aceştia vor fi despăgubiţi de stat. 

Circulare asemănătoare s-au mai dat în Răsărit şi de către Maximin Daia. 
Nu s-au dat în Occident deoarece aici nu au fost valabile prevederile restrictive ale 
edictului lui Galerius. 

Sunt cunoscute două scrisori ale Constantin către Annuinus, proconsul al 
Africii, amândouă înainte de 313, deci înainte de "Edictul de la Milan", prin care se 
ordona restituirea proprietăţilor bisericeşti iar cealaltă, prin care se scuteau preoţii 
creştini de îndeplinirea sarcinilor publice (munera). 

Cu toate că nu se poate vorbi în sensul strict al noţiunii de un "Edict de 
la Milan", epistola circulară sau rescriptul lui Licinius poate fi considerată o urmare a 
întâlnirii şi hotărârii luate de Constantin şi de Licinius la Milan. Sunt istorici care o 
atribuie exclusiv lui Licinius, ceea ce este, fără îndoială, o exagerare. Constantin a 
manifestat de la început o atitudine tolerantă şi favorabilă faţă de creştinism în timp 
ce Licinius s-a dovedit un prigonitor al acestuia în anii ce au urmat. Actul sau 
înţelegerea de la Milan, a plecat cu siguranţă de la Constantin iar politica sa religioasă 
a produs o adevărată revoluţie în Imperiu, pe bună dreptate numită pax 
constantiniana. 

Este incontestabil că, între anii 312-324, Constantin a manifestat o tot 
mai evidentă bunăvoinţă faţă de creştinism, de exemplu, în atitudinea faţă de schisma 
donatistă, preluând atribuţii care îl transformau în conducător al Bisericii creştine, cu 
toate că nu s-a botezat şi va păstra până la moarte titlul de pontifex maximus. El nu 
putea fi, totuşi, făţiş de partea creştinilor deoarece nu conducea Imperiul singur iar 
numărul păgânilor era încă mare. 

Cu toate acestea, a început interzicerea unor culte păgâne. In 3 19 a oprit 
intrarea persoanelor în casele prezicătorilor şi la preoţii păgâni care preziceau 
viitorul. Aceste preziceri nu mai puteau fi pronunţate decât în temple şi în ritualuri 
consacrate. Constantin numeşte pe Lactantius, un scriitor creştin, ca perceptor al lui 
Crispus, fiul său mai mare. Se instituie "Ziua Soarelui" sau a duminicii ca zi de 
sărbătoare săptămânală. 

Cea de a treia perioadă a raporturilor lui Constantin cu creştinismul poate 
fi încadrată cronologic între anii 324-337. Ea începe cu victoria definitivă asupra lui 
Licinius, atunci când Constantin a preluat conducerea şi asupra părţii de Răsărit a 
Imperiului, unde creştinii erau mult mai numeroşi. Primul obiectiv urmărit de 
împărat a fost deschiderea porţilor întregului Imperiu în faţa creştinismului şi 
câştigarea Bisericii de partea statului. Primul act în acest sens a fost o proclamaţie 
către răsăriteni care s-a păstrat la Eusebiu de Cezareea, în lucrarea ,JDe vita 
Constantini" şi fusese afişat la Cezareea, pentru locuitorii Palestinei. Din textul 
proclamaţiei se deduc şi prevederile înţelegerii din 313: libertate pentru creştini şi 
restituirea către aceştia a tuturor bunurilor confiscate (pământuri, grădini, capele, 
cimitire). 

Articolele se referă la exilaţi sau condamnaţi în ocne şi mine, la soldaţii 
degradaţi pentru credinţa creştină. Se restituiau şi bunurile urmaşilor martirilor. 
Există o deosebire între cele hotărâte la Milan şi prevederile proclamaţiei către 
răsăriteni. Acum sprijinul acordat creştinismului este mai clar, mai direct exprimat, 
împăratul mărturiseşte că vrea să-i vadă pe cei mai mulţi dintre supuşii săi în rândul 
creştinilor. Dacă el, totuşi, respectă conştiinţa necredincioşilor, o face deplângând 
"îndărătnicia lor". Vorbeşte de „rituri şi ceremonii rătăcite", operă a "puterilor 
întunericului" şi de "templele deşertăciunii". In Răsărit venirea lui Constantin a fost 
aşteptată cu frică: păgânii se temeau de represalii dar împăratul n-a luat măsuri de 
pedepsire a lor. A suprimat însă caracterul oficial păgân al întregii administraţii. 
Guvernatorii numiţi de el erau întotdeauna creştini. Pe cei rămaşi credincioşi 
păgânismului i-a oprit să mai aducă jertfe. Decretele sale conţineau expresii tot mai 
aspre la adresa păgânismului dar nu interziceau cultul lor. Păgânismul devine astfel 
redus la un simplu cult tolerat. Dovadă a acestei toleranţe a fost şi caracterul 
amestecat al serbărilor pentru inaugurarea noii capitale precum şi o lege publicată la 
Cartagina prin care erau scutiţi de dări unii preoţi păgâni (337). Autorul păgân 
Eutropius menţionează în „Epitome" că, după moarte, Constantin a mers în rândul 
zeilor, alături de ceilalţi împăraţi păgâni. 

Important a fost primul Sinod ecumenic de la Niceea (325), convocat şi 
prezidat de împărat ca adevărat şef suprem al Bisericii. Creştinismul fiind la 
începuturile afirmării sale neîngrădite, încă în timpul lui Constantin cel Mare şi-au 
făcut apariţia concepţii dogmatice care au încercat să dea interpretări diferite textelor 
sfinte. Disputele iscate acum au dezvăluit încă o dată interesele şi poziţiile puterii 
politice care vor avea consecinţe pe o lungă durată asupra destinului Imperiului. Ele 
au avut un rol profund în stabilirea raporturilor dintre Stat şi Biserică, dintre Bizanţ şi 
Occident. 

Trecând peste donatism care nu a avut implicaţii deosebite în evoluţia 
vieţii religioase în Orient, prima erezie notabilă a fost arianismul, care îşi trage 
numele de la preotul alexandrin Arius. Acesta, printr-o interpretare raţională a 
dogmei creştine, care se înscrie mai degrabă într-un plan filosofic neoplatonician 
decât biblic, consideră că, dintre Persoanele treimice numai Dumnezeu-Tatăl poartă 
amprenta divinităţii, nefiind nici creat nici născut. Iisus Hristos ar ocupa în 
accepţiunea sa, un loc intermediar, între Dumnezeu şi lumea creată. Adversarii, în 
frunte cu Sfântul Atanasie, mai târziu ajuns episcop al Alexandriei (328- 
373),considerau pe Tatăl şi pe Fiul ca fiind "de aceeaşi substanţă". 

Sinodul I ecumenic de la Niceea (325), covocat de împăratul Constantin 
cel Mare, a condamnat arianismul şi a proclamat că Fiul este de aceeaşi fiinţă cu 
Tatăl iar învăţătura Sfântului Atanasie a fost declarată "drept credincioasă", ortodoxă. 
Importante hotărâri s-au adus aici şi din punct de vedere al disciplinei eclesiastice. 
Astfel, canonul 5 prevedea ca "toţi episcopii din eparhie laolaltă adunăndu-se, într- 
un loc să examineze toate chestiunile''' iar canoanele 14 şi 15 dispuneau ca episcopul 
hărăzit pentru o anumită episcopie să nu treacă în alt scaun episcopal. La acest Sinod 
ecumenic s-a dovedit cât de puternică era episcopia Alexandriei al cărei ierarh, 
Alexandru (313-328), a fost unul din principalii iniţiatori ai Sinodului. Contribuţia sa 
a fost importantă şi în redactarea Simbolului de credinţă niceean ca şi în elaborarea 
primei legislaţii canonice ecumenice. 

Constantin cel Mare a hotărât acordarea de alocaţii anuale clericilor 
ortodocşi, fecioarelor şi văduvelor. în toate acţiuniunile pe care le-a inteprins el a 

urmărit unitatea Bisericii prin care vedea unitatea Imperiului. De aceea a intervenit 
energic pentru păstrarea unităţii Bisericii. Conflictul dintre Constantin şi episcopul 
Atanasie al Alexandriei a fost şi primul episod al luptei dintre puterea imperială şi cea 
sacerdotală creştină. El a fost primul împărat creştin şi, odată cu el, popoarele 
continentului european s-au reunit în aceeaşi comunitate nu numai pe baza vecinătăţii 
geografice ci şi pe principiile aceleiaşi credinţe. 

Constantin cel Mare a emis şi alte legi din care rezultă influenţa 
creştinismului asupra sa: cea care pedepseşte uciderea sclavilor de către stăpâni sau 
care interzice dezmembrarea prin vânzare a familiilor de sclavi. A interzis, în 
principiu, luptele de gladiatori şi a introdus pedeapsa capitală pentru adulter. 

3. Constantin cel Mare - ctitor de edificii creştine 

O imagine asupra politicii religioase a marelui împărat ar fi incompletă 
dacă nu am trece în revistă principalele ctitorii creştine ale împăratului şi mamei sale, 
împărăteasa Elena: 

- Biserica constantiniană Sf.Ioan din Lateran - este primul lăcaş de cult 
creştin de tip bazilical, început în 313. 

- Bazilica Sf. Petru din Vatican, ridicată în 323, pe locul templului lui 
Apollo. 

Biserica închinată Sf. Apostol Pavel (San Paolo fuori le mura), în afara 
zidurilor de atunci ale vechiului oraş Roma. 

Biserica Sfânta Cruce din Ierusalim ridicată în palatul Sessorianus din 
Roma, ctitorie a mamei împăratului, aici fiind depus apoi lemnul Sfintei Cruci. 

Biserica Sf.Agnes din Roma, o bazilică cu trei nave, alături de care 
împăratul a pus să se construiască un baptisteriu, pe locul unde sora sa, Constantia, şi 
fiica sa cu acelaşi nume, au fost botezate de episcopul Silvestru. 

Biserica în cinstea martirului Laurenţiu, în Roma, pe "via Tiburna", cu 
trei nave. 

Biserica ridicată în cinstea martirilor, preoţii Marcellinus şi Petru, pe via 
Lavicena, la trei mile de Roma. Aici a fost înhumată mama împăratului, într-un 
mausoleu-rotondă, ataşat de biserică. 

Biserica închinată Apostolilor Petru şi Pavel şi Sf. Ioan Botezătorul, la 
Ostia. 

Biserica din Neapole, alături de care, pe o lungime de opt mile, a 
construit un apeduct şi un forum nou. 

Biserica Sf. Apostoli din Capua. 
In partea de Răsărit a Imperiului, la Locurile Sfinte şi la Constantinopol, 
împăratul Constantin şi mama sa Elena au ridicat importante edificii cultice. Să le 
enumerăm pe cele mai reprezentative şi mai cunoscute, majoritatea distruse de 
oameni, de vremuri şi de vreme: 

Biserica Naşterii Mântuitorului din Betleem, monument comemorativ şi 
lăcaş de cult. Probabil a avut un plan octogonal, cu acoperiş sub formă de piramidă 
sau boltă (martyrionul) şi o bazilică cu cinci nave, atrium şi patru portice. 

Biserica învierii (Anastasis), sfinţită în 335, în prezenţa împăratului, cea 
mai impunătoare realizare constantiniană din Palestina, cu cinci nave, acoperiş în 
şarpantă, atrium cu patru portice. Spre vest, biserica era legată cu grota în care s-a 
aflat mormântul lui Iisus Hristos, deasupra căreia a fost construită o rotondă. A 
existat până în secolul al Xl-lea. 

Biserica înălţării, de pe Muntele Măslinilor, numită şi Eleona, a fost 
construită de Elena şi împodobită de Constantin. Avea cinci nave, absidă poligonală 
cu două pastoforii şi cu portice. 

Biserica de pe malul lacului Ghenizaret, construită de către mama 
împăratul pe locul unde Iisus Hristos a săvârşit minunea înmulţirii pâinilor şi a 
peştilor. Era o bazilică cu trei nave şi cu planul în formă de tau (bazilică cu transept). 

Biserica din Antiohia. Avea formă octogonală, de dimensiuni uriaşe, 
numită şi Domus Aurea. Nu se cunoaşte decât din descrieri. A fost se pare, modelul 
bisericii San Vitale din Ravenna. 

La Constantinopol, ctitoriile lui Constantin cel Mare au fost: 

Biserica Sf. Sofia, închinată înţelepciunii Divine, ca biserică palatină şi 
episcopală. Avea plan bazilical, acoperit, se pare, în şarpantă, a fost reconstruită în 
întregime de către Iustinian. 

Biserica Sf. Irina, închinată Păcii Divine (Eirene). 

Biserica Sf.Apostoli, terminată şi sfinţită de fiul său, Constantius, şi 
destinată să adăpostească moaştele celor 12 Apostoli. Lipit de ea se afla mausoleul lui 
Constantin cel Mare. A fost distrusă în întregime. Din planul ei s-a inspirat prima 
variantă a bisericii San Marco din Veneţia. 

Să mai amintim că împăratul Constantin a ridicat şi la Trier (Augusta 
Treverorum), fosta capitală a părţii occidentale a Imperiului o dublă bazilică 
creştină. 

împăratul creştin a patronat introducerea unor inovaţii care vor constitui, 
cu timpul, stilul atât de caracteristic al Bizanţului în arhitectură: folosirea 
transeptului, acoperişul în şarpantă, absida poligonală a altarului, tribunele deasupra 
navelor laterale. Prin bisericile pe care le-a ctitorit, Constantin a introdus fastul 
arhitecturii romane în cultul creştin simplu până atunci în formele sale exterioare. 

4. întemeierea Constantinopolului 

Spre sfârşitul perioadei Principalului (mijlocul secolului al III-lea), centrul de 
greutate al Imperiului roman s-a mutat spre Răsărit unde exista o viaţă economică 
înfloritoare şi o populaţie mai numeroasă. 

în Răsărit, ameninţarea popoarelor barbare creştine şi, în special la 
Dunăre şi la frontiera din Asia, venea, mai ales, prin presiunea regatului neopersan al 
sassanizilor. Aceştia se considerau moştenitorii vechilor Achemenizi şi revendicau 
toate teritoriile foste ale regatului persan. 

Primul care şi-a dat seama de modificarea petrecută în evoluţia 
evenimentelor şi de creşterea importanţei părţii orientale a fost Diocleţian (284-305). 
El a preluat conducerea părţii orientale a Imperiului, a reorganizat apărarea 
frontierelor ameninţate şi şi-a instalat reşedinţa în Asia Mică, la Nicomedia. 

Constantin cel Mare şi-a îndreptat atenţia asupra cetăţii Byzantion, de pe 
malul european al Bosforului. Numele acestui oraş este de origine tracică, din 
cuvântul „p\)£,ac;" = rege. In secolul al Vl-lea î.Hr. aici s-a înfiinţat o colonie de către 
grecii din Megara şi astfel oraşul a ajuns grecesc. Privind evoluţia denumirii acestui 
oraş de la Byzantion la Istanbul, să reţinem etimologia dată de eruditul nostru istoric 
Aurel Decei care preciza că următoarea fază a devenirii sale a fost, după Byzantion, 
„oraşul lui Constantin"^ Constantinopolis, de unde arabul apoi otomanul 
Kostantiniyye. Grecii i-au spus şi îi spun şi azi Polis sau Eic; xf|v noXiv, (is tin Polin) 
sau Stinboli, în pronunţie populară. Această denumire populară apare, într-o cronică 
arabă din secolul al X-lea, sub forma arabă Istinboli şi, de aici, turcii selgiucizi au 
adoptat forma Istanbul. 

în anul 196 d. Hr.împăratul Septimius Severus, pedepsind pe bizantini 
pentru că s-au aliat împotriva lui, a distrus cetatea schimbându-i şi numele în 
Antonia sau Antoninia, aducând-o la categoria de sat. Curând însă, tot el şi apoi 
împăratul Caracalla, au restaurat-o şi înfumuseţat-o, numele nou fiind dat uitării. 

Iniţial nici Constantin cel Mare nu a avut o atitudine prea binevoitoare 
faţă de oraş. El a pedepsit cetatea dărâmându-i zidurile şi exilând pe majoritatea 
locuitorilor ei pentru că s-au aliat cu Licinius împotriva sa. Dar oraşul va depăşi şi 
această fază. Constantin şi-a dat seama de avantajele poziţiei sale, fiind mai aproape 
de Dunăre dar şi de perşi, de unde veneau principalele pericole pentru statul său. 

La mai puţin de două luni după înfrângerea definitivă a lui Licininius, la 
8 noiembrie 324, Constantin a înălţat la rangul de „Caesar" pe fiul său Constantin II 
şi a pus temeliile noii capitale. Inaugurarea oficială şi instalarea autorităţilor politice a 
avut loc la 1 1 mai 330. 

întemeierea noului oraş a fost asemuită cu întemeierea Alexandriei de 
către Alexandru Macedon sau cu cea a Romei, mai ales că şi Constantinopolul se 
întindea pe şapte coline. Este adevărat că urbea s-a ridicat la început numai pe cinci şi 
abia în timpul împăratului Teodosie al II-lea, când s-a mutat zidul de incintă, s-a 
ajuns la şapte coline. 

Constantin cel Mare a vrut să fie departe de aristocraţia romană rămasă 
credincioasă vechilor tradiţii dar a acordat aceleaşi favoruri locuitorilor 
Constantinopolului ca şi celor ai Romei: privilegiul distribuirii de grâu, nu ca o 
măsură de asistenţă publică ci ca o consacrare a unor drepturi ce se cuveneau numai 
învingătorilor lumii. Atâta doar că acum grâul era adus nu din Africa sau Sicilia ci 
din Egipt. 

Inaugurarea noii capitale a fost marcată de mari sărbători păgâne şi 
creştine. încă în 328, în forul principal, sau forul lui Constantin, a fost aşezată, în 
vârful unei coloane de porfir, statuia de bronz aurit a împăratului, reprezentat ca zeu 
al Soarelui, cu o cunună de raze pe cap. O statuie asemănătoare a ridicat împăratul în 
cinstea mamei sale, Elena, în piaţa Augustaeon. 

Constantin a mărit oraşul lui Septimius Severus, mutând cu o milă mai 
spre vest, zidul de incintă al oraşului. "Noua Romă" era ridicată pe coline nu prea 
înalte şi erau împărţită în 14 regiuni administrative. Avea toate instituţiile pe care 
vechea capitală le deţinea: Capitoliu, Senat, Praetoriu. Dispunea de o Via Sacra şi 
un Forum. Palatul imperial reproducea pe cel de la Roma iar Hipodromul era o 
variantă arhitectonică a lui Circus Maximus. înalta aristocraţie a Imperiului de aici, 
nu trebuia să simtă în nici un fel că locuia într-un oraş de rang inferior vechii Rome. 
Fiind o realizare nouă, Constantinopolul putea fi considerat cel mai modern oraş al 
vremii chiar dacă dorinţa de a fi, totuşi, o imitaţie îi diminuau acest caracter. 

Au fost aduse aici numeroase monumente vestite din alte părţi ale 
Imperiului: din Grecia, Italia, Asia Mică. Aşa s-a întâmplat cu coloana de bronz în 
chip de şerpi răsuciţi, care fusese ridicată la Delphi, în amintirea victoriei grecilor 
asupra perşilor, în 479 î.Hr. Templele antice au fost însă respectate în vechiul oraş. S- 
au ridicat, din iniţiativa împăratului, numeroase edificii creştine. Constantin a 
stimulat construcţiile de case în noua capitală obligând chiar pe marii latifundiari sa- 
şi ridice case în capitală. 

"Noua Romă" a devenit curând cel mai important centru meşteşugăresc 
şi comerciale al Imperiului. Oraşul a fost dotat cu o Universitate care, în timp, avea să 
devină una dintre instituţiile de învăţământ cele mai prestigioase. 

5. Reformele lui Constantin cel Mare 

în timp ce în domeniul religios, Constintin a acţionat aproape că într-un 
mod revoluţionar, cu totul opus faţă de Diocleţian, în domeniul administrativ, 
economic şi militar, el a continuat reformele acestuia. 

Profilul dat de Constantin instituţiilor se va păstra până în secolul al VII- 
lea, când o profundă reformă administrativ va duce la sistemul themelor, dar 
principiile sale conducătoare - autocraţia puterii imperiale, centralizarea şi 
birocratizarea statului - se vor perpetua până la încheierea existenţei Imperiului, aşa 
cum 1-a creat Constantin cel Mare. 

El a urmărit în primul rând întărirea autorităţii imperiale, atât de 
zdruncinată în secolul al III-lea. S-au separat administraţiile: cea civilă de cea 
militară, cea centrală de cea provincială. Au fost reduse simţitor atribuţiile Senatului, 
întreg aparatul de stat era condus din vârful piramidei de către împărat. 

Constantin cel Mare a dat maiestăţii imperiale un caracter mai 
impunător. în afară de diademă, ca semn al consacrării, a introdus gestul încoronării 
divine ilustrat pe monedele bătute în ultima parte a vieţii (o mână ce coboară din cer 
care îl încoronează pe împărat). 

Titlul de Imperator Caesar a fost înlocuit cu cel de Dominus Noster. A 
renunţat la titlul de Invictus de reminiscenţă păgână (de la zeul Soare), dar 1-a 
adăugat pe cel Triumphator. A căutat să introducă sistemul ereditar de domnie. La 
curte a imitat fastul suveranilor orientali. Astfel cubiculum, camera de culcare a 
împăratului şi a membrilor familiei a fost încredinţată spre pază eunucilor peste care, 
superiorul, praepositus sacri cubiculi, era un fel de majordom, având în subordine 
întregul personal de servire al Palatului imperial, funcţie deosebit de importantă. 

Apoi, vechiul Consiliu al împăratului, consilium principis („consiliul de 
coroană"), care se întrunea periodic, a fost transformat într-o instituţie permanentă: 
sacrum consistorium. Membrii acestui Consistoriu au primit însărcinări deosebite 
de control asupra administraţiei statului. Unii au fost trimişi în provincie cu puteri 

49 



excepţionale (missi dominici), pentru a verifica modul în care funcţionează 
administraţiile locale. 

O funcţie cheie în anturajul împăratului era aceea de magister 
ofiîciorum. Acesta era comandatul gărzii călare, ministru cu probleme externe, mare 
maestru de ceremonii. Controla întreaga administraţie şi, în special, pe cea a 
prefecturilor. 

După magister ofiîciorum,cel mai înalt funcţionar era quaestor sacri 
palatii, locţiitor al împăratului în probleme juridice, având în subordine notarii. 

Rolul prefecţilor pretoriului a scăzut în timpul lui Constantin cel Mare. 
Roma şi Constantinopolul ieşeau de sub jurisdicţia lor militară fiind supuşi, fiecare, câte 
unui prefect al capitalei (praefectus urbi). Această instituţie era menită să contracareze 
pe cea a prefecţilor pretoriului, oricând capabili, prin forţele pe care le aveau în subordine, 
să provoace lovituri militare de palat. 

Importante schimbări au fost făcute şi în armată. Ea era formată din 
soldaţi recrutaţi din rândul ţăranilor şi din barbari angajaţi. Din secolul al IV-lea, 
serviciul militar apare ca o obligaţie legată de proprietatea. S-a introdus şi 
posibilitatea răscumpărării cu bani a serviciului militar, bani cu care erau angajaţi 
barbari. 

Din punct de vedere al provenienţei soldaţilor, unii erau recrutaţi din rândul 
barbarilor învinşi (gentiles). Urmau apoi barbarii federaţi, de preferinţă germeni, 
care erau unităţi de elită ale armatei. Totuşi, unităţile cele mai importante au rămas 
legiunile, urmate de vexillationes, unităţi de cavalerie. Pe o treaptă ierarhic 
inferioară se situau auxilia şi cohortes, subunităţi de infanterie. 

Armata în sine se împărţea, după locul în care îşi exercita atribuţiile, în două 
mari categorii: de frontieră (ripenses, limitanei) şi de rezervă (sau de manevră), 
numiţi şi comitatenses. Aceştia din urmă erau la dispoziţia împăratului în caz de 
acţiuni militare de anvergură. 

Limiteneii aveau serviciul militar de douăzeci şi cinci de ani iar cei de 
rezervă, douăzeci. Aceştia din urmă erau plătiţi mai bine, dar primii dispuneau de 
loturi de pământ şi scutiri de obligaţii faţă de stat. Constantin a pus accent pe armata 

internă în dauna celei de frontieră ceea ce denotă strădania spre o politică militară 
activă, ofensivă. 

Faţă de zona Dunării de Jos, Constantin a continuat politica începută de 
Diocleţian, existând dovezi ale întinderii stăpânirii sale şi la nord de fluviu, incluzând 
în Imperiu părţi din Oltenia şi Muntenia. Mărturii ale acestor preocupări sunt: 
refacerea cetăţii Tropaeum Traiani, fortificarea cetăţilor Noviodunum, Ulmetum, 
Tomis şi Histria. în 316 a fost refăcut castrul lui Traian de la Drobeta şi a fost 
construit podul de peste Dunăre între Oescos şi Sucidava, inaugurat la 5 iulie 328, se 
pare, în prezenţa împăratului. Pe malul stâng al fluviului a ridicat o nouă fortăreaţă - 
Constantiniana Daphne. 

Putem concluziona, deci, că domnia lui Constantin cel Mare reprezintă o 
creştere deosebită a prestigiului şi forţei instituţiei imperiale. El a tins ca monarhia să 
fie una administrativă, strict ierarhizată, bine supravegheată şi, în care, toată autori- 
tatea să fie concentrată în mâna împăratului. In sfârşit, făcând din creştinism o religie 
acceptată în stat, înzestrând-o cu privilegii şi imunităţi, apărând-o de erezii, 
înconjurând-o în toate ocaziile de protecţia sa, Constantin dădea încă o caracteristică 
distinctă autorităţii imperiale. Avându-şi reşedinţa între episcopi, ca unul dintre ei, 
prezentându-se ca păzitor al dogmei şi disciplinei, intervenind în toate treburile 
Bisericii, legiferând şi judecând pentru ea, convocând şi prezidând sinoadele, dictând 
chiar punctele legilor, Constantin - şi după el toţi succesorii săi, care au fost fie 
arieni, fie ortodocşi - şi-au reglementat raporturile dintre Biserica şi Stat după 
aceleaşi principii. Acestea au fost cele ce au determinat imixtiunea uneori categorică 
a împăratului în treburile Bisericii. Toate se inspirau din concepţiile despre putere ale 
monarhiilor orientale şi încă aproape un secol - până în 476 - Imperiul roman a 
supravieţuit deoarece în Orient tradiţia romană a fost promovată cu putere, pentru că, 
în jurul curţii lui Constantin, partea de Răsărit a monarhiei a continuat să se dezvolte 
reuşind să-şi păstreze conştiinţa proprie. 

6. Creştinismul răsăritean sub urmaşii lui Constantin 

încă în anul 335, cu prilejul sărbătoririi a treizeci de ani de domnie 
(tricennalia), Constantin a împărţit Imperiul între cei trei fii şi doi nepoţi ai săi, fără 
să indice pe nici unul ca având întâietate între ceilalţi. Armata a refuzat să-i 
recunoască pe nepoţi (Dalmatius şi Hannibalianus). Cei trei fraţi s-au întâlnit la 
Viminacium ( în Moesia Superior) şi şi-au împărţit astfel diacezele. 

- Constantin II, fiul cel mai mare, a primit Occidentul (Britannia, Gallia, 
Spania.); 

- Constantius II a luat Orientul (Aisia Mică, Siria, Palestina, 
Egiptul (şi Tracia); 

- Constans a obţinut Italia, Africa, Panonia şi Illyricum. 
Constans a avut numai 14 ani când s-a făcut această împărţire şi el a fost 
iniţial sub tutela lui Constantin II, dar, în 340, el a pretins autonomia sa ceea ce a dus 
la un război între cei doi fraţi, încheiat cu victoria lui Constans şi moartea, într-o 
ambuscadă, a lui Constantin II. 

Până în 350, cei doi fraţi au domnit în bună înţelegere, cu toete că între ei 
existau deosebiri de credinţă, Constans fiind ortodox iar Constantius II, arian. In 350, 
în urma unui complot, Constans este ucis, astfel că singur împărat rămâne 
Constantius II, peste tot Imperiul. 

Noul „Augustus" a trebuit să faci faţă unor probleme grele atât în Occident 
cât şi în Orient. Perşii care, încă din 338, au început prin a asedia cetatea Nisibis, vor 
continua până în 350 să atace permanent Imperiul. Persecuţiile împotriva creştinilor 
erau un fenomen obişnuit. Episcopul de Seleucia şi-a găsit moartea cu acest prilej iar 
istoricul Sozomenos menţionează chiar zece mii de martiri. Constantius II nu a putut 
să ducă un război decisiv iar în 361 moare în oraşul Tars, în drum spre Occident, 
împotriva vărului său Iulian, care îi va fi succesor. 

Constantius II a fost un arian convins şi a reuşit, până la sfârşitul domniei 
sale, s-o impună Imperiului ca doctrină oficială. El a fost mai conciliant până când a 
trăit fratele său, Constans, dar apoi atitudinea sa a fost ireconciliabilă. 

în plan spiritual-religios perioada s-a caracterizat prin cearta dintre niceeni şi 
arieni care n-a putut fi aplanată nici de Sinodul I ecumenic de la Niceea. In 338, 
Sf.Atanasie care era exilat la Augusta Treverorum şi-a redobândit scaunul patriarhal 
datorită mai ales sprijinului dat de Constantin II. El a fost însă nevoit să facă faţă 
opoziţiei puternice a arienilor, separaţi acum în două grupări: 

- semiarienii sau omiusienii, cei mai numeroşi, care afirmau 
că Fiul este „asemănător în substanţă cu Tatăl ". Ei erau numiţi 
şi eusebieni pentru că aveau în frunte pe episcopul Eusebiu de Nicomedia; 

- arienii radicali sau anomienii, după conducătorul lor, Eunomius, episcop 
de Cizic, care considerau că între Tatăl şi Fiul există o deosebire fundamentală, de 
substanţă (Fiul este „neasemănător cu Tatăl şi în toate şi după fiinţă"}. 

Sfântul Atanasie care fusese reintegrat în scaun nu în urma unui sinod ci prin 
poruncă împărătească, a fost acum alungat din scaunul patriarhal. El a fugit în Italia 
unde a cerut sprijinul papei Iulius care i-a invitat pe episcopii din Orient să vină la un 
sinod la Roma, pe această temă. Aceştia refuzând, în 340, papa îl declară pe Sfântul 
Atanasie nevinovat. 

In acest timp, papa 1-a convins pe Constans să-1 determine pe fratele său 
Constantius II să convoace un sinod care să dezbată cazul Sfântului Atanasie si să-1 
reaşeze în scaun. In 342 sau 343 s-a ţinut un sinod la Sardica (Sofia), le care au venit 
şi occidentalii şi orientalii. Nu s-a ajuns la o înţelegere: occidentalii l-au declarat pe 
Sfântul Atanasie nevinovat iar orientalii arieni, întruniţi într-un sinod separat, la 
Adrianopol, l-au condamnat formulând un nou Crez. In 345 a fost repus în scaun, 
după moartea antecesorului său, Grigore. A fost exilat însă, în 356, pentru a treia 
oară de către Constantius II. 

In 359, într-un sinod ţinut la Rimini şi un altul la Seleucia în Palestina), 
episcopii, au adoptat ca formulă de credinţă oficială, arianismul. 

Pentru creşterea prestigiului Noii Rome un moment important 1-a constituit 
aducerea aici a moaştelor Sfântului Apostol Andrei de către Constantius II, în 357. 
Acesta va fi un punct de referinţă în afirmarea pe viitor a originii apostolice a 
Constantinopolului. 

53 



Amestecul brutal al împăratului arian în treburile Biserici Răsăritene s-a 
manifestat şi faţă de persoana care ocupa scaunul episcopiei Constantinopolului. 
După moartea patriarhului Alexandru (337) i-a urmat Pavel. Dar, întrucât hirotonirea 
şi alegerea a fost făcută fără încuviinţarea sa, împăratul Constantius II a venit la 
Constantinopol, a întrunit un sinod de episcopi arieni care l-au alungat pe Pavel 
pentru că era ortodox şi a adus în locul său pe Eusebiu, episcop de Nicomedia (339). 
După moartea acestuia, credincioşii l-au restabilit pe Pavel, în timp ce arieni l-au 
ales pe Macedoniu, diacon la Sfânta Sofia. Alungat iarăşi de către împărat, Pavel a 
mers la papa apoi la Constantin II, împărat al Occidentului, de la care, primind 
scrisori de recunoaştere a revenit în scaunul episcopal. Dar nici acum situaţia nu a 
fost de durată, Constantius II trimiţând pe prefectul pretoriului să-1 alunge. Prins, 
apoi exilat, a fost în cele din urmă ucis iar locul său, luat de către Macedoniu. 

O agravare a situaţiei creştinismului se produce în timpul scurtei domnii a lui 
Iulian Apostatul (361-363)care făcea parte din dinastia constantiniană. A primit o 
educaţie creştină deosebită. A studiat la Constantinopol şi apoi la Nicomedia. în tot 
acest timp el a dus o viaţă ascetică şi se presupunea că vrea să devină preot. Dar încă 
din 351 el s-a convertit în secret la păgânism frecventând apoi filosofi din Asia Mică 
şi pe taumaturgul Maximus din Efes, un vestit adept al păgânismului, Studiile şi le-a 
continuat la Atena unde s-a întâlnit cu Vasile cel Mare şi cu Grigore de Nazianz. 

în 355, Constantius II îl face „Caesar" şi îl trimite în Gallia unde se distinge 
ca un bun general. Succesele lui îl neliniştesc însă pe Constantius II care îi cere să-şi 
trimită o parte a trupelor în Orient pentru luptele împotriva perşilor. Trupele au 
refuzat însă să se supună, s-au răsculat şi l-au proclamat „Augustus" pe Iulian. Acesta 
a pornit spre Orient cu armata sa iar Constantius II s-a pregătit să-1 întâmpine. 
Moartea subită a împăratului, în noiembrie 361, 1-a adus pe tron pe Iulian. 

Convertirea sa la păgânism s-a datorat în bună parte înclinaţiilor sale spre 
misticism şi anturajului frecventat în tinereţe dominat de ideile neoplatonice. La 
aceasta trebuie adăugată şi ura faţă de Constantius II care a omorât mulţi membri ai 
familiei sale, dragostea pe care o avea faţă de cultura antică şi admiraţia pentru 
cultele păgâne. O primă lovitură pe care Iulian a dat-o credinţei creştine a fost un 

decret prin care erau declarate ca recunoscute toate ereziile din interiorul ei iar clerul 
creştin era privat de toate drepturile pe care i le conferise Constantin cel Mare 
(scutirile de sarcinile municipale- munera). 

Iulian crează chiar o „biserică păgână" \ o alcătuire artificială, după modelul 
celei creştine. într-o lucrare intitulată „Contra Galileenilor" \ îi combate pe creştini ai, 
concomitent, îi sprijină pe evrei, mai ales în renovare templului de la Ierusalim 
(distrus apoi de un cutremur). El n-a avut trecere cu concepţiile sale decât în cercurile 
restrânse ale unor intelectuali excentrici dar marea masă a creştinilor 1-a urât mai ales 
datorită campaniei sale susţinute pentru distrugerea bisericilor închinate martirilor şi 
transformarea lor în temple. Se pare că în timpul său au fost martirizaţi şi cei patru 
creştini de laNiculiţel: Attalos, Phillipos, Zottikos, Kamasis. 

Iulian a murit în 363, într-un război împotriva perşilor. Cu el se stinge ultimul 
descendent al lui Constantin cel Mare, aşa-numita "a doua dinastie flavică" sau 
„dinastia constantiniană". Toleranta manifestată de Constantiu II fată de arieni a 

determinat după mortea sa o recrudescenţă a acestei erezii. împăraţii ce i-au urmat nu 
numai că s-au ataşat deschis arianismului dar au impus şi Bisericii orientarea lor 
proprie. Iulian, ultimul reprezentant al dinastiei merge până la apostazie, readucând 
Imperiul la situaţia în care fusese înainte de a pune pe tron primul reprezentant al ei, 
Constantin cel Mare. 

CAPITOLUL VI 

MARILE PROBLEME ALE IMPERIULUI BIZANTIN 
ÎN SECOLELE IV-V 

Criza provocată de invazia barbară 

într-o lungă perioadă istorică, ce a ţinut de la 306 până la 518, două crize 
grave au zguduit Imperiul dându-i acestuia, în cele din urmă, o fizionomie proprie. 
Prima a fost criza provocată de invazia barbară. 

După secolul al III-lea, la toate frontierele, la Dunăre ca şi la Rin, 
barbarii din Germania au intrat printr-o infiltrare lentă pe teritoriul roman. Unii, în 
grupuri mici, venind ca oşteni sau în calitate de lucrători, alţii, cu triburi întregi, atraşi 
de siguranţa şi prosperitatea Imperiului, cerând să li se dea pământ, pe care îl 
primeau gratuit de la administraţia Imperiului. Marile mişcări de popoare care aveau 
loc fără încetare în lumea germană instabilă, au grăbit această împingere a barbarilor. 
Sub loviturile lor, în secolul al V-lea Imperiul roman de Apus s-a prăbuşit şi se putea 
crede că nici Bizanţul nu va suporta mai bine decât Roma şocul acesta formidabil. 

In secolul al IV-lea, vizigoţii au ameninţat grav partea de Răsărit a 
Imperiului. în 376, pentru a scăpa de huni, 100.000 de vizigoţi au forţat Dunărea 
intrând în Imperiu şi cerând pământ şi ocrotire. Primiţi în Moesia, în calitate de 
federaţi, ei s-au ridicat doi ani mai târziu, l-au înfrânt şi l-au ucis pe împăratul Valens 
(364-378) la Adrianopol apoi au invadat Tracia. Generalii împăratului Teodosie cel 
Mare au reuşit să-i respingă şi tratatul din 382 i-a readus la simpla condiţie de 
federaţi. 

Dar, după moartea lui Teodosie cel Mare, vizigoţii s-au ridicat din nou, 
sub conducerea conducătorului lor, Alaric, invadând Tracia, Macedonia, Thesalia, 
Peloponezul şi devastând Grecia. Fiul şi urmaşul lui Teodosie cel Mare pentru partea 
de Răsărit, Arcadius (395-408) nu a reuşit să-i oprească, mai ales datorită faptului că 
trupele sale erau trimise să apere Occidentul. Când generalul Stilicon, chemat din 
Apus în ajutorul Răsăritului, i-a înconjurat pe vizigoţi la Pholoe, în Arcadia (396), 

acesta n-a reuşit să le impună condiţii. Dimpotrivă, a trebuit să le cedeze noi teritorii 
şi Arcadius să-i acorde lui Alaric titlul de magister militum per Illyricum. Acesta a 
fost momentul când, la Constantinopol, influenţa germanică a ajuns deosebit de 
puternică. 

In timpul lui Arcadius, gotul Gainas s-a impus la curte ajungând să-1 
domine pe împărat şi să-şi exercite puterea prin teroare. Populaţia Constantinopolului 
s-a răsculat însă şi a măcelărit pe goţii din capitală, alungând pe Gainas care a fost 
ucis (400). 

Asasinarea generalului Stilicon în 408 1-a determinat pe Alaric, mereu 
ameninţător şi turbulent, să se arunce asupra Occidentului slăbit şi prin pierderea 
celui mai bun general al său. Regele vizigot a mai încercat şi înainte, în 402-403, să 
ocupe Roma dar fusese înfrânt de Stilicon în Italia şi silit să se întoarcă în Illyricum. 
De data aceasta, Alaric a ocupat Roma prădând-o îngrozitor (24 august 410). 

Constantinopolul a scăpat, astfel, de ameninţarea vizigoţilor tentaţi de 
alte prăzi şi care s-au stabilit apoi în Gallia şi în Spania. Treizeci de ani mai târziu, au 
apărut hunii. 

Popor de origine asiatică, hunii au înaintat spre vest intrând în Europa la 
mijlocul secolului al IV-lea. In 395 au străbătut Caucazul devastând totul în calea lor: 
Asia Mică, Siria, Mesopotamia. Stabiliţi pe linia Dunării, s-au arătat atât de 
ameninţători încât, pentru a-i opri, Teodosie al II-lea a consimţit să le plătească un 
tribut anual. Când, în 434, Attila a preluat puterea, pretenţiile acestuia au crescut. A 
cerut dublarea tributului. Nemulţumit în continuare, în 441 a forţat Dunărea, a cucerit 
Viminacium (Branicevo), Singidunum (Belgrad), Sirmium (Sremska Mitroviţa), 
Naissus (Niş) şi a ameninţat Constantinopolul. Tributul a fost mărit acum de trei ori. 
Dar Attila nu s-a mulţumit nici cu atât. In 447 a invadat Grecia şi s-a apropiat de 
capitala Imperiului. 

S-au purtat iarăşi tratative şi se putea crede că este iminentă o catastrofă 
când, în 450, împăratul Marcian (450-457) a refuzat foarte curajos, plata tributului. A 
fost primul împărat care a primit coroana din mâna patriarhului de Constantinopol. 
Obiceiul a fost păstrat până la ultimul împărat al Imperiului bizantin. De această dată, 

în disputa dintre huni şi Imperiul de Răsărit, norocul a surâs acestuia din urmă. Ca 
atâţia alţii, Attila şi-a dus ostile în Occident. Aliat cu gepizii, ostrogoţii şi herulii, 
Attila a fost înfrânt pe Câmpiile Catalaunice de către armata romană comandată de 
generalul Aetius (451). A fost una dintre ultimele şi cele mai mari bătălii ale 
antichităţii. Puţin mai târziu, moartea celui ce a rămas în istorie sub numele de 

flagellum Dei, a determinat destrămarea imperiului hun (453). 

In a doua jumătate a secolului al V-lea, ostrogoţii la rândul lor, au 
început lupta cu Imperiul care i-a angajat în serviciul său, acordându-le pământuri 
(462) şi încercând pe conducătorii lor cu onoruri şi bani. Aceştia au ajuns să intervină 
chiar în treburile interne ale statului (474). Regele lor, Theodoric, la moartea 
împăratului Leon I (457-474), a contribuit mult la victoria lui Zenon asupra rivalului 
său. De acum barbarii vor fi mai pretenţioşi ca niciodată. In zadar s-a încercat să se 
opune conducătorii unii altora (479). Theodoric a jefuit Macedonia, a ameninţat 
Tesalonicul, cerând mereu favoruri şi obţinând, în 484, titlul de consul. A ameninţat 
Constantinopolul în 587, dar şi el s-a lăsat atras de Italia unde, după 476, Imperiul de 
Apus se prăbuşise şi, foarte abil, Zenon i-a propus să-1 recucerească. Odată în plus, 
pericolul a fost înlăturat. 

Data de 28 august 476 este una de referinţă în istoria universală. După 
două decenii de anarhie politică, ultimul împărat, care îşi mutase reşedinţa la 
Ravenna, Romulus Augustulus, fiul patriarhului Orestes, a fost detronat de Odoacru, 
căpetenia herulilor. Aceasta a trimis insemnele imperiale la Constantinopol, ceea ce 
însemna recunoaşterea de către Odoacru a autorităţii Constantinopolului de la care 
aştepta, în schimb, o consacrare a puterii. împăratul Zenon îl numeşte magister 
militum per Italiam. 

Invazia barbară a alunecat de-a lungul frontierelor Imperiului de Răsărit, 
neafectându-1 decât foarte puţin. Astfel în timp ce Noua Romă se ridica aproape 
nestânjenită, cea veche îşi pierdea strălucirea pe care o ceda Orientului. 



Luptele hristologice. Al doilea, al treilea şi al patrulea Sinod ecumenic. 

Este destul de greu astăzi să se înţeleagă importanţa pe care aveau în 
secolele IV şi V toate marile erezii, cum ar fi arianismul, nestorianismul sau 
monofizismul, care frământau Biserica şi întregul Imperiu de Răsărit. S-ar putea 
crede că, în realitate, ele nu erau altceva decât simple dispute teologice ale unor 
învăţaţi manifestate în discuţii pretenţioase asupra unor noţiuni subtile. In realitate ele 
aveau sensuri profunde şi o altă greutate decât ne-o putem azi imagina, fiind urmărite 
cu mai multă preocupare şi nelinişte decât chiar apropierea sau îndepărtarea 
barbarilor. 

Adepţii lui Arius nu s-au supus anatemei ce a fost pronunţată asupra lor 
la primul Sinod ecumenic şi secolul al IV-lea a fost dominat de o luptă îndârjită - la 
care împăraţii înşişi au luat parte - între adversarii sau apărătorii Ortodoxiei. 

Un adept al arianismului a fost împăratul Valens (364-369). El a fost 
botezat de către Eudoxius, episcop arian moderat, care a devenit episcop de 
Constantinopol (360-370). Valens a încercat să impună prin forţă arianismului 
niceenilor. De aceea erezia a făcut mari progrese în timpul său între populaţiile 
germanice din stânga Dunării provocând tulburări şi sciziuni în rândul autorităţii 
bisericeşti şi a populaţiei creştine. El era sprijinit în acest sens de către Modestus, 
prefectul pretoriului din Orient. Numeroşi episcopi ortodocşi au fost alungaţi din 
scaun. In 365 a fost surghiunit şi Sfântul Atanasie cel Mare, dar a fost readus de 
împăratul Valens în anul următor datorită popularităţii sale în lumea creştinilor 
ortodocşi. 

Neşansa lui Valens în răspândirea arianismului a fost activitatea 
Părinţilor Capadocieni, a lui Meletie de Antiohia, a Sfântului Atanasie cel Mare şi a 
fratele său Petru al Alexandriei. între opozanţii din Apus trebuie amintiţi papa 
Damasus şi Sf. Ambrozie al Milanului. In Dobrogea este cunoscut incidentul pe care 
1-a avut Valens cu episcopul Bretanion (Vetranion), pe care a încercat, în biserică, să- 
1 aducă la credinţa ariană, ceea ce episcopul a refuzat cu demnitate părăsind biserica 
şi plecând în alta, împreună cu poporul ataşat învăţăturii niceene. 

Lupta care a început în secolul al IV-lea şi s-a dat cu privire la unitatea 
celor două naturi - natura umană şi natura divină - din persoana Mântuitorului 
Hristos, a accentuat şi mai mult divergenţele. Cu atât mai mult cu cât şi politica s-a 
amestecat în treburile religioase. 

în acest sens, contribuţia lui Teodosie cel Mare (379-395) la 
consolidarea creştinismului în Imperiu a fost deosebită. Acesta a adus numeroase 
hotărâri în sprijinul creştinismului. Cât de limpede şi de categoric în favoarea 
creştinismului a fost împăratul încă de la începuturile domniei sale rezultă din edictul 
dat la 27 februarie 380 în care recomandă: „să credem, după învăţătura apostolică şi 
doctrina evanghelică, într-o Dumnezeire a Tatălui, Fiului şi Sfântului Duh, de egală 
maiestate şi pioasă trinitate". Cei ce urmau această credinţă aveau să fie cuprinşi în 
marea şi universala Biserică creştină, „ceilalţi însă să fie socotiţi ca nişte nebuni şi 
fără de minte, susţinători ai unei infame învăţături eretice iar adunările lor să nu 
primească numele de Biserici". Aceştia, urmau să suporte pedeapsa dumnezeiască. 
Teodosie cel Mare este considerat creator al Imperiului roman creştin. El renunţase în 
379, la urcarea pe tron, la titlul de pontifex maximus, care dădea împăraţilor romani 
demnitatea de arhierei supremi ai religiei romane şi a refuzat să mai poarte mantia 
albastră decorată cu stele, simbol al pontificatului păgân. In 381 a interzis dreptul de 
moştenire pentru cei ce s-au lepădat de creştinism iar în 386, a pus să se închidă toate 
templele din Asia şi din Egipt. In 391, prin edict, a proclamat creştinismul religie de 
stat iar doi ani mai târziu a interzis Jocurile olimpice deoarece, cu ocazia desfăşurării 
lor, ritualurile păgâne şi jertfele aduse pe altare, aveau un rol deosebit. 

In mai-iulie 381, împăratul Teodosie cel Mare a convocat la 
Constantinopol, Sinodul al II-lea ecumenic. Problema cea mai importantă care 
trebuia discutată era cea legată de erezia pnevmatomahă pusă în discuţie de 
episcopul semiarian Macedoniu care încerca să dovedească faptul că Duhul Sfânt nu 
este de o fiinţă cu Tatăl şi cu Fiul. Sinodul a condamnat erezia şi a reafirmat 
consubstanţialitatea celor trei Persoane divine. Acum au fost formulate celelalte cinci 
articole care au completat Simbolul de credinţă numit de atunci Simbol niceo- 
constantinopolitan. Canonul 3 adoptat aici stabilea că episcopul de Constantinopol 

era al doilea după cel de Roma: „Iar după episcopul Romei, întâietatea cinstei 
(primatul de onoare) să aibă episcopul Constantinopolului, pentru că (cetatea) 
aceasta este Roma nouă". 

Cu toate că Teodosie cel Mare a făcut foarte mult pentru creştinism 
încercând să rezolve chestiunile teologice puse în discuţie în favoarea unităţii lumii 
creştine, a întâmpinat opoziţia categorică unuia dintre cei mai mari părinţi ai 
Bisericii, Ambrozie al Milanului. Problema era raportul Stat-Biserică, în care cei doi 
aveau puncte de vedere diferite. 

La cel de-al doilea Sinod ecumenic a fost ales arhiepiscop de 
Constantinopol, Nectarius. Acesta murind, în 397, în locul său a fost uns preotul Ioan 
din Antiohia Siriei care va rămâne în istoria bisericească sub numele de Sf. Ioan Gură 
de Aur (Hrisostomos). Pe lângă contribuţiile esenţiale aduse în domeniul teologiei, el 
a fost unul din propovăduitorii unei moralităţi severe, fapt care i-a adus neplăceri, 
degenerate, în cele din urmă, într-un conflict cu însăşi împărăteasa Eudoxia, soţia lui 
Arcadius. Din acest motiv el a fost exilat la început în Asia Mică, apoi readus de 
teama unor tulburări. A fost exilat din nou în Capadocia (407), apoi pe ţărmurile 
Pontului Euxin dar a murit pe drumul către locul exilului. La 

începutul domniei, Teodosie al II- lea (408-450), a domnit în Bizanţ sub tutela 
surorii sale, Pulcheria. Tinereţea şi-a petrecut-o pictând, colorând sau copiind 
manuscrise, ceea ce i-a adus porecla de Caligraful. Dacă istoria i-a păstrat numele, 
este pentru că el a poruncit să se ridice puternicul zid de apărare a 
Constantinopolului şi pentru că în Codex Theodosianus el a reunit decretele 
imperiale promulgate după Constantin cel Mare. In rest, faţă de disputele religioase, 
el s-a dovedit deosebit de slab şi fără personalitate. In timpul domniei sale, la 
Alexandria a murit, în 415, probabil suprimată, Hypatia „regina filosofiei", fiind apoi 
alungaţi toţi păgânii de la Universitatea de aici. Soţia lui Teodosie al II-lea s-a numit 
şi ea Eudoxia (Athenais, după numele păgân), ca şi cea a lui Arcadiu. Ea a favorizat 
pe păgâni dar, după moartea ei, în 448, s-a reluat persecutarea păgânilor, emiţându-se 
şi un decret prin care au fost arse toate cărţile scrise împotriva creştinilor. 

Sora lui Teodosiu II, Pulcheria, viitoarea soţie a lui Marcian, a fost plină de 
evlavie, ctitorind trei biserici închinate Sf. Fecioare: Theotokos Chalkoprateia (nu 
departe de biserica Sf.Sofia),Theotokos Hodighitria (în partea de răsărit a capitalei, 
înzestrată cu o icoană trimisă de la Ierusalim de Athenais- Eudoxia) şi, cea mai 
importantă, cea din cartierul Blacherne. Aici e fost adusă mai târziu mantia 
Fecioarei Măria, trimisă de la Ierusalim şi căreia i se atribuia salvarea oraşului de 
atacurile unor popoare barbare. 

In timpul lui Teodosie al II-lea a apărut o nouă erezie: nestorianismul. 
Promotorul ei, Nestorie, patriarhul din Constantinopol, susţinea că în Iisus Hristos 
sunt două persoane: persoana divină a Fiului lui Dumnezeu, născut din Tatăl mai 
înainte de toţi vecii şi persoana umană sau istorică, născută din Fecioara Măria. De 
aceea erezia lui Nestorie s-a mai numit şi dioprosopism (de la gr. 5uo 7ipoaco7ia, două 
persoane). Această erezie ducea la afirmaţia că Dumnezeu-Tatăl ar fi avut doi fii. 
Consecinţa era că Fecioara Măria n-a născut pe Fiul lui Dumnezeu ca să merite a fi 
numită "Născătoare de Dumnezeu" (0£Otoko<;) ci numai pe omul Hristos şi, de aceea, 
trebuie numită „Născătoare de om" (av0pco7roiOKO<;) sau, cel mult,"Născătoare de 
Hristos". 

Sfântul Chirii al Alexandriei a profitat de această atitudine pentru a face să 
slăbească puterea episcopului din capitala Imperiului şi, susţinut de papalitate, la 
Sinodul III ecumenic de la Efes (431), a condamnat nestorianismul. Abia s-a liniştit 
erezia nestoriană că a izbucnit alta, erezia monofizită sau eutihiană, de la Eutihius, un 
bătrân arhimandrit al Constantinopolului. Acesta, luptând cu nestorianismul, a dus la 
extremă învăţătura şcolii din Alexandria despre unirea celor două firi în persoana 
Mântuitorului, susţinută de Chirii al Alexandriei. Eutihius exagera atât de mult unirea 
celor două firi încât făcea din ele o singură fire. El susţinea că firea omenească luată 
de Hristos la întruparea din Fecioara Măria, a fost absorbită de firea Sa 
dumnezeiască, astfel încât aceasta a dispărut complet, deci, Mântuitorul nu ar fi avut 
un trup real. Consecinţa ereziei monofizite era că, dacă Hristos, Fiul lui Dumnezeu, 
nu are, pe lângă firea Sa dumnezeiască şi o fire omenească reală, atunci se anulează 
întreaga lucrare de răscumpărare a omului. Numai Fiul lui Dumnezeu, devenit om 

real, a putut duce neamul omenesc la mântuire. Doctrina ortodoxă referitoare la firile 
din persoana Mântuitorului este că în Iisus Hristos sunt două firi, dumnezeiască şi 
omenească - diofizitism - unite într-o singură persoană divino-umană. 

Eutihius a găsit sprijin la patriarhul Alexandriei, Dioscorus, şi prin sinodul 
cunoscut sub numele de „tâlhăria de la Efes" (449) s-a asigurat atunci, triumful 
Bisericii din Alexandria. Expresia ce caracterizează acest sinod vine de la mijloacele 
brutale şi corupţia prin care episcopul şi-a impus punctul de vedere („Ephesinum non 
judicium sed latrocinium"). 

împotriva încrucişării acestor ambiţii Imperiul şi papalitatea, la fel de 
neliniştite, s-au coalizat. Sinodul IV ecumenic de la Calcedon (451), la care au 
participat 600 de episcopi, a fixat doctrina ortodoxă sub semnul celor două naturi ale 
lui Iisus Hristos, o singură persoană, două ipostasuri. Sinodul a marcat, totodată, 
căderea puterii episcopului de Alexandria şi triumful statului care va conduce prin 
împărat sinoadele şi va stabili, mai mult ca oricând până acum, autoritatea sa asupra 
Bisericii orientale. Părinţii sinodali, întemeindu-se pe canonul 3 al Sinodului II 
ecumenic din 381, au confirmat, prin canonul 28, întâietatea de onoare a scaunului 
din Constantinopol după cel din Roma. 

Papalitatea, care a contribuit la realizarea victoriei, n-a avut nimic de câştigat 
din această luptă. Dimpotrivă. Papa Damasus a protestat împotriva canonului 28 
susţinând necesitatea ierarhizării patriarhiilor după apostolicitatea lor şi nu după 
criterii politice. Aceasta ar fi însemnat întâietatea Alexandriei şi chiar a Antiohiei faţă 
de Constantinopol. 

Dar monofiziţii condamnaţi nu s-au dat bătuţi. Ei au continuat multă vreme, în 

5 5 5 ' 

Siria şi în Egipt, să constituie Biserici cu tendinţe separatiste, pericole grave nu numai 
pentru Ortodoxie ci şi pentru coeziunea şi unitatea monarhiei. Dar cu toată victoria sa 
pe terenul dogmei, Roma asista neliniştită la extinderea puterii patriarhului de 
Constantinopol care a devenit, cu ajutorul împăraţilor de aici, conducătorul Bisericii 
Orientului. Tot mai mult Imperiul roman de Răsărit dobândea o fizionomie proprie. 
Biserica orientală, mândră de vestiţii ei învăţaţi, Sfinţii Vasile cel Mare, Grigoire de 
Nazianz, Ioan Hrisostom şi Atanasie cel Mare prevalându-se de superioritatea ei 

intelectuală asupra Occidentului, tindea tot mai mult să se separe de Roma. Bazele 
marii schisme din veacul al Xl-lea începeau să se pună de pe acum. 

CAPITOLUL VII 

BIZANŢUL LA SFÂRŞITUL SECOLULUI AL V-LEA ŞI 
ÎNCEPUTUL SECOLULUI AL VI-LEA 

Perioada la care ne referim a fost împărţită, din punct de vedere al domniei, 
între împăraţii Zenon (474-491) şi Anastasie (491-518), exceptând o scurtă perioadă 
de un an, când pe tron s-a aflat Basiliscus (475-476). 

După căderea, în 476, a Imperiului roman de Apus, cel din Răsărit a rămas 
singurul Imperiu care îşi mai putea spune roman deoarece reprezenta o parte a 
fostului întreg. Pe această bază, el era depozitarul unui mare prestigiu în ochii 
suveranilor barbari care tăiaseră din Imperiu regate în Gallia, Spania, Africa, Italia, 
ceea ce impunea în ochii lor, vagi idei de suzeranitate asupra părţii de Răsărit. 
Evident, şi invers. Suveranii bizantini, în virtutea gestului lui Odoacru care a trimis 
însemnele imperiale la Constantinopol, puteau emite pretenţii şi asupra porţii 
occidentale a fostului Imperiu roman. 

Bizanţul cuprindea acum Peninsula Balcanică, cu excepţie părţii de nord-vest, 
Asia Mică până la Munţii Armeniei, Siria, până la Eufrat, Egiptul şi Cirenaica. 
Aceste teritorii formau 64 de provincii sau eparhii, repartizate între două prefecturi 
având în frunte câte un pretor: cea de răsărit (dieceza de Tracia, Asia, Pont, Orient, 
Egipt) şi cea din Illyricum (dieceza de Macedonia). 

Tulburările religioase au continuat şi după Sinodul al IV-lea ecumenic de la 
Calcedon. Nu a fost suficient să se condamne monofizismul pentru a-1 face să 
dispară. In Egipt, în Siria, în Palestina, majoritatea monahală disperată nu atât 
datorită înfrângerii monofizismului cât mai ales obligaţiei de a se supune episcopilor, 
au găsit în apărarea credinţei un pretext de a se revolta. In Alexandria revoltele erau 
permanente. Au fost masacraţi preoţi. O vie tendinţă separatistă se manifesta în 
principalele oraşe egiptene. Pericolul era cu atât mai mare cu cât împăratul Zenon şi-a 

propus să refacă pacea şi unitatea din sânul Bisericii stabilind un compromis între 
Ortodoxie şi monofizism prin edictul de unire, Henotikon, din 482, care n-a mai 
menţionat formula adoptată la Sinodul de la Calcedon. Se stabilea în acest act că 
Mântuitorul este de aceeaşi natură cu Tatăl în ipostasul Său divin şi de aceeaşi natură 
cu oamenii în ipostasul Său de om. Se ocoleau însă expresiile „o natură şi „două 
naturi", eludându-se astfel deciziile celui de-al IV-lea Sinod ecumenic, 

Actul a fost trimis la Alexandria unde patriarhul Petru Mongus 1-a acceptat. 
In Antiohia, patriarhul Kalandion 1-a respins dar fiind implicat într-o revoltă 
împotriva lui Zenon, a fost îndepărtat din scaun. Petru Piuarul (Knapheus), care i-a 
luat locul, 1-a acceptat, Martyrius al Ierusalimului 1-a acceptat şi el. Papalitatea s-a 
arătat nemulţumită şi a cerut restaurarea autorităţii Sinodului de le Calcedon. 

Desigur, lui Zenon nu i se putea reproşa încercarea de a se realiza pacea 
internă între supuşii săi prin mijloacele care îi stăteau la dispoziţie unui împărat, 
aducându-i pe monofiziţi la ortodoxie. Dar, evitându-se reluarea hotărârilor 
dogmatice stabilite la Calcedon, atât Zenon cât şi patriarhul Acachios al 
Constantinopolului n-au urmat calea cea mai potrivită. Cu tot edictul de unitate lupta 
a continuat mai ales la nivelul păturii monahale între care se detaşau călugării 
achimiţi ( „cei neadormiţi") din Constantinopol. 

Papa Felix al III-lea (483-492), nemulţumit de creşterea puterii patriarhului de 
Constantinopol, menţionată şi în canonul 28 al Sinodului al IV-lea ecumenic, a 
considerat prilejul ca fiind foarte nimerit pentru a lua măsuri unilaterale care să vi- 
zeze micşorarea prestigiului autorităţii crescânde a patriarhului de Constantinopol. El 
a convocat un sinod la Roma (iulie 484) prin care a anatemizat şi a depus din scaun 
pe Acachios. Acesta a fost mai întâi excomunicat apoi, încă odată, în octombrie 435, 
de către un nou sinod. La rândul său, patriarhul a răspuns le anatemizare ştergând 
numele papei din diptice şi întrerupând orice legături cu Roma. Aşa s-a declanşat 
schisma acachiană care a durat aproape 35 de ani (484-519). Gravitatea gestului 
papei Felix a constat în faptul că, pronunţând anatema asupra patriarhului Acachios, 
nu îl înlătura numai pe acesta de la comuniunea cu Biserica Apusului ci, fapt mult 

mai grav, întreaga Biserică a Răsăritului, ceea ce era, în mod evident, o acţiune 
insuficient cumpănită. 

Ruptura s-a agravat atunci când, pe scaunul imperial de la Constantinopol, în 
491 a urcat Anastasie care a înclinat balanţa în favoarea monofizismului. El a fost 
primul împărat care si-a dat seama că destinul Imperiului nu se poate despărţi de 
lumea greacă şi de Asia. Impus la tron de Ariadna, văduva lui Zenon, noul împărat 
care avea 60 de ani în momentul urcării pe tron, a fost un bun administrator. A 
încurajat comerţul şi industria în oraşe. Prin politica sa fiscală abilă a refăcut finanţele 
statului lăsând visteria plină (320.000 livre de aur). A reorganizat sistemul de apărare 
al hotarelor Imperiului punând un accent deosebit pe corpul militar el limitaneilor. A 
construit zidul lung de 78 m lungime, între Marea Marmara şi Marea Neagră, care 
apăra Constantinopolul de atacurile venite de pe uscat. 

Din nefericire toate acestea au fost umbrite de tulburările eterne dintre adepţii 
Ortodoxiei şi monofiziţi. Anastasie a sprijinit dema verzilor în Hipodrom, de nuanţă 
monofizită, contra acelei albastre, reprezentată mai ales de marea aristocraţie greco- 
romană şi care era pentru Ortodoxie. Un episod semnificativ pentru conturarea 
atmosferei ce existe în Imperiu în timpul împăratului monofizit Atanasie a fost cel 
legat de încercarea de a se introduce un adaos la imnul Trisaghion (Sfinte 
Dumnezeule) din Liturghie din partea monofiziţilor. Ea a produs o revoltă spontană 
capitală, care a ameninţat însăşi poziţia împăratului. 

In 513-514 a izbucnit răscoala militară a generalului Vitalianus în Illyria. 
Originar din Scythia Minor, el s-a sprijinit partida ortodoxă împotriva lui Anastasie. 
Succesele sale militare în Peninsula Balcanică l-au pus pe gânduri pe împărat, acesta 
promiţând că va repune în aplicare hotărârile Sinodului de la Calcedon. Nu s-a ţinut 
însă de promisiune. 

Tot mai mult, civilizaţia Imperiului prindea o culoare orientală. Chiar şi sub 
dominaţia Romei, elenismul, în tot Orientul a fost viu şi foarte puternic. Mari şi 
înfloritoare oraşe ca Alexandria, Antiohia, Efes, erau centre de cultură intelectuală 
artistică remarcabilă. In sfera lor, în Egipt, în Siria, în Asia Mică, s-a născut o 
civilizaţie pătrunsă de tradiţiile Greciei clasice. Constantinopolul, îmbogăţit de 

fondatorul său cu capodopere ale lumii greceşti, a devenit unul din cele mai 
deosebite epopee ale lumii. Antichitatea elenistică a contribuit la crearea şi specific 
al civilizatei aici. Contactul acestei civilizaţii Persia a dus la trezire conştiinţa 
vechilor sale tradiţii. In Egipt, Siria, Mesopotamia, Asia Mică şi Armenia, vechiul 
fond tradiţional a reapărut, reacţionând împotriva spiritului elenistic. Din amestecul 
acestor tradiţii rivale s-a născut în toată lumea orientală o activitate puternică şi 
fecundă. Din punct de vedere economic, intelectual şi artistic, în secolele IV şi V, 
Siria, Egiptul şi Anatolia, au avut o importanţă deosebită în Imperiu. Arta creştină se 
dezvolta încetul cu încetul printr-o succesiune încercări şi cercetări savante, ducând 
spre apogeul măreţ care a creat capodoperele secolului al Vl-lea. In provincie se 
dezvoltau de asemenea, vechile tradiţii indigene şi spiritualitatea uşor separatistă. 
Constantinopolul însuşi căpăta un profil intelectual specific datorită întâlnirii aici a 
tuturor tendinţelor din Imperiu, creînd o civilizaţie originală. 

Aşa se realiza evoluţia care orienta Bizanţul spre Orient, spre concepţia unui 
Imperiu pur oriental, guvernat despotic, bine administrat, puternic apărat, 
neinteresându-se politic de Occident, pentru a deveni el însuşi, neezitând să caute în 
Orient unitatea religioasă, de a rupe cu Roma şi a constitui sub tutela statului o 
Biserică aproape independentă de papalitate. 

Din nefericire pentru succesul acestei cauze, la sfârşitul veacului al V-lea şi 
începutul celui următor, Imperiul se afla într-o gravă criză. 

După 502, perşii au început războaiele în est. Regele persan Kobad a atacat 
Imperiul după o lungă perioadă de linişte, începută în 422, prin încheierea păcii de o 
sută de ani. Atacul a fost oprit însă atunci când hunii heftaliţi au invadat statul 
persan. Se reiau vechile relaţii ale Armeniei cu Bizanţul iar Anastasie construieşte 
cetatea Dara (507), în faţa oraşului Nisibi, cetate care va avea un rol deosebit de 
important în sistemul defensiv al Imperiului, în această parte. 

In Europa, în primele două decenii ale secolului al Vl-lea apar, la linia 
Dunării, slavii, iar mai târziu, avarii. In interior anarhia era completă. Capitala era 
agitată de luptele între facţiunile circului, verzii şi albaştrii. Provinciile, nemulţumite, 
ruinate de războaie, apăsate de impozite, căutau cu orice prilej să-şi manifeste 

revendicările naţionale. în epoca aceasta se constată o adevărată redeşteptare 
naţională şi se înregistrează o ridicare a Orientului împotriva elenismului care, în 
ochii orientalilor, se prezenta sub forma ortodoxiei bizantine. 

In sfârşit, amintirea persistentă a tradiţiei romane, întreţinea ideea unităţii 
necesare a lumii romane, a „României", alimentându-se astfel şi o tendinţă de 
apropiere faţă de Occident. Pentru a se ieşi din această instabilitate era nevoie de o 
mână energică, de o politică clară, cu vederi precise şi ferme. Toate acestea le-a adus 
domnia lui Iustinian I. 

CAPITOLUL VIII 

DOMNIA LUI IUSTINIAN ŞI IMPERIUL BIZANTIN 

ÎN SECOLUL AL VI-LEA 

1. Ascensiunea dinastiei iustiniene 

în 518, la moartea lui Anastasie, o intrigă obscură a adus la tronul Imperiului 
bizantin pe Iustin, comandantul trupelor de gardă imperială (domesticul scholelor). 
Acesta era un ţăran din Macedonia, venit cu vreo cincisprezece ani înainte la 
Constantinopol să-şi încerce norocul, un bun soldat dar foarte înapoiat intelectual şi fără 
nici o experienţă politică. Acest om s-a ridicat printr-o extraordinară voinţă ajungând la 
68 de ani fondator al unei dinastii, neavând alt sfetnic decât pe nepotul său, Iustinian. 

Originar, ca şi Iustin, din Macedonia, tradiţia care face din el un slav este de 
provenienţa ulterioară şi nu are nici valoare istorică. Născut la Tauresium, în 482, 
Iustinian a venit de bună voie la Constantinopol chemat de unchiul său, primind o 
educaţie deosebit de romană şi profund creştină, Avea o mare experienţă în afaceri, un 
spirit matur şi un caracter format, toate calităţile care l-au făcut să fie un bun sfătuitor 
al unchiului său. Ca urmare, el a fost cel ce a guvernat între 5 1 8 şi 527 în numele lui 
Iustin aşteptând, la rândul său, domnia, care a urmat între 527 şi 565. Astfel, pe durata a 
aproape o jumătate de secol Iustinian I a condus destinele Imperiului roman de Răsărit 
dominând epoca marcată de puternica sa personalitate, cu o amprentă atât de profundă 
încât singură voinţa sa a fost suficientă pentru a întrerupe evoluţia naturală care tindea 
să ducă Imperiul spre Orient, apropiindu-1 de Apus. 

Sub influenţa lui Iustinian I, încă de la începuturile domniei lui Iustin, a apărut o 
nouă orientare politică. Prima sa grijă a fost reîmpăcarea cu Roma şi înlăturarea 
schismei. Legăturile dintre cele două Biserici au fost reluate în timpul patriarhului Ioan 
al II-lea al Constantinopolului (518-520) şi al papei Hormisdas (541-524), în ziua de 28 
martie 519, în Joia Mare din Săptămâna Patimilor. 

Pentru încheierea unei alianţe şi a da papei garanţii cu privire la zelul său 
ortodox, timp de trei ani (518-521), Iustinian I a promovat o susţinută persecuţie 
împotriva monofiziţilor în întregul Orient. Prin această apropiere de Roma, dinastia voia 
să se simtă mai puternică. Iustinian I a putut apoi să ia măsuri energice pentru 
consolidarea stăpânirii sale. S-a debarasat de generalul Vitalianus, cel mai temut 
adversar al său. S-a făcut deosebit de popular mai ales prin etalarea unei mărinimii şi a 
unui fast sclipitor. 

Iustinian I a înţeles importanţa care o putea avea pentru el şi pentru ambiţiile 
sale viitoare, restabilirea înţelegerii cu papalitatea. Profund adept al Ortodoxiei, Iustin a 
promulgat, în 524, un edict împotriva arienilor, act ce i-a atins pe goţi şi pe alţi germani 
aflaţi în slujba Imperiului. Mai ales că au fost închise bisericile lor din Constantinopol. 
De aici s-a iscat un conflict cu Theodoric, regele lor, care a ameninţat cu represalii şi 1- 
a forţat pe papa Ioan I să meargă la Constantinopol pentru a obţine abrogarea edictului. 
Primit cu onoruri deosebite, fiind şi primul papă care a vizitat noua Romă, el n-a 
obţinut, totuşi, decât scoaterea goţilor federaţi de sub incidenţa edictului. Theodoric, 
nemulţumit de rezultatele obţinute de papă în cursul voiajului său la Constantinopol, îl 
aruncă pe acesta în închisoare, unde, în cele din urmă, a murit. Pe când se pregătea să 
emită un edict de confiscare a bisericilor ortodoxe din regatul său, Theodoric a murit şi 
el, în august 526. La mai puţin de un an a murit si Iustin, tot în luna august (527), după 
ce a conferit titlul de „Augustus" nepotului său şi după ce a pus pe patriarhul Epifanios 
să încoroneze pe Iustinian I şi pe soţia sa, Teodora. 

Imperiul roman de Răsărit obţinea prin această pereche suverană, unul din cele 
mai strălucite cupluri în conducerea treburilor statului. 

2. Caracterul, politica şi anturajul lui Iustinian 

Iustinian I (Flavius Petrus Sabbatius Justinianus) nu se aseamănă prin nimic cu. 
predecesorii săi din veacul al V-lea. Acest om simplu ajuns pe tronul Cezarilor a vrut să 
fie un împărat în sensul vechi al accepţiunii şi astfel el este ultimul dintre marii 
suverani ai lumii romane. A avut incontestabile calităţi de a om de acţiune şi o 
deosebită poftă de muncă - unul din curtenii lui 1-a numit "împăratul care nu doarme 

niciodată". Cu toată înclinaţia sa spre ordine şi buna administraţie, cu tot despotismul 
său bănuitor şi invidios, prin voinţa sa indecisă şi slabă el ar fi rămas un om mediocru 
dacă spiritul din el n-ar fi fost mare. A fost eminentul reprezentant a două mari idei: 
ideea imperială şi ideea creştină. Aceste două idei au făcut ca numele său să rămână 
nemuritor în istorie. 

Copleşit de amintirea grandorii romane, Iustinian I vroia să reconstituie 
Imperiul roman aşa cum a fost el în cele mai bune vremuri ale sale. Vroia să 
stabilească dreptul imprescriptibil al Bizanţului ca urmaş al Romei, asupra tuturor 
statelor barbare de pe fostul său teritoriu din Occident şi să refacă unitatea lumii 
romane. Urmaş al Cezarilor, întocmai ca şi ei, voia să fie legea personificată, 
încarnarea cea mai deplină a puterii absolute şi, de asemenea, reformatorul grijuliu al 
bunei ordini în monarhie. In sfârşit, copleşit de orgoliul pe care i-1 dădea rangul său im- 
perial, el s-a înconjurat de toate ceremoniile şi de toate măririle. Prin splendoarea 
edificiilor, prin fastul curţii sale, prin modul cum dădea numele său de „iustiniene 
tuturor fortificaţiilor pe care le ridica, oraşelor pe care le reconstruia, magistraturilor pe 
care le întemeia, el a voit să eternizeze gloria domniei sale şi să convingi pe supuşii săi 
despre incomparabile fericire de care se bucură pentru că trăiesc în timpul lui Iustinian. 
Ales de Dumnezeu şi fiind reprezentantul Său pe pământ se simţea dator să fie 
campionul Ortodoxiei, manifestându-se ca atare în războaiele pe care le ducea şi al 
căror caracter religios nu se poate contesta, prin efortul extraordinar de a propovădui 
peste tot credinţa ortodoxă şi de a combate ereziile care ar fi putut s-o submineze. 

Toată viaţa a urmărit realizarea acestor două planuri ambiţioase şi, pentru a le 
transpune în viaţă, a avut şansa de a găsi oameni abili, precum juristul Trebonian sau 
prefectul pretoriului Ioan de Cappadocia, generali ca Belizarie şi Narses şi, mai ales, un 
excelent consilier în persoana „prea cucernicei soţii pe care Dumnezeu i-a dat-o", 
împărăteasa Teodora. 

Ca aproape toate împărătesele care s-au urcat pe tronul Imperiului bizantin, 
Teodora era şi ea de origine modestă. Fiică a unui paznic de urşi din Hipodrom, ea, dacă 
ar fi să-1 credem pe Procopius din Cezareea în a sa Istorie secretă, a scandalizat pe 
contemporani prin viaţa ei de comediantă şi prin aventurile sale, reuşind, în ambiţia sa, să 

se impună pe tronul Imperiului. în timpul cât a trăit - ea a murit în 548, probabil în jurul 
vârstei de 48 de ani a exercitat o puternică influenţă asupra împăratului şi conducea 
Imperiul poate chiar mai mult decât el. Iubea banii, puterea şi, pentru a-şi apăra tronul, a 
fost crudă şi neîndurătoare. Dar, lăsând la o parte defectele ei, Teodora a avut şi calităţi: 
energie, fermitate, o voinţă de fier, un spirit politic avizat şi clar, fiind poate mai dreaptă decât 
chiar imperialul ei soţ. 

In timp ce Iustinian visa să recucerească Occidentul, să repună bazele Imperiului 
roman reconstituit pe alianţa cu papalitatea, ea, orientală cum era, şi-a întors privirile spre 
Răsărit, cu un sentiment mai exact al realităţii şi necesităţilor. Ea a vrut să potolească 
războaiele religioase care ameninţau liniştea şi puterea Imperiului, preferând unele concesii 
şi o largă toleranţă faţă de populaţiile revoltate, cum erau cele din Siria şi Egipt şi, 
chiar cu preţul unei rupturi cu Roma, să, refacă unitatea monarhiei, orientale. 

3. Politica externă 

In momentul în cere Iustinian I a preluat puterea, Imperiul nu ieşise încă din criza 
gravă pe care o parcurgea de la sfârşitul secolului al V-lea. In timpul ultimelor luni de 
domnie a lui Iustin, perşii, nemulţumiţi de amestecul politicii imperiale în Caucaz, în 
Armenia şi la frontierele Siriei, eu reînceput războiul şi, astfel, cea mai mare parte a armatei 
bizantine era imobilizată în est. In interior, luptele dintre facţiunile din Hipodrom, întreţineau 
o permanentă agitaţie politici agravând corupţia administraţiei publice şi determinând 
nemulţumirile ce rezultau din aceasta. 

Iustinian I, pentru a-şi pune în aplicare planurile sale spre Occident, trebuia să înlăture 
aceste greutăţi. Nevăzând sau nevoind să vadă marele pericol din Răsărit, el a semnat cu regele 
perşilor, cu preţul unor largi concesiuni, pacea din 532, care i-a deblocat o parte a forţelor 
militare. In acelaşi timp, el a reprimat cu violenţă răscoalele din interior. La Constantinopol 
luptele dintre facţiuni, asprimea prefectului pretoriului, Ioan de Cappadocia şi condamnările 
arbitrare pronunţate de prefectul oraşului, au dus la declanşarea teribilei revolte izbucnite la 
Hipodrom, în prezenţa împăratului şi care a durat o săptămână, între 11 şi 18 ianuarie 532. 
Răsculaţii au incendiat palatul prefectului şi flăcările au cuprins chiar şi Palatul imperial, 
biserica Sf. Sofia şi cartierele învecinate. Un nepot al lui Anastasie, Hypatios, a fost 

proclamat împărat. Iustinian I se pregătea să fugă în Asia, când Teodora şi-a dovedit curajul şi 
a găsit soluţia cea mai potrivită de înăbuşire a revoltei. Trupele comandate de Belizarie şi 
Narses au înconjurat pe rebelii strânşi în Hipodrom, masacrându-i. Peste trezeci de mii de 
cadavre au rămas pe nisipul arenelor de aici. Apoi, Iustinian I a supus elementele dez- 
ordonate şi puterea sa a fost asigurată. îndată după victorie, împăratul a început să refacă 
somptuos clădirile incendiate. Din februarie 532 au început lucrările la biserica Sf. Sofia. 

Brutalitatea reprimării răscoalei rămase în istorie sub nomele Nika, după 
strigătul de adeziune al participanţilor la ea, a avut ca rezultat restabilirea pe o lungă 
durată a ordinii în capitală şi a făcut să crească foarte mult puterea împăratului. 

Situaţia existentă în Occident a favorizat în mod deosebit atitudinea concretă a 
lui Iustinian I în această direcţie. In Africa, întocmai ca şi în Italia, populaţiile, conduse 
de stăpâni barbari şi eretici, doreau cu ardoare restaurarea puterii imperiale. Prestigiul 
ei era atât da puternic încât chiar şi regii vandali şi ostrogoţi recunoşteau legitimitatea 
revendicărilor bizantine. 

Apoi, decăderea rapidă a acestor regate barbare, le-a lăsat fără putere în faţa 
atacurilor lui Iustinian I iar disensiunile dintre ele le-au împiedicat să facă front comun 
în faţa duşmanului comun. Pretextul prim pentru intervenţie a fost oferit de situaţia din 
Africa: regele vandal Hilderic, prieten al Imperiului şi protector al credinţei creştine 
ortodoxe a fost înlocuit cu Gelimer, devotat arianismului, în Italia, după moartea lui 
Teodoric, fiica sa, Amalasunta, a ajuns regentă în numele fiului său, Atanaric, dar acesta 
murind în 534, Amalasunta a împărţit puterea cu vărul ei, Teodat. Acesta însă a internat-o 
într-o insulă din lacul Bolsena şi a pus să fie ucisă prin strangulare (535). Iustinian s-a 
declarat răzbunătorul ei. 

Gelimer, respingând pretenţiile lui Iustinian, războiul contra vandalilor a devenit 
iminent. In luna iunie 533, Belizarie, a cărui reputaţie era deja mare, a părăsit 
Constantinopolul cu o armată de 15.000 de oameni şi cu o flotă de 95 de vase, a debarcat 
fără nici o rezistenţă la cinci zile de Cartagina (septembrie), 1-a învins pe Gelimer la 
Decimum, a intrat în Cartagina, fiind bine primit de popor şi, după ce a provocat o nouă 
înfrângere lui Gelimer, 1-a făcut prizonier la Hippona (martie 534). încurajat de un 
succes atât de rapid, Iustinian I a reorganizat administraţia Africii (aprilie 534), 

constituind-o într-o prefectură a pretoriului şi împărţind-o în şapte provincii. Dar 
cucerirea Africii era departe de a fi încheiată. Revoltele berberilor şi ale arienilor din 
Cartagina, n-au putut fi reprimate decât abia în 539. 

Recucerirea Italiei a fost mult mai dificilă. Ostrogoţii din Italia au asistat fără să 
facă nici o mişcare la zdrobirea regatului vandal. Bineînţeles, le-a venit şi lor rândul. 
Asasinarea Amalasuntei, aşa cum am văzut, i-a oferit lui Iustinian I pretextul de a 
interveni. Dar, de această dată, războiul a fost mult prea dur şi foarte lung. Belizarie,a 
venit de pe câmpul de luptă din Africa, a cucerit Sicilia (535), a ocupat Neapole şi apoi 
Rorma, unde a pornit un memorabil asediu împotriva armatei noului rege al 
ostrogoţilor, Vitiges, asediu care a durat un an întreg (martie 537 - martie 538). Apoi a 
ocupat Ravenna (540) şi 1-a adus pe Vitiges captiv, la picioarele împăratului. Dar goţii 
şi-au revenit sub conducerea abilului şi energicului Totila. Belizarie, reîntors în Italia cu 
forţe insuficiente, a eşuat lamentabil (544-548). A fost nevoie de energia lui Narses 
pentru a înfrânge rezistenţa ostrogoţilor la Tadinae (552) şi de a zdrobi în Campania 
ultimele forţe ale barbarilor (553), apoi de a elibera peninsula de hoardele francilor 
(554). 

Recucerirea Italiei a durat douăzeci de ani. Este de remarcat optimismul cu 
care a privit Iustinian acest război, lipsa unei aprecieri realiste a efortului necesar 
zdrobirii ostrogoţilor. El a considerat suficientă o armată de douăzeci şi cinci - 
trezeci de mii de oameni pentru a readuce Italia la Imperiu. De aceea războiul s-a 
prelungit foarte mult. 

La fel în Spania, Iustinian I a profitat de circumstanţele existente pentru a 
interveni în luptele interne, dinastice, din regatul vizigoţilor (554) şi a recuceri sud- 
estul ţării. 

Graţie acestor campanii victorioase, Iustinian I a putut să-şi vadă marele vis 
realizat. Au fost reintegrate în unitatea romană: Dalmaţia, Italia, Africa de est, sudul 
Spaniei, insulele din bazinul apusean al Mediteranei( Sicilia, Corsica, Sardinia, 
Balearele). întinderea monarhiei a devenit aproape dublă. Prin ocuparea Ceutei, 
autoritatea împăratului se întindea până la Coloanele lui Hercule (Gibraltarul de mai 
târziu, în denumirea arabă). 

Dacă facem abstracţie de o parte a litoralului vizigot din Spania şi Septimania, 
al francilor în Provence, Marea Mediterană devenea din nou un „lac" roman. Fără 
îndoială, nici Africa, nici Italia, n-au intrat cu toată întinderea lor teritorială de 
odinioară în unitatea Imperiului. Apoi, ele au intrat în componenţa sa epuizate, 
distruse, după atâţia ani de război. Dar, în acelaşi timp, aceste războaie au dat 
Bizanţului un incontestabil prestigiu şi glorie iar Iustinian I n-a precupeţit nimic 
pentru a şi le asigura. 

Africa şi Italia recucerite, au format, ca şi odinioară, două prefecturi iar 
împăratul a căutat să dea populaţiei imaginea exactă a Imperiului, aşa cum a fost el 
odinioară. 

Din nefericire, Iustinian I şi-a îndreptat întregul efort material şi uman spre 
Occident, neglijând Orientul. Primul război cu perşii n-a făcut decât să anunţe 
pericolul ce urma (527-532). Nici unul din adversari n-a îndrăznit să se angajeze într- 
o bătălie hotărâtoare şi, astfel, lupta n-a avut un rezultat decis. Victoria lui Belizarie 
la Dara (530) a fost contracarată prin înfrângerea lui la Callinicum (531) când acesta, 
prind din două părţi, a fost silit să semneze „Pacea eternă" (532). 

Dar noul rege al Persiei, Chosroes Anurshivan (531-579), activ şi ambiţios, 
nu era suveranul care să se mulţumească cu aceste rezultate. Văzând că Bizanţul este 
ocupat în Occident, neliniştit mai ales de proiectele de dominaţie universală pe care 
Iustinian I nici nu le ascundea, în 540, a atacat Siria şi a prădat Antiohia. Un an mai 
târziu a invadat Lazicum şi a ocupat Petra. In 543 i-a bătut pe greci în Armenia iar în 
anul următor a devastat Mesopotamia. însuşi Belizarie se dovedi neputincios în faţa 
lui. A fost nevoit să încheie un armistiţiu (545), reînnoit de mai multe ori, apoi o 
pace, în 562, pe cincizeci de ani, prin care Iustinian I se angaja să plătească tribut 
regelui persan şi i se interzicea să facă propagandă creştină pe teritoriul Imperiului 
persan. Şi-a păstrat în schimb Lazicum însă, după acest lung şi greu război, pericolul 
persan nu a fost îndepărtat. 

In acest timp, în Europa, linia Dunării a cedat sub loviturile hunilor care, în 
540, au trecut prin foc şi sabie Tracia, Illyricul, Grecia, până la istmul Corint şi au 
ajuns până aproape de Constantinopol. Slavii în 547 şi 551 devastează Illyricul şi, în 

552, ameninţă Tesalonicul. Hunii apar din nou în faţa capitalei în 559 şi numai 
curajul lui Belizarie a salvat oraşul de la devastare. 

Pe de altă parte, alţi barbari, avarii, îşi fac şi ei apariţia, vindicativi şi 
ameninţători. Este demn de reţinut că nici una din aceste incursiuni n-a reuşit să 

5 5 7 

stabilească durabil vreunul din popoarele străine în Imperiu. Dar nu s-a putut 
împiedica devastarea înspăimântătoare a Peninsulei Balcanice. Imperiul plătea scump 
în Orient victoriile lui Iustinian I în Occident. 

O atenţie susţinută a acordat împăratul pentru asigurarea teritoriului, întărirea 
frontierelor. Prin organizarea unor mari comandamente militare încredinţate unor 
magistri militum, prin crearea la toate frontierele a unor baraje militare (limites), în 
care se aflau trupe speciale (limitanei), el a fost în faţa barbarilor o stavilă greu de 
penetrat. In acest dispozitiv important a fost inclus sistemul de cetăţi construit sub 
forma unor bariere succesive în faţa invaziilor. In spatele acestora, întregul teritoriu era 
împânzit cu castele fortificate. 

In sfârşit, diplomaţia bizantinăi completa activitatea militară, străduindu-se 
să asigure în întreaga lume prestigiul si influenţa Imperiului. Printr-o abilă distribuire 
a favorurilor şi banilor, printr-o ingenioasă politică, de a îndrepta duşmanii 
Imperiului unul împotriva celuilalt, diplomaţia a adus sub suzeranitate bizantină şi a 
făcut inofensive popoarele barbare care se mişcau la frontierele monarhiei. De 
asemenea, prin activitatea misionarilor, ce reuşea aducerea lor în sfera de influenţă a 
Bizanţului, aceste misiuni au dus creştinismul ortodox de pe malurile Mării Negre 
până în câmpiile Abisiniei şi în oazele din Sahara, constituind una din trăsăturile 
caracteristice ale politicii imperiale până la căderea Imperiului. De asemenea, 
Imperiul şi-a constituit o clientelă din vasali: arabii din Siria şi Yemen, barberii din 
Africa de Nord, lăzii şi tzanii de la hotarele Armeniei, herulii, gepizii, lombarzii, 
hunii de la Dunăre până la suveranii franci din îndepărtate Gallie unde, în biserici, se 
făceau rugăciuni pentru împăratul roman. 

Constantinopolul, în care Iustinian I primea deosebit de bine pe suveranii 
barbari, apărea ca o adevărată capitală a lumii. Dar, în ultimii ani ai domniei, 
împăratul îmbătrânit a lăsat să se dezorganizeze instituţiile militare şi nemaiavând 

bani pentru liniştirea barbarilor - ei au devenit tot mai ameninţători. Este adevărat că 
atunci când armata a fost puternică nu era nevoie de o diplomaţie deosebită iar atunci 
când armata a slăbit, nici argumentele diplomaţiei n-au mai fost convingătoare. 

4. Măsuri interne de consolidare a statului 

Iustinian I a depus o constantă strădanie pentru apărarea teritoriului ţării. In 
acest scop se impunea de urgenţă realizarea unei reforme administrative. Justiţia, 
datorită obscurităţii şefilor, era mediocră şi arbitrară. Administraţia era venală şi 
coruptă iar una din cele mai grave urmări ale acestei situaţii era că impozitele se 
strângeau greu. Iustinian I avea înclinaţii spre ordine, dorinţă de centralizare 
administrativă şi grijă faţă de binele public, astfel că nu putea tolera starea internă pe 
care o moştenise. Pentru marile sale planuri avea nevoie de foarte mulţi bani. El a 
iniţiat, deci, o dublă reformă. Pentru a da Imperiului „legi sigure şi indiscutabile", a 
încredinţat ministrului său, Trebonian, realizarea unei mari opere legislative. O 
comisie formată din zece specialişti, reunită în 528, a strâns, clasificat şi sistematizat 
principalele decrete imperiale promulgate după domnia lui Hadrian (117-131). Este 
vorba, în special, de unele coduri legislative întocmite în timpul lui Diocleţian; 
Codex Gregorianus şi Codex Hermogenianus precum şi Codex Theodosianus. A 
rezultat Codex Iustinianus publicat în 529 şi din care s-a scos o nouă ediţie în 534. 
A urmat apoi realizarea tot de către o comisie, a Digestelor şi Pandectelor în care, 
începând cu anul 530, au fost strânse toate hotărârile juriştilor din secolele II şi III, 
operă uriaşă, încheiată în 533. Institutele rezumau într-un manual pentru studenţi, 
principiile noului clrept. In sfârşit, o culegere a ordonanţelor (Novelle) publicate de 
Iustinian I între 534 şi 565, completau impozantul monument rămas sub numele de 
Corpus juris civilis. Rezultă din această uriaşă operă legislativă ideea de stat şi teo- 
ria absolutismului imperial dublate de o puternică influenţă e spiritului creştin în 
dreptul privat. 

Această mare operă legislativă a stat la bazele învăţământului juridic 
organizat pe noi principii la Constantinopol, Beirut şi Roma. 

Cu toate greşelile inerente, cu toată graba care a dat naştere la repetări şi 
contradicţii, cu tot modul stângaci în care au fost reformulate capodoperele dreptului 
roman, aceasta a fost o foarte mare operă, una dintre realizările capitale ale istoriei 
umanităţii. Dacă în Evul Mediu dreptul lui Iustinisn a furnizat puterii imperiale 
fundamentele sale absolutiste, pentru Occident a contribuit la ideea de stat şi a 
elucidat principiile organizării sociale. Un element important 1-a constituit faptul că 
în rigoarea bătrânului drept roman a introdus principii creştine şi, prin aceasta, 
elemente până atunci necunoscute: moralitatea publică şi umanismul. 

Pentru a reforma administraţia şi justiţia, Iustinian I în 537 a promulgat două 
mari ordonanţe prin care impunea funcţionarilor noile sale pretenţii, cerându-le, în 
primul rând, o scrupuloasă onestitate în raporturile cu supuşii. A abolit cumpărarea 
funcţiilor. A reorganizat administrarea justiţiei şi poliţia capitalei. A dat un mare 
avânt în tot Imperiul lucrărilor publice punând să se construiască drumuri, poduri, 
apeducte, băi, teatre, biserici şi a refăcut magnific Constantinopolul parţial distrus de 
răscoala din 532. 

In 554, Iustinian a promulgat Pragmatica Sancţiune prin care a reorganizat 
teritoriul Italiei alipite Imperiului. Cu această ocazie au fost repuse în drepturi vechile 
instituţii, incompatibile cu realităţile secolului al Vl-lea. A fost restabilit sclavagismul 
şi ordonată reîntoarcerea colonilor şi sclavilor eliberaţi de regele ostrogot Totila. 

Au fost încurajate industriile. In timpul lui Iustinian I, doi călugări au adus din 
China, pe la 552-554, secretul mătăsii care a permis apoi Siriei s-o fabrice, salvând 
Bizanţul de importul acestei importante ţesături. 

Totuşi, cu toate bunele intenţii ale împăratului, reforma administrativă a eşuat. 
Povara extraordinară a cheltuielilor, necesitatea permanentă de bani, au statornicit o 
tiranie fiscală atroce, care a dus, Imperiul la mizerie şi l-au ruinat. 

5. Politica religioasă 

Ca aproape toţi împăraţii care, după Constantin cel Mare s-au urcat pe tron, 
Iustinian I s-a preocupat de Biserică din raţiuni de stat mai mult decât din plăcerea de 
dispute teologice. Concepţia sa cu privire la relaţiile dintre Biserică şi Stat a fost clar 

formulată în Novella a Vi-a: ,J)ouă mari daruri s-au dat oamenilor prin graţia 
divină: preoţia şi autoritatea statului (sacerdotium et imperium). Preoţia poartă 
grijă de cele duhovniceşti iar cealaltă îngrijeşte de cele pământeşti; amândouă 
având aceeaşi origine, sunt podoabele vieţii omeneşti" . Acest text consacră nu numai 
principiul simfoniei dintre cele două puteri dar, extrapolat, şi rolul deosebit pe care 
trebuie să-1 joace împăratul în acest raport. 

Pentru a-şi dovedi zelul întru cele ale credinţei, a combătut deschis pe eretici 
ordonând, în 529, închiderea Universităţii din Atena unde mai funcţionau, pe ascuns, 
câţiva profesori păgâni. Tot acum a luat măsuri împotriva unor aristocraţi şi a altor 
persoane care se făceau vinovate de practicarea în secret a ritualilor păgâne. Dacă 
refuzau să se iniţieze în doctrina creştină şi să se boteze, aceştia erau exilaţi şi li se 
confiscau toate bunurile. Iustinian I a întărit legile împotriva maniheenilor, 
montaniştilor, evreilor şi a samarinenilor. 

Pentru a-şi asigura succesul acţiunilor în Occident, Iustinian I a avut nevoie 
să menţină buna înţelegere cu papalitatea. Pentru a restaura în Orient unitatea 
politică şi morală, ar fi trebuit să apere pe monofiziţi, mai numeroşi şi mai puternici 
în Egipt, Siria, Mesopotamia şi Armenia. Intre Roma care îi cerea condamnarea 
ereticilor separatişti şi Teodora care îl sfătuia să se întoarcă la politica de unitate a lui 
Zenon şi Anastasie, nehotărârea lui Iustinian I a făcut să se menţină, chiar sub 
semnul incertitudinii, un Imperiu ameninţat din toate părţile. 

Pentru a fi pe placul Romei, a convocat un sinod local la Constantinopol, în 
532-533 pentru a împăca pe ortodocşi cu monofiziţii. Fiecare partidă, ortodoxă şi 
monofizită, a fost chemată să trimită câte şase episcopi. Lucrările s-au desfăşurat la 
scurtă vreme după răscoala Nika. Rezultatul a fost negativ nereuşindu-se împăcarea 
celor două tabere deşi Iustinian I în persoană a ţinut să fie de faţă la şedinţa a treia. 
Un nou sinod s-a deschis la 2 mai 536, tot la Constantinopol, Iustinian, dezamăgit de 
rezultatele primului, dorind pe această cale să ia unele măsuri împotriva 
monofizitismului. Aici s-a hotărât depunerea patriarhului Antim al 
Constantinopolului (535-536) acuzat de erezie. Hotărârile luate aici loveau 
căpeteniile monofiziţilor cu care Iustinian a încercat până atunci să realizeze discuţii 

teologice spre a-i atrage la Ortodoxie. Cei condamnaţi trebuiau să se abţină de la 
orice fel de prozelitism: să nu boteze şi să nu pregătească Sfânta Cuminecătură dând- 
o cuiva, să nu răspândească învăţăturile lor eronate nicăieri. Trebuiau să predea 
ortodocşilor toate bunurile de care dispuneau: biserici, case, pământuri. Patriarhul 
Teodosie al Alexandriei a fost exilat iar Sever de Antiohia a trebuit să ia calea 
pribegiei. 

Se pare însă, că pentru a fi pe placul Teodorei, i-a lăsat pe monofiziţi să-şi 
reconstituie propria Biserică. în 543, Iacob Baradai, episcop de Edessa, reuşeşte să 
dea o organizare Bisericii monofizite din Asia Mică, Siria şi Egipt, al cărei 
conducător a devenit, din 550, Pavel, patriarhul de Antiohia. După numele 
întemeietorului ei, Biserica s-a numit iacobită. 

In 553, prin edict imperial a fost convocat Sinodul al V-lea ecumenic la 
Constantinopol, care a încercat să realizeze o împăcare între ortodocşi şi monofiziţi 
prin condamnarea celor trei adepţi ai nestatorianismului: Teodor din Mopsuestia, 
Teodoret din Cyr şi Ibas din Edessa. A fost o continuare a clarificărilor începute în 
543. Ea a rămas în istorie sub numele de disputa celor trei capitole. Condamnarea 
lor n-a adus linişte în Imperiu, ea contribuind şi mai mult la separarea religioasă a 
provinciilor din Apus de cele din Răsărit. 

Iustinian I nu s-a lăsat copleşit de această nereuşită şi a încercat să găsească o 
formulă de pace care să mulţumească pe toată lumea. In acest sens a considerat că 
doctrina afartodochetă poate aduce o rezolvare a disputelor. Potrivit acestei 
doctrine, care era o formă de monofizitism extrem, corpul Mântuitorului ar fi fost 
imun atât la păcat cât şi la suferinţă. In 564 el a proclamat prin edict 
afartodochetismul ca fiind o doctrină ortodoxă şi a cerut episcopilor să o recunoască. 
Aceştia însă au refuzat. Puţin mai târziu, Iustinian I a murit. 

O preocupare permanentă a împăratului a fost reformarea Bisericii. Au fost 
promulgate legi care să combată simonia, pentru a promova alegerea ca episcopi a 
persoanelor celor mai vrednice, Iustinian I a arătat o grijă deosebită faţă de mănăstiri 
considerându-le deosebit de necesare în viaţa statului. El a dat legi de reglementare a 
statutului acestora punând accent pe viaţa în comun (chinovitică), obligând pe 

călugări să trăiască în mănăstiri, sub conducerea egumenului. Era împotriva 
călugărilor cerşetori şi a limitat chiar numărul anahoreţilor ( a sihastrilor ). A luat 
măsuri împotriva mănăstirilor mixte, de bărbaţi şi femei, destul de numeroase încă pe 
vremea sa. Călugării erau obligaţi să rămână fideli opţiunii lor iniţiale. Cel ce 
abandona mănăstirea trebuia dus înapoi cu forţa iar dacă o părăsea din nou, era trimis 
în armată fără să mai poată beneficia de bunurile şi de situaţia sa juridică anterioară. 

Iustinian I a fost şi un mare ctitor de biserici. In vremea sa se întâlnesc toate 
tipurile de construcţii în acest domeniu dar, tot mai evident, a fost perioada tranziţiei 
de la tipul bazilicii de pe vremea lui Constantin cel Mare spre cel poligonal care va 
da trăsătura specifică arhitecturii eclesiastice bizantine. Au apărut bazilici ca San 
Apollinare Nuovo din Ravenna sau Sf.Demetrius din Tesalonic, biserici cu plan 
poligonal, cum ar fi cea cu hramul Sf.Serghios şi Bacchos din Constantinopol ori San 
Vitale din Ravenna, construcţii cu planul în formă de cruce, cu cinci cupole, cum a 
fost biserica Sf.Apostoli sau Sfânta Sofia, ridicată între 532 şi 537 de către 
Anthemios din Tralles şi Isidor din Millet. Ridicată la început de Constantin cel Mare 
sub forma unei bazilici obişnuite, cu şarpantă de lemn, Teodosie al II-lea i-a adus 
ample modificări, poate chiar una totală. Iustinian n-a ţinut seama de ele şi a dispus 
construirea unei biserici noi, boltite, de dimensiuni cu totul neobişnuite, care n-a mai 
fost repetată apoi niciodată. Se spune că, la terminarea uriaşei lucrări, cu ocazia 
sfinţirii, Iustinian ar fi exclamat: „Slavă Ţie Doamne, care m-ai găsit vrednic să 
desăvârşesc o asemenea lucrare. Te-am întrecut Solomoane". 

Cu toată vehemenţa acţiunilor îndreptate împotriva adversarilor săi, Iustinian 
I n-a reuşit să obţină rezultatele scontate. Politica de unitate şi toleranţă pe care 
Teodora a sugerat-o soţului ei a fost, fără îndoială, înţeleaptă. Dar nehotărârea lui 
Iustinian I de a se posta de o parte sau de alta au determinat ca toate bunele intenţii 
să aibă un alt efect determinând o recrudescentă a tendinţelor separatiste în Egipt şi 
Siria, impulsionând exaltarea urii diferitelor etnii împotriva Imperiului. Erezia 
monofizită a fost un pretext pentru mişcările etnice locale de a se izola de Imperiu şi 
de Biserica Ortodoxă. Aşa s-au născut apoi trei mari Biserici monofizite: Biserica 

monofizită coptă a Egiptului de care depinde şi Biserica monofizită abisiniană, 
Biserica iacobită siriană şi Biserica armeană gregoriană. 

7. Succesorii lui Iustinian I (565-610) 

Apreciată în ansamblul ei, domniei lui Iustinian I nu i se poate contesta 
grandoarea şi nici prestigiul fără egal pe care acesta 1-a dat monarhiei. Dar rămâne o 
întrebare, dacă această grandoare n-a fost cumva una mai mult aparentă decât reală şi 
dacă acest uriaş efort care a frânat evoluţia naturală a Imperiului de Răsărit 
epuizându-1 datorită ambiţiilor excesiva n-a produs, în general, mai mult rău decât 
bine Imperiului (Ch.Diehl). 

Perioada anilor 565-610 a constituit una din cele mai grele din istoria 
Imperiului, caracterizată prin anarhie, mizerie, tulburări sociale de tot felul. Ioan de 
Efes, istoricul lui Iustin al II-lea, scria că sunt semnele unui apropiat sfârşit al lumii. 

Succesorii lui Iustinian I au fost Iustin al II-lea (565-578), Tiberius al II-lea 
(578-532), Mauricius (532-602) şi Phocas (602-610). Dintre aceştia cel mai vrednic a 
fost Mauricius, un militar energie. De asemenea, soţia lui Iustin al II-lea, Sofia, o 
femeie energică a jucat un rol important în treburile statului, asemuită fiind în multe 
privinţe cu Teodora. 

Cele mai mari probleme care au trebuit să fie rezolvate în politica externă au 
fost: ameninţarea persană, presiunea slavilor şi avarilor în Peninsula Balcanică şi 
cucerirea Italiei de către longobarzi. 

Iustin al II-lea a refuzat să mai plătească tribut perşilor bazându-se pe un nou 
factor de politică externă: apariţia turcilor. Aceştia au ocupat teritoriul cuprins între 
China şi Persia considerând statul persan principalul lor inamic. O solie turcă a sosit 
la Constantinopol după efectuarea unui drum foarte lung fiind primită cu deosebite 
onoruri în capitala Imperiului. S-a abordat problema unei posibile alianţe şi, ca un 
element ce merită a fi reţinut, turcii s-au oferit să intermedieze comerţul cu mătase 
între China şi Bizanţ, fără a trece prin Persia. Acest gând îl avusese şi Iustinian I dar 
el preconiza o rută maritimă prin sud, în timp ce turcii propuneau una pe uscat, prin 
nord. 

în cele din urmă nu s-a ajuns la realizarea nici a acestui proiect şi nici la o 
alianţă militară efectivă împotriva perşilor căci în 570 invadarea Italiei de către 
longobarzi a întors atenţia Imperiului bizantin spre Occident. 

In anul 568 longobarzii au părăsit Pannonia şi, sub conducerea lui Alboin, au 
pătruns în Italia, slab apărată de Imperiu. A început o extindere lentă a acestora în 
nordul peninsulei. Au căzut, unul după altul, importante oraşe între care Milan 
(septembrie 569) şi Pavia (574), aceasta din urmă devenind capitala noului regat. In 
faţa acestei situaţii, succesorii lui Iustinian I s-au mărginit să organizeze o puternică 
defensivă prin crearea exarhatelor de Africa şi de Ravenna. Se pare că această 
instituţie a exarhatului a stat la baze viitoarelor theme (provincii militaro-civile) în 
care va fi împărţit Imperiul începând din veacul al Vll-lea. 

Bizantinii şi-au propus apoi să-şi îndrepte atenţia spre Orient şi să ia faţă de 
duşmanii monarhiei o atitudine fermă. Datorită măsurile întreprinse pentru a 
reorganiza armata, în 572 a început războiul cu perşii. După câteva mici succese, 
soarta războiului s-a schimbat însă. Perşii au reuşit să cucerească redutabila cetate 
Dara, construită în timpul lui Iustinian I şi considerată o perfecţiune în domeniul 
fortificaţiilor. Vestea căderii cetăţii a avut asupra lui Iustin al II-lea un efect profund 
care i-a şubrezit şi mai mult sănătatea mintală. Un armistiţiu de un an cu perşii a fost 
intermediat de soţia lui Iustin, Sofia, în schimbul unei sume apreciabile. Războiul în 
sine a durat până în 591 terminându-se în cele din urmă, cu victoria trupelor 
imperiale şi cedarea Armeniei persane către Bizanţ. 

Succesele militare deosebite ale bizantinilor în Orient se datorau lui 
Mauricius, noul comandant al forţelor imperiale de aici. 

In Peninsula Balcanică, în 582, avarii cuceresc cetatea Armium de pe râul 
Sava şi hanul Baian, căpetenia lor, îşi stabileşte reşedinţa aici. Arabii şi slavii au 
devastat cu cruzime peninsula, cucerind cetăţile de la Dunăre, asediind Tesalonicul 
(584), ameninţând Constantinopolul (591) şi începând să se aşeze cu intenţii de 
durată. Dar, în cele din urmă, războiul a luat o turnură favorabilă Bizanţului care a 
împins duşmanii în afara frontierelor, până la Tisa (601). 

în problemele religioase, Iustin al II-lea ca şi urmaşii săi, au dovedit aceeaşi 
strădanie de apărare a Ortodoxiei în faţa ereziei monofizite mergând, uneori, până la 
persecuţii. Acesta a făcut să se continue procesul început în timpul lui Iustinian I şi 
a dus la îndepărtarea populaţiei din răsărit de ideologia Imperiului, alimentând 
pericolul secesiunii. 

Raporturile cu papalitatea au fost şi ele încordate. Energicul papă Grigore cel 
Mare (590-604) vroia să-şi impună autoritatea asupra tuturor Bisericilor din Răsărit. 
El i-a reproşat patriarhului Ioan Postitorul (582-595) că şi-a atribuit titlul de 
„ecumenic". De fapt acest titlu i-a fost acordat încă de către Iustinian I patriarhului 
Epifanios (520-535) pe care, într-o scrisoare, 1-a numit „prea sfinţitul şi prea 
fericitul arhiepiscop şi patriarh ecumenic". Nici Epifanios şi nici cei ce i-au urmat 
nu au căutat însă să obţină pe baza acestui titlu de onoare un drept de jurisdicţie şi 
nu l-au folosit ca mijloc de a dobândi privilegii reale. Un motiv de amestec al papei 
în treburile Bizanţului a fost şi edictul dat de Mauricius care interzicea intrarea în 
cinul monahal a funcţionarilor, curtenilor şi soldaţilor înainte de a-şi achita datoriile. 
Protestul pontifului roman dovedea strădaniile acestuia de a se erija în păzitorul 
suprem al disciplinei creştine. 

Domnia lui Mauricius a ocupat un loc important în procesul de trecere de la 
un Imperiu romano-bizantin la unul bizantin propriu-zis. Bun general şi foarte bun 
administrator, cu toate calităţile sale reale, datorită politicii economice rigide pe care 
a dus-o a fost destul de nepopular. în timpul său, în 586-587, o coaliţie avaro-slavă a 
invadat provinciile europene ale Imperiului. Avarii au fost zdrobiţi lângă 
Adrianopol. Cu prilejul unei retrageri a armatei romano-bizantine comandate de 
Comentiolus, în cursul unui marş de noapte, potrivit afirmaţiei lui Teophanes 
Mărturisitorul, un soldat ar fi rostit cuvintele „ torna, torna, fratre", considerate de 
unii specialişti ca dovadă a existenţei unei limbi romanice orientale iar de alţii, ca 
fiind cea mai veche urmă de limbă străromână. 

După încheierea războiului cu perşii (591), Mauricius şi-a concentrat toate 
forţele asupra frontului avaro-slav, sub comanda unui bun general, Priscus. Planurile 
au fost însă compromise de o răscoală de la Dunăre, din 602. 

Că ideea imperiului universal nu a fost abandonată reiese şi din testamentul 
lăsat de Mauricius (597). El a împărţit ţara în două. Partea de răsărit, cu capitala la 
Constantinopol este lăsată fiului său Teodosiu, în timp ce Italia şi Africa, cu centrul 
la Roma, fiului mai mic, Tiberiu. 

în 598, Priscus, readus în fruntea armatei, zdrobeşte pe avari, apoi 
despresurează Tomisul din Dobrogea. Nu-i poate însă împiedica pe năvălitori să 
ajungă până sub Constantinopol. în 601, o nouă campanie victorioasă a lui Priscus 
pornită din Singidunum (Belgradul de pzi), alungă pe Baian dincolo de Tisa. Dar 
Priscus este înlocuit din nou la comandă cu Petru, incapabilul frate al lui Mauricius 
şi acţiunea este compromisă. Un an mai târziu, slavii străpung limesul danubian în 
valuri, pătrund în Peninsula Balcanică până în Macedonia şi la Marea Adriatică, 
schimbând pentru totdeauna structura demografică a peninsulei. 

Mauricius ordonă forţelor de pe Dunăre să treacă la nord şi să ierneze acolo. 
Trupele refuză executarea ordinului, se răscoală şi proclamă ca împărat pe 
centurionul Phocas, un trac romanizat care, în fruntea oştilor sale, porneşte împotriva 
Constantinopolului. Aici. Mauricius nedispunând de forţele necesare a apelat la 
miliţiile demelor care, nemulţumite de el, îşi dau mâna şi îl alungă. Phocas a fost 
primit triumfal la Constantinopol. Mauricius a fost ucis cu întreaga familie, după care 
sângerosul împărat a început seria răzbunărilor îndeosebi împotriva marii aristocraţii. 
Curând toate categoriile sociale s-au ridicat împotriva lui. Noul împărat nu s-a putut 
menţine decât prin teroare (602-610), ducând monarhia la ruină. Regele perşilor, 
Chosroes II s-a angajat să-1 răzbune pe Mauricius a reluat războaiele, astfel că perşii 
cuceriră Mesopotamia, Siria, Asia Mică. în 608 ei erau în Calcedon, în apropierea 
Constantinopolului. 

Singura atitudine favorabilă faţă de împărat venea din partea Romei. Phocas 
în politica religioasă a dat un pas înapoi în faţa ofensivei papalităţii. Atitudinea sa 
binevoitoare faţă de Roma a atins un punct culminant într-o scrisoare adresată papei 
Bonifacius al III-lea, în 607, în care se spunea că „Biserica apostolică a Sf. Petru este 
cap al tuturor Bisericilor" (caput omnium ecclesiarum). Această recunoaştere, la care 
se adăuga cedarea de către împărat a Panteonului din Roma papalităţii, a fost 

răsplătită prin ridicarea unei coloane în Forum, cu o inscripţie ce glorifica pe tiranul 
bizantin. In interiorul ţării revoltele şi conspiraţiile se succedau în lanţ. Imperiul avea 
nevoie de un salvator şi acesta a venit din Africa. 

In 610, Heraclius, fiul exarhului din Cartagina, 1-a înlăturat pe Phocas şi a 
pus bazele unei noi dinastii. După o jumătate de secol de frământări, Bizanţul şi-a 
găsit, în sfârşit, liniştea. In acest timp, imperiul şi-a revenit la, tradiţionala comuniune 
ca Orientul, dovedind, o dată în plus, că tot ceea ce realizase Iustinian I nu fusese 
decât o încercare sortită să nu fie viabilă. Procesul de întoarcere cu faţa spre Orient 
care a început deja pe vremea lui Constantin cel Mare nu mai putea fi oprit. 

Anul 610 poate fi considerat ca an de încheiere a perioadei romano-bizantine 
în istoria Imperiului. 

CAPITOLUL IX 

DINASTIA HERACLIDĂ. PERICOLUL ARAB 

ŞI TRANSFORMĂRILE DIN IMPERIU ÎN SECOLUL 

AL VII-LEA (610-717) 



în istoria Bizanţului, secolul al VII-lea reprezintă perioada unor crize grave, 
un moment decisiv în care se punea în cumpănă însăşi existenţa Imperiului. După marile 
pericole determinate de agresivitatea stalului persan, a apărut cel al arabilor, mult mai 
ameninţător. în consecinţă, se impunea o transformare profundă, care să ea statului şi 
lumii bizantine în general o stabilitate şi o anumită siguranţă. 

Până acum monarhia a avut un caracter universal. Latina era limba oficială, 
tradiţia romană i-a conservat cadrul pe care i 1-a fixat Roma. Pe la începutul secolului al 

VlII-lea, dimpotrivă, Imperiul a ajuns să fie pur bizantin, în care toate forţele s-au 
concentrat în jurul Constantinopolului şi în care trăsăturile sale deveneau tot mai mult 
orientale. 

l.Redresarea Imperiului în timpul lui Heraclius I (610-641) 

In momentul în care Heraclius I a urcat pe tron, situaţia statului era deosebit 
de grea. Perşii au cucerit noi şi noi teritorii în fiecare an, în dauna Imperiului. In 612 ei au 
ocupat Antiohia şi Cezareea. In 614 a căzut Damascul iar la 5 mai 614 au cucerit 
Ierusalimul de unde au dus la Ctesifon, Sfânta Cruce şi relicvele cele mai de preţ ale 
creştinismului. Perşii, cărora li s-au alăturat evreii din Ierusalim au jefuit şi incendiat 
biserica Sfântului Mormânt. Cu acesta ocazie în oraş au pierit aproape şaizeci de mii de 
creştini. Printre prizonierii luaţi de perşi s-a aflat şi patriarhul Zaharia al Ierusalimului. 
Este momentul în care acest oraş începe să decadă căci vremea sa cea mai înfloritoare a 
fost epoca domniei lui Constantin cel Mare când s-au realizat aici cele mai importante 
construcţii. Cruciadele au contribuit şi ele la căderea oraşului. 

Uşurinţa cu care perşii au pus stăpânire pe aceste provincii explică prin faptul că 
majoritatea locuitorilor au continuat să rămână arieni şi monofiziţi, opunându-se doctrinei 
ortodoxe oficiale pe care o identificau cu Imperiul bizantin în sine. 

Căderea Ierusalimului a provocat o vie emoţie în întreaga lume creştină, lupta 
dobândind de ambele părţi caracterul unui război sfânt. 

In 617 perşii au ocupat Egiptul, au înaintat în Asia până la Calcedon. Mai înainte, 
în 614 slavii au cucerit Salona (Spalato), centrul administraţiei imperiale din Dalmaţia. 
Astfel, stăpânirea bizantină în vestul peninsulei s-a prăbuşit. 

In iunie-iulie 617, avarii au apărut în faţa Constantinopolului, longobarzii câştigau 
mereu teren în Italia iar Imperiul îşi pierdea posesiunile din Spania. 

Copleşit de atâtea dezastre, Heraclius I, s-a gândit la un moment dat să părăsească 
Constantinopolul şi să transfere în Africa sediul puterii. Un om cu o energie extraordinară 
1-a determinat să se răzgândească, patriarhul Sergios (610-638), a cărui influenţă a fost 
deosebit de puternică asupra întregii politici interne şi externe a Imperiului. Pătruns de o 

credinţă creştină profundă, soldat curajos, bun administrator şi mare general, Heraclius I a 
avut un mare noroc cu prezenţa sa în fruntea patriarhiei constantinopolitane. 

In 622, Heraclius I era gata de război. Campaniile sale, trei la număr, în perioada 
622-628, au fost încununate de un succes deosebit. Glorioasa expediţie întreprinsă de el a 
fost comparată cu cea a lui Alexandru Macedon. Heraclius I s-a aliat în acesta campanie 
cu triburile din Caucaz şi cu chazarii. 

In vara lui 626, în timp ce împăratul se afla de mai bine de trei ani în Orient, o 
expediţie avaro-slavă şi persană s-a apropiat de Constantinopol. In aceste condiţii, 
apărarea capitalei a revenit patriarhului Sergios. Regele Persiei şi-a fixat tabăra pe ţărmul 
asiatic al Bosforului, în timp ce hanul avar, aliat cu slavii, bulgarii şi gepzii, au împresurat 
zidurile Constantinopolului (27 iulie). In august, flota slavă care a atacat pe mare capitala, 
a fost nimicită de bizantini. Avarii au ridicat asediul iar perşii s-au retras pe între timp 
ţărmul Asiei Mici. Patriarhul Sergios, eroul marii confruntări, a compus Imnul Acatist, 
imn triumfal dedicat Fecioarei Măria, căreia locuitorii oraşului îi atribuiau biruinţa asupra 
duşmanului. Imnul a pătruns în Liturghia ortodoxă şi este cântat şi azi. Salvarea capitalei 
bizantine a fost atribuită prezenţei veşmintelor Fecioarei Măria în cetate. Ele au fost 
purtate pe zidurile cetăţii, apoi printre oameni, dând acestora un mare curaj. Legende care 
au circulat apoi, pretind că însăşi Fecioara ar fi apărut pe metereze, ba chiar şi în tabăra 
duşmană. Interesant, şi demn de reţinut, este că singurul cartier cucerit cel al Blachernelor, 
a fost distrus în întregime de păgâni, cu excepţia bisericii Sf. Măria. 

Heraclius I, a înfrânt între timp armata persană mutând războiul pe teritoriul 
inamic, în Azerbaidjan (623) şi în Armenia persană (625). Victorios la Ninive, şi la porţile 
Ctesifonului (628), el a intrat în legendă ca primul cruciat. Moartea lui Chosroes II (628) 
şi răscoala ce a urmat, au uşurat impunerea unei păci umilitoare perşilor („Pacea eternă") 
prin care aceştia au restituit toate cuceririle şi, mai ales Sfânta Cruce, pe care Heraclius I a 
adus-o triumfător la Ierusalim (629) aşezând-o în biserica Sfântul Mormânt. Acesta a fost 
primul război sfânt dus de lumea creştină şi un prolog al Cruciadelor de mai târziu. 

Niciodată statul persan nu s-a mai refăcut. După aceste strălucitoare victorii, în 
629, Heraclius I şi-a luat titlul de basileus. Acest termen a existat de secole în Orient, mai 

ales în Egipt. Din secolul al IV-lea a fost folosit curent în partea de limbă greacă a 
Imperiului dar nu a fost recunoscut ca titlu oficial până acum. 

După aceste mari succese militare, Heraclius I s-a străduit, prin politica sa 
religioasă să restabilească unitatea morală a Imperiului şi, pentru a recâştiga pe 
monofiziţii din Siria şi Egipt, el a căutat să găsească, în înţelegere cu patriarhii Sergios şi 
Cyrus din Alexandria, o formulă de mediere care să-i aducă pe desidenţi în sânul 
Ortodoxiei. 

Disputa se dădea în jurul problemei dacă Mântuitorul a avut o dublă energie şi o 
dublă voinţă. Dogma stabilită de Sinodul al IV-lea ecumenic de la Calcedon, că fiecare 
din cele două naturi ale Mântuitorului îşi păstrează toate însuşirile şi caracteristicile, nu a 
satisfăcut pe deplin. Unii apreciau că dacă Iisus Hristos a avut o natură divină şi una 
umană, trebuia să aibă şi o activitate divină şi una umană. Deci o voinţă dumnezeiască şi 
alta umană. Cum însă Hristos era o singură persoană şi cum voinţa umană urmează în 
toate voinţa divină, uşor se putea concluziona că Mântuitorul are o singură sferă de 
acţiune şi o singură voinţă. S-a ajuns astfel la concepţia monofizită. Heraclius I a 
considerat ca salvatoare în disputa cu monofiziţii, învăţătura care a apărut în Egipt pe la 
anul 600 şi care susţinea o singură voinţă şi o singură energie în persoana lui Iisus Hristos. 
La reacţia potrivnică a lui Sofronios, patriarhul Ierusalimului, împăratul a intervenit direct 
şi, prin edictul Ekthesis (638) a impus doctrina monotelită - două naturi în persoana 
Mântuitorului dar o singură voinţă - interzicând orice fel de dispută în continuare. 

Datorită acestor eforturi, Imperiul părea că îşi revine. Prestigiul său în Orient a 
fost restabilit. Prin creştinarea croaţilor şi sârbilor, influenţa bizantină s-a extins şi în nord- 
vestul Peninsulei Balcanice. Dar aceste aparenţe strălucitoare nu aveau o bază reală. 
Situaţia financiară era grea, tendinţele separatiste de care au profitat atâta perşii, nu au 
putut fi înlăturate. In câţiva ani, invazia arabă a anulat toate rezultatele victoriilor lui 
Heraclius I, în timp ce politica sa religioasă a pregătit germenii unor lungi disensiuni şi 
grave conflicte. 

2. Apariţia pericolului arab 

începutul secolului al VH-lea a marcat un mare eveniment: apariţia Islamului. 
Această apariţie a fost pregătită de existenţa în credinţele arabe preislamice a concepţiei 
despre o zeitate principală (Allah) ca şi de influenţa concepţiilor mozaice şi creştine 
despre o divinitate unică ( Jahve, Dumnezeu). 

Creatorul, într-o formă doctrinară, dogmatică, a noii religii a fost un negustor, pe 
nume Mahomed (circa 570-632). Conceptele sale au fost adunate de discipolii săi în 
Coran, care cuprinde învăţăturile de bază ale noii religii. Islamismul propăvăduia câteva 
percepte de bază. In primul rând recunoaşterea divinităţii unice (Allah) şi completa 
dependenţa a omului faţă de ea, prin supunerea oarbă în faţa voinţei sale. Profetul lui 
Allah este Mahomed. Moise şi Iisus sunt recunoscuţi ca profeţi. Iisus este primul dintre 
profeţi dar noua religie arabă declara că nici unul nu este atât de mare ca Mahomed. 
Acesta a declarat mai târziu, în perioada de la Medina, că doctrina sa religioasă era o 
readucere în deplinătatea ei a religiei lui Avraam, stricată de creştini şi evrei. 
Musulmanului i se mai cerea îndeplinirea rugăciunilor zilnice, respectarea postului anual 
în luna Ramadan şi cel puţin un pelerinaj anual la templul Caaba din Mecca. Religia lui 
Mahomed impunea supunerea deplină a credinciosului care a îmbrăţişat-o (moslem, 
musulman). Mai târziu ea a început să ceară extinderea între nemusulmani, chiar prin 
folosirea forţei, a „războiului sfânt" (djihad). 

La început Mahomed şi-a câştigat adepţi doar în Mecca, în rândul populaţiei 
sărace. Aristocraţia şi negustorimea de aici 1-a alungat silindu-1 să fugă (hegira) la 
Yathreb, ulterior numită Medina (16 iulie 622). Fuga lui Mahomed a devenit mai târziu 
data începerii erei musulmane. 

Islamismul s-a extins apoi, Mecca devenind oraşul sfânt al musulmanilor iar 
templul Caaba, sanctuar al Islamismului. Dar, în timpul vieţii lui Mahomed, credinţa 
musulmană nu s-a extins nici măcar în întreaga Peninsulă Arabică. Partea de sud-vest a 
rămas creştină iar cea de nord-est a trecut la creştinism care devenise religie predominantă 
în Mesopotamia şi în provinciile arabe situate de-a lungul Eufratului. In acest timp religia 
oficială persană a continuat să decadă rapid. 

Astfel, atunci când Mohamed a murit, el nu era nici suveranul politic al întregii 

Arabii şi nici şeful ei religios. 

97 



în Imperiul bizantin, Islamul a fost considerat la începuturile sale ca un fel de 
arianism şi tratat ca şi alte erezii creştine. La fel Sf. Ioan Damaschin, care a trăit la o curte 
musulmană în veacul al VUI-lea, nu a văzut în Islam decât o nouă religie. El n-o considera 
decât ca pe o schismă asemănătoare ereziilor precedente . Istoricii bizantini au manifestat, 
de asemenea, un interes scăzut fată de învăţătura lui Mahomed. Primul cronicar care 

~ 5 5 

aminteşte câteva secvenţe din viaţa acestuia numindu-1 „regele sarasinilor şi falsul profet" 
este Teofan Mărturisitorul care a scris în prima jumătate a secolului al IX-lea lucrarea 
„Chronographia". 

La fel în Europa occidentală, Islamul n-a fost o religie prea cunoscută fiind 
considerată o sectă creştină apropiată dogmatic de arianism şi chiar în perioada de sfârşit a 
Evului Mediu, Dante Alighieri, în a sa „Divina Comedia", îl considera pe Mahomed un 
„eretic"şi îl numea „semănător de ceartă şi de schismă". Unii afirmă că apariţia Islamului 
a determinat un asemenea entuziasm încât cuceririle s-au declanşat în lanţ şi că ele erau 
manifestări ale voinţei profetului. In realitate, la moartea lui Mahomed, numărul 
musulmanilor era foarte redus, majoritatea lor grupându-se în oraşul Medina. Cei mai 
mulţi dintre luptătorii arabi se compuneau din beduini care nu cunoşteau Islamul decât 
aproximativ. Nu erau decât doritori de pradă şi entuziasmul religios le lipsea aproape 
complet. Pe de altă parte, la începuturile sale, Islamul era foarte tolerant, atât faţă de 
creştini cât şi faţă de evrei. Iniţial şi-a propus nu convertirea celor cuceriţi ci supunerea 
lor. 

Fanatismul religios şi intoleranţa musulmanilor au fost apariţii ulterioare, străine 
poporului arab şi explicabile prin activitatea prozelitismului musulman. Elanul 
extraordinar al luptei arabilor a fost dat de creşterea lor numerică şi de spaţiul foarte 
strâns, închis între vaste teritorii aride, care ameninţa însăşi existenţa lor ca etnie. 

Primul calif (locţiitor)al lui Mahomed, Abu-Bekr, a reuşit să învingă disensiunile 
pricinuite de moartea profetului şi, din 634 până în 642, Imperiul bizantin a pierdut, în 
favoarea arabilor, toată partea sa răsăriteană. Astfel, în 634 armatele califului Omar au 
atacat Siria. Trupele bizantine au fost înfrânte la Agnadain (634). Damascul a căzut şi el 
în mâinile musulmanilor (635). Dezastrul de la Yarmuk (636), 1-a determinat pe Heraclius 
I să renunţe definitiv la Siria. Populaţia, ostilă grecilor, s-a grăbit să treacă de partea 

învingătorilor. Ierusalimul a capitulat în 637, după ce a fost apărat cu înverşunare de 
patriarhul Sofronios. Locuitorii au reuşit să ducă din oraş Sfânta Cruce încă înainte de 
atac. 

Antiohia a căzut în 638. Apoi a fost rândul Mesopotamiei (639), a Egiptului, pe 
care Omar 1-a cucerit fără să întâmpine o rezistenţă deosebită (639-642). Heraclius I, 
bătrân şi bolnav, a murit disperat (641). 

Sub succesorul său Constans II (641-668), arabii şi-au continuat cuceririle. 
Cirenaica, Tripolitanis, au căzut în mâinile lor (642-643) iar în 647, pentru prima oară, au 
năvălit în Africa de nord. Au devastat apoi Asia Mică (651), au supus Armenia (653). 
Creîndu-şi o flotă redutabilă au început să ameninţe preponderenţa pe care o avea în acest 
domeniu Bizanţul în mările din Orient. Navele arabe au invadat apele bizantine, au cucerit 
insula Cipru important centru maritim, au înfrânt flota comandată de însuşi împăratul şi au 
ocupat insula Rhodos, distrugând faimosul Colos de aici (654) şi ajungând până în insula 
Creta şi chiar în Sicilia. 

Constantinopolul însuşi era în pericol şi Constans II, considerând Orientul ca 
pierdut, şi-a petrecut ultimii ani de viaţă în Occident (663-668). 

Toate acestea au uşurat acţiunile califilor omeiazi care reveneau la Damasc, după 
660. De acum, în fiecare an, o invazie arabă devasta Asia Mică. In 668, musulmanii au 
pătruns până la Calcedon. In acelaşi timp, ei au reluat ofensiva spre apus şi s-au stabilit în 
Africa de nord unde au întemeiat Kairuan (669), ameninţând Sicilia. In sfârşit, în 673, ei 
au încercat efortul suprem: cucerirea Constantinopolului. Dar noul împărat, Constantin IV 
(668-***) supranumit şi Pogonatul (Bărbosul), a fost un suveran energic. In acelaşi an şi 
apoi, cinci ani în şir (673-678), arabii au asediat , pe uscat şi pe mare, capitala bizantină 
dar n-au reuşit s-o cucerească. Flota greacă căreia recenta descoperire a „focului grecesc" 
de către sirianul Callinicos - i-a asigurat o incontestabilă superioritate, a obligat escadrele 
musulmane la retragere provocându-le, în apele de la Syllaeum, o gravă înfrângere. 
Rămăşiţele ei au fost distruse de o furtună pe coastele Pamphyliei. 

Pe uscat armatele arabe au fost zdrobite în Asia. Califul Moavia a fost silit să 
semneze pacea (678). Aceasta a fost prima stopare a extinderii teritoriale a Islamului. 
Prestigiul Imperiului a fost, din acest punct de vedere, restabilit. 

3. Politica religioasă şi Occidentul. Sinodul al Vl-lea ecumenic şi Sinodul 
Quinisext. 

O preocupare constantă a lui Heraclius I a fost realizarea păcii şi înţelegerii în 
sânul Bisericii. Dar felul în care a văzut împăratul realizarea acestor obiective şi politica 
sa religioasă, au avut consecinţe grave. Monotelismul a provocat în Africa şi în Italia o vie 
nemulţumire, manifestată prin răscoale în exarhatele Cartagina (646) Ravenna (650), 
împotriva autorităţii imperiale şi prin opoziţia populaţiei italiene şi a pontifilor romani. In 
zadar, pentru împăcarea spiritelor, Constans II a promulgat edictul numit Typos (648). 
Acest edict interzicea sub cele mai aspre pedepse şi sancţiuni ale legilor de stat orice fel 
de discuţii cu privire la una sau două energii şi cu referire la una sau două voinţe în 
persoana Mântuitorului. Papa Martin I, în 649, a ţinut în biserica Mântuitorului din 
Lateran un mare sinod care a condamnat atât Ekthesis-ul cât şi Typos-ul, declarându-se 
pentru două naturi unite, care nu se confundă şi două voinţe naturale, divină şi umană, în 
perfectă armonie. 

Olimpiu, exarhul de Ravenna, a primit dispoziţie de la Constant II să plece la 
Roma şi să aresteze pe papa Martin. Odată ajuns aici, Olimpiu s-a răsculat împotriva 
împăratului şi a fost proclamat suveran, deslipind Italia de Bizanţ. 

Noul exarh, Calliopa, a apărut în 653 la Roma şi 1-a arestat pe papă ţinându-1 în 
captivitate un an şi trei luni. Dus la Constantinopol, acesta a fost condamnat la moarte dar 
pedeapsa i-a fost comutată în surghiun. A murit la Cherson, în anul 655. 

Aceeaşi soartă a împărtăşit-o şi Sf.Maxim Mărturisitorul (mort la 13 august 662) 
care cu toate că a suferit chinuri grele fiind dus din localitate în localitate, tăindu-i-se 
limba şi mâna dreaptă, ca să nu vorbească şi să nu scrie împotriva compromisului 
teologic, n-a voit să-şi renege credinţe. 

Abia Constantin al IV-lea a înţeles că se impunea o nouă politică. Pierderea 
Egiptului şi Siriei făcea inutilă, de acum, încercarea unei împăcări cu monofiziţii. 
Restabilind, prin înţelegere cu Roma, liniştea religioasă, împăratul spera să ataşeze mai 
puternic ceea ce a mai rămas din Italia, pentru a se putea consacra în întregime treburilor 
politice şi militare ale monarhiei. 

Sinodul al Vl-lea ecumenic de la Constantinopol (680-681), a avut menirea, în 
consecinţă, să refacă unitatea religioasă şi, în deplină înţelegere cu papalitatea, a 
condamnat erezia monotelită, restabilind Ortodoxia. Alături de cei 174 de episcopi 
împăratul a luat parte activă la lucrări. A asistat la primele unsprezece şedinţe şi la ultima, 
de încheiere, prezidând şi conducând discuţiile teologice. El a semnat şi actele finale fiind 
proclamat de către adunare „garantul şi interpretul credinţei ortodoxe". 

In ultima, cea de a 1 8-a şedinţă, a fost republicată solemn Mărturisirea de credinţă 
care învăţa că „în Iisus Hristos sunt două voinţe şi două lucrări sau energii, 
corespunzătoare celor două firi, neamestecate şi neschimbate, neîmpărţite şi nedespărţite, 
precum şi neopuse una alteia, cea omenească urmând întru totul voinţei şi lucrării celei 
divine". Astfel monotelismul a fost înfrânt după mai bine de o jumătate de secol de 
dispute. 

Acestea au fost rezultatele mari. Când, în 685, Constantin al IV-lea a murit, 
Imperiul părea să fi ieşit din criza în care se prăbuşise. Fără îndoială,acesta era mult mai 
redus ca întindere, cu o prosperitate economică redusă prin pierderea Egiptului, ale cărui 
grâne erau una din resurse, prin pierderea Siriei, cu o înfloritoare industrie şi prin 
pierderea porturilor cu o vie activitate comercială: Alexandria, Gaza, Beirut, Antiohia. 

După 679, un alt pericol a apărut la orizont: bulgarii. In 681, Constantin IV a 
întreprins o campanie pe mare şi pe uscat, la gurile Dunării, împotriva bulgarilor conduşi 
de Asparuh. împăratul, grav bolnav, a fost nevoit să abandoneze câmpul de luptă şi 
bulgarii i-au învins pe bizantini. Ei au trecut Dunărea şi s-au aşezat în regiunea Varnei, de 
unde au ocupat Scythia Minor şi Moesia Inferior supunând populaţia traco-romană şi 
„cele şapte triburi slave" aflate în relaţii de clientelă faţă de Constantinopol. Apoi, îndată, 
Constantin IV a fost nevoit să recunoască întemeierea noului hanat bulgar. 

Lui Constantin al IV-lea i-a urmat fiul său, Iustinian al II-lea Rhinotmetos („cel 
cu nasul tăiat"), care a domnit de două ori (685-695 şi 705-71 1). Importanţa domniei lui a 
constat, pe lângă multiplele măsuri administrative luate (supunerea slavilor pătrunşi în 
Imperiu, extinderea numărului themelor) şi în elaborarea Legii agrare. Ea prevedea 
protejarea proprietăţii ţărăneşti, a obştei ţărăneşti libere, responsabilă laolaltă pe plata 
impozitelor. Această lege a lui Iustinian II a fost ataşată „Pravilei" lui Vasile Lupu (1646) 
şi a „Pravilei" lui Matei Basarab (1652). 

Odată cu creşterea numărului ţăranilor liberi, în timpul lui Iustinian al II-lea s-au 
mărit în mod considerabil proprietăţile Bisericii. Ele proveneau mai ales din danii venite 
din partea reprezentanţilor tuturor categoriilor sociale. Acest fenomen a atras după sine 
creşterea puterii economice a Bisericii şi mănăstirilor, o sporire a influenţei în rândul 
locuitorilor Imperiului. 

In timpul lui Iustinian al II-lea a avut loc Sinodul Quinisext (691-692), sau al II- 
lea trullan, care ca şi precedentul, al Vl-lea ecumenic, s-a ţinut tot în sala boltită (trullos) 
a Palatului imperial. El a elaborat 102 canoane pentru a completa hotărârile dogmatice ale 
Sinoadelor ecumenice V şi VI care nu s-au ocupat cu probleme disciplinare. Canoanele 
elaborate aici cuprind prevederi referitoare la organizarea bisericească, la Liturghie şi la 
îmbunătăţirea stării morale în rândul credincioşilor şi a clerului. Ele au condamnat unele 
practici şi obiceiuri precreştine care se mai păstrau încă în popor (sărbători păgâne ca 
Brumalia, procesiunile oamenilor mascaţi care cântau la culesul viilor cântece în onoarea 
lui Dyonisos). Sinodul s-a pronunţat pentru căsătoria preoţilor înainte de hirotonire, s-a 
condamnat postul de sâmbăta din Biserica Apuseană, s-a menţionat că Sfânta 
împărtăşania se face cu pâine şi vin iar despre pâine se preciza că trebuie să fie dospită. 
Papa Sergius a respins hotărârile Sinodului Quinisext din aceste motive. 

La sfârşitul secolului al Vll-lea, Imperiul, atât cât a mai rămas, a devenit mai 
omogen, debarasat de pericolul separatismelor orientale şi de povara Occidentului (în 698 
a fost pierdută Africa, Spania şi jumătate din Italia). Monarhia a devenit un organism 
solid, capabil de viaţă, într-o nouă formă, pe care a îmbrăcat-o în cursul secolului al VII- 
lea. 

4. Transformările din Imperiu în secolul al VH-lea 

Cuceririle arabe din secolul al VH-lea au răpit Bizanţului provinciile sale de 
răsărit şi de sud determinând pierderea calităţii sale de cel mai puternic stat din lume. 
Restrâns din punct de vedere teritorial, Imperiul a devenit tot mai mult grecesc dar nu în 
întregime. Ei erau majoritari în Asia Mică, insulele învecinate din Marea Egee şi la 
Constantinopol, inclusiv teritoriile din jur. 

Unii istorici apreciază că pierderea părţii de răsărit şi de sud a fost benefică pentru 
Imperiu căci s-a realizat şi pe această cale o omogenizare. Imperiul a scăpat de grija 
provinciilor disidente, mereu puse pe răscoală, dar şi pe erezii. 

Perioada a adus însă şi profunde schimbări cu caracter demografic. In Peninsula 
Balcanică, devastată şi depopulată, s-au instalat, încetul cu încetul, popoare noi. Heraclius 
I a acceptat stabilirea croaţilor şi sârbilor cu condiţia să adopte creştinismul şi să devină 
vasali ai Imperiului. 

Slavii au mai pătruns şi în alte regiuni, obţinând locuri de aşezare, de încartiruire. 
Aşa au fost sclavinii în Moesia şi Macedonia, întinzându-se apoi până aproape de 
Tesalonic, pe care l-au atacat de mai multe ori. Existau slavi în Tesalia, în Grecia centrală 
şi până în Peloponez şi în insulele din arhipelag. Şi dacă este exagerat a se crede într-o 
completă slavizare a acestei regiuni, nu este mai puţin adevărat că numeroase elemente 
străine s-au amestecat cu populaţia elenică dând probleme împăraţilor din secolul al VII- 
lea care s-au străduit să-i supună şi să-i asimileze. 

în nord-estul peninsulei, bulgarii s-au stabilit în masă şi în contact cu populaţia 
slavă găsită aici, s-au slavizat şi au fondat un stat durabil. Noua formaţiune politică a creat 
şi ea un pericol permanent Imperiului. 

S-a realizat şi o transformare administrativă de importanţă capitală. In timpul lui 
Iustinian I, în unele provincii, sistemul de guvernământ instituit de Roma a fost modificat 
prin unirea puterii civile cu cea militară. După el, pentru a se asigura mai bine apărarea 
frontierelor, această practică s-a generalizat. In acest cadru, la sfârşitul secolului al Vl-lea, 
Mauricius a creat împotriva vizigoţilor exarhatul Africa iar contra longobarzilor, exarhatul 

103 



Ravenna. în sfârşit, în secolul al Vll-lea, în faţa pericolului arab şi a celui bulgar, măsuri 
asemănătoare s-au luat în răsărit. 

Succesorii lui Heraclius I au instituit administraţii locale numite theme, nume 
care, la început desemna un corp de armată şi care se aplica apoi teritoriului pe care acesta 
îşi avea reşedinţa. In aceste circumscripţii, autoritatea a fost încredinţată unui şef militar, 
numit strateg şi căruia îi era subordonată şi administraţia civilă. Aşa s-au născut în Asia, 
themele Opsikion, Armeniakon, Anatolikon şi thema maritimă Karabisiani. 

La sfârşitul secolului al Vll-lea, în locul eparhiilor din perioada romană, Imperiul 
se compunea din şapte sau opt theme de o întindere apreciabilă. Completată şi 
generalizată de împăraţii din secolul al VUI-lea, regimul themelor a durat pe toată 
existenţa Imperiului, marcându-i caracterul militar care a fost o trăsătură a tuturor statelor 
din Evul Mediu. 

Procesul cel mai vizibil prin care a trecut Imperiul a fost elenizarea lui. In timpul 
lui Heraclius I, în 627, a apărut pentru prima oară în protocolul imperial, în locul vechii 
titulaturi de imperator, forma greacă de basileos, care a fost apoi adoptată de toţi 
împăraţii Bizanţului. Limba greacă a devenit limba oficială. Chiar şi Iustinian I, 
considerând în continuare latina ca „limbă naţională" a Imperiului, a emis majoritatea 
„novelelor" sale, pentru a putea fi înţelese mai bine „în limba comună, care este greaca". 

In secolul al Vll-lea toate ordonanţele imperiale se dădeau în limba greacă, la fel 
ca şi aproape toate actele administrative. In acest domeniu vechile titluri latine au dispărut 
ori s-au elenizat fiind înlocuite cu altele noi, unele desemnând funcţii noi, apărute în stat 
ca urmare a evoluţiei sale. Astfel era şeful bisericilor cancelariei imperiale (asecretis) sau 
sub-secretarul imperial (hypagrammateus), şeful tuturor trupelor de la palatul imperial 
(curopalat) sau fostul proconsul numit acum anthypatos etc. 

în armată, unde domina elementul asiatic sau armean, limba greacă a devenit 
limba de comandă. Şi, cu toate că până în ultima zi a existenţei sale Imperiul bizantin a 
continuat să se numească „Imperiul roman", sensul de „roman" se schimbase, se 
grecizase. în sfârşit, în locul limbii elegante, e adevărat, puţin artificială, de care se 
serveau scriitorii în secolul al V-lea şi al Vl-lea, prin care continuau tradiţia literaturii 

clasice, a apărut greaca amestecată cu numeroşi ttermeni de origine bulgară care a devenit 
limba vorbită de cea mai mare parte a populaţiei statului. 

In acelaşi timp cu elenizarea Imperiului, amprenta religioasă, de care a fost marcat 
permanent, a devenit şi mai profundă prin rolul crescând pe care Biserica 1-a dobândit în 
viaţa publică şi în societate. In stat, problemele religioase ocupau un rol esenţial. 
Războaiele lui Heraclius I au fost adevărate cruciade iar problemele teologice pasionau 
spiritul împăraţilor. Din acest moment Ortodoxia s-a confundat în Bizanţ cu 
naţionalitatea. De exemplu, întâistătătorul de Constantinopol a devenit, după ce arabii au 
cucerit patriarhatele de Alexandria, Antiohia, şi Ierusalim, unicul conducător al Bisericii 
bizantine, influenţa lui în politica statului fiind deosebit de mare. Ascensiunea 
patriarhatului Constantinopolitan a început încă în veacul al Vl-lea când Iustinian I a 
acordat titlul de „ecumenic'lui Epifanios (520-535). Printr-un sinod ţinut în capitala 
Imperiului în anul 588, s-a hotărât ca toţi patriarhii de Constantinopol să poarte titlul de 
„patriarh ecumenic". 

De la sfârşitul secolului al Vl-lea păgânismul a dispărut şi, odată cu el, spiritul 
antic. începând cu secolul al VH-lea literatura bizantină a luat aproape în exclusivitate o 
formă religioasă şi populară. Ea se afla încă în faza ei de căutare dar elenismul şi 
Ortodoxia, pe fondul limbii greceşti, au propulsat-o în perioada următoare. 

5. Sfârşitul dinastiei heraclide şi decăderea Imperiului (685-717) 

încă din timpul lui Iustinian al II-lea (685-695) s-au arătat primele semne ale 
crizei ce avea să urmeze. Războiul a început cu bulgarii, în 689, şi apoi cu slavii. El a 
continuat şi cu arabii iar rezultatele au fost catastrofale (692). în 695 o revoltă a răsturnat 
pe ultimul reprezentant al dinastiei heraclide şi a deschis o perioadă de douăzeci de ani de 
anarhie (695-717). Şapte împăraţi s-au succedat la tron ca urmare a unor lovituri de stat 
militare. în plus, Africa bizantină a căzut definitiv în mîinile musulmanilor (693-698). 

Flota imperială în retragere din Cartagina 1-a proclamat ca împărat pe Apsimar, 
drongarul themei Karabisiani. Acesta cucereşte Constantinopolul cu ajutorul demei 
verzilor şi urcă pe tron sub numele de Tiberiu al III-lea (698-705). 

In acest timp, în Europa, bulgarii îl reinstalează pe tron pe Iustinian al II-lea cu 
ajutorul hanului Terbel (705) şi invadează Imperiul, în 712 apărând sub zidurile 
Constantinopolului. 

Situaţia internă nu era nici ea mai bună. In societatea bizantină a acestui timp se 
constată o mare decădere morală şi intelectuală. In timpul acestor lupte civile, un val de 
sălbăticie, cruzime, trădări, a pătruns în toate domeniile vieţii sociale şi politice. 

Imperiul aştepta un salvator şi un conducător. Acesta a fost Leon Isaurianul, 
strategul themei Anatolikon care, în înţelegere cu strategul themei Armeniakon, în 716, s- 
a ridicat împotriva împăratului Teodosie al III-lea (715-717), ridicat şi el tot atunci de 
către trupele din Opsikion şi au pornit asupra Constantinopolului. Toată lumea, Senatul şi 
poporul, patriarhul şi soldaţii, s-au pronunţat în favoarea sa. O nouă dinastie se instala pe 
tronul Imperiului, cea isauriană. 

Capitolul X 

ÎMPĂRAŢII ISAURIENI ŞI CRIZA ICONOCLASTĂ 

(717 - 867) 

1. Revigorarea Imperiului în timpul primilor doi împăraţi isaurieni 

(717-775) 

Noul împărat, Leon al III-lea (717-741) era de origine din Isauria sau Siria, 
aparţinând unei familii stabilite în Tracia. In timpul lui Iustinian al II-lea şi-a început 
cariera militară îndeplinind cu succes o misiune importantă în Caucaz, după care a obţinut 
funcţia de strateg de Anatolikon. Puterea sa a avut o origine pur militară şi întreaga sa 
politică s-a bazat pe armată. Bun general, el a intenţionat, nu fără succes, să apere Asia 
Mică împotriva musulmanilor. Fiul său, Constantin al V-lea (741-775), pe care 1-a 
asociat la domnie pentru consolidarea dinastiei, a fost şi el un militar. în ciuda faptului că 
a fost numit Copronymos contemporanii l-au apreciat ca pe un om energic, priceput în 
ale războiului şi bun organizator. 

Politica ext ernă. Câteva luni după urcarea pe tron a lui Leon al III-lea, 
arabii au apărut în faţa Constantinopolului şi l-au atacat pe mare şi pe uscat. O flotă 
musulmană, special construită de Alexandria a adus până la Abydos forţele arabe 
comandate de califul Soliman, în timp ce trupele care înaintau pe uscat, comandate de 
generalul Maslamah, s-au apropiat şi ele. Soliman a înaintat nestânjenit până în Cornul de 
Aur în timp ce Maslamah şi-a întins corturile sub zidurile Constantinopolului (15 august 
717). Dar când flota era încă în larg, o puternică furtună iscată din senin, a risipit-o în 
toate părţile Bosforului. Profitând de situaţie, Leon al III-lea a părăsit portul cu toate 
navele de care dispunea şi, cu ajutorul focului grecesc, a distrus toate corăbiile grele ale 
arabilor. Califul n-a putut supravieţui eşecului şi a murit pe malul Bosforului. 

Legaţi prin tratat cu bizantinii, bulgarii au atacat dinspre Tracia pe arabi, 
provocându-le pierderi grele. Iarna aspră, foametea şi epidemia de ciumă, i-au determinat 

pe arabi să ridice asediu. Cu această ocazie se face prima menţiune a lanţurilor ce au 
închis apoi golful Cornul de Aur până în 1453. 

Asediul din 717-718 a fost ultimul întreprins de arabi asupra capitalei Imperiului 
bizantin. Victoria a însemnat pentru Leon al III-lea un glorios început de domnie iar 
pentru Islam un mare dezastru, comparabil cu victoria pe care o va obţine, cincisprezece 
ani mai târziu (732), Carol Martel pe câmpiile de la Poitiers. 

Elanul arab a fost oprit astfel pe o lungă durată şi credincioşii bizantini au apărut, 
pe putut, pe bună dreptate, să vadă în aceasta mâna lui Dumnezeu şi a Fecioarei Marei, 
apărătoare a capitalei şi a imperiului creştin. 

Cu toate aceste dezastre, după câţiva ani de refacere, arabii au devenit iarăşi 
agresivi. Ei au reluat ofensiva şi, aproape în fiecare an, Asia Mică a avut de suferit din 
pricina lor. Dar înfrângerea pe care le-au pricinuit-o cei doi împăraţi la Akroinon (740), a 
constituit o severă lecţie pentru ei determinându-i să se retragă din partea de vest a Asiei 
Mici. Constantin al V-lea a profitat de situaţie şi a început ofensiva împotriva Siriei (745), 
a recucerit Ciprul şi a înaintat cu armatele sale până pe Eufrat şi în Armenia. 

Luptele interne care au bulversat imperiul arab, începutul domniei Abasizilor care 
au mutat capitala califilor de la Damasc la Bagdad, au contribuit la succesele bizantinilor. 
In timpul întregii domnii a lui Constantin al V-lea, războiul a fost favorabil bizantinilor. 
Aceste succese au fost continuate de fiul său, Leon al IV-lea (775-780), care, în 778, cu o 
armată de o sută de mii de oameni, a invadat Siria şi, în 779, a înfrânt pe musulmani în 
Asia Mică. Pericolul arab, atât de ameninţător la sfârşitul secolului al VH-lea, a cedat în 
faţa Imperiului. 

Constantin al V-lea s-a străduit să anihileze şi pericolul bulgar. In 755 a pornit 
ofensive şi, în două campanii succesive, i-a înfrânt pe barbari la Marcellai (759) şi 
Ankialos (763) în asemenea măsură încât, în 764, epuizaţi, n-au mai putut rezista şi au 
cerut pace. Războiul a reînceput în 772 şi a ţinut până la sfârşitul domniei. Chiar dacă 
împăratul Constantin al V-lea n-a reuşit să distrugă stalul bulgar, el a restabilit în 
Peninsula Balcanică prestigiul armatei bizantine. El a reprimat răscoala slavilor din Tracia 

şi din Macedonia (758) şi, după exemplul lui Iustinian al II-lea, a aşezat în Asia Mică, în 
thema Opsikion, o parte din triburile lor (762). 

Reformele interne au fost şi ele o preocupare a primilor doi isaurieni. în 
timpul în care impuneau duşmanilor respectul faţă de Imperiu, primii doi împăraţi s-au 
silit şi să-1 reformeze. A fost o uriaşă operă de restructurare administrativă, economică şi 
socială. 

Pentru a asigura apărarea frontierelor, Leon al III-lea şi fiul său au început 
generalizarea sistemului themelor, împărţind marile guvernorate în numeroase 
circumscripţii, mai puţin întinse şi mai uşor de apărat. Prin aceasta se atenua şi puterea 
strategilor care, nemaiavând teritorii atât de întinse, nu mai dispuneau nici de posibilitatea 
de a se răscula. Leon al III-lea s-a străduit să restabilească prosperitatea în provinciile 
depopulate de invazii şi epidemii. La fel a procedat şi la Constantinopol unde populaţia 
fusese decimată de ciuma din 718 şi pe care 1-a repopulat aducând din Orient oameni cu 
voia sau împotriva voinţei lor. El a creat o armată bine pregătită dar pentru aceasta a 
înăsprit fiscalitatea, ceea ce a dus la numeroase nemulţumiri. 

Dintre toate, însă, reforma legislativă, marcată de publicarea codului civil numit 
Ecloga (726), a îmbunătăţit sistemul de judecată şi a introdus în legislaţie o terminologie 
mai clară, adaptată la nevoile vremii. Leon al III-lea a introdus acum pedepsele prin 
mutilare (tăierea nasului, a mâinilor, orbirea), care au fost aplicată apoi mai ales 
disidenţilor politici dar şi apărătorilor dreptei credinţe în timpul împăraţilor iconoclaşti. 
Ele s-au aplicat prin abuz şi înainte. A fost cazul Sf. Maxim Mărturisitorul, în 662 
pedepsit pentru credinţa sa. Era o prevedere necunoscută în codul lui Iustinian I, care 
reflecta decăderea moravurilor, pătrunderea în Imperiu a unei mari mase de orientali 
pentru care acest fel de pedepse nu erau o noutate. 

2. Prima fază a crizei iconoclaste (726-780) 

Pentru a completa opera lor renovatoare, Leon al III-lea şi Constantin al V-lea au 
încercat o profundă reformă religioasă. Ei au interzis cultul imaginilor sfinte şi au început 

persecuţiile împotriva călugărilor, astfel că gravul conflict ce a izbucnit s-a numit 
„războiul icoanelor" sau iconomahie (luptă împotriva icoanelor). Adepţii cinstirii 
icoanelor s-au numit iconoduli iar duşmanii acestora, iconoclaşti (adversari ai icoanelor). 
Ea este considerată a fi ultima erezie născută din monofizism care refuza icoana 
Mântuitorului, negându-i firea umană. Cauza luptei împotriva icoanelor a fost dezvoltarea 
excesivă a cultului acestora, în care creştinii dar şi preoţii, mai ales monarhii, ajungeau 
uneori la exagerări. Mai ales în Asia Mică, tendinţele ostile icoanelor erau foarte 
puternice. Leon al III-lea,de origine, asiatică, le-a stimulat. împăraţii isaurieni au fost 
influenţaţi şi de polemica iudaică împotriva icoanelor precum şi de reproşul califilor arabi 
care vedeau în ele idolatrie şi călcarea poruncii a 2-a a Decalogului (Ieş.20,4; Deut.5,8). 

O altă cauză a declanşării disputei iconoclaste a fost imunitatea de care se bucurau 
bunurile Bisericii care, astfel, afecta veniturile visteriei. Marele număr al celor ce intrau în 
mănăstiri luau muncitorii din agricultură, soldaţii din armată, funcţionarii din serviciile 
publice. împăraţii erau geloşi şi pe influenţa pe care călugării o exercitau asupra spiritului 
general al locuitorilor, a conştiinţei acestora. în ultimă instanţă, a fost lupta puterii politice 
împotriva celei spirituale, a celei imperiale împotriva celei bisericeşti. O parte a înaltului 
cler a sprijinit uneori pe împăraţii iconoclaşti, neliniştit de creşterea excesivă a influenţei 
păturii monahale, după cum armata, mai ales cea de origine asiatică, a avut o atitudine 
asemănătoare. 

Discuţiile pe marginea legitimităţii icoanelor în cultul ortodox au început îndată 
după legalizarea creştinismului dar s-au pus îndeosebi după Sinodul Quinisext (691-692), 
care stabilea prin canonul 82 ca Mântuitorul să fie înfăţişat ca om şi nu, alegoric, sub 
formă de miel, dându-se astfel importanţa imagistică cuvenită întrupării Sale. Apariţia 
realistă a imaginii a dus la discuţii aprinse. La Constantinopol, în Asia Mică şi în 
Armenia, s-au înregistrat atitudini iconoclaste chiar ale unor personalităţi ale Bisericii: 
Teodosie, episcopul de Efes (fiul fostului împărat Tiberiu al III-lea), Toma episcop de 
Claudiopolis şi Constantin episcop de Nacoleia. Ei au cerut patriarhului Germanos să 
oprească cultul icoanelor dar acesta a refuzat şi, se pare, aceştia s-au adresat atunci 
împăratului care a încurajat atitudinea lor. 

în 726, Leon al III-lea a promulgat primul edict împotriva icoanelor, în care se 
dispunea scoaterea lor din locurile unde puteau fi obiectul adorării de către credincioşi. 

Această măsură a provocat o vie agitaţie. „împărat şi preot" cum se intitula, s-a 
folosit de pretextul unei erupţii vulcanice şi a unui cutremur. Cataclismul s-a declanşat la 
nord de insula Creta, între insulele Tera şi Terasia care a dus la apariţia insulei Santorin. 
în primele zile ale lui august 725 s-a activat un vulcan submarin în această zonă, care a 
aruncat la mare înălţime foc şi cenuşă timp de opt zile. Fumul şi cenuşa au fost duse de 
curenţii de aer până în Italia şi în zona Constantinopolului. Leon al III-lea care era un om 
foarte superstiţios, împărtăşea groaza supuşilor săi care vedeau norii negri şi auzeau 
bubuiturile groaznice. în accepţiunea lui Leon al III-lea, acestea erau mărturii ale mâniei 
lui Dumnezeu împotriva oamenilor care adorau icoane, părăsind adevărata credinţă. A şi 
luat măsuri imediate punând să fie dată jos o icoană a Mântuitorului de deasupra marii 
porţi de bronz a Palatului imperial. Acesta icoană nu era una oarecare ci era cea făcătoare 
de minuni de la Camuliana, din Asia Mică, şi fusese adusă în capitală la sfârşitul secolului 
precedent. Poporul, incitat, a ucis ofiţerul care a distrus cu lovituri de ciocan icoana. O 
parte din cei implicaţi în incident au fost prinşi şi trimişi la moarte din ordinul împăratului. 
Astfel iconoclasmul a început cu vărsare de sânge. 

După incidentele violente de la Constantinopol, o revoltă a iconodulilor a fost 
înăbuşită repede în Grecia (727) şi, în acelaşi an şi în Italia. Papa Grigore al II-lea s-a 
mărginit să protesteze vehement împotriva ereziei nou apărute dar succesorul său, Grigore 
al III-lea, a inaugurat o politică mai îndrăzneaţă, anatemizând pe adversarii icoanelor 
(73 1), căutând, la un moment dat, ajutorul longobarzilor împotriva împăratului. 

Un protest vehement împotriva iconoclasmului s-a ridicat în Siria din partea Sf. 
Ioan Damaschin. Pe numele său Ioan Mansur, era unul din cei doi fii ai unui distins grec. 
Ioan avea o mare trecere la curtea califului Hişam (724-743) din Damasc. Tatăl său, 
Sergios, a îndeplinit dregătoria de chestor general al stalului arab în timpul califului Abd- 
al-Malik (685-805), cu toate că era creştin. Educaţia tânărului Ioan a fost încredinţată 
călugărului Cosmas, căzut în mâna arabilor, erudit cunoscător al ştiinţelor teologice şi 
profane, salvat de Sergios. Mansur era numele arab al lui Sergios şi al familiei sale şi 

semnificaţia sa era: „cel dus de Dumnezeu spre victorie". Pentru calităţile sale oratorice 
deosebite Ioan era cunoscut şi sub numele de „Chrysorrhoas". 

Ioan s-a remarcat prima oară prin scrisori incendiare împotriva lui Leon al III-lea, 
care au fost difuzate în întreg imperiu. Mai târziu, el s-a retras la mănăstirea Sf. Sava din 
Ierusalim unde patriarhul Ioan al V -lea 1-a hirotonit preot, marele teolog petrecându-şi 
apoi întreaga viaţă aici. A murit la Constantinopol (749). 

Sf. Ioan Damaschin a teoretizat într-o iconosofie precisă rolul icoanelor în cultul 
ortodox. A respins ideea de erezie, de reînviere a idolatriei păgâne. A arătat că icoana este 
un intermediar între om şi sfântul reprezentat. Funcţiile icoanei sunt multiple: estetică (de 
a împodobi biserica sau locul de închinare), pedagogică (de a învăţa din istoria Bisericii), 
latreutică (de a însoţi cultul divin) şi harică (de a mijloci harul divin). 

Edictul din 726 s-a aplicat cu multă moderaţie la început. A urmat însă cel din 729 
care a dus la înlocuirea patriarhului Germanos cu Anastasie, singhelul acestuia, adept al 
reformei (730). S-au luat măsuri şi împotriva şcolilor ecleziastice. 

Dar, lupta devenea tot mai aprigă. Chestiunile de principiu au ajuns obiect de 
conflict, ciocnindu-se în realitate autoritatea împăratului în probleme religioase cu dorinţa 
Bisericii de a se emancipa de sub tutela statului. Constantin al V-lea, mult mai priceput în 
ale teologiei decât tatăl său, a adus în luptă opiniile personale, ostile nu numai icoanelor ci 
şi cultului Fecioarei şi sfinţilor. Deoarece era foarte pătimaş, el a condus lupta cu o 
ardoare fanatică şi cu deosebită asprime. 

La începutul domniei sale, Constantin al V-lea, a trebuit să lupte pentru a ase 
instala pe tron împotriva cumnatului său, Artavasdes, care se bucura de sprijinul 
iconodulilor. In timp ce Constantin participa la o expediţie în Asia Mică împotriva 
arabilor, trupele din thema Opsikion l-au proclamat împărat pe Artavasdes care a 
împrăştiat o armată imperială şi s-a îndreptat apoi asupra Constantinopolului. Acesta a 
fost aclamat de populaţia oraşului şi a primit coroana din mâna patriarhului Anastasie 
(iulie 741). Prima să măsură a fost de a reintroduce cultul icoanelor şi de a-şi asocia pe 
unul dintre fii la domnie. 

Artavasdes a domnit un an iar încercarea sa de a-1 înlătura definitiv pe Constantin 
al V-lea cu ajutorul themelor din Orient a eşuat. învins lângă Sardes, el s-a refugiat la 
Constantinopol pe care Constantin 1-a asediat reuşind să intre în oraş (2 noiembrie 742). 
Artavasdes a fost orbit împreună cu fiii săi iar patriarhul Anastasios a fost lăsat în scaunul 
patriarhal după ce a fost biciuit. A urmat declanşarea unei necruţătoare persecuţii 
împotriva iconodulilor. 

Din porunca lui Constantin al V-lea s-a reunit la Hieria un sinod (754) care a 
condamnat icoanele. De acum înainte împăratul putea lovi în opozanţii săi ca şi cum 
aceştia ar fi păcătuit şi în faţa lui Dumnezeu. împăratul a poruncit ca moaştele sfinţilor să 
fie profanate şi arse, toate bisericile să fie despuiate de icoane iar picturile murale şi 
mozaicurile să fie acoperite cu un strat gros de var. în locul lor s-a dispus ca bisericile să 
fie împodobite cu imaginile împăratului şi cu picturi inspirate din natură: păsări, fructe, 
pomi. Dintre însemnele creştine a fost acceptată doar Crucea. 

Hotărârile pseudosinodului de la Hieria au întâmpinat o aprigă rezistenţă din 
partea călugărilor încurajaţi de sprijinul papalităţii şi de provinciile apusene ale 
Imperiului. 

Adevăratele persecuţii au început în 765. Icoanele au fost distruse, mănăstirile 
închise ori secularizate, transformate în cazărmi sau hanuri. Bunurile lor au fost 
confiscate, călugării închişi, maltrataţi, exilaţi. Unii, precum Sf. Ioan cel Nou, episcop de 
Efes, au fost condamnaţi la moarte. Alţii au fost batjocoriţi expuşi în cortegii groteşti şi 
plimbaţi prin faţa poporului în Hipodrom. 

Mulţi înalţi demnitari ai Imperiului au fost exilaţi sau chiar executaţi. Acesta a fost 

şi soarta patriarhului Constantin (766). Timp de cinci ani persecuţiile s-au desfăşurat în 
întregul Imperiu. Desigur, nu la proporţiile descrise de adversarii împăratului - 
condamnările la moarte se pare că au fost destul de rare - dar violente în bună măsură. Un 
contemporan afirma chiar că exista „intenţia conducătorilor era de a extirpa complet 
ordinul monastic". Călugării au rezistat răbdând toate prigonirile. Au suferit, dând dovadă 
de curaj „pentru dreptate şi adevăr", în asemenea măsură încât, cu o oarecare exagerare, 
un contemporan scria că „Bizanţul părea golit de ordinul monastic". Mulţi au fugit, mai 
ales în Italia, care a beneficiat astfel de exodul a mii de călugări. Aceştia au adus cu ei nu 

114 



numai manuscrise vechi şi icoane de o inestimabilă valoare dar şi talentul lor în arta 
icoanelor. 

Este cert că lupta a dat ocazie la incredibile violenţe, la durităţi şi cruzimi, 
provocând o profundă tulburare în tot Imperiul. Toate acestea au avut ca urmare grave 
consecinţe. Leon al III-lea a încercat să reducă cu forţa opoziţia papalităţii, punând sub 
ascultarea patriarhului de Constantinopol, Calabria, Sicilia, Creta şi Illyricul (partea sa 
apuseană, în 732), agravând astfel disensiunile. 

Exarhatul de Ravenna a rezistat până în 751 loviturilor longobarde. Papa Ştefan al 
III-lea n-a ezitat să se despartă de Jmperiul eretic" şi, căutând să apere peninsula cu 
ajutorul francilor, a încuviinţat ca Pepin cel Scurt să cucerească teritoriile odinioară 
bizantine care au format apoi domeniul temporal al papalităţii. Conciliul convocat de 
papă, în 769, în care s-a proclamat legitimitatea cultului icoanelor, reprezintă şi sfârşitul 
subordonării papei faţă de basileu, care, de acum, a încetat să mai ratifice alegerile 
pontificale. Toate acestea au însemnat înfrângeri ale Imperiului bizantin în apus. Basileul 
a scăpat de sub controlul său nu numai Peninsula italică ci şi numeroşi ortodocşi de aici. 

In 774, Carol cel Mare a intervenit din nou în peninsulă confirmând solemn 
donaţia făcută de Pepin cel Scurt, Bizanţul nemaiavând în Italia decât Veneţia şi câteva 
teritorii din sudul peninsulei. 



3. împărăteasa Irina şi victoria iconodulilor (780-802).Sinodul al VH-lea 
ecumenic de la Niceea 

Politica religioasă a primilor isaurieni a semănat fermentul discordiei, al 
nemulţumirii, al frământărilor. După moartea lui Constantin al V-lea, ele s-au reactivat. 
In timpul scurtei sale domnii, Leon al IV-lea Chazarul (775-780) a continuat politica 
internă a predecesorilor săi. Dar apoi, văduva sa, Irina, regentă în timpul minoratului lui 
Constantin al Vl-lea, a considerat că se poate sprijini pe ortodocşi şi a hotărât să 
restabilească cultul icoanelor. Ea a neglijat lupta împotriva musulmanilor care au revenit 

în 781 până la Chrysopolis, în faţa Constantinopolului, ajungând să încheie o pace 
deosebit de umilitoare cu califul. Să reţinem, totuşi, că acest calif nu era altul decât marele 
Harun-al-Raşid. Pe de altă parte, Irina, adeptă a cultului icoanelor, s-a apropiat de 
papalitate şi a întreţinut cu stalul franc relaţii cordiale. Mai ales în politica internă, ea s-a 
străduit să elimine de la conducere pe iconoclaşti. 

In timpul luptelor pentru restabilirea cultului icoanelor, în 787, s-a născut o aripă 
radicală în Biserica bizantină, pornită de la călugării mănăstirii Sakkudion (Bithinia). 
Gruparea propunea o reformă în sânul clerului ortodox şi, mai ales, revendica 
independenţa absolută a Bisericii faţă de Stat. Era respins categoric amestecul 
împăratului în probleme de dogmă. întreaga strădanie a călugărilor de aici a rămas în 
istorie sub numele de „mişcarea studită". 

Sub oblăduirea Irinei şi a fiului ei, Constantin, s-au deschis luctrările unui Sinod 
ecumenic la biserica Sf Apostoli din Constantinopol. Dar două unităţi militare aparţinând 
corpului de gardă imperială au înconjurat biserica şi au risipit pe participanţi. Acţiunea era 
rezultatul unui complot organizat de conducătorii armatei în înţelegere cu câţiva episcopi. 
Pretextând o invazie arabă, Irina a trimis pe rebeli în Asia Mică iar la Constantinopol a 
adus trupe fidele din Tracia. Un nou sinod a fost convocat la Niceea (mai 787) dar 
lucrările s-au deschis abia la 24 septembrie în biserica Sf. Sofia de aici. Au participat între 
330 şi 367 episcopi, doi legaţi ai papei şi un mare număr de egumeni şi monahi, între care 
şi Platon de la mănăstirea Studion, Teofan Mărturisitorul şi alte personalităţi ale Bisericii, 
împăratul Constantin şi mama sa, Irina, au fost reprezentaţi de doi înalţi demnitari. 
Şedinţa de încheiere a avut loc la Constantinopol, în palatul Magnaura unde, la sfârşit, s-a 
strigat: „Trăiască împăraţii, noul Constantin şi noua Elena, Dumnezeu să binecuvânteze 
guvernarea lor" . 

Cel de-al VH-lea Sinod ecumenic, încheiat la 23 octombrie, a condamnat solemn 
erezia iconoclastă restaurând cultul icoanelor spre marea mulţumire a partidei iconodulilor 
care şi-au văzut astfel asigurată prevalenta Bisericii în faţa Statului. Hotărârea Sinodului 
care a avut la bază concepţia Sf. Ioan Damaschin, prevedea următoarele: este permis, util 
şi chiar plăcut lui Dumnezeu de a se face icoane religioase şi de a le cinsti. Dar această 
cinstire să nu fie adorare, căci aceasta se cuvine numai lui Dumnezeu. Această cinstire 

acordată icoanelor este relativă căci este respectată nu icoana în sine ci faptul că ea 
reprezintă o persoană sfântă. Deci cinstirea nu se adresează materiei icoanei şi astfel nu 
poate fi vorba de idolatrie. Aceste precizări erau deosebit de importante deoarece 
limpezeau atitudini chiar în rândul iconodulilor care, ei înşişi, aveau nevoie de ele. 

Curând, între mamă şi fiu s-au ivit neînţelegeri datorită supravegherii stricte la 
care Irina 1-a supus pe Constantin care manifesta îngrijorătoare tendinţe iconoclaste. în 
acest sens ea a fost ajutată de principalul ei ministru, eunucul Staurakios. 

Când fiul a ajuns la maturitate, Irina a rupt logodna pe care acesta o avea din 
fragedă pruncie cu fiica lui Carol cel Mare şi 1-a obligat să se căsătorească cu o persoană 
obscură ca origine dar ataşată cultului icoanelor, Măria de Armenia. Constantin al Vl-lea 
a încercat să se emancipeze de sub tutelă destituind pe Staurakios şi exilând pe Irina dar 
complotul a fost descoperit iar cei ce l-au iniţiat au fost pedepsiţi mai mult simbolic 
(septembrie 790). Aflând, trupele din Răsărit s-au răsculat şi l-au proclamat pe Constantin 
singur împărat. Staurakios a fost închis iar Irina exilată în palatul de la Eleutheria. 

Ajungând să conducă singur, tânărul împărat a început să comită greşeli după 
greşeli: a rechemat-o pe mama sa acordându-i titlul de „Augustă" (15 ianuarie 792) şi a 
încuviinţat eliberarea lui Staurakios. La acestea s-au adăugat acceptarea îndepărtării 
trupelor din Constantinopol credincioase lui şi înfrângerea suferită într-o bătălie cu 
bulgarii în care s-a angajat la sfatul unui prezicător. O revoltă împotriva sa, condusă de 
propriul său unchi, Nichifor, a fost descoperită şi aspru sancţionată de tânărul suveran. 
Iniţiatorul ei a fost orbit iar patru fraţi ai lui Constantin al Vl-lea, implicaţi, mai mult sau 
mai puţin în complot, au suferit pedeapsa tăierii limbii. 

O nemulţumire generală a provocat-o divorţul de soţia sa, Măria de Armenia, 
urmat de o a doua căsătorie. Cazul a stârnit proteste generale, mai ales în lumea monahală, 
exprimate îndeosebi prin persoana lui Platon, egumentul de la mănăstirea Studion. Trădat 
chiar de propriile trupe în cursul unei campanii în Orient, Constantin al Vl-lea a fost prins, 
adus la Constantinopol şi orbit.Irina devenea astfel singura stăpână a Imperiului, domnind 
apoi încă cinci ani (797-802). 

Datorită împărătesei Irina, Biserica şi-a redobândit vechiul ei rol în societatea 
bizantină. Pentru a avea în preajmă oameni de încredere, ea a adus la mănăstirea Studion 
pe călugării de la Sakkudion din Bithinia, în frunte cu Teodor Studitul. Partida monastică 
a redevenit mai puternică şi mai activă decât oricând. Dar preocuparea aproape exclusivă 
a împărătesei faţă de problemele interne a avut în Imperiu consecinţe neplăcute pe plan 
extern. Cu toate succesele obţinute de Constantin al Vl-lea asupra arabilor şi bulgarilor 
(791-795), califatul de Bagdad, sub domnia lui Harun-al-Raşid, a reluat ofensiva 
victorioasă în Orient şi i-a obligat pe bizantini să-i plătească tribut (798). 

S-a mai adăugat un element deosebit. La 25 decembrie 800, Carol cel Mare a fost 
încoronat împărat la Roma. A apărut astfel un imperiu rival în Occident care a ieşit fie 
chiar şi nominal doar, de sub incidenţa Bizanţului. De acum titlul de Imperium 
Romanum a fost disputat de două Imperii, fiecare considerând că îi revine lui cinstea de a 
reprezenta marele Imperiu roman de odinioară. 

împărăteasa Irina a fost înlăturată prin lovitura de stat a lui Nichifor (802), 
redeschizându-se porţile dezastrului şi anarhiei. Alungată din Constantinopol, ea şi-a 
sfârşit zilele în insula Lesbos (803). 



4. Faza a doua a crizei iconoclaste (802-842) 

Nichifor (802-81 1), a fost un abil mânuitor al banilor, doritor de a reface tezaurul 
statului, mai ales în detrimentul Bisericii. A repudiat violenţa iconoclaştilor dar a păstrat 
reformele acestora, care ştirbeau prestigiul Bisericii. Aceasta a fost trăsătura caracteristică 
a celei de a doua fază a războiului contra icoanelor. Ea a însemnat în Bizanţ ceea ce în 
Apus a fost lupta pentru investitură. 

Călugării mănăstirii Sf. Ioan din Studion, sub conducerea egunenului lor, Teodor, 
au fost cei mai intransigenţi în a susţine revendicările Bisericii. Cu o egală intensitate, ei 
combăteau oportunismul patriarhului Nichifor (806-815), care se străduia să şteargă 
amintirile luptelor iconoclaste, influenţând politica financiară a împăratului cu autoritatea 
sa în materie de religie. Monarhia a început lupta împotriva lor persecutându-i (809), 
împrăştiindu-i, exilându-i. împotriva autorităţii imperiale, călugării n-au ezitat să se 
adreseze papei care, cu preţul acceptării primatului Bisericii romane, urma să recucerească 
independenţa Bisericii orientale în faţa împăratului şi a stalului în general. 

O asemenea atitudine a călugărilor a provocat o reacţie iconoclastă. Ea a fost 
opera lui Leon al V-lea Armeanul (813-820) şi a doi împăraţi din dinastia amoriană, 
Mihail al II-lea (820-829) şi Teofil (829-842). Din nou, timp de treizeci de ani, Imperiul a 
fost teatrul unor lupte violente. 

în 814, Leon al V-lea a reluat persecuţiile iconoclaste. Faţă de acestea s-a 
manifestat o puternică opoziţie care a avut în frunte pe Sf. Teodor Studitul şi pe Nichifor 
Mărturisitorul din Sebastia (Bithinia). 

în 815, un sinod reunit la Sf. Sofia a proscris din nou icoanele şi a repus în vigoare 
decretele iconoclaste din 754. S-a reînceput, prin urmare, distrugerea icoanelor. Opoziţia 
manifestată de călugări, a fost reprimată cu o deosebită cruzime, prin condamnări, 
persecuţii şi exiluri. Sf. Teodor Studitul a murit în exil (826) iar persecuţiile au fost şi mai 
dure în timpul împăratului Teofil, un ardent iconoclast. în 832 a fost emis un edict foarte 
sever împotriva partizanilor icoanelor şi patriarhul Ioan Lecanemante (Magicianul) a fost 
executat. Mănăstirile au fost închise şi călugării persecutaţi. Domnea din nou teroarea. 

După moartea împăratului Teofil (842), văduva sa, regenta Teodora, urmând şi 
sfatul fratelui ei, Bardas, s-a decis să restabilească pacea restaurând cultul icoanelor. 
Aceasta a fost opera Sinodului local din 843, condus de noul patriarh, Metodiu, unde 
hotărârile au fost proclamate printr-o ceremonie solemnă la Sf. Sofia. Sinodalii au declarat 
ca fiind acceptate toate hotărârile celor şapte Sinoade ecumenice, restabilind cultul 
icoanelor şi rostind anatema asupra tuturor iconoclaştilor. în încheiere, ca o completare, a 
fost compus un text special de anatemizare a tuturor ereticilor de până atunci. Textul 
acesta şi al tuturor dogmelor Bisericii au fost cuprinse apoi într-un Sinodikon special, o 

decizie sinodală, spre a fi citit anual în întreaga Biserică. Cum măsura a fost luată atunci 
în ajunul primei duminici din postul pascal, duminica ce a urmat, cea din 1 1 martie 843, a 
fost numită „Duminica Ortodoxiei", ca o amintire a victoriei adevăratei credinţe asupra 
tuturor ereziilor. 

In încheiere, nu este lipsit de importanţă să precizăm că împăraţii iconoclaşti au 
fost toţi de origine orientală. Leon al III-lea şi dinastia sa erau isaurieni sau, poate, sirieni. 
După o perioadă de linişte şi revenire la cultul sfintelor imagini, restauratorii 
iconoclasmului din veacul al IX-lea au fost Leon al V-lea, un armean şi Mihail al II-lea 
care, ca şi fiul său, se născuseră în Frigia, în Asia Mică centrală. Dacă analizăm 
provenienţa restauratorilor cultului icoanelor vom constata că de două ori a fost realizat de 
femei, Irina şi Teodora. Irina era de origine grecească şi Teodora din Paflagonia, regiune 
situată pe litoralul Mării Negre, lângă Bithinia , nu mai departe de capitală. 

Locul de origine al împăraţilor iconoclaşti este edificator din acest punct de 
vedere. 

5. Politica externă a Imperiului şi refacerea monarhiei (802-867) 

In timp ce Imperiul era absorbit de luptele religioase, evenimente grave au 
tulburat liniştea sa în interior şi au ameninţat securitatea sa externă. Căderea Irinei a 
îndepărtat de la tron dinastia isauriană redeschizând era luptelor. Lovitura de stat care 1-a 
instalat pe tron pe Nichifor (802), a fost urmată de pronunciamentul care 1-a ridicat pe 
Leon al V-lea (813) şi conspiraţia care, eliminând pe Leon al V-lea, a pus în locul său pe 
Mihail al II-lea (820). Dar pe lângă comploturile care au reuşit, mai lungă este lista celor 
care au eşuat. Cea mai demnă de menţionat a fost răscoala lui Toma Slavul (821-823) 
care, sprijinindu-se pe clasele inferioare, a dat revoltei sale un caracter popular. In toamna 
lui 821, Toma s-a proclamat împărat, încoronat de patriarhul de Antiohia, cu acordul 
califului Al-Mamun care i-a recunoscut titlul suprem. El a fost acceptat de toate themele 
din Asia Mică, cu excepţia celor de Opsikion şi Armeniakon. Cu larg sprijin popular, 
Toma asediază Constantinopolul în 822, fiind sprijinit şi de armata din themele europene, 

în care predominau iconodulii. Mihail al II-lea a chemat în ajutor pe hanul bulgar 
Omurtag care 1-a înfrânt pe Toma. 

Timp de douăzeci de ani, Imperiul a fost în pragul anarhiei. Afacerile sale nu erau 
mai bune nici în exterior. Tratatul din 812, de la Aix-la-Chapelle, i-a recunoscut lui Carol 
cel Mare titlul de împărat, aici fiind de faţă şi reprezentanţi ai Bizanţului. Tratatul a 
consfinţit pierderea Italiei unde Imperiul de Răsărit nu mai păstra decât Veneţia şi câteva 
teritorii în sudul peninsulei. 

Din acest moment au existat două Imperii nu numai de fapt ci şi de drept. 

Războiul reluat cu arabii (804), a dus la două dezastre: ocuparea insulei Creta de 
către corsarii musulmani alungaţi din Spania (826) care, din acest moment vor devasta 
fără a întâlni vreo rezistenţă Mediterana orientală şi cucerirea Siciliei (827) de către arabii 
din Africa, încununată de ocuparea, în 83 1, a oraşului Palermo. 

Dar, cel mai ameninţător, era pericolul bulgar, în mod deosebit după ce hanul 
Krum şi-a întins imperiul de la munţii Haemus (Balcani) până la munţii Carpaţi. Nichifor 
a încercat să contracareze acest pericol invadând Bulgaria. A pierit într-o bătălie în cursul 
întoarcerii spre casă, la Adrianopol (811) şi bulgarii, învingători din nou, au ajuns până 
sub zidurile Constantinopolului (813). 

Victoria lui Leon al V-lea la Mesembria (813) a salvat Imperiu. Dacă la toate 
acestea mai adăugăm şi răscoalele popoarelor supuse, cum a fost cea a slavilor din 
Peloponez (807), ne putem da seama că, după douăzeci de ani de anarhie, opera 
împăraţilor isaurieni era complet distrusă. 

Cu toate acestea Imperiul a ieşit din criză. Domnia lui Teofil (829-842) a 
recuperat, în parte, datorită slăbirii progresive a califatului de Bagdad, dezastrele suferite 
în Orient. Cu toată înfrângerea de la Dasimon şi cucerirea Amorionului (838), încheiate 
cu solicitarea păcii de către bizantini, mai târziu, prin energia politicii interne, prin buna 
gospodărire a finanţelor, prin abilitatea diplomaţiei, Bizanţul şi-a redobândit prestigiul şi 
prosperitatea. După încheierea războiului icoanelor Imperiu a devenit mai strălucitor iar 
capitala sa, prin construcţiile ridicate, rivaliza cu capitala califilor. 

Ieşind din această lungă perioadă de frământări, literatura şi arta şi-au găsit o nouă 
vigoare. Universitatea din Constantinopol, reconstituită în palatul Magnaura de către 
cezarul Bardas (pe la 863), a redevenit, sub conducerea lui Leon Matematicul din 
Tesalonic, centrul unei admirabile culturi intelectuale. Acest act de cultură stă la originea 
„primului umanism bizantin" (P. Lemerle). 

Mai ales prin intermediul numeroaselor misiuni, influenţa Bizanţului s-a extins în 
întregul Orient, la fel şi în Europa centrală. 

La chemarea principelui din Moravia Mare, Constantin (devenit mai târziu, cu 
puţin timp înainte de moarte, Chirii) şi Metodiu, „apostolii slavilor" au plecat să aducă 
creştinismul în mijlocul triburilor barbare care populau Pannonia şi Boemia (863). In 
dorinţa de a ajuta pe noii convertiţi, ei au tradus Cărţile Sfinte în limba slavă. Pentru a-şi 
transcrie opera, au creat scrierea glagolitică, dând slavilor un alfabet propriu şi o limbă 
literară. Ei au predicat în slavonă, au celebrat Liturghia în această limbă, străduindu-se să 
formeze un corp clerical slavon şi, prin această muncă perseverentă, ei au adus lumea 
slavă în Ortodoxie. Fără îndoială că activitatea lor, stimulată de patriarhul Fotios, a avut 
şi un caracter profund politic. Alfabetul creat de ei corespundea pronunţiei slave şi a 
facilitat traducerea pe care ei au efectuat-o. Prin aceasta s-a creat şi o limbă literară. In 
esenţă, constituirea acestui alfabet a fost cheia succesului câştigării lumii slave pentru 
creştinism. Alfabetul chirilic este o creaţie ceva mai târzie, din secolul al X-lea. 

Timp de douăzeci de ani (863-885), cei doi fraţi din Tesalonic au desfăşurat o 
intensă activitate de propovăduire a creştinismului în Moravia. Şi dacă, în cele din urmă, 
munca lor a sucombat în faţa ostilităţii germane şi a invaziei ungare, aceleaşi metode au 
impus Bizanţul în Europa centrală ca factor de credinţă, cultură şi civilizaţie. 

In Răsărit, pe malurile Donului, creştinismul a pătruns în stalul evreu al 
chazarilor. In 864, Boris, ţarul Bulgariei, a trecut la credinţa ortodoxă şi chiar dacă, în anul 
următor, proaspătul convertit a oscilat între Bizanţ şi Roma, intrând în relaţii cu papa 
Nicolae I pentru a introduce ritul latin în regalul său (866), influenţa greacă a pătruns 
adânc şi în Bulgaria. 

6. Biserica bizantină în a doua jumătate a secolului al IX-lea. 
Patriarhii Ignatios şi Fotios. 

In perioada minoratului lui Mihail al III-lea, Imperiul a fost condus de o 
locotenentă în fruntea căreia s-a aflat Teodora, mama împăratului minor, ajutată de câţiva 
favoriţi. In 865, Mihail al III-lea, ajuns major a organizat o lovitură de stat în sprijinul 
unchiului său, Bardas, în urma căreia, Teoctist, favoritul Teodorei, a fost întemniţat, apoi 
asasinat, ea însuşi fiind apoi îndepărtată şi silită să intre într-o mănăstire. Mihail al III-lea 
a rămas singurul împărat conducând statul împreună cu unchiul său, Bardas. 

Nemulţumit de felul cum s-au făcut schimbările din fruntea Imperiului, de 
asasinarea lui Teoctist, de călugărirea forţată a Teodorei, la Bobotează anului 858, 
patriarhul Ignatios a refuzat să-1 împărtăşească pe Bardas. Atitudinea aceasta a fost 
interpretată drept complot împotriva împăratului. Ignatios a fost judecat şi condamnat la 
exil. In locul său, în ajunul Crăciunului din anul 858 a fost ridicat în scaunul patriarhal un 
laic, Fotios, fost secretar imperial, ambasador la Bagdad, profesor la şcoala superioară din 
Constantinopol, un mare erudit şi teolog. 

Această schimbare a determinat începutul unei lungi dispute între adepţi celor doi 
patriarhi - ignatieni şi fotieni. In dispută s-a amestecat şi papa astfel că neînţelegerile 
interne s-au extins şi asupra raporturilor dintre Biserica Apuseană şi Răsăriteană. 

In anul 859, Fotios a întrunit un sinod în biserica Sf. Apostoli din Constantinopol 
la care s-a răspuns cu o contra-anatemă la cea a ignatienilor, întruniţi cu puţin timp înainte 
în biserica Sf. Irina. Sinodul de la biserica Sf. Apostoli a recunoscut pe Fotios ca patriarh 
canonic, fapt care a nemulţumit profund pe ignatienii ce aveau în frunte pe mitropolitul 
Mitrofan de Smirna. Printr-o scrisoare sinodală, Fotios a înştiinţat pe papa Nicolae I (858- 
867) despre alegerea sa, dar papa nu 1-a recunoscut ca patriarh motivul sugerat fiind 
aparenţa laică a lui Fotios. In realitate el încerca şi pe această cale să-şi impună autoritatea 
decizională în lumea răsăriteană. 

Pentru împăcarea neînţelegerilor interne, împăratul, îndemnat de patriarhul Fotios, 
a convocat, în 861, un nou sinod general la Constantinopol, tot în biserica Sf. Apostoli. 
Acest sinod a fost considerat ca o a doua sesiune a celui din 859, fiind prezenţi 381 de 
episcopi între care şi doi delegaţi ai papei: Radoald de Porto şi Zaharia de Agnani. 
Sinodul s-a pronunţat împotriva lui Ignatios dar 1-a recunoscut pe Fotios. Papa Nicolae I, 
în totală necunoaştere a problemelor răsăritene şi incorect sfătuit de legaţii săi la acest 
sinod, a convocat un conciliu în palatul Lateran din Roma (august 863), în care Fotios a 
fost excomunicat, recunoscând ca patriarh pe Ignatios şi anulând hotărârile sinodului din 
861 . era un prim pas spre o viitoare schismă. 

Perioada ce a urmat a fost caracterizată prin continuarea neînţelegerilor între 
Roma şi Constantinopol. In 867 patriarhul Fotios a adresat o enciclică patriarhilor 
răsăriteni în care combătea inovaţiile latinilor în cult precum şi postul de sâmbătă, postul 
cu lapte şi brânză, învăţătura despre Filioque, invitându-i să ia parte la un sinod ce urma să 
se ţină la Constantinopol. El s-a întrunit în vara lui 867 în prezenţa împăratului, a 
membrilor Senatului şi a reprezentanţilor celor patru patriarhii. Aici papa Nicolae I a fost 
excomunicat pentru inovaţiile sale dar, mai ales, pentru că a trimis preoţi latini în 
Bulgaria, ţară încreştinată de Bizanţ, dar care, prin ţarul Boris-Mihail (853-889) voia să se 
îndepărteze de Imperiul de Răsărit. 

In toamna aceluiaşi an (867), au avut loc o serie de evenimente neaşteptate care au 
schimbat total situaţia existentă până atunci. In septembrie 867, împăratul Mihai al III-lea 
a fost asasinat iar peste două luni a murit şi papa Niocolae I. Patriarhul Fotios i-a refuzat 
noului împărat, Vasile I Macedoneanul, împărtăşania, pe motiv că acesta a ajuns la tron 
prin asasinarea lui Mihail al III-lea şi a lui Bardas. Acesta a fost pretextul pentru care 
patriarhul Ignatios a fost readus în scaunul patriarhal iar noul papă, Adrian al II-lea (867- 
872), dorind statornicirea unor noi relaţii cu Răsăritul, a anulat parţial deciziile sinoadelor 
din 859, 861 şi 867. 

Un sinod întrunit în 867 la Constantinopol 1-a condamnat pe Fotios pentru 
uzurparea scaunului patriarhal. 

In octombrie 869 - februarie 870 şi-a desfăşurat lucrările un nou sinod la 

Constantinopol care urma să fie cel de-al VUI-lea ecumenic. Au fost prezenţi şi 

reprezentanţii papei şi ai împăratului franc. Nu s-a discutat problema deosebirilor 
teologice între greci şi latini. Sinodul ignatian nu a adus nici o ameliorare în raporturile 
interne din Biserică deoarece clerul fotian, foarte numeros, a rămas fidel fostului patriarh, 
în plus, acesta nu scăpa nici un prilej de a-şi declara fidelitatea faţă de împărat. 

Toate acestea au dus la ameliorarea situaţiei lui Fotios care a fost rechemat în 875, 
împăratul încredinţându-i instruirea fiilor săi. între timp a survenit şi împăcarea dintre 
Ignatios şi Fotios, acesta din urmă înţelegând că este nevoie de concesii pentru a se aplana 
tensiunile din interiorul Bisericii. Moartea lui Ignatios (octombrie 877) 1-a readus pe 
Fotios în fruntea Patriarhiei constantinopolitane. 

în 879-880 s-a deschis un nou sinod în biserica Sf. Sofia care a recunoscut 
schimbările survenite. Hotărârile adoptate aici au fost aprobate în unanimitate de toţi 
sinodalii, inclusiv de agaţii papali, iar în august 880, papa Ioan VIII i-a expediat o 
scrisoare prin care îşi comunica acordul cu privire la hotărârile de aici. 

Bunele raporturi între cele două Biserici - de Răsărit şi de Apus au continuat pe 
tot parcursul celei de a doua păstoriri a lui Fotios până în 887 când patriarhul va fi silit să 
abdice de către noul împărat, Leon al Vl-lea acesta fiind un adept al intransigenţilor din 
partea lui Ignatios, care nu renunţaseră la punctele lor de vedere. 

Capitolul XI 

O NOUĂ PERIOADĂ DE AVÂNT: DINASTIA MACEDONEANĂ 

(867-1081) 
1. Uzurpatori şi legitimi pe tronul imperial 

Din 867 până în 1025, Imperiul a cunoscut o sută cincizeci de ani de ascensiune. 
Caracteristica principală a acestei perioade a fost că avântul vieţii materiale şi spirituale nu 
a fost opera unui singur om, aşa cum a fost pe vremea lui Constantin cel Mare sau a lui 
Iustinian I, ci a unui şir de suverani care, în marea lor majoritate au fost oameni deosebiţi: 
Vasile I fondatorul dinastiei (867-886), Roman I Lecapenos (920-944), Nichifor Focas 
(963-969), Ioan I Tzimiskes (969-976). Toţi au fost uzurpatori care au condus în numele 
principilor nelegitimi. Seria este încheiată de Vasile al II-lea a cărui domnie se întinde pe 
o jumătate de secol (976-1025). Aşa cum menţionează Ch. Diehl, au fost împăraţi cu 
suflet energic şi dur, fără scrupule şi, adesea, fără milă, firi autoritare şi puternice, 
preocupaţi mai mult de a se face temuţi decât de a se face iubiţi. Toţi au fost oameni de 
stat pricepuţi, dornici să mărească prestigiul Imperiului, comandanţi de bătălii, a căror 
viaţă se petrecea pe câmpul de luptă între soldaţi şi care ştiau cu precizie că acolo se află 
sursa puterii imperiale. Singurele excepţii în acest sens au fost Leon al Vl-lea şi 
Constantin al Vll-lea dar şi în vremea acestuia din urmă a condus multă vreme amiralul 
Roman Lecapenos. 

împăraţii acestei dinastii nu mai erau adepţii cheltuielilor inutile, fiind 
preocupaţi în mai mare măsură de sporirea bogăţiei statului. Temători pentru 
autoritatea lor, ei nu s-au înconjurat, în general de protejaţi. Excepţie a fost 
parakimomenosul Vasile, fiul bastard al lui Roman Lekapenos care a fost principalul 
conducător al statului în timpul a cinci împăraţi şi vreme de mai bine de patruzeci de 
ani (944-968). Aceşti împăraţi au tins în permanenţă să facă din Imperiul bizantin o 
mare putere a lumii orientale, reprezentantă mondială a Ortodoxiei. Prin efortul uriaş 
al armatelor de care dispuneau, prin supleţea diplomaţiei lor, prin vigoarea 
guvernării, ei şi-au realizat visurile şi au făcut din această perioadă o epocă de 
veritabilă renaştere, unul din momentele cele mai glorioase ale îndelungatei istorii 
bizantine. 

Când Vasile I urca pe tron, situaţia Imperiului era încă dificilă. Acest 
ţăran simplu, ajuns la puterea supremă în stat, a avut toate calităţile necesare pentru a 
face faţă misiunii sale dificile. Cu toate că nu ştia să scrie şi nici să citească, a fost un 
bun administrator, un excelent soldat, doritor, mai ales să restaureze temeinic 
autoritatea imperială. Născut prin 827 într-o familie de ţărani săraci din împrejurările 
Adrianopolului poate de origine armeană, el ajunge, rând pe rând, datorită forţei şi 
inteligenţei sale, în serviciile strategului de Macedonia apoi a unui văr de-al 
împăratului Mihail al III-lea, pe nume Theophilitzes, care 1-a făcut maestru de călărie, 
împăratul 1-a răscumpărat de la acesta dându-i şi el aceeaşi funcţie. S-a împritenti 
apoi cu el ridicându-1 la rangul de protostrator. Favorurile acordate de împărat 
creşteau pe zi ce trece şi, în 865, Mihail i-a încredinţat unul din posturile cele mai 
importante ale palatului, acela de parakimenos, împotriva voinţei lui Bardas care 
vedea în el o ameninţare la adresa propriei sale poziţii. Un război ascuns a pornit între 
cei doi, terminat în aprilie 866 prin moartea lui Bardas în împrejurări dubioase, într- 
un complot de care nici împăratul n-a fost străin. Cu Bardas cădea un regim nu lipsit 
de glorie şi aşa cum apreciază L. Brehier, „autoritatea era acum în mâinile unui 
nebun şi a unui aventurier". Vasile nu s-a dat înapoi de a se despărţi de soţia legitimă 
pentru a se căsători cu o slujnică a împăratului, Eudoxia Ingerina, recunoscând pe cei 
doi fii ai ei ca fiind ai săi. In schimb Mihail 1-a adoptat pe Vasile ca urmaş al său şi 1- 
a încoronat ca împărat în 866. Această ridicare a produs invidii şi Vasile a trebuit să 
înăbuşe un complot condus de ginerele lui Bardas, Symbatios. Dar a venit vremea 
când Mihail al III-lea a început să nu-1 mai agreeze pe Vasile şi şi-a puse în gând să-1 
omoare. Acesta a simţit pericolul şi, în cursul unui ospăţ la palatul Sf. Mamas, la 23 
septembrie 867, 1-a ucis pe împărat. 

în timpul celor aproape douăzeci de ani de domnie ai săi, Vasile s-a 
străduit în primul rând să pună pe calea cea bună viaţa economică a Imperiului şi să 
asigure ascensiunea familiei sale. 

Fiul său, Leon al Vl-lea (886-912), a cărui domnie a avut o importanţă 
esenţială pentru istoria administrativă a Imperiului, a urmărit cu o deosebită tenacitate 
consolidarea dinastiei. Ceea ce a caracterizat cel mai bine domnia lui Leon al Vl-lea a 

fost discordanţa aproape totală dintre amploarea operei sale politice şi culturale în 
interior şi eşecul complet al politicii sale externe. Pentru a-şi asigura un urmaş la tron, 
el n-a ezitat să scandalizeze pe contemporanii săi prin cele patru căsătorii succesive şi 
de a intra în conflict chiar cu Biserica, în mod deosebit cu patriarhul ei, Nicolae. Dar 
cu această ocazie s-a pus, pentru prima oară în Bizanţ, ideea legitimităţii. A fost 
dorinţa arzătoare a primilor doi împăraţi macedoneni să întemeieze o dinastie 
puternică. De acum exista o familie imperială ai cărei membri au primit numele de 
porfirogeneţi (născuţi în sala Porphira din Palatul Sacru) şi lor li s-a ataşat întregul 
popor cu devotamentul de acum firesc pentru o casă domnitoare. Aceasta a avut 
urmări binefăcătoare într-o monarhie bulversată până atunci de numeroase tulburări 
pricinuite de luptele pentru domnie. 

Mişcările populare n-au lipsit nici în această perioadă. Tulburările unei 
minorităţi ridicate de Constantin al Vll-lea (913-959), fiul lui Leon al Vl-lea, i-au 
permis lui Roman Lecapenos să pună mâna pe putere timp de un sfert de secol (919- 
944). Ceva mai târziu, când Roman al II-lea, fiul lui Constantin al Vll-lea, a murit 
după patru ani de domnie (959-963), slăbiciunea guvernării în timpul minoratului 
fiilor săi, Vasile al II-lea şi Constantin al VUI-lea, a determinat declanşarea mişcării 
ce a adus la putere pe Nichifor Focas (963-969) şi tragica lovitură de stat care, prin 
asasinarea acestuia, 1-a adus ca împărat pe Ioan I Tzmiskes (969-976). Dar nici unul 
din aceşti uzurpatori n-a îndrăznit să îndepărteze de la tron descendenţa legitimă a lui 
Vasile I. Roman Lecapenos, oficial, împărţea puterea cu Constantin al Vll-lea. 
Nicihifor Focas şi Ioan I Tzimiskes i-au lăsat să domnească nominal pe fiii lui Roman 
II şi s-au străduit să se căsătorească cu principese din familia imperială pentru a da 
uzurpării lor un aer de legitimitate. După ei, în mod firesc, puterea a revenit 
reprezentanţilor majori ai familiei macedonene, marelui împărat Vasile al II-lea. 

Dinastia era atât de bine consolidată încât, în această monarhie de tip 
oriental, femeile însăşi puteau să domnească. In această situaţie a fost nepoata lui 
Vasile al II-lea, Zoe (1028-1050), care a împărţit tronul cu cei trei soţi ai săi şi cu 
Teodora (1055-1056). Că aceste principese au fost foarte populare o dovedeşte 
revolta din 1042 prin care Mihail al V-lea a fost alungat pentru că a vrut s-o 

detroneze pe Zoe şi nemulţumirea pe care a întâmpinat-o Constantin Monomahul 
când s-a bănuit că vrea să îndepărteze pe cele două împărătesc 

Istoria bizantină a dovedit că uzurpatorii înşişi au fost personalităţi 
remarcabile şi foarte buni generali. Astfel Imperiul a putut suporta fără probleme 
incapacitatea politică a unui Constantin al Vll-lea, distracţiile unui iubitor de cele 
lumeşti, cum a fost Roman al II-lea şi lunga perioadă de minorat a fiilor săi. Timp de 
un secol şi jumătate, în conducerea treburilor statului, uzurpatori şi legitimi, au 
împărtăşit aceleaşi puncte de vedere , ceea ce Imperiul n-a mai cunoscut de multă 
vreme. Ofensiva reluată la toate frontierele a fost încununată de succese notabile. 
Opera diplomatică a completat-o pe cea militară, grupând în jurul monarhiei o 
mulţime de vasali. 

Influenţa bizantină s-a răspândit în toată lumea orientală, până în 
Occident. S-a manifestat o guvernare fermă, care nu a dat mari opere legislative. O 
administraţie centralizată, abilă şi savantă, care a asigurat Imperiului prin credinţa 
comună ortodoxă, unitatea în diversitatea de rase. 



2. Politica externă (867-1025) 
a)Ameninţarea arabă. 

Imperiul a trebuit să facă faţă arabilor la toate 
frontierele, atât în Orient cât şi în Occident, excepţie făcând doar linia Dunării. In 
826 arabii au cucerit Creta, capitala insulei, a ajuns să fie cuibul pirateriei 
musulmane şi, de aici, întocmai ca de la Tars sau din Siria şi de la Tripoli, corsarii 
arabi au devastat toată Marea Egee. Din partea călifarului arab, perioada anilor 
886-900 a fost una a tatonărilor şi hărţuielilor constând în incursiuni în zona de 
frontieră. Din anul 900 aceste operaţiuni au devenit mai insistente. O armată arabă 
din Cilicia a invadat thema Anatolikon dar a fost înfrântă în mod categoric de 
Nichifor Focas. Succesele bizantine pe uscat erau însă mereu anulate de loviturile 
date de corsarii arabi pe mare. 

Cu toate eforturile lui Vasile I de a reorganiza armata şi flota, escadrele 

duşmane dominau Arhipelagul. In 904, Tesalonicul a fost ocupat de către Leon 

din Tripoli, un grec trecut la islamism şi populaţia de aici, aproape în totalitate, 

dusă în robie. El a cooperat îndeaproape cu Daminos, un alt renegat. Cu excepţia 

câtorva succese ale marinei bizantine, în 908 şi în 924, expediţiile îndreptate 

împotriva Cretei nu s-au încheiat decât cu dezastre (911 şi 949). Abia în anul 960, 

Nichifor Focas a reuşit să debarce în Creta (martie 961). Populaţia insulei a fost 

trecută la creştinism iar stăpânirea mărilor orientale a reajuns în mâna bizantinilor. 

în acelaşi timp, împrejurările favorabile au permis reluarea ofensivei în 

Asia Mică. încă din timpul lui Vasile I hotarele Imperiului au fost împinse până pe 

cursul superior al Eufratului. El a recucerit Samosata (873), a întreprins campanii 

victorioase în Capadocia şi Cilicia (878-879). Anarhia din lumea musulmană a 

veacului al X-lea a uşurat succesele bizantinilor, mai ales până la 927 când Imperiul 

a fost ferit de pericolul bulgar. Sub conducerea unor generali iluştri, ca Ioan 

Curcuas care, timp de două zeci şi doi de ani a fost comandantul armatelor din Asia 

Mică (920-942), meritându-şi porecla de „un alt Traian, un alt Belizarie" sau Bardas 

Focas, apoi a fiilor săi, Nichifor, Leon şi Constantin, luptele au redevenit 

permanente. în 928, Theodosiopolis, actualul Erzerum a fost ocupat. Au urmat rând 

pe rând, Melitene (934), Edessa (944), de unde a fost adusă înapoi în mod triumfal 

icoana făcătoare de minuni a Mântuitorului, Germaniceea (949), Amida (957), 

Samosata (958). Hotarele bizantine au fost mutate de la Halys la Eufrat şi Tigru şi s- 

au constituit o serie întreagă de provincii noi (themele Sebasteea, Mesopotamia, 

Seleucia, Lykandos), ceea ce confirmă importanţa cuceririlor bizantine. 

Armenia şi Iviria au scuturat jugul Islamului şi au reintrat în sfera de 
influenţă a Bizanţului. în întregul decurs al secolului al X-lea, armenii au jucat un 
rol deosebit de important în treburile monarhiei dându-i soldaţi, generali, 
administratori, diplomaţi şi chiar împăraţi, aşa cum a fost Roman Lecapenos sau 
Ioan Tzimiskes. 

O adevărată cruciadă a dus Bizanţul împotriva necredincioşilor. în 
Cilicia şi în Siria de nord, Nichifor Focas a zdrobit puterea emirilor din Alep. El a 

cucerit Adana, Mopsuestia (964), Tars (965), Laodiceea, Hieropolis, Alep şi, în cele 
din urmă, Antiohia (968). 

Ioan Tzimiskes a mutat războiul dincolo de Eufrat, a cucerit în 
Mesopotamia Edessa şi Nisibis (974), în Siria, Damascul şi Beryte (976) şi a 
pătruns în Palestina până la porţile Ierusalimului, dar n-a reuşit să intre în oraş. 

Vasile al II-lea a încheiat această recucerire a Orientului. El nu le-a sporit 
prea mult dar a obţinut în trei regiuni rezultate hotărâtoare: în Creta, pe Eufrat, în 
Siria. Ceremonii triumfale au marcat căderea puterii musulmane. Imperiul extins în 
Orient a fost apărat extraordinar prin construirea unor fortificaţii deosebit de 
puternice. Anexarea de către Vasile al II-lea a principatelor armene (1022) precum 
şi supunerea Iviriei au completat aceste rezultate glorioase. De pe vremea lui 
Iustinian I Imperiul nu şi-a extins autoritatea atât de departe în Orient. 

b) Anihilarea pericolului bulgar. Prin prezenţa ameninţătoare a 
bulgarilor în imediata vecinătate a capitalei bizantine, problema bulgară devine cea mai 
importantă în această perioadă. Din punct de vedere teritorial, statul lor se întindea de 
la Dunăre până la Balcani iar în părţile vestice până la Munţii Pind. 

Prin fuziunea completă dintre elementul bulgar şi cel slav, Bulgaria forma un 
stat omogen în care puterea monarhică s-a dezvoltat foarte mult. Convertirea la 
creştinism a asigurat unitate credinţei iar prin contactul cu Bizanţul, ţara s-a ridicat la 
un înalt grad de civilizaţie. Toate acestea au dat curaj suveranilor bulgari să-şi dispute 
hegemonia asupra Peninsulei Balcanice cu împăraţii Bizanţului. Pentru realizarea 
acestor visuri ambiţioase a fost suficientă domnia unui singur suveran. Acesta a fost 
Simion (893-927), fiul ţarului Boris. Crescut în Bizanţ unde a fost ţinut ca ostatic al 
tatălui său, pătruns de luxul şi civilizaţia de la curtea împăraţilor (el era poreclit „semi- 
grecul"), visa să cucerească Constantinopolul şi să-şi pună pe cap coroana urmaşilor lui 
Constantin cel Mare. Timp de mai bine de un secol războaiele s-au succedat unul după 
altul între greci şi bulgari. 

Luptele au început în 889 şi motivele au fost, iniţial, de ordin economic. 
Bulgaria devenise un adevărat antrepozit comercial între Bizanţ şi restul continentului 
european. Nave bulgare plecate din porturile Mării Negre aduceau produsele Europei 

centrale şi ale câmpiilor ruseşti pe cheiurile Constantinopolului. Aici însă doi negustori 
greci au obţinut monopolul comerţului cu bulgarii şi, pentru a evita concurenţa, au 
mutat antrepozitele bulgare la Tesalonic. Considerând-o o măsură restrictivă, Simion a 
declarat război, a invadat Tracia şi Macedonia, a înfrânt armata imperială trimisă 
împotriva lui şi a ameninţat Constantinopolul (894). O invazie a ungurilor plătiţi de 
bizantini 1-a constrâns în cele din urmă pe suvernul bulgar să se retragă. Ungurii 
locuiau încă în stepele din nordul Mării Negre. 

După moartea lui Leon al Vl-lea, tulburările care au caracterizat minoratul lui 
Constantin al VII-lea i-au dat ocazia lui Simion să revină. In 913 el a apărut în faţa 
Constantinopolului. In 914 a ocupat Adrianopolul pentru ca, trei ani mai târziu, într-o 
bătălie de o zi, să nimicească armatele imperiale la Anchialos. Pătruns de importanţa 
succeselor obţinute, Simion s-a proclamat „ţar al bulgarilor şi împărat al romanilor". El 
a instalat în capitala sa de la Preslav o patriarhie bulgară autocefală. Nu-i mai rămânea 
decât să cucerească Constantinopolul. El a încercat acesta în 924. dar pentru a ataca 
oraşul, acest lucru trebuia făcut, în egală măsură, pe uscat şi pe mare. Simion nu avea 
însă flotă. Se pare că la întâlnirea pe care a avut-o cu Roman Lecapenos el a fost 
copleşit de prestigiu şi civilizaţia acestei antice majestăţi imperiale, astfel că Simion a 
dat înapoi şi a renunţat la visul său. Alţii au afirmat că bulgarii erau atunci ameninţaţi 
de sârbi şi că arabii nu şi-au onorat promisiunea de a asedia Constantinopolul. 

Cu toate că Simion a făcut să strălucească în regatul său şi, mai ales în 
capitala sa, Marele Preslav, o cultură şi o civilizaţie care i-au adus, pe merit, numele de 
Carol cel Mare al Bulgariei, oprirea în faţa Constantinopolului a marcat începutul 
declinului ambiţiilor bulgare. Când, în 927, Simion murea, decăderea începuse deja. 
Această decădere a continuat în timpul îndelungatei domnii a fiului său, Petru (927- 
969). Timp de patruzeci de ani, Bulgaria a devenit tot mai mult un satelit al Imperiului. 
Şi în timp ce Bizanţul se întărea, vechiul său rival slăbea din ce în ce mai mult. In faţa 
puterii regale în declin, aristocraţia bulgară şi-a ridicat tot mai mult pretenţiile. Unitatea 
religioasă a fost lovită de erezia bogomililor. însăşi naţionalitatea bulgară părea că se 
va descompune. 

în 967, Nichifor Focas a refuzat plata tributului pe care bizantinii îl 
ofereau anual bulgarilor şi, cu ajutorul ruşilor lui Sviatoslav, marele cneaz al Kievului, 
a atacat Bulgaria. Dar Sviatoslav a considerat ţara ca pe un teritoriu cucerit, s-a instalat 
aici şi a refuzat să mai plece (968). Moartea ţarului Petru şi asasinarea lui Nichifor 
Focas (969), au agravat situaţia, astfel că atunci când Ioan Tzimiskes se urca pe tron, 
invazia rusă ameninţa chiar imperiul. Sviatoslav a trecut Munţii Balcani, a jefuit 
Philippolis (970), semănând panica în capitala Imperiului. Din fericire, ruşii au fost 
învinşi la Arcadiopolis (970), astfel că împăratul a putut să organizeze împotriva lor o 
mare expediţiei (971). 

în timp ce flota bizantină urca pe Dunăre, Tzimiskes a forţat Balcanii,a 
ocupat Marele Preslav, 1-a asediat pe Sviatoslav în Dârstor (Silistra), obligându-1 să 
renunţe. După o întrevedere între conducătorul rus şi basileu pe Dunăre, Sviatoslav a 
semnat un tratat prin care se angaja că nu mai apare niciodată în peninsulă, că nu va 
mai ataca oraşul Cherson şi că va da ajutor Imperiului împotriva inamicilor săi. 
Bulgaria a fost anexată la Imperiu iar patriarhia autocefală a fost desfiinţată. Hotarele 
Imperiului bizantin au fost împinse din nou până la Dunăre. 

în acelaşi timp însă, în Bulgaria din Pind, în jurul oraşelor Prespa şi 
Orhrida, elementul naţional, sub conducerea comitelui Şişman şi a fiilor săi, au 
continuat să reziste. în umbra tulburărilor care au avut loc la începuturile domniei lui 
Vasile al II-lea, unul din fiii lui Şişman, ţarul Samuil - între 976 şi 1014-a cucerit 
Macedonia, Tessalia şi a pătruns până în Peloponez. Pentru a cuceri acest imperiu 
considerabil care se întindea de la Dunăre până la Marea Adriatică, bizantinii au trebuit 
să ducă un război de treizeci de ani (986-1018). Aceasta a fost acţiunea exclusivă a 
împăratului Vasile al II-lea, ale cărui fapte i-au adus cumplita poreclă de 
Bulgaroctonul („omorâtorul de bulgari"). 

în 986, Vasile al II-lea a început ofensiva şi a intrat în Bulgaria dar a 
suferit o gravă înfrângere în defileul de la Porţile lui Traian din Balcani. I-au trebuit 
zece ani pentru a putea relua lupta, timp în care, Samuil n-a încetat să-şi mărească 
regatul, de la Dunăre la Marea Adriatică şi la Marea Egee. Dar, în 996, ţarul a fost 

înfrânt pe malurile Sperchiosului şi a pierdut Grecia eşuând în faţa Tesalonicului iar o 
parte a Bulgariei dunărene a căzut în mâinile împăratului (1000). 

în acelaşi timp însă, Bulgaria de vest a rămas inexpugnabilă. După ce şi- 
a asigurat liniştea din spre Orient, Vasile al II-lea s-a hotărât să-şi concentreze toate 
forţele împotriva bulgarilor. Cucerirea totală a Bulgariei a umplut perioada anilor 
1001-1017. Dispunând de o puternică armată şi de generali iscusiţi, Vasile al II-lea a 
fixat el însuşi planul cuceririi şi a dirijat executarea lui în detaliu. Explicaţia 
superiorităţii sale constă în abilitatea planurilor strategice care se bazau pe divizarea 
forţelor inamice pentru a le învălui apoi şi, de asemenea, în mobilitatea forţelor de care 
dispunea, de claritatea de care a dat dovadă în momentele decisive. 

Atacul a pornit în 1001. La început au fost cucerite marginile Berroe 
(astăzi Stara Zagora), Serbia, Vodena. împresurat în munţi Samuil s-a eliberat şi a 
atacat Adrianopolul (1003). Dar împăratul 1-a urmărit şi 1-a închis printr-o blocadă. A 
cucerit Skoplje, Macedonia de jos şi de mijloc (1007), ducând războiul cu o cruzime 
ieşită din comun. 

Samuil a evitat ciocnirea directă. Dar, în cele din urmă, trupele sale au 
fost înfrânte total în defileul de la Kimbalongos (Câmpulung), la 29 iulie 1014. Această 
trecătoare a fost folosită de către Vasile al II-lea atunci când a invadat Macedonia 
occidentală. Samuil s-a apărat cu palisade trecătoare din spatele cărora trupele bulgare 
au aruncat asupra grecilor numeroase proiectile de piatră. Dar în timp ce Vasile al II- 
lea ataca din faţă, Nichifor Xiphias, a ocolit poziţiile şi, brusc, a căzut în spatele 
bulgarilor care, surprinşi, au cedat. Cei 15.000 de prizonieri, trataţi de împărat ca 
supuşi rebeli, au fost orbiţi, pedeapsă prevăzută în dreptul bizantin şi pentru cei ce se 
ridicau împotriva puterii imperiale. Uriaşei coloane i s-a dat apoi drumul spre casă. 
Ţarul n-a putut supravieţui acestei privelişti şi, la 6 octombrie 1014, a murit. 

Acesta a fost sfârşitul Bulgariei. încă patru ani, luptele pentru tron au 
continuat între urmaşi. Cu toate acestea, în 1018, ţara era total pacificată şi împăratul, a 
făcut un turneu triumfal ocupându-se personal de reorganizarea ei. A fâcut-o, totuşi, cu 
multă prudenţă, respectând obiceiurile învinşilor, străduindu-se să atragă de partea ei 

marea aristocraţie, păstrând vechea organizare religioasă care avea în frunte pe 
arhiepiscopul autocefal de Ohrida. 

Astfel, după o îndelungată perioadă, Bizanţul redevenea stăpânul întregii 
Peninsule Balcanice. Ultima expediţie a împăratului în Macedonia, până Ohrida şi 
Prilep, a fost un mare triumf, în care şi ultimii şefi bulgari s-au predat. După o şedere 
la Atena, Vasile al II-lea s-a întors la Constantinopol, unde a fost primit în triumf 
(1019). 

c) Politica bizantină în Occident., înlocuite ceva mai târziu de 
catepanatul de Bari. Era o bună compensare a Siciliei pierdute. Mai târziu cele două 
theme au fost înlocuite prin constituirea catepanatului de Bari. Se presupune chiar (P. 
Lemerle) că împăratul bizantin ar fi pretins de la împăratul german unele titluri 
uzurpate. Astfel Roman al II-lea a avut dispute în privinţa In acelaşi timp în care în 
Orient frontierele Imperiului se extindeau, suveranii dinastiei macedonene au reluat 
spre Occident tradiţiile mai vechi ale politicii bizantine. Aceasta deoarece Bizanţul n-a 
renunţat niciodată la drepturile Imperiului asupra Italiei. Amintirile Romei, vechea 
capitală a lumii romane şi a Ravennei, vechea capitală a exarhatului, trezeau nu numai 
ambiţii mai vechi dar reprezentau şi din punct de vedere al credinţei ortodoxe - mai 
ales Ravenna - zone şi ideologii ataşate Bizanţului. 

împăratul şi-a propus să restabilească în toată Mediterana prestigiul 
bizantin, să vâneze corsarii musulmani din Adriatica şi Marea Tireniană şi să înfrângă 
pe arabii din Africa şi din Sicilia. De la urcarea pe tron Vasile I a început o acţiune 
energică în Occident. In primul rând el n-a separat chestiunea Italiei bizantine de cea a 
Mării Adriatice, ale cărei ţărmuri erau ocupate de Veneţia încă pe jumătate vasală 
Imperiului datorită faptului că oraşul din lagune stăpânea Dyrrachium. Toate aceste 
teritorii erau ameninţate de aceiaşi duşmani: bulgarii, piraţii slavi şi arabii. N-a reuşit 
să recucerească Sicilia, unde Siracuza a căzut în mâna arabilor. Dar a reuşit să 
restabilească ordinea în Marea Adriatica a refăcut alianţa bizantină cu Veneţia şi a 
readus pe croaţi sub vasalitate grecească. Mai mult, a ocupat întregul sud al Italiei 
(876-885), impunându-şi protectoratul asupra principilor lombarzi. 

Leon al Vl-lea a organizat două theme noi, a Longobardiei şi 
Calabrieilegitimităţii titlului imperial cu Otto încoronat la Roma în 962, întemeietorul 
Sfântului Imperiu roman de naţiune germană. Dar Otto şi-a întins suveranitatea şi asupra 
prinţilor longobarzi vasali ai Bizanţului, a invadat teritoriul grec şi a atacat Bari (968). 
Nichifor Focas a ripostat energic. Dar moartea sa a schimbat politica bizantină: s-a 
realizat un acord şi a avut loc căsătoria lui Otto al II-lea cu Teofano (972), o rudă 
apropiată a împăratului. Conflictul dintre cele două imperii s-a încheiat, astfel, pe baza 
status-quo-ului. 

Pacea a durat, însă, puţin căci ambiţiile germanilor nu se puteau împăca cu 
revendicările bizantine. împăraţii germani au obţinut însă rezultate slabe. Otto al II-lea a 
invadat Calabria dar a fost înfrânt la Stilo (982). 

Domnia lui Vasile al II-lea a întărit eforturile dinastiei macedonene. Victoria 
de la Cannes (1018), obţinută de trupele imperiale asupra populaţiilor din Apulia 
răsculată, a restabilit prestigiul bizantin din Reggio şi Bari până la porţile stalului 
pontifical. Sub administraţia imperială deosebit de abilă în propagarea influenţei greceşti, 
Italia de sud, datorită mai ales clericilor ortodocşi şi mănăstirilor greceşti a devenit o 
adevărată Grecie Mare, dovadă remarcabilă a puterii de expansiune, a forţei de asimilare a 
civilizaţie bizantine, caracteristice Imperiului în secolele IX-XI. La moartea lui Vasile al 
II-lea, Bizanţul era la fel de puternic în Italia ca şi în Asia şi Bulgaria. 

d) Acţiunea diplomatică a împăraţilor macedoneni. Datorită succeselor 
sale militare, Imperiul grec se întindea în secolul al X-lea de la Dunăre până în Siria, de la 
ţărmurile Italiei până la platourile Armeniei. Dar o diplomaţie abilă a dus mult dincolo de 
aceste frontiere sfera de acţiune a Bizanţului. In jurul Imperiului se grupau o serie de state 
vasale care au format o primă linie de apărare, state care au propagat în lume influenţa 
politică şi civilizaţia bizantină. La astfel de influenţe face referire şi cronica Gesta 
Hungarorum care menţionează ducate situate pe cele două maluri ale Tisei care, la 
venirea ungurilor în Pannonia (896), erau vasale împăratului din Constantinopol. 

In Italia, Veneţia, greacă prin obiceiuri şi origini, era cea mai supusă şi mai fidelă 
dintre vasalii Imperiului. împăraţii care i-au încredinţat misiunea de a păzi apele Mării 

Adriatice i-au dat, de la sfârşitul secolului al X-lea, largi privilegii comerciale pregătindu-i 

138 



marea ascensiune ce a urmat. Cel ce a lansat Veneţia a fost Vasile al II-lea. în 992 el a 

5 

acordat comerţului venetian o diminuare a obligaţiilor vamale scotând-ul de sub controlul 

funcţionarilor imperiali cu condiţia ca, în caz de nevoie, să-i stea la dispoziţie pentru a 
transfera trupe din Bizanţ în Italia. In 998 Vasile al II-lea 1-a autorizat pe dogele Pietro 
Orseolo să apere oraşele din thema Dalmaţia împotriva atacurilor întreprinse de piraţii 
slavi. Expediţia lui Orseolo în Dalmaţia (1001) a fost un adevărat triumf pentru Republica 
Sfântului Marcu şi din acest moment datează pretenţiile sale asupra Dalmaţiei. In 1004 o 
flotă veneţiană a salvat Bari de asediul sarasinilor din Sicilia. In semn de recunoştinţă, 
Vasile al II-lea a adus la Constantinopol pe fiul dogelui, căsătorindu-1 cu o patriciană. 
Gestul avea o semnificaţie deosebită: o nouă putere se năştea în Marea Adriatică. 

Privilegii asemănătoare au fost acordate apoi şi oraşului Pisa. în Italia de sus, 
republicile Neapole, Gaeta, Amalfi, gravitau toate în orbita Bizanţului. Principii lombarzi 
de Salerno, Capua, Benevent, deşi de o fidelitate îndoielnică, au acceptat, în general, 
protectoratul grec. 

în nord-vestul Peninsulei Balcanice şi, mai ales de-a lungul coastei Adriaticii, 
statele slave Croaţia şi Serbia, readuse de Vasile I la creştinism şi sub autoritatea 
Bizanţului, au devenit aliaţi folositori ai Imperiului, mai ales împotriva bulgarilor. 

Pe litoralul Mării Negre, oraşul Cherson, în Crimeea, mai mult vasal decât 
supus, era un preţios punct de observaţie, un instrument de acţiune politică şi economică 
asupra popoarelor barbare (cazări, pecenegi, ruşi) care locuiau în zona stepelor din 
vecinătate. 

In Caucaz, principii de Alania, Abasgia, Albania, purtau titluri şi primeau 
subsidii de la Bizanţ. Statele din Armenia, smulse în secolul al X-lea de sub influenta 

5 ? 5 

arabă, au dat Imperiului soldaţi şi generali de renume. 

3. Ascensiunea prestigiului extern al Biserici bizantine 

a) Creştinarea ruşilor. Acţiune civilizatoare a Bizanţului s-a întins mult mai 
departe decât regiunile aflate sub control grecesc. Ca întotdeauna, opera misionarilor a 
completat pe cea a diplomaţilor. Un exemplu în acest sens a fost creştinarea ruşilor. 

După mijlocul secolului al IX-lea, Bizanţul a stabilit legături cu Rusia. în câteva 
rânduri, după atacul din 860, kievienii au ameninţat Constantinopolul cu incursiunile lor. 
Potrivit tradiţiei, prinţul Oleg a întreprins o expediţie împotriva Constantinopolului în 907. 
Raporturile de prietenie au alternat cu cel de ostilitate. împăraţii recrutau voluntari pentru 
armata Imperiului din rândul acestor buni luptători iar negustorii ruşi frecventau târgurile 
bizantine. „Marele drum de la varegi la greci", această importantă legătură comercială 
între ţările de la Marea Baltică şi cele de la Marea Neagră, trecea, în cea mai mare parte 
prin teritoriul locuit de ruşi, conectându-i pe aceştia la fluxul relaţiilor economice din 
această parte a Europei. 

O primă încercare de convertire la creştinism s-a produs în timpul principesei 
Olga (Helga), soţia cneazului Igor, ucis în 945. Conducând ţara în numele fiului ei minor, 
Sviatoslav, s-a apropiat foarte mult de Bizanţ în politica sa externă. Cronicile spun că în 
957 ea a mers la Constantinopol unde s-a botezat luând numele împărătesei Elena, soţia 
lui Constantin al VII-lea Porfirogenetul care i-a fost naşă. N-ar fi exclus însă ca ea să se fi 
botezat încă înainte de această vizită, acasă, la Kiev. Cert este că după vizita întreprinsă la 
Constantinopol, principesa a construit numeroase biserici în ţara sa, între care şi Sf. Sofia 
din Kiev. 

Fiul şi urmaşul ei, Sviatoslav, n-a împărtăşit însă credinţa mamei sale astfel 
că, după moartea ei (969), cneazul a restaurat păgânismul şi a început persecuţiile 
împotriva creştinilor. 

Pasul decisiv şi definitiv în creştinarea ruşilor 1-a făcut fiul lui Sviatolav, 
Vladimir (978-1015), care fusese crescut sub atenta supraveghere a bunicii sale, Olga. în 
987, pentru a înfrânge revoltele feudalilor, Vasile al II-lea a obţinut de la cneazul Kievului 
un corp de armată de 6.000 de mercenari. în schimb Vladimir a cerut mâna unei 
profirogenete şi, pentru a forţa curtea imperială care stătea pe gânduri, a ocupat Cherson. 
Vasile al II-lea a cedat cererii regelui barbar oferindu-i în căsătorie pe Ana Porfirogeneta 
dar a pretins, în schimb, botezul său. Vladimir s-a botezat la Cherson (988) iar apoi a 
impus acelaşi lucru poporului său, la Kiev. 

Rusia, de acum creştină, a adoptat civilizaţia bizantină. Ea a împrumutat de 
la Bizanţ, odată cu Ortodoxia, arta, literatura şi obiceiurile acesteia. în acest sens rolul 

140 



Anei Porfirogeneta a fost esenţial. Vladimir a ridicat biserici cu hramul Sf. Vasile şi 
Adormirea Maicii Domnului, aceasta din urmă construită în 99 1 de artişti greci şi sfinţită 
în 996. 

In toată această perioadă a existat şi o tendinţă de a se stabili legături şi o 
tendinţă de a se stabili legături şi cu Biserica Apuseană, papalitatea încercând să-şi întindă 
influenţa şi aici. Acesta a fost şi sensul ambasadelor schimbate în jurul anului 1000 între 
Vladimir şi pontifii Ioan al XV-lea şi Silvestru al II-lea. în cele din urmă obiceiurile şi 
ritualul bizantin triumfară în Rusia dar abia în 1037, Kievul a primit un episcop grec, 
devenind sediul unei mitropolii ataşate patriarhiei de Constantinopol. 

b) Prima creştinare a ungurilor. La mijlocul secolului al VIII-lea, ungurii, 
popor de origine fmo-ugrică, se aflau la est de Marea de Azov iar la mijlocul secolului 
următor erau situaţi deja la vest de această mare. Pe la 861 un prim contact cu ei îl 
realizează „apostolul slavilor" Chirii în zona Chersonului iar legenda care evocă viaţa lui 
Metodiu face şi ea referire la o întâlnire a acestuia cu „regele ungurilor" (de fapt cu 
căpetenia lor), pe malurile Dunării de mijloc. Se pare că triburi ungare şi-au făcut apariţia 
în Câmpia Pannoiei pătrunzând prin trecătorile din nord încă pe la 862, chemaţi de 
conducători locali să participe la luptele împotriva stalului franc. 

Alungaţi de pecenegi din stepele de la nordul Mării Negre, ungurii, organizaţii 
într-o uniune care cuprindea şapte triburi aflate sub conducerea lui Arpad, au pătruns în 
896 prin pasul Vereczke din Munţii Tatra şi s-au aşezat pe cursul de mijloc al Dunării. 
Cronica lui Anonymus, Gesta Hungarorum, aminteşte că, la stabilirea lor, ungurii au 
găsit aici pe români (blahi) care erau „păstorii romanilor" şi pe slavi, organizaţi în mici 
formaţiuni (ducate), care au opus rezistenţă noilor veniţi. 

Dacă ungurii care s-au aşezat în Câmpia Pannoniei erau încă păgâni, ei au 
întâlnit aici o populaţie creştină. Slavii din zona Dunăre - Tisa, câmpia Crişurilor şi 
Mureşului, au trecut la o nouă credinţă îndată după venire, prin „contaminarea" lor de 
către populaţia băştinaşe creştină. Pentru cei din zonele nordice, din curbura Dunării şi 
din Pannonia vestică a fost nevoie de munca plină de abnegaţie a misionarilor Chirii şi 
Metodiu căci populaţia romanică de aici, creştină, a fost împinsă spre Italia, Dalmaţia sau 

interiorul Peninsulei Balcanice. Situaţia nu s-a schimbat la est de Dunărea mijlocie unde 

creştinismul a continuat să fie predominant în raport cu credinţele păgâne. Anonymus, aşa 
cum am văzut, menţionează chiar legăturile pe care „ducele bihorenilor" le avea cu 
Constantinopolul pe la începutul secolului al X-lea şi, cu siguranţă, că acestea nu erau 
numai politice ci şi religioase. 

Ducele Salanus a cărui „ţară" se întinde între Dunăre şi Tisa a beneficiat de 
ajutor bizantin şi bulgar în lupta contra ungurilor atunci când aceştia au venit aici. 

La sfârşitul veacului al IX-lea şi începutul celui următor nu se poate vorbi, 
deci, decât de o singură posibilă ierarhie creştină, cea bizantină, acceptată de populaţia 
băştinaşă, existentă înainte de descălecarea aici a triburilor ungare. In câmpia Tisei 
legăturile cu lumea bizantină erau mai puternice şi datorită apropierii geografice chiar 
dacă între Imperiul bizantin şi zona la care ne referim s-a întrepus puternicul stat bulgar, 
din 864 creştin şi el, având o episcopie de rit răsăritean la Sirmium. 

Se poate spune, deci, că toată câmpia Dunării de mijloc era creştină în 
momentul în care ungurii au pătruns aici şi că în amintita zonă de est (câmpia Tisei şi 
Transilvania intracarpatică) creştinismul era de rit bizantin. Curând după descălecare 
ungurii şi-au început atacurile împotriva teritoriilor din est - ducatele lui Salanus, Gelu 
„quidam Blachus", Menumorut şi Glad - dar şi spre sud. în 934, aliaţi cu pecenegii, 
ungurii pătrund în Bizanţ. In 938 şi 943 ei revin, de această dată singuri, ajungând până 
aproape sub zidurile Constantinopolului. Au fost opriţi însă de fiecare dată. In 948, 
Constantin al VH-lea Porfirogenetul a încheiat cu ei chiar un tratat de prietenie. 

In vizitele făcute la Constantinopol, căpetenii ale unor triburi ungare din 
partea de răsărit s-au creştinat aici şi au cerut patriarhului Theophilactos (933-956) să le 
dea un ierarh grec care să-i creştineze şi pe supuşii lor. In 956, călugărul grec Hieroteos a 
fost sfinţit ca „episcop al Turkiei" şi trimis pe teritoriul uniunii de triburi ungare. 
Cronicarul Ioan Skilitzes în lucrarea sa Compendiu de istorii spune despre acest 
Hieroteos că „pe mulţi i-a atras la creştinism din rătăcirile barbare". 

Având în vedere că latinii şi-au început misiunea de creştinare abia după 
973, se poate spune că propovăduirea învăţăturii Mântuitorului între unguri s-a început 
prin lucrarea misionarilor greci şi că ea a fost mult uşurată de existenţa unei populaţii 

romanice şi slave, creştină deja. Ulterior, ca urmare a activităţii unor misionari trimişi de 
papalitate, dar şi de teama ca tânărul stat să nu se dezintegreze, ca urmare a tendinţelor 
centrifuge ale unor conducători locali din partea de răsărit a Ungariei, care erau de rit 
bizantin, regii Ungariei au adoptat creştinismul de rit apusean. Primul a fost Geza, tatăl 
viitorului rege Ştefan I cel Sfânt (circa 974), acesta din urmă încoronându-se în ziua de 
Crăciun a anului 1000 cu o coroană trimisă de papa Silvestru al II-lea. începând cu Ştefan 
I, sanctificat ulterior, apoi sub succesorii săi, monahii greci au fost alungaţi de pe teritoriul 
statului dar credinţa de rit răsăritean nu a putut fi eradicată total de pe teritoriul Ungariei 
niciodată, aşa cum nici etnia celorlalte neamuri n-a putut fi schimbată. Gestul primului 
suveran al stalului ungar poate fi considerat ca o a doua creştinare a poporului ungar, care 
a contribuit la adâncirea separării dintre creştinii apuseni şi cei din răsărit. 

c) Problemele sociale interne 

La sfârşitul secolului al IX-lea şi în tot cursul celui de al X-lea, grave 
probleme sociale au frământat Imperiul. Două clase stăteau faţă în faţă: săracii ( penites ) 
şi bogaţii ( dinapoi ). 

Prin răpirea pământului primei categorii, s-a constituit, treptat, mai ales în 
părţile asiatice, o mare aristocraţie feudală posedând domenii întinse, clienţi şi vasali. Pe 
măsură ce puterea lor economică şi socială creştea, obţineau înalte funcţii administrative 
reuşind să dispună şi de o armată proprie. Astfel constituită, această nobilime era un 
permanent pericol politic şi social pentru conducerea centralizată a stalului. 

împăraţii şi-au dat seama de acest pericol şi au început lupta împotriva 
marilor seniori. Aceştia, prin imunitatea pe care o aveau, diminuau resursele fiscului iar 
prin răpirea loturilor deţinute de militari, periclitau însăşi ridicarea la oaste a acestora. 
Vasile I, odată cu începuturile luptei pentru instaurarea dinastiei, a început şi îngrădirea 
puterii marilor seniori iar succesorii săi i-au continuat politica şi în acest domeniu. 

într-o primă Novela, în 922, Roman Lecapenos a întărit dreptul de 
protimisis în sânul comunităţilor rurale, pentru a se putea opune pătrunderii dinaţilor în 

interiorul lor. Astfel, el este primul împărat care a luat măsuri legislative împotriva 
extinderii marii proprietăţi funciare în detrimentul micii proprietăţi. 

A căutat să asigure integritatea posesiunilor militare statornicită de regimul 
themelor şi necesară pentru recrutarea unei armate autohtone. In 928, în urma unei secete 
care a determinat o foamete generală, mulţi ţărani au fost siliţi să-şi arendeze pământul în 
mâinile marilor nobili şi le-ar fi fost necesari zece ani ca să le redobândească. Printr-o 
Novela din 934, Roman Lecapenos, fără să ia pământul de la toţi proprietarii care deţineau 
bunurile săracilor, a anulat toate tranzacţiile, donaţiile, moştenirile anterioare anului 922 şi 
a hotărât ca toate bunurile vândute la un preţ mai mic decât jumătate din valoarea lor, 
trebuiau restituite fără răscumpărare. Dimpotrivă, dacă vânzarea era în regulă, pământul 
trebuia restituit ţăranului în termen de trei ani prin rambursarea sumei primite. „Mica 
proprietate - scria Roman Lecapenos - are o mare importanţă pentru plata impozitelor şi 
îndeplinirea serviciului militar. Totul va fi în pericol dacă ea va dispare". El însuşi, fiu al 
unui posesor de pământ militar, vedea pericolul care ameninţa democraţia rurală, bunul 
cel mai de preţ al statului bizantin. 

Reluarea mereu a acestor hotărâri şi de către împăraţii care au urmat, arată că 
pericolul exista în permanenţă. Evenimentele din cea de a doua jumătate a secolului al X- 
lea au dovedit-o în mod grăitor. In ziua ce a urmat asasinării lui Nichifor Focas, o primă 
răscoală feudală a izbucnit în Asia Mică (971), sub conducerea lui Bardas Focas, un nepot 
al împăratului defunct. înfrântă, ea a reizbucnit şi mai puternică în timpul primilor ani de 
domnie ai lui Vasile al II-lea. In 976 a izbucnit răscoala lui Bardas Skleros care a fost 
proclamat împărat de către armată, a pus stăpânire pe toată partea asiatică a Imperiului 
ameninţând şi Cosntantinopolul (978). împotriva acestui pretendent feudal s-a făcut apel 
la un alt feudal. Bardas Focas a bătut pe Bardas Skleros la Pankalia (979) şi, astfel, 
insurecţia a fost oprită. 

Dar când puterea lui Vasile al II-lea părea să ameninţe din nou aristocraţia, a 
izbucnit o nouă răscoală. Focas şi Skleros s-au aliat, de această dată pentru a se ridica 
împotriva împăratului (987). Vasile al II-lea, cu admirabila sa energie, a triumfat din nou. 
Focas, învins la Chrysopolis, în faţa Constantinopolului, al cărui asediu îl începuse deja 
(988), şi-a găsit moartea în bătălia de la Abydos (989). 

144 



Skleros a trebuit să se supună. Dar împăratul n-a uitat niciodată aceste 
insurecţii feudale şi, prin ordonanţa din 996, a lovit puternic în marii feudali. Acum a fost 
anulat termenul de prescripţie de patruzeci de ani. Ba mai mult, orice achiziţie de bunuri 
funciare, începând cu anul 922 a fost declarată nulă iar proprietăţile au fost înapoiate fără 
despăgubire vechilor stăpâni. 

Dar, în fapt, toate aceste măsuri s-au dovedit neputincioase. Puterea centrală 
a vrut să restrângă dezvoltarea marii proprietăţi, să îngruneze cu impozite pe aristocraţi, să 
caute să diminueze influenţa lor în armată. Dar, nimic nu a reuşit din toate acestea. 
Aristocraţia feudală a triumfat asupra puterii imperiale şi, în slăbiciunea şi anarhia ce au 
marcat cea de a doua jumătate a secolului al Xl-lea, o familie de feudali, cea a 
Comnenilor, a asigurat salvarea Imperiului. 

Alături de feudalitatea laică, cea religioasă nu era cu nimic nici mai puternică 
şi nici mai puţin periculoasă. în secolul al X-lea, întocmai ca şi în secolul al VUI-lea, o 
parte importantă a proprietăţii funciare se afla în mâna călugărilor, în dauna veniturilor 
necesare fiscului şi armatei. Suveranii secolului al X-lea s-au străduit să restrângă 
suprafaţa bunurilor mănăstireşti. In 964, o Nuvela imperială dată de Nichifor Focas, 
interzicea înfiinţarea unor noi proprietăţi. Era oprită intrarea în mănăstiri a unor cetăţeni 
valizi. 

Dar, în Imperiul bizantin, Biserica era mult prea puternică pentru ca astfel de 
măsuri să poată fi menţinute vreme îndelungată şi Imperiul avea nevoie mult prea mare de 
ajutorul ei pentru a lovi în drepturile sale. In 988, Vasile al II-lea a abrogat ordonanţa lui 
Focas. Partida monastică a ieşit astfel învingătoare. 

In faţa clerului, împăratul nu avea întotdeauna ultimul cuvânt. Prin 
importanţa funcţiei sale, prin rolul pe care îl avea în sânul Bisericii, prin marele număr al 
călugărilor care îl înconjurau, prin influenţa politică pe care o avea, datorită prestigiului 
Ortodoxiei în rândul tuturor categoriilor sociale, patriarhul de Constantinopol era un 
personaj deosebit de important. In faţa alternativei: împăratul sau patriarhul, de cele mai 
multe ori, supuşii înclinau spre cel de-al doilea, deoarece, în ultimă instanţă, el reprezenta 
credinţa iar credinţa, cel mai important vieţii aspect al supuşilor. 

Dar, dacă un patriarh devotat puterii centrale, putea aduce servicii mari, un 
patriarh ostil devenea deosebit de periculos şi opoziţia sa putea anula chiar hotărârile 
împăratului. Leon al Vl-lea a avut ocazia s-o constate în faţa patriarhului Nicolae care s-a 
opus căsătoriilor succesive ale suveranului. Şi dacă, în cele din urmă, el 1-a silit pe marele 
prelat să abdice (907), după moartea împăratului, şi-a redobândit scaunul (912). In timpul 
minoratului lui Constantin al VII-lea a fost cel ce a condus locotenenta imperială jucând 
un rol hotărâtor în mişcările interne din Imperiu, la fel ca în direcţionarea politicii sale 
externe. Patriarhul Polyeuct (956-970) şi-a impus punctul de vedere în faţa lui Nichifor 
Focas. Şi dacă, în cele din urmă, a trebuit să cedeze în faţa lui, de la Ioan Tzimiskes a 
reuşit să obţină ştergerea tuturor măsurilor defavorabile Bisericii. 

5. Decăderea Imperiului sub urmaşii lui Vasile al II-lea. 

De la moartea lui Vasile al II-lea, decăderea a început sub fratele său Constantin al 
VII-lea (1025-1028) şi sub fiica acestuia, Zoe, apoi a celor trei soţi succesivi ai ei, Roman 
al III-lea (1028-1034), Mihai al IV-lea (1034-1041) şi Constantin al IX-lea Monomahul 
(1042-1055), cu care ea a împărţit tronul. O scurtă perioadă în fruntea imperiului s-a aflat 
Teodora (1055-1056). Criza s-a manifestat şi mai puternic după sfârşitul dinastiei 
macedonene. O lovitură de stat 1-a impus pe tron pe Isaac Comnenul (1057-1059). 
Abdicarea lui a adus la putere pe Constantin al X-lea Dukas (1059-1067). Apoi Roman al 
IV-lea Diogenes (1067-1071) a fost înlăturat de Mihail al VII-lea Dukas (1071-1078). O 
nouă mişcare a oferit coroana lui Nichifor Botaneiates (1078-1081). In cursul acestor 
domnii scurte, anarhia nu făcea decât să creeze noi surse de criză, internă şi externă. 

La toate frontierele, Bizanţului dădea înapoi. La Dunăre, pecenegii, nomazi 
de rasă turcică, au trecut fluviul ocupând ţara până la Balcani. Bulgaria de vest s-a ridicat 
(1040) sub conducerea lui Petru Delianos, un descendent al ţarului Samuil, împotriva 
politicii fiscale deosebit de împovărătoare dusă de administraţia imperiului. Bulgarii au 
atacat Tesalonicul, fără succes însă, fiind înfrânţi în cele din urmă de o armată condusă de 
împăratul Mihail al IV-lea. Oricum, Bulgaria fremăta sub tirania bizantină, încercând tot 
mai mult să se elibereze. Serbia s-a ridicat şi ea, revendicându-şi independenţa. Veneţia 
pretindea că este moştenitoarea Imperiului şi succesoarea lui în Marea Adriatică. 

Dar cei mai periculoşi adversari care au apărut acum au fost normanzii în 
Europa şi turcii selgiucizi în Asia. 

Normanzii erau originari din nordul Europei şi, migrând spre sud până pe 
coastele vestice ale Franţei, s-au stabilit, pe la mijlocul secolului al Xl-lea în Italia 
meridională. Susţinuţi de papalitate ei au cucerit succesiv de la Bizanţ tot ce acestuia îi 
mai rămăsese în peninsulă. Georgios Maniakes, exarhul bizantin al Italiei, după succesele 
uriaşe ale arabilor în Sicilia (1038-1040), a reuşit să oprească pentru un moment 
înaintarea normanzilor (1042). Dar, în culmea succeselor sale militare, în urma unei intrigi 
de palat, Georgios Maniakes a fost rechemat la Constantinopol. Proclamat împărat de 
trupele sale, a debarcat la Dyrrachium în dorinţa de a merge asupra capitalei dar a fost 
ucis în prima ciocnire cu trupele imperiale (la începutul anului 1043). In perioada ce a 
urmat s-a înregistrat un aflux de aventurieri şi normanzi în sudul Italiei. Intre ei se afla şi 
Robert Guiscard care i-a pus în slujba ducelui longobard de Salerno, Guimar. Curând însă 
ei au părăsit pe cel care îi chemase şi au început să acţioneze pe cont propriu, prădând şi 
incendiind aşezările. A intervenit împăratul german Henric al III-lea care a luat de la 
Guimar principalul de Capua şi a recunoscut autoritatea aventurierilor normanzi asupra 
teritoriilor pe care se aflau, transformându-i în prinţi suverani (1047). In faţa acestei 
situaţii, papa Leon al IX-lea a încheiat o alianţă la Neapole, în 1052, cu Roman Argyros, 
exarhul de Italia, Calabria şi Apulia, îndreptată împotriva principiilor normanzi a căror 
poziţie în sudul Italiei se consolida tot mai mult. Alianţa a suferit însă eşecuri militare 
repetate. Roman Argyros a fost înfrânt succesiv la Tarent, Crontona şi Siponto şi, în 
aceeaşi perioadă, papa a fost învins la Civitate (17 iunie 1053), căzând prizonier la 
normanzi. 

In perioada 1046-1051, Roman Argyros a fost rechemat să apere 
Contantinopolul de răscoala lui Leon Tornikios. Aici însă a intrat în conflict cu patriarhul 
Mihail Kerullarios. Motivul era că Argyros acceptase în sudul Italiei ca, în locul pâinii 
dospite, să se folosească azima la săvârşirea Sfintei Euharistii. Era o măsură ce încerca 
acolo, într-o zonă de conflicte, să fie conciliatorie dar, evident, se încălcau dogmele 
Bisericii Ortodoxe. Argyros îşi depăşise prerogativele cu care fusese înzestrat în misiunea 
sa din Italia. Urmările conflictului n-au întârziat să se arate. 

Robert Guiscard, după ce a unit toate forţele normande, a reuşit să 
cucerească Apulia prin ocuparea oraşului Bari, după un asediu de trei ani (1068-1071) şi, 
în 1072, a zdrobit şi ultima rezistenţă bizantină din Sicilia. Prin aceasta stăpânirea 
Constantinopolului în Italia poate fi considerată ca încheiată. 

încurajat de aceste succese, Robert Guiscard şi-a întins ambiţiile şi asupra malului 
opus al Adriaticii. Şi-a creat o flotă şi s-a pregătit să intervină în Illyricum. In 1081, fiul 
său, Bohemund, a debarcat pe coasta Epirului şi Guiscard, cu 30.000 de oameni, s-a 
pregătit să-1 urmeze. 

In Asia situaţia era asemănătoare. Turcii selgiuczi (de la Selgiuk, 
întemeietorul legendar al primei forme de stat a lor), având în frunte trei conducători 
succesivi de o valoare deosebită, Togrul-beg (7-1062), Alp-Arslan (1065-1072), Malek- 
şah (1072-1092), au luat Imperiul cu asalt, lovind puternica linia de fortificaţii creată de 
Vasile al II-lea. Armenia, slab ataşată Bizanţului, nemulţumită şi de atitudinea patriarhiei 
de Constantinopol faţă de Biserica sa, nu manifesta o fidelitate deosebită. In 1064, turcii 
au reuşit să cucerească Cezareea şi Chones. Energicul împărat Roman al IV -lea Diogenes 
a încercat să oprească înaintarea lor. A şi reuşit s-o facă timp de trei ani în şir dar, datorită 
politicii militare nefaste a lui Constantin al X-lea Dukas, armata sa era foarte slabă, bazată 
în special pe militari străini. In 1071, Roman al IV-lea Diogene, reîntărindu-şi armata, s-a 
hotărât să facă un efort suprem. La 13 martie a părăsit Constantinopolul şi a mers în calea 
lui Alp Arslan, prin Theodosiopolis, a cucerit Manzikert, dar şi-a slăbit efectivele 
trimiţând o parte din ele în ajutorul auxiliarilor normanzi care au încercat să atace pe turci 
lângă lacul Van. Acesta a fost momentul în care Alp Arslan s-a decis să atace armata 
imperială trimiţând lui Roman al IV-lea Diogenes informaţii false, cum că ar fugi către 
Bagdad. La 26 august 1071 s-a dat bătălia de la Manzikert, la nord de lacul Van. 
împăratul însuşi a căzut în mâinile turcilor. Alp Arslan i-a impus un tratat înrobitor (1 
milion de nomisme pentru răscumpărare şi un tribut anul de 560.000 de nomisme). Pacea 
s-a încheiat pe o perioadă de 50 de ani. Ajuns acasă, Roman al IV-lea Diogenes a fost 
destituit şi orbit. 

Niciodată Bizanţului nu şi-a mai revenit din acest mare dezastru. Tot estul 
Asiei Mici, Armenia, Capadocia, toate regiunile din care Imperiul şi-a recrutat cei mai 
buni soldaţi, cei mai iluştri generali, au fost pierdute definitiv. 

După victoria de la Manzikert, turcii s-au răspândit în toată Asia Mică. Alp 
Arslan, revoltat de tratamentul la care a fost supus Roman al IV-lea Diogenes, s-a declarat 
răzbunătorul său şi a anulat pacea încheiată cu Imperiul bizantin. Luptele interne şi 
revoltele militare care s-au declanşat în Bizanţ pentru succesiunea la tron, au uşurat 
cucerirea Asiei Mici, fiecare din facţiunile rivale chemând pe turci în ajutorul său. Se 
poate spune astfel că autorităţile bizantine au fost cele care au încurajat devastările, 
dându-le aproape un caracter legal. Duşi ca mercenari în toate părţile Imperiului, din 
Anatolia până în faţa Constantinopolului, ei nu au întârziat să se considere stăpâni aici, 
fără să mai fie nevoie de tratate în acest sens. 

De acum înainte, în anarhia mereu crescândă, turcii vor obţine noi şi 
importante succese. Oraşul şi cetatea Ikonion cade în mâinile lor, apoi Niceea, unde 
bizantinii înşişi i-au chemat. In 1079, au ocupat localitatea Chrysopolis, în faţa 
Constantinopolului. 

6. Marea schismă din 1054. Creşterea puterii Bisericii 
bizantine în raport cu Statul 

Cauzele conflictului survenit înainte de moartea papei Leon al IX-lea între 
Biserica de la Roma şi cea de la Constantinopol sunt strâns legate de evenimentele din 
Italia meridională. Am văzut că alianţa politică şi militară încheiată de Roman Argyros cu 
Leon al IX-lea şi ratificată de împăratul Constantin al IX-lea Monomahul a avut ca 
adversar pe patriarhul Mihail Kerullarios care i-a urmat lui Alexios Studitul, la 25 martie 
1043. Cauza acestei ostilităţi era, în principiu, ingerinţa spirituală a papei în Italia 
bizantină ale principiului, ingerinţa spirituală a papei în Italia bizantină ale cărei episcopii 
erau ocupate în întregime de ierarhi greci. Dar singur acest conflict de jurisdicţie nu 
explică violenţa luptei şi dezacordul final cu implicaţii în evoluţia ulterioară a raporturilor 

intercreştine. Pentru o imagine cât mai completă asupra evenimentelor ce au urmat nu 
trebuie trecută cu vederea firea încăpăţânată şi ambiţiile lui Leon al IX-lea care s-au lovit 
de intransigenţa nu mai puţin deosebită a lui Mihail Kerullarios. 

Originar dintr-o bună familie de patricieni, viitorul patriarh şi-a manifestat 
încă din tinereţe caracterul ambiţios în politică, încercând să-1 înlăture pe Mihail al IV-lea 
de la domnie. Descoperit şi exilat într-o insulă din Marea Egee împreună cu fratele său 
care s-a sinucis de disperare, Mihail a devenit călugăr. A fost însă rechemat din exil de 
acelaşi Mihail al IV-lea şi a câştigat apoi favoarea lui Constantin al IX-lea Monomahul. 

Ridicat la demnitatea de singhel, demnitate ce îi oferea un rang în ierarhia 
palatului, el i-a urmat apoi patriarhului Alexios, deşi nu era de provenienţă ecleziastică, 
ceea ce 1-a determinat mereu pe Leon al IX-lea să-1 trateze ca pe un neofit. 

La mijlocul secolului al Xl-lea, cuceririle teritoriale ale oamenilor de stat şi 
cele spirituale ale misionarilor, au lărgit foarte mult sfera de influenţă şi de acţiune a 
patriarhului de Constantinopol. Ţări mari precum Rusia, Bulgaria, Armenia, Georgia, erau 
sub ascultarea sa directă sau indirectă iar pacea care domnea între califatul arab şi Imperiu 
a favorizat consolidarea relaţiilor dintre patriarhul ecumenic şi colegii săi orientali. 
Domnind şi el asupra unei jumătăţi din lumea creştină, Kerullarios se putea considera, pe 
bună dreptate, egal cu papa şi, ca atare, nu suporta amestecul acestuia pe teritoriul 
patriarhiei sale, nici chiar în Italia de sud. A rezultat din scrisoarea pe care a scris-o papei 
Leon al IX-lea (ianuarie 1054) şi care nu este cunoscută decât din răspunsul papei, că el 
pretindea nu numai autocefalia Bisericii constantinopolitane, aşa cum a revendicat-o şi 
predecesorul său Eustachiu în 1204, ci şi egalitatea completă între papă şi patriarhul 
bizantin. 

Politica de alianţă cu Leon al IX-lea, inspirată basileului de către Argyros a 
determinat răcirea totală a relaţiilor dintre patriarh şi ducele bizantin de Italia, precum şi 
atacul său brusc la adresa Bisericii romane. In acest moment încă, legăturile dintre 
papalitate şi Bizanţ erau departe de a fi întrerupte. O dovadă în acest sens a fost trimiterea 
la Roma, de către sinodul din 1052, a patriarhului Petru de Antiohia. 

Raporturile s-au tensionat în septembrie 1053 când, Leon, arhiepiscopul de 
Ohrida a scris lui Ioan, arhiepiscopul de Trani, o scrisoare în care se condamna folosirea 
azimei în locul pâinii dospite la săvârşirea Sfintei Euharistii, ceea ce reprezenta, din 
punctul său de vedere, o rămăşiţă a iudaismului, la fel ca şi postul în ziua de sâmbătă. Dar 
reproşul cel mai grav făcut reformatorilor occidentali era celibatul preoţilor. Curând a 
apărut şi tratatul monahului Nichita Stethatos, egumenul mănăstirii Studion, îndreptat 
împotriva uzanţelor latine în Biserică şi, ceva mai târziu, au fost închise toate bisericile de 
acest rit din Constantinopol. 

Episcopul de Trani a comunicat textul scrisorii primite de la Leon din 
Ohrida, cardinalului Humbert, care 1-a tradus în limba latină pentru a-1 arăta papei. De aici 
început o vie corespondenţă între Leon al IX-lea, împăratul Constantin al IX-lea 
Monomahul şi Mihail Kerullarios. Departe de a linişti raporturile dintre cele două 
Biserici, aceste scrisori, pline de incriminări, n-au făcut decât să adâncească conflictul. 

In speranţa că-1 va scoate pe împărat de sub influenţa patriarhului, Leon al 
IX-lea a trimis la Constantinopol trei legaţi, recrutaţi dintre cei mai fervenţi apărători ai 
punctului de vedere al Romei, cardinalul Humbert de Candida Silva, Frederic de 
Lotharingia, cancelar al Bisericii, Petru, arhiepiscop de Amalfi, toţi laolaltă incapabili de a 
face cea mai mică concesie patriarhului. Inevitabilul s-a produs: din ciocnirea a două linii 
intransigente, ruptura n-a putut fi oprită. Legaţii, primiţi cu mare cinste de către basileu şi 
găzduiţi la mănăstirea Studion, nu au fost primiţi de patriarh care îi considera soli falşi 
trimişi, în realitate, de Argyros. Singurul succes obţinut de ei a fost retragerea afirmaţiilor 
lui Nichita Stethatos (24-25 iunie). Capetele sale de acuzare împotriva Bisericii latine erau 
trei: azima, celibatul şi nerespectarea Postului Mare la fel cu ortodocşii. Patriarhul a rămas 
însă neînduplecat. 

La începutul lunii iulie Mihail Kerullarios a aflat că papa Leon al IX-lea a 
murit încă în cursul lunii aprilie şi a sperat ca noul pontif să trimită la Constantinopol o 
altă solie, mai flexibilă, capabilă să poarte discuţii. Dar cardinalul Humbert voia să încheie 
el tratativele şi, de aceea, a grăbit desfăşurarea evenimentelor. 

In ziua de sâmbătă, 16 iulie 1054, la biserica Sfânta Sofia, în timpul 

Liturghiei, cardinalul Humbert a depus pe masa din altar o bulă de excomunicare a 

patriarhului Mihail Kerullarios, a arhiepiscopului Leon din Ohrida şi a călugărului Nichita 
Stethatos, apoi legaţii au plecat. Abia atunci patriarhul a vrut să discute cu ei dar aceştia 
erau deja în momentul rechemării, la Selimbria. împăratul, bănuind o cursă, a cerut să fie 
de faţă la discuţii.Mihail Kerullarios a refuzat această condiţie şi astfel legaţii şi-au 
continuat drumul. 

La vestea acestei excomunicări, la Constantinopol a izbucnit o revoltă pe care 
împăratul a liniştit-o numai cu promisiunea că va întemniţa pe fiul şi pe ginerele lui 
Argyros şi că va biciu pe cel ce a tradus bula papală în limba greacă. Bucurându-se de o 
mare popularitate în capitală, atât între laici cât şi între clerici, Mihail Kerullarios a 
convocat un sinod în biserica Sfânta Sofia, la care au participat 12 mitropoliţi şi 2 
arhiepiscopi (24 iulie 1054). Actul sinodal întocmit aici reproducea în parte, enciclica lui 
Fotios din 867 către episcopii din Orient şi enumera toate obiecţiile faţă de reformatorii 
Bisericii. A fost condamnată procedura legaţilor papali. 

Mihail Kerrullarios a ţinut foarte mult să aibă alături de el şi pe ceilalţi trei 
patriahi ai Orientului creştin. Prin intermediul lui Petru al III-lea al Antiohiei el a transmis 
patriarhului Leontie al Alexandriei şi lui Ioanichie al Ierusalimului că ruptura s-a produs şi 
a însoţit mesajul său de precizările necesare. Bizantinologul A. A. Vasiliev afirmă că, în 
ciuda puţinelor surse de informaţie de care dispunem, se poate afirma că cei trei patriarhi 
răsăriteni s-au declarat ataşaţi Ortodoxiei şi l-au susţinut pe patriarhul de Constantinopol 
în demersul său. 

Contemporanii n-au putut să aprecieze atunci gravitatea celor întâmplate la 
16 şi 24 iulie 1054. Mihail Psellos în Cronografîa sa, care se referă la viaţa de la curtea 
imperială în perioada 976-1077, nici măcar nu o pomeneşte după cum nu-i aminteşte pe 
nici unul dintre protagoniştii Marii Schisme. Abia mai târziu, când evenimentele au dus la 
înrăutăţirea continuă a raporturilor, culminând cu ocuparea Constantinopolului de către 
cruciada a IV-a, în 1204, s-au dovedit elocvente intenţiile Apusului faţă de Bizanţ. Nu se 
poate nega că această ruptură n-ar fi avut rezultate grave pentru Imperiu. Nu numai că a 
grăbit pierderea Italiei de către greci dar ea a deschis între Bizanţ şi Occident o prăpastie 
pe care nimic nu a mai putut-o reface. în ochii latinilor, grecii n-au mai fost decât nişte 
schismatici, fată de care nu trebuie să existe nici o consideraţie şi nici tolerantă. Bizantinii 

s-au menţinut la rândul lor în duşmănia faţă de Roma. Schisma a reprezentat o victorie a 
lui Mihail Kerullarios asupra papei căci a consolidat prestigiul patriarhului de 
Constantinopol asupra părţii de Răsărit a creştinătăţii. Dar, din punct de vedere politic, ea 
a fost fatală pentru Imperiul bizantin. Au fost distruse toate punţile de înţelegere între 
Imperiu şi Occident şi acest lucru se va vedea atunci când a fost cea mai mare nevoie de 
ajutorul Apusului în faţa ameninţării otomane. 

Evul Mediu n-a cunoscut noţiunea de coexistenţă între sisteme politice şi 
religioase diferite, fiecare încercând să-şi extindă chiar şi prin forţă propria concepţie, 
încercarea Bisericii latine de a impune propriile reforme şi celei din Răsărit care se 
declara în continuare păstrătoarea dreptei credinţe statornicită de primele şapte Sinoade 
ecumenice, a dus la o ruptură totală pe care Occidentul va încerca mereu s-o înlăture dar 
nu prin concesii dogmatice ci prin impunerea propriilor puncte de vedere. 

In ciuda existenţei atâtor motive de scindare şi înstrăinare, Bisericile de 
Răsărit şi Apus şi-au recunoscut reciproc eclesialitatea până în secolul al XVIII-lea şi, în 
ciuda tuturor tensiunilor, au avut accidental comuniune sacramentală. Abia în secolul al 
XVIII-lea s-a ajuns la exclusivismul eclesiologic, marcat în Apus de interdicţia 
comuniunii sacramentale cu ortodocşii (1729) iar în Răsărit de nerecunoaşterea de către 
patriarhi a botezului catolicilor. 

Anatemele care au provocat Schisma cea Mare (16 şi 24 iulie 1054) au fost 
ridicate abia la 7 decembrie 1965 când s-a citit concomitent o declaraţie comună în 
catedrala Sf. Petru din Roma şi în catedrala Sf. Gheorghe din Constantinopol de către 
papa Paul al Vl-lea şi patriarhul Atenagoras I. 

îngrijorător devenea tot mai mult pericolul feudal care ameninţa cu 
destrămarea statului. Pentru a combate aristocraţia devenită tot mai îndrăzneaţă, politica 
imperială a văzut necesar să ia măsuri împotriva armatei pe care pe care se sprijineau 
feudalii.Când pericolul la adresa armatei a devenit iminent, aceasta s-a răsculat, aşa cum a 
fost aceea de sub conducerea lui Georgios Maniakes, eroul războaielor din Sicilia şi Italia 
(1043) sau cea a lui Leon Tornikios (1047). 

S-a format chiar o partidă civilă care să sprijine împăratul în tendinţele sale 
îndreptate împotriva armatei. 

Domnia lui Constantin al IX-lea Monomahul a marcat primele succese. Sub 
acest împărat, foarte puţin războinic, armata a fost sensibil diminuată din punctul de 
vedere al efectivelor. Trupele Imperiului au fost compuse mai mult ca niciodată din 
mercenari (normanzi, scandinavi, ruşi, anglo-saxoni), în care se putea avea o mai mare 
încredere. El a redus bugetul armatei, a neglijat fortificaţiile, a alungat o parte a 
generalilor. 

Constantin al IX-lea Monomahul a murit la 11 ianuarie 1055. Soţia sa, 
Teodora, a mai condus o scurtă vreme treburile Imperiului în numele său propriu. Ea era 
ultima supravieţuitoare a dinastiei macedone şi moartea sa (survenită la începutul lui 
septembrie 1056) a marcat stingerea glorioasei dinastii. 

Pe patul de moarte împărăteasa 1-a numit cu urmaş la tron pe Mihail, un 
funcţionar în vârstă care, după cum îl caracteriza M. Psellos, „era mai puţin capabil de a 
domni decât de a fi stăpânit şi condus". Pentru că înainte a îndeplinit funcţia de logothetic 
stratiotikoi, a mai fost numit fie Bătrânul, fie Stratiotikos. Urcarea sa pe tron a fost o 
adevărată victorie a partidei civile. Pretenţiile funcţionarilor n-au mai cunoscut limite, 
senatorii, mai ales, au fost copleşiţi de onoruri şi daruri. O solie a strategilor în frunte cu 
Isaac Comnenul şi Katakalon Kekaumenos, a fost dată afară de împărat de la o audienţă 
fără nici un fel de justificare. Conducerea armatei, revoltată, s-a ridicat împotriva curţii de 
la Constantinopol. Isaac Comnenul a fost proclamat împărat (8 iunie 1057) într-o 
localitate din Paphlagonia. In jurul său s-au adunat numeroşi adepţi din toată Asia Mică. 
O armată imperială trimisă împotriva lui a fost învinsă. Mihai al Vl-lea a trebuit să 
accepte tratative cu rivalul său. El i-a propus lui Isaac titlul de „Caesar" dar aceasta n-a 
făcut decât să-1 irite pe adversar. In acest moment opoziţia din Constantinopol s-a ridicat 
şi i-a întins mâna lui Isaac Comnenul. 

Dar între cele două facţiuni opuse a câştigat cea de a treia condusă de Mihail 
Kerullarios. El s-a pus în fruntea opoziţiei iar biserica Sf. Sofia a devenit centrul mişcării 
antiguvernamentale. Neputinţa împăratului de a se înţelege cu patriarhul a grăbit căderea 
sa şi răsculaţii din Constantinopol au făcut din Kerullarios un adevărat conducător al lor. 

Mihail al Vl-lea a fost nevoit să abdice şi să îmbrace haina monahală. La 1 septembrie 
1057, Isaac Comnenul şi-a făcut intrarea în Constantinopol şi a fost încoronat de către 
patriarh. 

Triumful partidei militare a atras după sine schimbarea atitudinii de până 
atunci faţă de diferitele personalităţi. Mihail Psellos a fost numit preşedinte al Senatului, 
Mihail Lichoudes a revenit în fruntea administraţiei aşa cum fusese sub Constantin al IX- 
lea ajungând în cele din urmă în scaunul patriarhal. 

Isaac I a început lupta împotriva partidei care a condus Imperiul înaintea sa. 
A recurs la măsuri de confiscare a bunurilor, şi-a însuşit tezaurul pe care Vasile al II-lea 1- 
a strâns în visteria statului şi a răpit Bisericii din proprietăţile sale, ceea ce a atras o acerbă 
dispută cu patriarhul. 

Revigorarea politică a Bisericii bizantine în secolul al Xl-lea şi-a găsit 
simbolul în personalitatea lui Mihail Kerullarios. Afirmarea rupturii cu Roma n-a 
însemnat decât împlinirea unei jumătăţi din programul său. Cealaltă jumătate viza 
reglementarea raportului Stat-Biserică în interiorul Imperiului. El 1-a ajutat pe Isaac să 
devină împărat şi patriarhul a aşteptat o măsură în schimb, ceea ce n-a întârziat să vină. 
Administrarea Sfintei Sofia, care până atunci fusese un privilegiu imperial, a trecut sub 
jurisdicţia patriarhului, împăratul obligându-se să nu se mai amestece în nici un fel în 
viaţa Bisericii. Administraţia stalului devenea o atribuţie exclusivă a împăratului iar 
conducerea Bisericii una exclusivă a patriarhului. 

Acordul reprezenta o importantă creştere a puterii Bisericii în viaţa 
Imperiului. Dar această stare de echilibru iniţial dintre două sfere ale vieţii de stat a fost 
ruptă de ambele părţi: împăratul a început să confişte bunurile Bisericii iar patriarhul făcea 
eforturi tot mai vizibile de a impune puterea sa spirituală asupra puterii de stat. Istoricii 
insinuează chiar că patriarhul „îşi dorea încălţările de purpură" , un privilegiu exclusiv al 
împăratului şi îl ameninţa cu destituirea. Dar acesta, la rândul său, era conştient de puterea 
sa şi, de aici, s-a declanşat o luptă care a dus la căderea amândurora. 

Iniţial se părea că avantajul este de partea împăratului dar popularitatea lui 
Kerullarios în capitală făcea imposibilă o măsură de forţă împotriva lui în oraş. A fost 

aşteptată o vizită a patriarhului la o mănăstire în afara zidurilor oraşului pentru ca garda 
imperială să-1 reţină şi să fie trimis în exil (8 noiembrie 1058). Dar, deoarece era imposibil 
să fie depus fără abdicare, împăratul a convocat un sinod pe care 1-a ţinut în secret într-un 
oraş din provincie. Acuzaţiile i-au fost aduse de Mihail Psellos care nu s-a sfiit să-i 
reproşeze vechiului său prieten grave erori doctrinare şi cele mai neverosimile greşeli. 
Aceasta nu 1-a împiedicat, totuşi, apoi, să rostească discursul funebru la înmormântarea lui 
numindu-1 campionul cel mai glorios al Ortodoxiei, înzestrat cu cele mai alese virtuţi. 
Mihail Kerullarios a murit înainte de închiderea lucrărilor sinodului. I-a urmat Constantin 
Lichoudes (1059-1063) iar Mihail Psellos a devenit primul dregător în stat. S-ar fi putut 
crede că împăratul a ieşit învingător. Dar, curând s-a dovedit că patriarhul-martir era mult 
mai periculos decât adversarul viu. Puternica răscoală determinată de prinderea lui a atins 
cote nebănuite odată cu moartea sa. Opoziţia aristocraţiei s-a manifestat în sânul Bisericii, 
la ea adăugându-se şi nemulţumirile populare. Astfel, dacă cu doi ani mai înainte, alianţa 
Bisericii cu nobilimea militară a determinat căderea lui Mihail al Vl-lea, de această dată 
alianţa sa cu partida nobiliară a funcţionarilor l-au dus pe Isaac Comnenul la cădere. într- 
un moment de descurajare, bolnav, el a abdicat în decembrie 1059, la sfaturile stăruitoare 
ale lui Mihail Psellos şi s-a retras la mănăstirea Studion unde s-a călugărit. 

Urcarea pe tron a lui Constantin al X-lea Ducas (1059-1067) a marcat o 
reacţie împotriva partidei militare şi a asigurat, din nou, mai mult ca oricând, triumful 
birocraţiei. Au revenit la conducerea treburilor stalului oameni învăţaţi, ca pe vremea lui 
Constantin al IX-lea Monomahul. între ei pot fi amintiţi Mihail Psellos, patriarhul 
Constantin Lichoudes căruia, după moarte, i-a urmat, în 1064, un alt erudit, Ioan 
Xiphilinos. Basileul a acordat o asemenea importanţă studiilor încât, înainte de a-şi asocia 
fiul la domnie, 1-a supus unui adevărat examen în problemele de drept public. Dar 
principalul reproş ce i s-a adus a fost scăderea cheltuielilor militare, cu grave urmări 
pentru viitorul Imperiului. A murit în 1067 şi după o scurtă regenţă a soţiei sale, acesta s-a 
recăsătorit cu un reprezentant al nobilimii militare, strategul Roman Diogene, nefericitul 
învins al bătăliei de la Manzikert. 

Domnia lui Mihai al VII-lea Ducas (1071-1078), când Mihail Psellos a fost primul 
ministru, a însemnat triumful definitiv al partidei civile şi aducerea Bizanţului la un pas de 

prăbuşire. A fost adus la curte eunucul Nikephoritzes, un intrigant care, ajungând în 
apropierea puterii, a câştigat încrederea basileului şi a determinat alungarea lui Mihail 
Psellos. El a atras în mâinile sale întreaga autoritate, acaparând monopolul comerţului cu 
grâu, urcând preţul până la un asemenea nivel încât a declanşat foametea în Imperiu, 
împăratul, pentru care pretindea că lucrează, a căpătat porecla de Parapinakes (sfert de 
medimnă). Această cantitatea infimă de grâu costa pe atunci o para de aur. 

In exterior, peste tot, Imperiul a dat înapoi. Populaţia de la graniţele stalului, 
slab apărată de o putere centrală epuizată şi ea şi apăsată de impozite, s-a îndepărtat de 
Bizanţ şi, la fel ca odionioară în Imperiul roman, a apelat şi ea la popoarele barbare. In 
interior, în anarhia generală, aristocraţia a început să se ridice . Armata, nemulţumită de 
ostilitatea cu care era tratată, înclina uşor spre răscoală. Nichifor Botaneiates s-a ridicat în 
Asia împotriva lui Mihail al VH-lea, în acelaşi timp în care Nichifor Bryennios s-a 
răsculat în Europa (1077). 

Domnia lui Nichifor Botaneiates (1078-1081) a reprezentat punctul 
culminant al crizei veacului al Xl-lea. Pe plan economic situaţia s-a deteriorat, fapt ce a 
dus la devalorizarea monedei bizantine iar pe plan politic, la permanentizarea revoltelor 
militare. Sunt de reţinut cele conduse de Nichifor Basilakes, Constantin Ducas şi Nichifor 
Melissenos. Ele au fost înfrânte fie cu ajutorul lui Alexios Comnenul, fie cu cel al 
selgiucizilor stăpâni pe întregul platou anatolian. 

Ca şi în alte rânduri, în marile momente de criză, Imperiul, slăbit şi 
nemulţumit, aştepta un salvator. Acesta a fost Alexios Comnenul, cel mai bun general al 
Imperiului. 

CAPITOLUL XII 

IMPERIUL BIZANTIN ÎN TIMPUL COMNENILOR 

1. Reprezentanţii dinastiei 

Comnenii erau o vestită familie nobiliară şi ridicarea lor însemna triumful marii 
aristocraţii militare. Ei s-au străduit să refacă autoritatea decăzută a monarhiei, să 
restaureze Imperiul epuizat de treizeci de ani de anarhie şi, cu toate dificultăţile mari, să 
dea Imperiului încă o lungă perioadă de prosperitate şi de glorie. Desigur, vremurile erau 
deosebit de grele, situaţie foarte dificilă pentru că această nouă dinastie să poată reda 
Bizanţului întreaga strălucire de altă dată. 

In extinderea lor progresivă, turcii ajunseseră până la Ikonion şi s-au stabilit 
acolo, întemeind Sultanatul de Iconion (Rum), popoarele slave şi-au constituit state 
aproape independente. Dinspre Occident creşteau tendinţele neliniştitoare generate de 
ambiţiile politice născute din cruciade, din poftele economice ale Veneţiei. Totuşi, 
Comnenii au reuşit să mai dea o ultimă perioadă de înflorire, după care a urmat decăderea. 

Proveniţi dintr-o mare familie aristocratică şi militară, împăraţii din dinastia 
Comnenilor au fost în primul rând soldaţi. Dar ei au fost şi ceva mai mult. Alexios, 
fondatorul dinastiei (1081-1 1 18), era un om inteligent, plin de fineţe şi de fermitate, mare 
general, un bun administrator. Personalitatea sa a fost evocată în cuvinte strălucitoare de 
fiica sa, Ana, în lucrarea dedicată tatălui ei şi întitulată Alexiada. El a ştiut să facă faţă 
duşmanilor interni şi externi, să restabilească ordinea în ţară. Nu este mai puţin adevărat 
că dinastia înlăturată nu s-a resemnat niciodată cu înfrângerea sa. In cursul lungii sale 
domnii, Alexios a fost ţinta mai multor încercări de complot. Cel mai periculos, cel iniţiat 
de Nichifor Diogene, fratele vitreg al lui Mihail al Vll-lea dar îndepărtat de la tron, a avut 
complici personaje marcante precum Katakalon Kekaumenos şi armeanul Mihail 
Taronites, cumnatul basileului (mai-iunie 1094). Dacă, totuşi, împăratul i-a amnestiat pe 

conjuraţi, a fost numai din teama faţă de mare numărul al lor şi de valoarea oamenilor 
implicaţi. 

Alexios a creat o nouă ierarhie în stat. Aceasta a presupus lansarea unor 
titluri strălucitoare (sebastocrator, panhypersebastos, etc), dar ele erau pur onorifice şi 
distribuite mai ales membrilor familiei imperiale. Basileul, doritor să-şi păstreze 
autoritatea şi decis să guverneze Imperiul singur, s-a înconjurat cu consilieri de factură 
modestă, între care mulţi proveniţi din Occident. Aceasta este şi explicaţia raporturilor 
tensionate existente în cursul întregii domnii între împărat şi Senatul nemulţumit că a fost 
deposedat de rolul său de consilier suprem în Imperiu. 

La câteva luni după urcarea pe tron, Alexios a trebuit să părăsească 
Constantinopolul pentru a respinge invazia normandă. El n-a lăsat puterea nici Senatului, 
nici prefectului capitalei ci mamei sale, Ana Dalassena, căreia i-a dat autoritate absolută 
asupra tuturor instituţiilor statului. 

Situaţia externă impunea cu stringenţă refacerea forţelor armate. Presat de 
situaţie, Alexios nu a putut lua măsuri pe linie administrativă reorganizând themele căci 
rezultatele ar fi fost prea nesigure, ci a recurs la mercenari de toate naţionalităţile, 
îndeosebi occidentali. Dar dificultatea consta în a asigura acestor trupe o soldă 
permanentă, singura garanţie a fidelităţii lor. Visteria fiind goală, Alexios a folosit practici 
extrem de dure pentru stat: pentru a pregăti o armată împotriva normanzilor, în 1081, a 
confiscat bunurile bisericilor, spre marea nemulţumire a clericilor. S-au confiscat, de 
asemenea, bunuri ale nobilimii bănuite că a participat la comploturi s-au concesionat în 
folosul unor particulari bunurile mănăstireşti în schimbul serviciului militar al călugărilor. 
Toate aceste practici explică lipsa de popularitate a lui Alexios. Provincialii preferau 
dominaţia barbară celei bizantine şi, în 1095, oraşe din Tracia şi-au deschis porţile în faţa 
cumanilor. 

In sfârşit, problemele religioase, de disciplină ecleziastică şi dogmatică, au 
ocupat un loc important în politica internă a lui Alexios. Cu dificultate, a reuşit să 
restabilească ordinea în mănăstirile de la Sf. Munte Athos prin numeroase ctitorii 
monastice şi statute acordate. A intervenit în disputele dogmatice străduindu-se să apere 
Ortodoxia împotriva ereziilor vremii născute, unele din ele, din mişcarea bogomilă care s- 

a propagat din Bulgaria până la Constantinopol, altele din concepţia neoplatonică a lui 
Mihail Psellos şi continuată de discipolul său, Ioan Italos. 

Un alt caz a fost cel al lui Leon, episcop de Calcedon care, pentru a protesta 
împotriva confiscării odoarelor bisericeşti ale căror piese erau decorate cu imagini sfinte, 
a susţinut că cinstirea icoanelor trebuie să se extindă şi asupra materiei din care ele au fost 
făcute, ceea ce echivala cu a acuza pe împărat de sacrilegiu. A fost destituit şi condamnat 
la exil de sinodul din 1086. Alexios s-a îndreptat şi împotriva bogomililor pe al căror 
conducător, bulgarul Vasile, 1-a ars de viu după ce acesta a căzut în cursa întinsă de 
împărat care a propus să se întâlnească cu el. 

„Vârsta de aur" a dinastiei Comnenilor poate fi considerată domnia lui Ioan, 
fiul lui Alexios (1118-1143) şi a nepotului său, Manuel. Suverani remarcabili, mai ales 
Ioan, au fost nu numai continuatori ai operei lui Alexios în ceea ce priveşte restaurarea dar 
au adus Imperiul la un înalt grad de putere. Au continuat politica dinastică în interior, au 
căutat alianţa cu Occidentul, dovedind o mare activitate în Orient, cu intenţia de a reobtine 
Asia Mică de la turci, de a restabili suzeranitatea asupra dinastiilor armene din Cilicia şi a 
principatelor înfiinţate de cruciaţii occidentali din Siria, în special asupra celui din 
Antiohia. 

Ioan, care a fost numit şi „cel mai mare dintre Comneni", a fost, prin 
calităţile sale morale, prin umanismul şi conduita sa, una din cele mai alese figuri care s- 
au urcat pe tronul Bizanţului. Domnia sa a fost marcată de mari construcţii religioase, 
dintre care cea mai importantă a fost mănăstirea Pantocrator căreia i-a fost adăugată un 
spital model. S-a străduit să întărească armata imperială asigurându-i rezerva autohtonă şi 
pregătirea, dându-i ca şef, cu titlu de „mare domestic de Orient şi Occident" pe Ioan 
Axuh, odinioară musulman, făcut prizonier de cruciaţi la asediul Niceei, în 1097, şi ridicat 
la curte de Alexios. încă din timpul acestuia, dar mai ales a lui Ioan, modificări benefice s- 
au produs şi în viaţa socială a Imperiului: a dispărut clasa socială a sclavilor, a fost 
revigorat comerţul şi meşteşugurile care decăzuseră în perioada crizei ce a premers 
venirea la tron a Comnenilor. In 1143, în timpul unei vânători, Ioan a fost rănit de o 
săgeată otrăvită. Neacceptând să-i fie amputată mâna, a murit lăsând domnia celui mai 
mic fiu al său. Ioan a fost căsătorit cu Irina, fiica lui Ladislau I cel Sfânt, regele Ungariei. 

Manuel (1 143-1 1 80), fiul lui Ioan care, prin naştere, nu era hărăzit tronului şi 
care era în Attalia atunci când tatăl său 1-a desemnat ca urmaş, a urcat pe tron fără 
probleme. Prin caracter se deosebea total de tatăl său şi se părea că nici moral şi nici 
intelectual nu se ridică la înălţimea acestuia. Cu moravuri nu prea severe, el a 
monopolizat, prin aventurile sale, discuţiile din lumea mondenă a Constantinopolului. 
Aspectul curţii imperiale, destul de auster în timpul lui Ioan a căpătat un caracter frivol în 
timpul lui Manuel. In plus, nefiind mulţumit numai cu calitatea de om de stat, pretindea că 
are cunoştinţe enciclopedice şi se amesteca în toate ştiinţele. Teolog aventuros, a 
nemulţumit cu iniţiativele sale, oamenii Bisericii. Medic şi chirurg de ocazie, astrolog, nu 
întreprindea nimic fără să consulte stelele. Era însă un excelent soldat, pasionat de 
exerciţiile fizice şi sportive, un foarte bun conducător de oşti, excelent diplomat, om de 
stat cu idei îndrăzneţe, dominat de ideea Imperiului bizantin universal. A admirat tot ce 
era occidental, impunând modul de viaţă al apusenilor, introducând turnirurile la care lua 
parte el însuşi. Doritor să reuşească cu orice preţ, el n-a avut milă nici de vistierie şi nici 
de supuşi, astfel că la moarte lăsa o situaţie financiară precară şi un Imperiu epuizat. 

în sfârşit, Andronic I (1183-1185), a reunit inteligenţa politică şi bravura 
militară, spiritul de intrigă şi de aventură, lipsa de scrupule şi moralitate şi o cruzime ieşită 
din comun. El n-a făcut decât să grăbească prăbuşirea Imperiului. La mai puţin de 
douăzeci de ani după moartea sa - două decenii de anarhie - Constantinopolul a fost 
cucerit de latini (1204). 

2. Politica externă a Comnenilor 

a) în Peninsula Balcanică 

La sfârşitul secolului al Xl-lea situaţia Imperiului era foarte dificilă în Balcani. 
Slavii aşezaţi aici în ultimele secole au început să manifeste dorinţe de a rupe teritoriul lor 
din stalul bizantin. După 1076, Croaţia s-a constituit într-un stat independent iar Serbia, 
care s-a răsculat încă în 1071, a acceptat cu mare greutate suveranitatea greacă. Bulgaria 

răsăriteană a fost ocupată de pecenegi iar cea de vest reprezenta tot mai mult un focar de 
nemulţumire. 

în Tracia, în veacul al Xl-lea, s-a răspândit foarte mult erezia bogomilă 
determinând dimensiuni etnice, mai ales între greci şi slavi. In 1084 ereticii s-au răsculat 
şi au chemat în ajutorul lor pe pecenegi. Aceştia rezistaseră la toate eforturile 
administraţiei imperiale de a fi convertiţi la creştinism şi de a se civiliza. Reîmprospătaţi 
cu noi hoarde venite din stepele ruseşti ai au profitat de luptele interne pentru a se instala 
în vechea Bulgarie, între Dunăre şi Munţii Balcani, unde întreţineau cele mai bune 
raporturi cu toţi nemulţumiţii şi răsculaţii împotriva Imperiului. In două ocazii, 1086 şi 
1087, hoardele barbare au pricinuit înfrângeri grave armatelor imperiale. Intre împărat şi 
pecenegi s-a încheiat pace în toamna lui 1087. dar pecenegii n-au renunţat la planurile lor 
ambiţioase. De această dată, Alexios le-a provocat o gravă înfrângere la poalele dealului 
Lebunion, încheiată apoi cu un masacru îngrozitor. Se poate spune că un popor întreg a 
pierit în această bătălie iar de acum nu se mai vorbi despre ei ca naţiune (29 aprilie 1091). 
Alexios a avut alături de el o oaste de patruzeci de mii de cumani iar contele de Flandra i- 
a trimis cinci sute de cavaleri. 

După o generaţie, în 1122, pecenegii au reapărut, au întreprins ultima 
expediţie în Imperiul bizantin, devastând Tracia şi Macedonia. Ioan, urmaşul lui Alexios, 
le-a provocat o grea înfrângere, după care ei au dispărut pentru totdeauna ca factor politic 
şi istoric. Multă vreme bizantinii au marcat prin sărbători aniversarea zilei care a adus 
dezastrul pecenegilor. 

In Europa populaţia pecenegă a fost nimicită dar frontierele Imperiului 
continuau să fie ameninţate de sârbi şi cumani. In Serbia, Constantin Bodin, care îşi avea 
reşedinţa la Scutari, în Diocleeea şi-a extins stăpânirea spre Răsărit supunând pe jupanii 
de Rascia. Războaiele au durat mai bine de un deceniu şi au luat sfârşit atunci când între 
Bodin şi rudele sale a izbucnit un război civil (1094). 

In momentul în care Alexios purta tratative cu sârbii, a primit ştirea unei 

invazii a foştilor săi aliaţi, cumanii. Ei aveau în frunte un impostor care se dădea drept fiu 

al lui Roman al IV-lea Diogenes. După ce au reuşit să forţeze Balcanii, ei au atacat 

Adrianopolul care a fost apărat eroic de fiul lui Nichifor Briennios. Alexios, care şi-a 

concentrat o armată la Anchialos, se pregătea să intervină când impostorul a fost făcut 
prizonier şi trimis la Constantinopol. Lipsiţi de conducătorul lor, cumanii s-au dispersat 
prădând şi jefuind, apoi au trecut Dunărea în dezordine. 

Aşezată în nord-vestul Peninsulei Balcanice, Ungaria manifesta tendinţe 
agresive faţă de Imperiul bizantin, încercând să-şi impună suzeranitatea asupra tinerelor 
state slave de la sud de Dunăre. Ungaria, situată în vecinătatea Imperiului romano-german 
cu care se afla în bune relaţii, putea fi un pericol permanent pentru lumea greacă. Ioan 
Comnenul a încercat să se implice în luptele dinastice din interior susţinând pe Bela al II- 
lea („cel Orb"), nepotul regelui Coloman Cărturarul şi chiar dacă n-a reuşit să-1 instaleze 
pe tron, şi-a asigurat prin pacea din 1129, stăpânirea asupra cetăţii Branicevo, important 
cap de pod pe Dunăre. 

Dacă Ioan a fost mai blând în raporturile cu ungurii - soţia sa era o 
descendentă a casei arpadiene - nu aceeaşi atitudine a adoptat-o fiul său, Manuel, care i-a 
învins în două campanii (1 152 şi 1 156). In ultima, regele Geza al II-lea, înfrânt şi silit să 
ceară pace, a fost obligat să restituie prizonierii şi să promită ajutor Bizanţului în caz de 
război. După moartea lui Geza al II-lea (1162), Manuel a încercat să intervină în luptele 
pentru succesine iar apoi a reînceput războiul în 1167 ocupând Dalmaţia şi Sirmium, 
recunoscute, în cele din urmă, ca pierdute definitiv pentru Ungaria. Peste câţiva ani, 
protejatul lui Manuel, Bela al III-lea (1172-1196), a urcat pe tron fiind multă vreme, 
precum Ştefan Nemanja în Serbia, vasalul Imperiului. 

b) în Orient 

Asia a atras atenţia Comnenilor mult mai devreme decât Balcanii. Deceniul 1071- 
1081 a corespuns unei epoci de maximă penetrare a nomazilor turci de provenienţă 
iraniană spre Asia Mică orientală şi centrală. Mai importantă decât victoria de la 
Manzikert, această migraţiune le-a consolidat stăpânirile dându-le un caracter mai mult 
sau mai puţin definitiv, procesul încheindu-se în veacul al XlV-lea cu trecerea peste 

strâmtoarea Dardanele. Perioada 1071-1081 a fost decisivă în evoluţia ulterioară a 
raporturilor greco-turce dar şi a celor dintre greci şi Occident. 

Succesele în lanţ ale turcilor selgiucizi au făcut ca bizantinii să piardă, progresiv, 
aproape întregul Orient. Un emir, Soliman, domnea în Cizic şi la Niceea, Alexios 
Comnenul fiind silit de alte nevoi, mai urgente, să-i recunoască cuceririle (1081). 

Antiohia cade în 1084 în mâna turcilor. La Smirna, emirul Tzachas (1089-1090) 
şi-a creat o flotă ameninţând Constantinopolul. Din fericire pentru Bizanţ, moartea lui 
Malek-şah (1092) a determinat dislocarea imperiului selgiucid. Grecii au profitat pentru a 
pune piciorul în Bithinia astfel că noul sultan de Ikonion, Kilidj-Arslan I (1092-1107) a 
trebuit să accepte pacea. Cucerirea Niceei de către latinii cruciaţi (1097) i-a permis să 
reocupe o parte importantă a litoralului Anatoliei, Smirna, Efes etc. 

Moartea lui Kilidj-Arslan I a slăbit foarte mult sultanatul de Ikonion. In 1116, 
împăratul a reluat ofensiva şi ca urmare a victoriei de la Philomenon, s impus turcilor, 
încheierea păcii. Până la moartea primului dintre Comneni, Imperiul a ajuns să posede în 
Anatolia oraşul Trapezunt şi toată coasta Mării Negre, cu întregul litoral, până în 
vecinătatea Antiohiei de pe Meandros, întreaga ţară situată la vest de linia care trecea prin 
Sinope, Gangres, Ancyra, Amorion şi Philomelion. In Asia, ca şi în Balcani, Alexios a 
reinstalat puterea bizantină. 

Ioan Comnenul s-a ocupat încă şi mai mult de problemele Asiei. El a urmărit în 
Orient un dublu scop: să împingă frontiera bizantină până în Antiohia şi la linia 
Eufratului, să impună suzeranitatea sa principilor de Cilicia şi statelor latine pe care 
cruciadele le-au constituit în Orient. 

De la începuturile domniei sale, de prin 1118-1120, Ioan al II-lea Comnenul a 
recucerit întreaga regiune situată între valea Meandros şi Attalia, suprimând icul nedorit 
pe care îl reprezentau posesiunile musulmane în teritoriile bizantine din nordul şi sudul 
Anatoliei. începând cu 1130, eforturile sale s-au îndreptat spre Paphlagonia şi armatele 
bizantine au ajuns până la Halys, Gangrai, Kastamuni, fiind recucerite de la turci teritorii 
de multă vreme pierdute (1 135). împăratul a făcut să se simtă puterea sa în Cilicia şi Siria 

iar în faţa principilor armeni şi latini a devenit un adevărat suzeran şi general glorios, 
capabil să-i conducă împotriva necredincioşilor. 

Până la sfârşitul domniei sale, lupta împotriva musulmanilor şi recucerirea Asiei, 
au fost marea sa grijă. In 1139, el a condus o expediţie contra Neocesareei. In 1142, în 
ajunul morţii sale a încercat să reocupe Siria. Rănit mortal, aşa cum am văzut, într-o 
vânătoare în munţii Ciliciei, Ioan al II-lea Comnenul a numit ca succesor al său pe fiul 
preferat, Manuel (1 143). 

Manuel a continuat politica tatălui său. In 1 146 el a reuşit să pătrundă până sub 
zidurile cetăţii Ikonion. Dar atacul normanzilor şi Cruciada a Ii-a l-au obligat să-şi 
îndrepte atenţia în altă parte. Mult mai târziu a putut să revină asupra intenţiilor sale din 
Orient. Dar, dacă întocmai ca şi tatăl său, el a reuşit să impună suzeranitatea sa statelor 
armene şi latine, faţă de turci politica sa a fost inconsistentă şi slabă. Cu un efort ceva mai 
susţinut, pe la mijlocul secolului al Xll-lea, ar fi putut distruge Sultanatul de Ikonion şi a 
recuceri toată Asia până la Munţii Taurus. Dar Manuel s-a lăsat înşelat de aparenta 
supunere pe care i-o manifesta cu multă abilitate sultanul de Ikonion, Kilidj-Arslan al-lea 
(1 156-1 192) pe care 1-a lăsat să se întărescă, să-şi îndepărteze succesiv rivalii, să-şi creeze 
un stat omogen şi puternic în mijlocul micilor principatear fi fost în avantajul Imperiului. 

Manuel, în loc să acţioneze, timp de 11 ani (1164-1175), s-a mărginit să ducă o 
politică pur defensivă, întărindu-şi frontierele. Când în cele din urmă, a sesizat pericolul şi 
a reluat ofensiva, era deja prea târziu. Somat de Manuel să retrocedeze Imperiului oraşele 
cucerite, Kilidj-Arslan s-a conformat dar, în ascuns, a încurajat opoziţia acestor oraşe faţă 
de basileu. în fruntea unei oştiri deosebit de puternice, Manuel Comnenul a atacat pe 
sultan care a cerut pace. împăratul i-a respins propunerile dar a fost surprins de sultan în 
defileul de la Myriokephalon, în timp ce acesta se deplasa spre Ikonion (septembrie 
1177). Armata bizantină a suferit o gravă înfrângere, fiind complet distrusă. Prin pacea 
încheiată aici, basileul se obliga să cedeze cetăţile de graniţă Dorylaion şi Sublaion, şi să 
plătească despăgubiri sultanului. Fără îndoială, campaniile reuşite în Bithinia şi pe valea 
râului Neandros au refăcut, în parte, efectele dezastruoase ale acestui eşec (1 177). 

Dar musulmanii nu erau cu nimic mai puternici la sfârşitul domniei lui Manuel 
decât la începutul acesteia. Sultanul de Ikonion a devenit un stat deosebit de puternic şi, 
după 1 174, Saladin (Salah-ad-Din), şi-a început domnia în Siria. 

c) Politica occidentală 

In toată perioada de domnie a Comnenilor, reporturile foarte strânse ale Bizanţului 
cu Occidentul au creat Imperiului preocupări noi iar conducătorilor, ambiţii deosebite. 
Axa politicii bizantine s-a deplasat către Apus, spre marea pagubă şi deosebitul pericol al 
monarhiei. 

Când Alexios Comnenul se urca pe tron, normanzii lui Robert Guiscard au 
debarcat în Epir (1081) sub pretextul de a-1 răzbuna pe Mihail al Vll-lea. Lipsindu-i 
trupele şi fiind ameninţat, în acelaşi timp de succesele lui Soliman, stabilit la Niceea şi 
Cizic, Alexios a început tratativele cu turcii pentru a-i câştiga de partea sa. In acelaşi timp, 
a încercat alianţe cu toţi duşmanii normanzilor. Cea cu Veneţia a fost cumpărată cu bani 
mai mulţi decât altă dată. Dar armata imperială a suferit o gravă înfrângere sub zidurile 
oraşului. Dyrrachion (Durazzo), în octombrie 1081, pe care apoi, puţin mai târziu, Robert 
Guiscard 1-a cucerit. Drumul spre Constantinopol, via Egnatia de odinioară, era astfel 
deschis. Robert şi-a continuat drumul spre capitală dar, pe drum, a fost rechemat de o 
scrisoare a papei Grigore al VUI-lea, blocat de Henric al IV-lea în Roma şi de vestea 
răscoalei vasalilor săi normanzi în sudul Italiei. El a încredinţat comanda fiului său 
Bohemond care a continuat seria succeselor tatălui său, provocând două înfrângeri 
succesive lui Alexios, după care a ocupat cea mai mare parte a Macedoniei şi a pătruns în 
Tessalia. Oprit în faţa capitalei, Larissa, timp de şase ani, încetul cu încetul, datorită 
tenacităţii împăratului, raportul de forţe s-a schimbat. Armata normandă, decimată de 
boală, slăbită de atacurile greceşti şi de manevrele diplomaţie bizantine, a bătut în 
retragere. în mai 1082, Alexios a acordat un chrysobul Veneţiei, drept răsplată pentru 
ajutorul primit în lupta împotriva normanzilor. Negustorii din lagune erau scutiţi de orice 
taxă, atât la intrarea cât şi la ieşirea din principalele porturi ale Imperiului inclusiv 

Constantinopolul. în capitală, veneţienii au primit un cartier propriu şi debarcadere. 
Dogele a fost răsplătit cu titlul de protosebastos iar biserica San Marco, cu o rentă anuală 
din partea împăratului. Acest tratat a contribuit la creşterea puterii Veneţiei şi la declinul 
economic şi comercial al Imperiului. 

Pe mare, veneţienii au distrus flota normandă (1085). Moartea lui Robert Guiscard 
a provocat un război civil între cei doi fii ai săi, Bohemond şi Roger, care i-a împiedicat să 
reia campania împotriva basileului. Acesta a recucerit Dyrrachion, înlăturând astfel 
primejdia otomană. 

Dar pericolul a apărut din nou. Intre 1105-1107, Bohemond, devenit principe de 
Antiohia, în urma Cruciadei I-a, a făcut o călătorie în Occident. însoţit de un legat papal, 
el a străbătut Italia şi Franţa, prilej cu care a fost primit pretutindeni cu onoruri deosebite. 
Peste tot Bohemond a făcut o vastă propagandă antibizantină, cu care a reuşit să creeze o 
atitudine care va fi apoi caracteristică întregului secol al XH-lea. Basileul a fost prezentat 
ca un trădător al cauzei creştine şi ca principala piedică în realizarea planurilor de 
cruciadă. 

înconjurat de occidentali, principele normand a reluat planul tatălui său şi a 
debarcat pe coastele Epirului, atacând din nou Dyrrachion. împăratul 1-a asediat în tabără 
şi 1-a obligat să capituleze, după care Bohemond a trebuit să semneze un tratat, la 
Deobolis (1 108). El se recunoaşte până la moarte vasal basileului în care calitate primeşte 
Antiohia şi o parte din teritoriile din jur. Principele normand s-a angajat ca oamenii săi să 
jure credinţă basileului şi să accepte în stalul său un patriarh grec. 

în anul care a urmat, regalul normand al celor două Sicilii şi-a extins teritoriile. 
Roger al II-lea îl neliniştea pe Ioan Comnenul care a căutat împotriva lui ajutorul 
Germaniei (1137). Un deceniu mai târziu, flota normandă a apărut în arhipelag, a devastat 
Eubeea şi Attica, a cucerit Corintul şi Theba, ducând la Palermo pe lucrătorii de la 
fabricile de mătase din aceste două mari centre industriale bizantine. 

Urmaşul lui Ioan, basileul Manuel, ocupat în altă parte, n-a putut riposta împotriva 
invaziilor normande. Dar, datorită alianţei cu veneţienii, el a cucerit insula Corfu (1 149) şi 
a împins războiul până în Italia unde a ocupat Ancona (1151). Cu toate acestea, chiar cu 

moartea lui Roger al II-lea (1154) şi constituirea de către bizantini a unei mari alianţe 
împotriva regelui Siciliei, grecii nu au avut succes nici pe uscat şi nici pe mare. în 
primăvara lui 1 158, Manuel Comnenul a fost silit să încheie o pace favorabilă cu Wilhelm 
I, regele Siciliei. Basileul a renunţat la orice pretenţii în Italia. Aceasta deoarece 
Occidentul nu voia cu nici un preţ o Italie supusă influenţei bizantine. In schimbul 
promisiunii de ajutor naval, Veneţia ajungea într-o situaţie deosebit de privilegiată. Dar 
agresivitatea negustorilor din acest oraş i-a neliniştit repede pe greci. 

Insă Alexios, pentru a mai diminua monopolul exclusiv de care se bucurau 
veneţienii, a acordat celor din Pisa, privilegii asemănătoare, totuşi, nu chiar atât de 
mari(l 111). Pisanii promiteau că nu vor ataca Imperiul şi vor veni în ajutorul său în cazul 
unui atac străin. Primeau, în schimb, un cartier din Constantinopol, reducerea substanţială 
a taxelor comerciale, liberate deplină de a face negoţ în Imperiu şi alte asemenea avantaje. 

Ioan Comnenul a refuzat să reînnoiască tratatul cu Veneţia. După patru ani de 
război (1 122-1 126), împăratul a fost obligat să cedeze însă şi să încerce şi el neutralizarea 
influenţei Veneţiei tratând cu Pisa (1136) şi Geneova (1143). Manuel însuşi a cerut 
ajutorul Veneţiei împotriva normanzilor plătindu-le acest ajutor cu largi concesii (1 147). 
Astfel privilegiile comeciale ale negustorilor din republică au fost extinse şi asupra 
insulelor Creta şi Corfu. Puţin mai târziu cartierul veneţian din Constantinopol a primit 
drept de extindere. 

Dar, între cele două state, Veneţia şi Bizanţ, dezbinarea a continuat. 
Aroganţa şi asprimea veneţienilor în Orient îi întărâtau pe greci. Republica veneţiană era, 
pe de altă parte, neliniştită de ambiţiile italiene ale lui Manuel. Când împăratul a ocupat 
Ancona, şi a cucerit Dalmaţia, ea a înţeles că dominaţia îi era periclitată în Marea 
Adriatică. De aici, ruptura a devenit inevitabilă. 

In martie 1171, după un plan riguros stabilit, autorităţile bizantine au arestat 
pe toţi negustorii veneţieni din Imperiu (circa 20.000), le-au confiscat averile şi i-au 
aruncat în închisoare. Veneţia a răspuns trimiţâmdu-şi flota în Arhipelag şi ocupând insula 
Chios, dar ciuma izbucnită în rândul marinarilor a făcut ca expediţia să eşueze în mod 
lamentabil (1171). Patru ani mai târziu, Manuel a cedat, a încheiat pace cu veneţienii, 
obligându-se să le redea vechile privilegii şi să plătească despăgubiri pentru daunele 

170 



pricinuit. Dar, la fel ca şi cu normanzii, raporturile au rămas tensionate şi se apropia ziua 
când normanzii şi veneţienii îşi vor face cunoscute sentimentele lor ostile faţă de Imperiu. 

Mai târziu, ruptura dintre Frederic Barbarosa, împăratul romano-german şi 
papalitate (1158), i-au dat ocazia lui Manuel Comnenul să se apropie de Roma. Basileul a 
luat apărarea lui Alexandru al III-lea făcându-1 să spere în reunirea Bisericilor. Nădăjduia 
să obţină, în schimb, coroana imperială a Occidentului. In paralel, diplomaţia bizantină 
făcea eforturi de a crea inamici lui Frederic Barbarossa, susţinând liga lombardă şi plătind 
oraşele Ancona, Genova, Pisa, Veneţia. Pe de altă parte, Manuel avea şi planuri în 
consens cu împăratul german. Din aceste proiecte complicate şi utopice n-a rezultat nimic 
definitiv. Papa nu putea consimţi să redevină un episcop bizantin cu sediul în Roma, 
capitală a Imperiului restaurat. Pe de altă parte, republicile italiene priveau cu suspiciune 
ambiţiile lui Manuel. In sfârşit, Barbarosa, istovit de politica destul de complicată a 
basileului, se arăta deschis ostil şi ameninţător (1 177). 

De asemenea, atracţia pe are o manifesta Occidentul asupra lui Manuel a fost 
dezastruoasă pentru Imperiu. Prin simpatia sa faţă de latini, îi irita pe greci dar, în acelaşi 
timp, prin ambiţiile nutrite, el a determinat întregul Occident să se coalizeze împotriva 
Bizanţului. Prin eforturile economice impuse de politica sa Imperiului, acesta s-a epuizat. 
In aparenţă, Manuel a dat un mare renume Imperiului în lumea contemporană şi a făcut 
din Constantinopol centrul politicii europene. în realitate, atunci când a murit (1180), a 
lăsat un Bizanţ ruinat, expus uneltirilor latine şi cu perspectiva unei crize de proporţii. 

3 Bizanţul şi 

impactul primelor cruciade 

a) Cauzele 

cruciadelor 

Cruciadele sunt considerate războaiele purtate de statele occidentale pentru 
eliberarea Locurilor Sfinte de sub dominaţia islamică. In forma clasică, ele s-au desfăcut 

în secolele XI-XIII (1096-1270) şi au avut, în ansamblu, un caracter complex. Erau un fel 
de răspuns dat expansiunii musulmane, un fel de contra-djihad, considerat şi el un război 
sfânt. In esenţă, cruciadele au fost iniţiate de papalitatea care dorea să-şi extindă influenţă 
şi asupra Orientului. 

Ideea de război, de violenţă în general, contravenea concepţiei creştine 
întemeiată pe Sf. Scriptură: „toţi cei ce scot sabia, de sabie vor pieri" (Matei, 26, 52) căci 
„armele luptei noastre nu sunt trupeşti" (II Corinteni, 10, 4 ). încă din secolul al IV-lea, 
Fericitul Augustin a admis necesitatea războiului contra ereticilor şi pe cel cu caracter 
defensiv. Cronicarii occidentali afirmau mai târziu că, în Răsărit, împăratul Heraclios I a 
dat caracter de cruciadă luptei împotriva perşilor, pentru redobândirea uneia din relicvele 
cele mai de preţ ale creştinismului - Sfânta Cruce (628). In secolul al IX-lea, când Roma 
era supusă incursiunilor ungurilor, normanzilor sau arabilor, papalitatea s-a străduit să 
creeze o „oaste a lui Hristos" care să apere „patria creştină" . 

In Bizanţ atitudinea faţă de război fie el chiar cu caracter creştin, era alta. 
Pericolul musulman manifestat prin agresivitatea turcilor selgiucizi, chiar şi căderea 
Ierusalimului, n-ar fi justificat decât un război al bizantinilor împotriva necredincioşilor la 
care să participe şi ajutoare din Occident. Iniţiativa acestui gen de rezolvare a conflictelor 
a aparţinut întotdeauna împăratului şi nu patriarhului de Constantinopol. Ana Comnena în 
Alexiada face o diferenţiere strictă între mentalitatea preotului apusean, oricând gata de a 
pune mâna pe armă şi cea a preotului răsăritean, a cărui armă era cuvântul. Această 
mentalitate va caracteriza lumea bizantină până la prăbuşirea stalului, în 1453. 

Autoritatea morală de a declanşa o cruciadă aparţinea în Occident numai 
pontifului roman, toţi cruciaţii considerându-se soldaţi ai săi. Acesta era, deci, în ultimă 
instanţă, responsabil pentru comportamentul lor şi toate excesele care s-au reflectat în 
timp asupra imaginii episcopului de Roma în lumea greacă, provin din această realitate. 

Expediţiile întreprinse sau proiectate sub denumirea de „cruciadă", începând 
cu secolul al Xl-lea, au avut începuturi precise şi obiective limitate. Ceea ce a fost, într- 
adevăr, nou şi nemaiauzit, mai ales la prima cruciadă, a fost ridicarea simultană a tuturor 
popoar occidentale, aparţinând tuturor condiţiilor sociale, tuturor raselor, un grandios 
pelerinaj al creştinilor de pretutindeni, în masă, spre Locurile Sfinte. Era o urmare a 

nenumăratelor pelerinaje individuale care au bătut secole de-a rândul drumurile Europei şi 
ale Asiei. Fără îndoială că între cruciaţi se aflau şi oameni cu alte intenţii, căutători de 
îmbogăţire şi de aventură, dar numai o credinţă puternică, o lipsă a intereselor meschine 
putea provoca un asemenea exod de populaţie, semănând cu o revoluţie europeană. 

La toate acestea se adăugau considerente de ordin economic, social şi politic. 
Fiind mai dezvoltat decât Occidentul, Orientul Apropiat exercita, la sfârşitul secolului al 
Xl-lea o puternică atracţie asupra societăţii din apusul Europei, în care progresele 
feudalismului au accentuat sărăcirea ţărănimii iar creşterea demografică a generat foamete 
datorită evoluţiei insuficiente a tehnicii agricole. 

Povestirile pelerinilor şi negustorilor despre bogăţiile din Răsărit au trezit şi 
interesul nobilimii, mai ales a celei sărace, a miilor de „cavaleri rătăcitor 7" care băteau 
drumurile Europei, contribuind la nesiguranţa căilor comerciale, la anarhia internă a 
multor state. Orăşenii vedeau în cruciade posibilităţile unor legături comerciale. Principii 
sperau noi teritorii şi pradă de război, care să le anihileze permanenta penurie financiară. 

In Orient, aşa cum am văzut, în a doua jumătate a secolului al Xl-lea, turcii, 
după ce au cucerit Bagdadul (1055), au intrat în Asia Mică şi, după ce au cucerit Siria şi 
Palestina, au ocupat Ierusalimul(1088) Fiecare oraş cucerit, dar mai ales vestea căderii 
Ierusalimului, a produs vii emoţii în lumea creştină. 

In aceste condiţii, în conciliile de la Piacenza şi Clermont (1095), papa 
Urban al II-lea a lansat apelul la cruciadă. La Piacenza a participat şi o solie bizantină care 
a cerut ajutor Apusului în lupta cu musulmanii. Papa i-a îndemnat pe cei prezenţi şi le-a 
cerut să tăgăduiască prin legământ că vor veni în ajutorul împăratului împotriva păgânilor. 

b) Cruciada a I-a (1096-1099) 

Când, în 1095, se năştea gândul primei cruciade, Alexios I Comnenul reuşise să 
îndepărteze ameninţările din jurul Imperiului. S-a afirmat pe nedrept că cruciada s-a 
declanşat la cererea insistentă a basileului care a manifestat apoi cea mai mare 
nerecunoştinţa faţă de apărătorii săi. Adevărul a fost cu totul altul. 

Bizanţul n-a solicitat iniţierea unei cruciade. Lupta împotriva arabilor era 
considerată o problemă a Imperiului bizantin căci teritoriile ocupate fuseseră ale sale. S-a 

cerut doar trimiterea unor trupe de mercenari care să acţioneze în cadrul armatei bizantine 
sub comanda împăratului. In gândirea papilor reformatori, această solicitare a născut însă 
ideea unui război de proporţii „universale", care să fie pus sub autoritatea directă a 
papalităţii. De fapt, stăpânirea selgiucizilor nu necesita o cruciadă. Creştinii din Siria nu o 
solicitau şi nici pelerinii care mergeau la Locurile Sfinte nu aveau de suferit căci 
călătoreau pe mare, ocolind Asia Mică. 

Pentru greci, cruciaţii nu erau decât nişte invadatori care vorbeau limbi de 
neînţeles şi împotriva cărora nu puteau face nimic. Pătura conducătoare din Bizanţ îşi 
dădea seama, speriată, că aceşti străini identificau religia creştină cu Biserica romană şi că 
se întitulau soldaţi ai papei. Ori grecii cunoşteau prea bine ambiţiile papalităţii şi 
pretenţiile sale de universalitate. 

La începutul domniei sale, Alexios era în relaţii foarte proaste cu papa Grigore al 
Vll-lea care 1-a excomunicat şi a încurajat acţiunile lui Robert Guiscard împotriva 
Imperiului. In semn de represalii, basileul a interzis folosirea azimei în bisericile latine din 
Constantinopol, conform hotărârii lui Mihail Kerullarios. Dându-şi seama că se urma o 
linie politică greşită, Otto de Lagery, ales papă sub numele de Urban al II-lea, la 12 martie 
1088, a manifestat încă de la urcarea sa în scaun, o tendinţă de reconciliere cu Biserica 
bizantină, ca singur mijloc eficient de a elibera Bisericile din Orient de sub jugul turcesc. 
După alegere, el a trimis o ambasadă la basileu pentru a-i cere să-şi retragă dispoziţiile cu 
privire la azimă şi a solicita înscrierea numelui său în diptice. In schimb, el oferea lui 
Alexios, ridicarea anatemei pronunţate asupra lui de către Grigore al Vll-lea. 

împăratul şi-a dat seama de posibilitatea reînnoirii relaţiilor cu Roma şi a invitat 
pe Urban al II-lea să vină el însuşi, să ţină un Sinod ecumenic la Constantinopol pentru a 
rezolva toate aceste chestiuni.Domnea pe atunci o adevărată dorinţă de împăcare între 
slujitorii celor două Biserici. Dar, uneltirile clerului de la Roma, în special ale antipapei 
Clement al IlI-lea, au împiedicat pe Urban al II-lea să meargă la Constantinopol. 

Iniţiatorul şi sufletul primei cruciade a fost Petru Eremitul care, după conciliul de 
la Clermont şi-a început misiunea dificilă de alcătuire a unei armate. In părţile Europei 
centrale activa, în acelaşi scop, un cavaler sărac, pe nume Walter. 

Prima cruciadă s-a desfăşurat în două etape. Ea a început cu „expediţia sărăcimif\ 
condusă de cei doi fervenţi adepţi ai săi. Cea de a doua, numită „expediţia cavalerilor", 
reunea trupele regrupate în patru corpuri de armată, conduse de Geoffroy de Bouillon, 
devenit mai târziu comandant suprem al armatei, Huges de France, fratele regelui Filip I, 
Robert, fiul lui Wilhelm I Cuceritorul, regele Angliei, Robert de Flandra, Boemond de 
Tarent şi Tancred de Sicilia. 

Sărăcimea a ajuns la Constantinopol trecând prin Germania, Boemia şi Ungaria. 
Ea a sosit în două valuri, precedate în mod sumbru de invazia unui imens nor de lăcuste: 
oastea condusă de Gautier-Sans -Avoir, la 20 iulie 1096 iar cea a lui Petru Eremitul, la 1 
august. Alexios Comnenul, pentru a evita tulburările din capitală, i-a transportat pe 
cruciaţi pe coasta Asiei Mici. Cu tot avertismentul pe care l-au primit ei au încercat să-i 
atace pe turcii din Niceea dar au fost masacraţi. Rămăşiţele lor au fost readuse peste 
Bosfor. 

Trupele cavalerilor au apărut sub zidurile Constantinopolului începând cu 
noiembrie 1096 şi au tot venit până în mai 1097. Alexios a dispus urmărirea lor de la 
distanţă supraveghindu-le drumul şi cu ajutorul hoardelor de pecenegi. împăratul era 
foarte neliniştit mai ales pentru că între conducătorii oştilor ce soseau se afla şi vechiul său 
duşman, Boemond. Totuşi, cu toate violenţele de la care latinii nu s-au abţinut, cu toată 
obrăznicia, aviditatea şi ambiţia meschină de care au dat dovadă marii feudali, Alexios a 
încercat să se acomodeze. în acest sens a adoptat două măsuri concrete: în schimbul 
intrării nestingherite în Imperiu le-a solicitat jurământul de vasalitate potrivit uzanţelor 
occidentale iar pentru a evita concentrarea lor în număr mare, le-a asigurat transportul 
spre Asia Mică pe măsura sosirii lor sub zidurile capitalei. Jurământul feudal, sub forma 
omagiului, urmărea să facă din conducătorii cruciadei vasali ai împăratului pentru toate 
teritoriile pe care aceştia urmau să le cucerească. Transportul era condiţionat de prestarea 
acestui jurământ de către fiecare din conducători. Astfel, Geoffroy de Bouillon a trebuit să 
aştepte două luni, până când s-a decis să se declare vasal al împăratului, ca trupele sale să 
fie duse pe malul asiatic al Mării Egee. Pentru a evita acest jurământ, Trancred de Sicilia a 
trecut direct în Asia, ocolind Constantinopolul. 

La primul lor contact cu capitala Imperiului bizantin, cruciaţii au fost puternic 
impresionaţi. Cavalerii din apusul Europei se ocupau doar cu vânatul şi războiul, în timp 
ce seniorii din Orient erau mult mai rafinaţi şi mai culţi, aveau maniere „cavalereşti". 
Apusenii erau uimiţi de fastul ceremonialului de la curtea bizantină şi de eticheta de aici. 
Această etichetă care separa pe basileu de restul lumii a uimit pe feudalii cruciaţi care nu 
înţelegeau rafinamentul şi politeţea ce domnea între marii feudali greci. Aceasta nu i-a 
împiedicat însă să se poarte de la bun început „ca nişte hoţi şi tâlhari", după cum 
recunoaşte chiar Petru Eremitul. Ana Comnena îi prezintă ca pe nişte neciopliţi. 

Rând pe rând, după dificultăţi mai mari sau mai mici, conducătorii cruciadei au 
depus jurământul faţă de Alexios şi s-au angajat să-i restituie toate oraşele care au 
aparţinut odinioară Imperiului şi pe care le vor recuceri de la turci (1097). Boemond, 
conducătorul normanzilor din Italia, a cărui prezenţă putea pe bună dreptate să-1 
neliniştească pe basileu,a dovedit cea mai mare dorinţă de a deveni vasalul împăratului şi 
a primit, în schimb, magnifice daruri. 

Când, după şapte săptămâni de asediu, cruciaţii s-au hotărât să ia cu asalt Niceea 
(iunie 1197), Alexios a tratat separat cu garnizoana turcă determinând-o să capituleze. In 
zorii zilei de 19 iunie, pe când cruciaţii se pregăteau să ia cu asalt oraşul, au zărit pe 
turnuri drapelul imperial. După şaisprezece ani de dominaţie selgiucidă, Niceea 
redevenise bizantină. 

Un corp de armată bizantină comadat de unul dintre cei mai buni generali, 
Tatikios, a însoţit pe cruciaţi în campania lor. Dar, după ce, a căzut Antiohia, cruciaţii au 
uitat de obligaţiile lor, oferind Antiohia lui Boemond (1098), după care, apoi, au refuzat 
să-1 aştepte pe basileu pentru a merge împreună asupra Ierusalimului (1099). Ruptura s-a 
produs. Cucerirea Oraşului Sfânt (13-15 iunie) a fost un exemplu de cruzime neasemuită 
faţă de populaţia necreştină, de jaf şi de distrugere. In fruntea Patriarhiei Ierusalimului a 
fost pus un latin. Ocuparea Ierusalimului a avut ca urmare formarea celui de al treilea stat 
latin în Orientul Apropiat. 

Vestea recuceririi Ierusalimului a determinat punerea în mişcare a noi valuri de 
cruciaţi în Occident, decise să ocupe toată Anatolia. Acţionând însă fiecare pe cont 

propriu, deşi, în general, numeric, au fost superiori tuturor oştilor participante la cruciada 
I-a, aceste expediţii au fost oprite şi masacrate de turci (1101). 

Alexios n-a putut ierta lui Boemond uzurparea puterii sale asupra unei părţi din 
Imperiu. El nu s-a înţeles mai bine nici cu ceilalţi latini stabiliţi în Siria. Insuccesul unei 
cruciade, pentru care, în Occident, au fost făcuţi vinovaţi grecii, a agravat şi mai mult 
învrăjbirea. Eşecul războiului pornit de Boemond împotriva Imperiului (1107-1108), a 
făcut să crească duşmănia latinilor fată de Bizanţ. 

7 5 5 

în urma cuceririlor făcute de apuseni s-au creat mai multe formaţiuni politice, 
conform sistemului politico-vasalic din Occident: regalul Ierusalimului, principalul 
Antiohiei, comitatele de Tripoli, Edessa, Jaffa, Ascalon, marchizatul de Tyr, senioriile 
Ramlah, Kerak, Sidon, Beirut. 

Pentru menţinerea ordinii în teritoriile cucerite, s-au înfiinţat ordine militaro- 

5 ~ 5 

călugăreşti: ordinul cavalerilor ioaniţi şi al templierilor, organizat la începutul secolului 
al Xl-lea de către călugării francezi şi ordinul cavalerilor teutoni, organizat spre sfârşitul 
secolului, de către germani. 

Cel mai incomod pentru Imperiul era principalul normand al Antiohiei, desprins 
din teritoriul său, mai ales datorită tendinţelor deosebit de ambiţioase ale conducătorilor 

1 5 5 

săi, Boemond şi Tancred. Bizanţul a luptat împotriva acestui principat cu armele şi pe cale 
diplomatică. La un moment dat, tratatul de la Dabolis, din 1108, impus lui Boemond, 
părea că va asigura succesul politicii imperiale, punând Antiohia sub suzeranitate greacă 
şi acceptându-se aici chiar un patriarh grec. Dar acest tratat n-a fost aplicat niciodată căci, 
în 1111, Bohemund a murit nepotul său iar Tancred a refuzat să-1 recunoască. Acesta a 
murit şi el un an mai târziu. Totul trebuia reluat de la capăt. 

Abia Ioan şi Manuel Comnenul au reuşit să restabilească în mod real autoritatea 
lor asupra principatelor armene ale Ciliciei şi asupra statelor latine din Siria. 

Pe la 1131, Leon, principele Armeniei, şi-a mărit foarte mult domeniile în 
detrimentul Ciliciei greceşti, aliindu-se cu vecinii săi, cu principii de Antiohia. Ioan 
Comnenul a aşteptat prima ocazie favorabilă pentru a interveni. El a supus Cilicia (1 137), 
a obligat pe Raymond de Poitiers, principele de Antiohia, să-i presteze omagiu şi a 

organizat o cruciadă proprie împotriva musulmanilor. Ea a eşuat însă datorită 
disensiunilor din propria tabără, provocată de aliaţii latini (1 138). A intrat în Antiohia dar 
nu a reuşit să restabilească controlul Imperiului asupra cetăţii din cauza opoziţiei latine 
din oraş. 

Ambiţiile sale au rămas, însă, la fel de mari. In 1 142, Ioan Comnenul a apărut din 
nou în Cilicia în încercarea de a constitui, din principatele armene şi Antiohia, un apanaj 
pentru fiul său favorit, Manuel. Moartea suveranului a întrerupt realizarea acestor planuri 
şi principele de Antiohia a considerat ocazia foarte bună pentru a-şi relua revanşa şi a-şi 
recuceri independenţa. Manuel i-a dovedit însă foarte curând că era decis să continue 
politica tatălui său. învins, Raymond a fost nevoit să vină la Constantinopol, să-şi ceară 
scuze şi să se recunoască vasal al Imperiului (1 145). 



c) Cruciada a Ii-a (1147-1149) 

Dacă prima cruciadă a avut un caracter de masă, o adevărată migraţie 
europeană, cea de a doua a cuprins armatele a două state, conduse de monarhii lor: 
Ludovic al Vll-lea al Franţei şi Conrad al III-lea al Germaniei, „regele romanilor", cum se 
autointitula. Motivul pornirii unei noi expediţii de anvergură spre Orient a fost ocuparea 
Edessei de către musulmani (1 144). Cruciada a fost predicată de Bernard de Clairvaux. 

Lodovic al Vll-lea era înrudit cu Raymond de Poitiers, principele Antiohiei, 
al cărui stat era tot mai mult şi mai insistent asaltat de către turci. In fiecare din cele două 
tabere erau circa şaptezeci de mii de oameni. Ele au plecat la date diferite urmând însă 
acelaşi drum: pe Dunăre, prin Bulgaria, peste Bosfor. Primul a plecat Conrad, care a 
străbătut Ungaria, apoi Peninsula Balcanică, până la Constantinopol, fiind urmat apoi de 
către francezi. Cruciada a atacat pe drum principalele localităţi pe unde a trecut, cruciaţii 
jefuind populaţia creştină. Lângă Adrianopol s-a ajuns la adevărate lupte între cruciaţi şi 
trupele bizantine. Manuel cel care domnea acum avea acelaşi temeri precum avusese 

odinioară Alexios văzând sub zidurile Constantinopolului o asemenea armată. Temându- 
se ca nu cumva să se producă o lovitură asupra capitalei, basileul a dispus ca trupele 
germane să fie trecute în Asia, peste Dardanele, fără nici o oprire. 

Conrad nu 1-a mai aşteptat pe Ludovic ci a intrat în Asia Mică pentru a cuceri 
singur laurii victoriei. Sultanul de Ikonion, având un tratat de alianţă ca basileul, a putut să 
se pregătească liniştit pentru ciocnirea cu cruciaţii germani care se îndreptau prin Niceea 
şi Doryleon direct spre Ikonion. Drumul prin deşertul Frigiei a fost însă mai lung decât 
perioada pentru care aveau provizii cruciaţii. In momentul când foametea, oboseala şi 
căldura au pus stăpânire pe oestaşi, a apărut armata turcă. Bătălia se dădu la Doryleon (26 
octombrie 1147), cruciaţii fiind zdrobiţi. Au pierit aproape şaizece şi trei de mii de 
oameni. Conrad însuşi a scăpat cu mare greutate şi a reuşit să se întoarcă la Niceea unde s- 
a întâlnit cu regele Franţei. Ludovic, care venise pe acelaşi drum, a stat un timp la 
Constantinopol, unde soldaţii săi s-au dedat la excese care au determinat ciocniri cu 
trupele auxiliare bizantine. 

Armatele franceze au trecut în Asia Mică dar au evitat greşeala lui Conrad de 
a trece prin deşertul Frigiei şi au luat-o spre Efes. Mereu supărat, simţindu-se umilit, 
împăratul german părăsi expediţia şi s-a întors la Constantinopol unde a fost bine primit. 
In scurt timp a fost trimis la Ierusalim, cu o flotă bizantină. 

Ludovic şi-a continuat drumul trecând prin Efes, spre Antiohia, unde a ajuns 
după multe peripeţii, la începutul lui 1 148, spre marea bucurie a lui Raymond. Regele 
Franţei şi-a continuat drumul spre Ierusalim unde s-a întâlnit cu Conrad, ajuns pe mare, şi 
unde a fost primit cu onoruri de tânărul rege al Ierusalimului, Balduin al IlI-lea. Aici s-au 
adunat toţi participanţii la cruciadă. Discutând-se planul viitoarelor acţiuni, părerile erau 
împărţite. Unii voiau cucerirea Edessei, alţii a Alepului. în cadrul unei mari adunări la 
Acra, s-a hotărît atacarea Damascului, unde se găsea un vechi prieten al cruciaţilor, 
regentul Unur. După o victorie a acestuia, în iulie 1 148, cruciaţii, pe neaşteptate, au ridicat 
asediul oraşului îndreptându-se spre alte cetăţi, Unur, ajutat de atabegul de Moşul şi Alep, 
a împins prin ciocniri succesive pe cruciaţi spre Ierusalim. 

Cruciada a II-a a eşuat. Conrad al III-lea s-a îmbarcat la Acra (septembrie 
1 148) pentru Europa iar Ludovic a rămas până în vara anului următor, după care a pornit 
şi el în aceeaşi direcţie. 

După un deceniu, Manuel şi-a impus suzeranitatea asupra statelor din 
Orientul Apropiat. El a cucerit Cilicia, a pedepsit aspru pe Renaud de Chatillon, 
principele de Antiohia, obligându-1 la o umilitoare supunere şi, însoţit de toţi suveranii 
latini din Siria, în calitate de stăpân, şi-a făcut apariţia solemnă în Antiohia. Regii 
Ierusalimul au trebuit să se supună şi ei Bizanţului prin trimiterea de contingente în 
armata imperială, şi a se uni prin căsătorie cu dinastia Comnenilor. Manuel, la rândul său, 
s-a căsătorit, în 1161, cu o prinţesă latină, Măria de Antiohia. împreună cu regele 
Ierusalimului, în 1169, Manuel a organizat o expediţie împotriva Egiptului. Puternica 
flotă, după unele succese, a suferit o gravă înfrângere, datorită atitudinii latinilor faţă de 
bizantini. Ea a fost distrusă apoi, în cea mai mare parte, de o furtună. 

Civilizaţia bizantină a pătruns în Siria franceză, unde prestigiul personal al 
lui Manuel era deosebit de mare. Ambiţia bizantină părea că îşi atinge scopul. Dar, pe de 
altă parte, permanentele dispute bizantino-latine au slăbit forţele acestora în luptele 
împotriva musulmanilor. Acest fapt a constituit, iarăşi, un motiv de ură al Occidentului 
fată de Bizanţ. 

Primele două cruciade şi-au atins scopul fixat de iniţiatorii lor: asigurarea 
prezenţei Bisericii latine în Orientul Apropiat. Dar imixtiunea lor în această parte a lumii a 
complicat nu numai situaţia concretă de aici ci şi raporturile dintre cele două Biserici. 
Lumea greacă şi-a dat seama tot mai mult de adevăratele intenţii ale Occidentului, intenţii 
ce vor fi confirmate de cruciadele ce au urmat. 

BIBLIOGRAFIE 

J.E. Darras, Histoire generale de PEglise, vol.XIII-XIV, Paris, 1 876 
A.Neuman, La situation mondiale de l'empire byzantin avânt Ies 
croisades, Paris, 1905 

180 



M. Şesan, Cruciadele şi Biserica Ortodoxă, Cernăuţi, 1938 
N. Bănescu, Chipuri din istoria Bizanţului, Bucureşti, 1971 
S. Columbeanu, R. Valentin, Cruciadele, Bucureşti, 1971 

Pr.prof. M. Şesan, Prezenţa bizantină în sec.X-XII. Mitropolia 

Paradunavului, în M. A., 1976, nr.1-3 

Arma Comnena, Alexiada, vol.I-II, Bucureşti, 1977 
P. Diaconu, Les Coumans au bas Danube aux XI e , Bucureşti, 1978 
S. Brezeanu, Relaţiile dintre Bizanţ,Occident şi lumea islamică în 
sec.XI-XIII. Cruciadele, în Revista de Istorie, 1987, nr.9 

FI. Cazan, Cruciadele. Momente de confluentă între două 
civilizaţii şi culturi, Bucureşti, 1990 

Ioan I. Ică, Sinoadele bizantine din epoca Comnenilor (1081-1180) 
şi importanţa lor dogmatică, în M. A., 1992, nr.l 

R. Pernoud, Templierii, Bucureşti, 1996 

C. Morrisson, Cruciadele, Bucureşti, 1998 



181 



Capitolul XIII 

BIZANŢUL LA SFÂRŞITUL SECOLULUI AL XII-LEA 
ŞI ÎNCEPUTUL SECOLULUI ALXIII-LEA 

In perioada îndelungată de domnie a lui Manuel I Comnenul, inteligenţa, energia, 
abilitatea sa, au asigurat prestigiul Bizanţului în ochii lumii. Moartea sa a anulat însă totul. 

Ca şi pe vremea lui Iustinian I, politica imperială a avut în veacul al XII-lea 
ambiţii îndrăzneţe. Amestecând prea mult Imperiul în afacerile Occidentului, urmând 
visele irealizabile ale unui imperialism grandios, Manuel I Comnenul (1143-1180) a 
neglijat în Orient pericolele apropiate iar disputele cu latinii au epuizat monarhia. Alexios 
al II-lea, fiul lui Manuel, era un copil atunci când, în 1 1 80, a rămas singur în fruntea 
Imperiului. Mama sa, Măria de Antiohia, care a guvernat în timpul minoratului fiului ei şi 
care se sprijinea pe latini, era lipsită de popularitate. Andronic Comnenul, vărul lui 
Manuel a profitat de nemulţumirea generală pentru a-1 înlătura pe Alexios şi a se proclama 
singur împărat (1 183-1 185). El ar fi avut toate şansele să fie un împărat mare. Andronic a 
înţeles că puterea feudalilor reprezenta o ameninţare pentru Imperiu şi, de aceea, a lovit în 
ea cu putere. Insurecţia lui Isaac Anghelos în Bithinia a fost înăbuşită în sânge (1 185). A 
reorganizat administraţia, a redus cheltuielile şi s-a făcut foarte popular atunci când 
pericolul normand a ameninţat Tesalonicul (1185) şi când, tot atunci, a fost recucerită 
Dalmaţia de la unguri. 

O lovitură de palat, în 1185, 1-a pus pe Isaac Anghelos pe tron şi a grăbit 
ruinarea Imperiului. Isaac al II-lea Anghelos (1185-1195), n-a avut nici una din calităţile 
necesare pentru a evita criza tot mai ameninţătoare. Fratele său Alexios al III-lea 
Anghelos (1195-1203), care 1-a detronat şi 1-a orbit, nu era cu nimic mai valoros. Statul 
era în pragul ruinei. 

In interior, puterea imperială, slăbită de suita de revolte de palat şi de 
permanentele conspiraţii, a fost cea care a suferit cel mai mult. In capitală, populaţia era 
cea care impunea legile. In provincie, aristocraţia a ridicat pretenţii şi Imperiul era în 

dezmembrare. Sub Andronic I Comnenul, insula Cipru s-a proclamat independentă 
(1 184), deslipindu-se astfel pentru totdeauna de Imperiu. 

Peste tot, marile familii feudale, Cantacuzino, Vranas, Sguros, au desprins 
fâşii din Imperiu. Pretutindeni era dezordine şi mizerie. Impozitele erau împovărătoare, 
comerţul ruinat, visteria goală. 

1. Constituirea statului vlaho-bulgar 

Proasta administrare a Imperiului n-a putut decât să mărească numărul revoltelor 
şi să încurajeze mişcările separative care au început deja de pe vremea lui Andronic I 
Comnenul. Un impozit asupra animalelor, stabilit pentru a compensa cheltuielile de nuntă 
ale lui Isaac, a declanşat răscoala vlahilor din Balcani a căror îndeletinicire principală era 
păstoritul(1186). 

Vlahii erau parte componentă a romanităţii orientale. Ei s-au format pe 
ambele maluri ale Dunării în primele secole ale erei creştine iar etnonimul lor provine de 
la contactul cu slavii pe care l-au avut după secolul al Vl-lea. în diverse izvoare istorice 
apar sub diferite forme potrivit pronunţiei popoarelor din jur dar definind aceeaşi etnie: 
blahi, bleci, valahi, volohi, olahi, blasi, blazi, blok. In documentele bizantine vlahii apar 
prima oară în istorisirea unui episod din anul 976, din timpul războiului bulgaro-bizantin, 
când unul din fraţii ţarului bulgar Samuel, pe nume David, se spune că a fost ucis de către 
nişte „vlahi călători". Ei erau grupaţi pe zone unde erau foarte numeroşi, în Epir, Tessalia, 
aceste teritorii numindu-se Vlahii (Vlahii de Sus, Vlahia Mare, Vlahia Mică), 
îndeletnicirea lor principală era păstoritul dar pe văile mai largi ei practicau şi agricultura. 

Răscoala vlahilor, izbucnită în 1186, s-a întins cu repeziciune în toată 
Bulgaria dunăreană şi a fost condusă de doi boieri vlahi din împrejurimile oraşului 
Târnovo, Petru şi Asan, ale căror cereri prezentate personal împăratului au fost respinse cu 
violentă. 

Bulgarii şi vlahii au făcut cauză comună. înfrânţi într-o primă ciocnire, cei 
doi conducători au trecut în nordul Dunării de unde au venit cu întăriri din partea vlahilor 
de aici şi a cumanilor. S-a realizat, de asemenea, o alianţă cu marele jupan sârb, Ştefan 

Nemanja.Târnovo, unde fusese ridicată o biserică închinată Sfântului Dumitru, a devenit 
centru insurecţiei şi, fără îndoială, acesta a fost momentul când Asan şi-a luat titlul de ţar. 

După patru campanii (1186-1187), dintre care două conduse chiar de în 
Isaac, acesta a reuşit să împiedice pe răsculaţi să invadeze Tracia şi le-a produs mai multe 
înfrângeri, dar nu a putut înăbuşi răscoala lor. Mai mult, ei au opus o dârză rezistenţă, în 
1187, generalului Alexios Vranas, dar acesta a reuşit să-i împingă la nord de Munţii 
Balcani. După victoria sa, acest personaj care era la a doua tentativă de uzurpare a 
tronului imperial, a fost proclamat basileu de trupe sale, mergând apoi asupra 
Constantinopolului şi supunându-1 unei riguroase blocade. Situaţia lui Isaac ar fi putut să 
fie disperată dacă n-ar fi intervenit Conrad de Montferrat, aflat în drum spre 
Constantinopol. Un atac al cavalerilor săi apuseni a susţinut cu succes o încercare de ieşire 
din oraş a trupelor bizantine, iniţiată de Isaac al II-lea. Conrad s-a bătut în duel cu Vranas 
şi 1-a străpuns cu lancea apoi 1-a decapitat, ceea ce a grăbi împrăştierea armatei rebele. 

Vlahii şi bulgarii au profitat de această diversiune pentru a invada din nou 
Tracia. Isaac al II-lea Anghelos a pornit în campanie, i-a forţat să bată în retragere şi să-şi 
părăsească prada, apoi, în primăvara lui 1188, i-a urmărit până în câmpia Sofiei dar 
nefiind în stare să poarte războiul de durată, le-a acordat un armistiţiu prin care le ceda 
partea dintre Dunăre şi Munţii Balcani. 

Peninsula Balcanică a devenit un mozaic de state independente, cu atât mai 
mult cu cât marele jupan al Serbiei, Ştefan Nemanja, se considera eliberat de promisiunile 
făcute lui Manuel, după moartea acestuia. El şi-a reluat cuceririle favorizând răscoala 
vlaho-bulgară Aliat cu regele Bela al III-lea, al Ungariei, care încercase să intervină în 
momentul revoltei lui Andronic Comnenul pentru a o salva pe Măria de Antiohia, Ştefan 
Nemanja a ocupat, în 1187, oraşul Niş, important prin poziţia sa, apoi a căutat să-şi 
deschidă un drum spre Marea Adriatică, ocupând Diocleea şi teritoriile dalmate până la 
Cattaro. 

Dar adevărata raţiune care 1-a determinat pe Isaac al II-lea Anghelos să 
trateze cu Asăneştii, cu toată victoria asupra acestora, era amploarea pe care a luat-o 
mişcarea separatistă din interiorul Imperiului. O expediţie navală împotriva Ciprului, în 
1186, s-a soldat cu un eşec total, flota siciliana trimisă de Wilhelm al II-lea pentru a-1 

apăra pe Isaac al II-lea zdrobind flota imperială. Isaac al II-lea s-a proclamat guvernator 
independent al Ciprului astfel Imperiul primind o nouă lovitură grea. 

In Asia Mică, Isaac al II-lea Anghelos nu a putut împiedica tentativa lui 
Teodor Mancaphas de a crea un stat separat, cuprinzând Philadelphia şi Lydia. A fost 
nevoie de intervenţia ducelui Vasile Vatatzes pentru a alunga pe intrus care s-a refugiat la 
sultanul de Ikonion, de la care a obţinut dreptul de a strânge oşti cu care să devasteze 
provinciile bizantine. In cele din urmă, cu ajutorul unor sume de bani, basileul a obţinut 
predarea lui. Acest episod este un exemplu cu privire la neputinţa împăratului de a opri 
dezagregarea progresivă a Imperiului. 

Reconstituirea statului bulgar în care elementul vlah era predominant 
constituia, ca şi cu trei secole înainte, un pericol permanent pentru Constantinopol. 
Asăneştii, care nu-şi ascundeau ambiţiile, au respins propunerile de pace ale lui Alexios al 
III-lea la urcarea pe tron (1 195) şi au pus în derută armata sebastocratorului Isaac, ginerele 
basileului, lângă Amphipolis. La o înţelegere nu se putea ajunge deoarece pretenţiile 
vlaho-bulgarilor care îşi dădeau seama de forţa lor, erau mult prea mari iar Bizanţul mult 
prea mândru pentru un compromis. Dar, o criză internă, a determinat oprirea dezvoltării 
tânărului stat. Sebastocratul, făcut prizonier, a reuşit să atragă de partea sa pe un boier 
influent, Ivancu. Acesta 1-a asasinat pe Asan şi a cucerit Târnovo, unde Petru 1-a asediat. 
Alexios al III-lea a făcut două încercări de a-1 ajuta pe Ivancu dar, în ambele cazuri, ajunsă 
la poalele Munţilor Balcani, armata a refuzat să intre în defileul şi basileul a trebuit să se 
reîntoarcă la Constantinopol. 

Ivancu a scăpat în cele din urmă şi s-a întâlnit cu basileul care 1-a numit 
guvernator de Philippopolis (1196). Un alt boier, Dobromir Chrysos, certându-se cu 
Asăneştii, a trecut în serviciul Imperiului cu cinci sute de luptători devenind guvernator de 
Strumiţa, în Macedonia (1198). 

Incovenientul unei astfel de politici pentru Imperiu era că toţi aceşti conducători 
care şi-au părăsit compatroţii, nu prezentau garanţii deosebite. Puţin după instalarea sa la 
Strumiţa, Dobromir s-a declarat independent şi a început atacarea teritoriilor vecine. După 
o expediţie nereuşită împotriva lui, Alexios 1-a căsătorit cu una din verişoarele sale şi i-a 
cedat ca feudă Macedonia de sus (1 199). 

în sfârşit, în martie 1200, Ivancu, după ce a înrolat mulţi vlahi şi bulgari, a 
dat drumul trupelor imperiale ce le avea pe lângă sine, s-a revoltat şi el şi a distrus armata 
trimisă împotriva lui. Alexios nu a reuşit să-1 învingă decât determinând o trădare din 
partea celor apropiaţi lui. După ce i-a atras la o întrevedere şi i-a făcut cele mai frumoase 
promisiuni, 1-a arestat şi întemniţat la Constantinopol. In 1197, Petru, succesorul lui Asan 
a fost ucis iar tronul stalului vlaho-bulgar a fost preluat de Ioanichie sau Ioniţă, 
supranumit mai târziu Caloian (Ioan cel Frumos), care fusese ostatic la Constantinopol, în 
timpul domniei lui Isaac al II-lea şi a acumulat o deosebită ură faţă de greci. Rămas singur 
la putere după moartea lui Petru, el a expulzat pe Dobromir din principatul său de pe 
cursul superior al Vardarului şi a invadat Imperiul. La 23 martie 1201, Ioniţă a asediat 
Varna dărâmându-i zidurile. Alexios al III-lea nu a putut face altceva decât să trateze cu el 
şi să-i recunoască toate cuceririle. Intervenind apoi în războiul civil din Serbia între 
urmaşii lui Nemanja, Ioniţă a cucerit Niş, Belgrad şi Branicevo (1204). 

Deci, în momentul în care Imperiul era în declin, o nouă putere militară se 
năştea în Balcani. Pentru o mai temeinică legitimitate a Imperiului său, coroana trebuia să 
fie oferită de unul din cei doi capi ai Bisericii creştine. Pentru a-şi sustrage tara oricărei 
influenţe bizantine, Ioniţă Caloian a dus tratative cu papa Inocenţiu al III-lea. La 7 
noiembrie, un legat papal investea pe arhiepiscopul Vasile ca patriarh al Bulgariei 
conferindu-i pallium-ul. A doua zi, Ioniţă Caloian era încoronat împărat vlaho-bulgar, în 
catedrala din Târnovo, cu o coroană trimisă de papă (8 noiembrie 1204). Totul era o 
formalitate de ambiţie imperială neconformă cu ceea ce era Bulgaria atunci ca civilizaţie. 



2.Cruciada a IlI-a (1187-1192) 

Antecedentele celei de a treia cruciade trebuie căutate în primul rând în evoluţia 
situaţia din interiorul lumii musulmane. încă din 1 147, Egiptul şi Siria au fost unite într-un 
singur stat de către sultanul Saladin, astfel că micile state din orientul Apropiat erau 
înconjurate de musulmani. Regalul Ierusalimului, prin aşezarea sa, împiedica legăturile 

dintre Siria şi Egipt. Ele se realizau şi prin deşertul Transiordaniei dar şi aici se afla o 
seniorie latină deţinută de Renaud de Châtillon care, nefiind mulţumit cu veniturile 
realizate din taxele vamale, ataca drumul caravanelor. El şi-a o organizat flotă în Marea 
Mediterană cu care a prădat Egiptul şi Siria. 

Acestea au fost motivele războiului dintre musulmani şi statele cruciate, în 1187, 
la Hattin, lângă lacul Tiberiadei, în care Guy de Lusignan, regele Ierusalimului, a fost 
înfrânt. în urma acestei înfrângeri, latinii au pierdut regalul cu capitala în Oraşul Sfânt şi o 
serie de localităţi mai mici. Aflarea veştii a determinat iniţiativa unei noi cruciade în 
Occident. La ea au participat şi suveranii celor trei mari state europene: Frederic I 
Barbarosa, împăratul romano-german, Filip al II-lea August, regele Franţei şi Richard 
Inimă de Leu, regele Angliei. 

în vara anului 1 190, o armată uriaşă (circa 180.000 de oameni), bine echipată, era 
gata de război. Filip al II-lea s-a îmbarcat cu oastea sa la Genova iar Richard, la Marsilia. 
Frederic I a urmat drumul pe uscat. Primii doi suverani au făcut o escală mai lungă, de un 
an, în Sicilia. Frederic I Barbarosa a urmat obişnuita cale pe uscat, traversând Ungaria şi 
Peninsula Balcanică. Aici îl întâmpinau însă noi realităţi. La 1 1 88, cu capitala la Târnovo, 
exista o formaţiune statală nouă, ostilă Bizanţului, statul vlaho-bulgar. în fruntea stalului 
sârb se afla, de asemenea, un suveran cu intenţii vădite de independenţă, Ştefan Nemanja. 

Ajuns în sudul Dunării, Frederic I Barbarosa a purtat tratativele la Niş cu Ştefan 
Nemanja şi cu o solie vlaho-bulgară. Cele două state balcanice s-au oferit să dea ajutor 
împăratului german pentru cucerirea Bizanţului. Astfel Frederic I a intrat pe teritoriul 
Imperiului în calitate de duşman, a forţat Balcanii şi a cucerit Adrianopolul (22 
noiembrie). Germanii au ocupat Tracia şi Macedonia orientală determinând pe Isaac al II- 
lea să consimtă încheierea păcii. Basileul a trebuit să accepte condiţii grele: obligaţia de a 
aproviziona armata cruciată, plata unor despăgubiri, oferirea de ostateci etc. Cruciaţii şi-au 
continuat drumul şi, după trecerea Hellespontului, au luat cu asalt Ikonion, reuşind să-1 
cucerească. Victoria n-a reuşit însă să fie fructificată deoarece, la 10 iunie, Frederic I 
Barbarosa, s-a înecat într-un râu iar oastea s-a dezorganizat. 

Regii Angliei şi Franţei, în drumul lor pe mare au cucerit insula Cipru de la 
Bizantini şi Messina. Ciprioţii au fost siliţi de Richard a vândut insula cavalerilor 

templieri apoi, în luna mai 1192, a instalat aici pe Guy de Lusignan, fostul rege al 
Ierusalimului. 

Ajunşi în Palestina, cei doi regi au cucerit Acra. împărţirea prăzii a dat însă 
naştere la nemulţumiri care au avut la bază unele neînţelegeri izbucnite încă înainte de 
cruciadă. Richard Inimă de Leu, prin posesiunile pe care le avea în Franţa, era vasal lui 
Filip al II-lea. Aici, însă, acesta n-a mai voit să recunoască această stare de subordonare. 
Supărat, Filip al II-lea s-a întors în Franţa. Richard, după multe bravuri inutile, s-a 
îmbarcat pentru Europa, după ce a încheiat un armistiţiu cu sultanul Saladin. Această 
expediţie a salvat regalul Ierusalimului, capitala sa devenind acum Acra, singura cucerire 
a cruciaţilor. S-a întemeiat un nou stat latin, regatul Ciprului, care, prin poziţia sa 
strategică a devenit o bază importantă pentru expediţiile următoare. 

3.Compromiterea unei idei: deturnarea Cruciadei a IV-a şi 
cucerirea Constantinopolului (1204) 

Primele trei cruciade au familiarizat lumea occidentală cu Orientul şi cu 
problemele sale şi au demonstrat tendinţele de acaparare teritorială a iniţiatorilor ei. Tot 
mai mult spiritul nobil al creştinismului va fi înlocuit cu pragmatismul unor acţiuni de 
cucerire temeinic gândite, plănuite cu mult timp înainte. Ierusalimul nu va mai constitui 
unica ţintă a acestor expediţii. Multitudinea formaţiunilor statale latine înfiinţate aici, 
situaţia lor incertă în mijlocul lumii musulmane, a făcut ca problemele să se diversifice şi 
să se complice. In plus, oraşele-republici italiene, în primul rând Veneţia, care şi până 
acum au fost transportatorii pe mare ai cruciaţilor, au devenit mai interesate în această 
formă de a obţine profituri şi avantaje. De acum obiectivul nu a mai fost numai lupta 
împotriva necredincioşilor ci şi împotriva schismaticilor" greci care nu au participat cu 
prea mult interes la aceste expediţii de care s-au simţit întotdeauna străini. Ideea nobilă a 
cruciadei a fost astfel deviată şi deturnată spre scopuri pur materiale. 

Henric al Vl-lea, fiul şi urmaşul lui Frederic I Barbarosa, a fost un adversar şi mai 
periculos pentru Imperiu decât tatăl său, mai ales când şi-a manifestat dorinţa de a moşteni 

domeniile şi ambiţiile regilor normanzi. El voia să unifice cele două Imperii şi 1-a somat 
pe Alexios al III-lea Anghelos să-i restituie toate teritoriile cucerite odinioară de nomanzi 
şi să-i plătească tribut (1 196). 

Dar cea mai neliniştitoare era Veneţia. Ea dorea, pe lângă lărgirea privilegiilor 
sale în Imperiu şi răzbunarea pentru masacrele din 1 1 82 când în Constantinopol o răscoală 
spontană a dus la măcelărirea tuturor latinilor şi la alungarea Măriei de Antiohia. Pentru a- 
i linişti pe veneţieni, Isaac a fost nevoit să le acorde, în 1187, largi privilegii. Alexios al 
III-lea, în 1198, a mărit aceste concesii dar, pentru a le atenua efectul, a acordat 
genovezilor şi pisanilor prerogative asemănătoare. Cu toate acestea, veneţienii şi-au simţit 
comerţul şi siguranţa ameninţate de ura grecilor şi, în plus, după ce Enrico Dandolo a 
ajuns doge (1 193), s-a născut ideea că singura rezolvare a crizei putea fi numai cucerirea 
Imperiului bizantin. Numai astfel se vedea posibilitatea asigurării intereselor Republicii în 
Orient. 

La toate acestea se adăugau ostilitatea papalităţii, ura întregii lumi latine, toate 
determinând, în cele din urmă, deturnarea cruciadei. Contra atacului formidabil al 
popoarelor Occidentului, Bizanţul slăbit şi epuizat, a fost incapabil să se apere. 

Trebuie să precizăm însă că provocarea deturnării cruciadei a venit, totuşi, din 
interiorul lumii bizantine. In 1195, Alexios al III-lea, detronând şi orbind pe fratele său 
Isaac, a închis împreună cu suveranul destituit şi pe fiul acestuia, Alexios. In 1202, tânărul 
principe a reuşit să scape, a fugit în Occident şi a cerut ajutor împotriva împăratului. 
Acesta era momentul când armatele celei de a patra cruciade se strânseseră la Veneţia. 
Veneţienii şi-au dat seama imediat de pretextul ce li se oferea pentru a interveni în 
treburile interne ale bizantinilor şi propunerile foarte generoase făcute de Alexios i-a 
determinat repede să acţioneze. 

Iniţierea celei de a patra cruciade a fost legată de numele puternicului pontif 
Inocenţiu al III-lea şi de tendinţele sale ambiţioase de a-şi impune supremaţia asupra 
întregii lumi creştine, occidentale şi orientale. Au fost chemaţi şi clericii din apusul 
Europei să contribuie cu veniturile lor la o parte din cheltuieli. Monarhii apuseni, 
preocupaţi de luptele lor interne, s-au ţinut departe de această nouă cruciadă. Apelul papei 

a fost ascultat doar de nobilimea franceză şi de popor, dar oamenii simpli au participat în 
număr mult mai redus decât în cazul expediţiilor anterioare. 

Conducătorii cruciadei doreau deplasarea pe mare astfel că au închiriat o flotă de 
la veneţieni, ţinta finală fiind Egiptul. In fruntea Veneţiei se afla atunci cel mai de seamă 
doge din istoria Republicii din lagune, Enrico Dandolo. Pe atunci avea aproape 90 de ani, 
era aproape orb, dar era dotat cu o mare abilitate diplomatică şi deosebit de viclean în 
urmărirea intereselor oraşului. El a fost de acord să asigure transportul cruciaţilor dar a 
cerut pentru aceasta o sumă, enormă, optzeci şi cinci de mii de mărci de argint. Cruciaţii 
au acceptat, dar când s-au adunat cu toţii, au constatat că banii le erau insuficienţi. 
Neputând plăti decât o parte a cheltuielilor de transport, au fost nevoiţi să accepte 
propunerea dogelui de a ocupa cetatea Zara, pe coasta Dalmaţiei, revoltată contra Veneţiei 
şi supusă Ungariei, din 1 185. După un scurt asediu, cruciaţii au cucerit cetatea (noiembrie 
1202), în ciuda interdicţiei categorice a lui Inocenţiu al III-lea, deoarece regele ungur 
Emeric, era el însuşi cruciat. 

In ianuarie 1203, cruciaţii au acceptat propunerile definitive ale lui Alexios al IV- 
lea Anghelos în schimbul ajutorului pentru restabilirea pe tron a tatălui său, Isaac. Prinţul 
bizantin se obliga la plata a două sute de mii de mărci de argint, la unirea Bisericii 
Ortodoxe cu Biserica Romei şi recunoaşterea supremaţiei papale, la participarea la 
cruciadă cu zece mii de soldaţi şi la întreţinerea în Palestina a unei armate permanente de 
cinci sute de cavaleri. Era, probabil, evident până şi pentru Alexios, că aceste condiţii, 
statul bizantin, în situaţia în care se afla, nu le putea îndeplini. 

Inocenţiu al III-lea s-a arătat indignat de ocuparea Zarei şi a excomunicat doar pe 
veneţieni, îngăduind cruciaţilor să-şi continue drumul pe vasele excomunicaţilor. Este 
semnificativ faptul că veneţienii nu au cerut iertare papei, aşa că au rămas excomunicaţi. 
Profitând de slăbiciunea Imperiului bizantin, la 27 iunie 1203, flota latină a ancorat fără să 
întâmpine nici un fel de rezistenţă deosebită, nu departe de Constantinopol. 

Oraşul a fost luat cu asalt (18 iulie 1203) şi Isaac Anghelos a fost repus pe tron, 
împreună cu fiul său, Alexios IV (1 august). 

Dar bucuria victoriei a fot de scurtă durată. Noul împărat n-a putut să-şi respecte 
promisiunile băneşti şi a cerut o amânare până la plecarea cruciaţilor, hotărâtă în ziua 
Sfinţilor Arhangheli. 

In timp ce erau ocupate oraşe şi cetăţi din Tracia, au izbucnit certuri şi s-au produs 
ciocniri între greci şi cruciaţi, care au dus la incendierea unor localităţi. La 1 1 noiembrie, 
Alexios al IV-lea, presat de marii nobili latini să-şi ţină promisiunile, a fugit. Ura dintre 
greci şi occidentali creştea pe zi ce trece. Grecii au încercat să incendieze flota veneţiană. 
La 5 februarie 1204, o rudă alungată a împăraţilor din Constantinopol, Alexios al V-lea 
Ducas, zis Murzuphlos, a provocat o răscoală, s-a proclamat el însuşi împărat, a reînchis 
pe Isaac în temniţă unde acesta a murit îndată şi a ordonat strangularea lui Alexios al IV- 
lea. Apoi a pus fortificaţiile oraşului în stare de apărare. 

Un al doilea asediu al Constantinopolului era iminent, dar, de această dată, nu s-a 
mai pus problema restaurării unui membru al dinastiei legitime, pe tron. Prin tratatul 
semnat în martie între Veneţia şi cruciaţi, s-a prevăzut o împărţire echitabilă a prăzii, a 
capitalei şi a Imperiului. Un colegiu format din şase veneţieni şi şase francezi urmau să 
aleagă pe împărat. Veneţia îşi mai rezerva catedrala Sf. Sofia şi alegerea patriarhului. 
Actul solemn numit Partitio Romaniae prevedea ca Baldouin I, noul împărat, să 
primească un sfert din teritoriul bizantin, adică 5/8 din Constantinopol, regiunea tracă din 
jurul capitalei şi întreaga Asie Mică bizantină. Jumătate din rest era oferită latinilor ca 
feude imperiale, în partea europeană a stalului bizantin. Cealaltă jumătate revenea 
Veneţiei, adică 3/8 din Constantinopol, coasta şi insulele adriatice, Creta şi insulele 
arhipelagului. Ea avea, de asemenea, controlul strâmtorilor. 

La 12 aprilie 1204, după trei zile de asediu, Constantinopolul a fost luat cu asalt şi 
jefuit înspăimântător de către cruciaţi. Şi, în timp ce mare parte din aristocraţia şi clerul 
grecesc s-a refugiat la Niceea, pentru a încerca să reconstituie Imperiul, învingătorii, 
conform tratatului semnat în martie 1204, şi-au împărţit între ei cuceririle. 

Vestea despre evenimentele de la Constantinopol a umplut de mânie pe Inocenţiu 
al IlI-lea care şi-a dat seama că ideea reunificării religioase era definitiv compromisă şi, 
mai ales, sub conducerea Apusului. într-o scrisoare adresată lui Bonifaciu de Montferrat, 
el a izbucnit în invective: „neavănd nici drept nici putere asupra Greciei, v-aţi abătut 

imprudent şi în mod nechibzuit de la planul vostru, îndreptâdu-vă privirea spre 
Constantinopol, în loc de Ierusalim". Din această cauză s-a ajuns la situaţia ca biserica 
grecească să nu mai vrea să se supună tronului apostolic, văzând din partea latinilor 
numai fapte diabolice şi criminale, ceea ce le dă dreptul de a-i privi cu dezgust, ca pe 
nişte câini". 

Dar, toate acestea, nu-i mai afectau pe cruciaţi. Un împărat latin, Baldouin de 
Flandra, s-a urcat pe tronul Comnenilor (mai 1204). Un rege latin, Bonifaciu de 
Montferrat, şi-a început domnia la Tesalonic. Un patriarh veneţian, Thomas Morosini a 
fost instalat în fruntea ierarhiei bisericeşti din Constantinopol. Pe toată întinderea 
Imperiului au luat naştere o sumedenie de seniorii feudale. Veneţienii, mai ales, au 
dobândit în întregul Orient puncte importante în dezvoltarea pe mai departe a comerţului 
lor. Părea că Imperiul bizantin s-a prăbuşit pentru totdeauna. 

Capitolul XIV 

IMPERIUL LATIN DE CONSTANTINOPOL 
ŞI STATELE GRECEŞTI SUCCESOARE ALE IMPERIULUI 
BIZANTIN (1204-1261) 

1. Dezmembrarea Imperiului bizantin 

Cucerirea Constantinopolului de către cruciaţi a avut ca o primă şi 
importantă urmare schimbarea profundă a lumii orientale în ceea ce priveşte 
configuraţia statelor şi a formaţiunilor statale. 

Pe ruinele Imperiului s-au născut o multitudine de seniorii feudale latine. 
Un Imperiu latin s-a constituit la Constantinopol unde Baldouin, conte de Flandra, a 
fost ales suveran de către baronii cruciadei. Un regat al Tesalonicului vasal, teoretic, 
împăratului de Constantinopol, s-a constituit în favoarea lui Bonifaciu de Montferrat. 
Mai existau duci titulari la Niceea şi Philippopolis, seniori de Didymotica şi de 
Adramyttion. 

Câteva săptămâni mai târziu, cavalcada victorioasă care 1-a dus pe 
Bonifaciu de Montferrat până la Atena şi Corint, a avut ca rezultat întemeierea altor 
state latine, marchizatul de Bodonitza, senioria de Negroponte, ducatul de Atena, 
guvernat de familia burgundă La Roche, principatul de Achaia sau Moreea, cucerit 
de Geoffroy de Villehardouin şi Guillaume de Champlitte din Champagne. Acesta va 
fi statul creat de cruciada din 1204 care va dura cel mai mult. 

Pe de altă parte, Veneţia a ocupat direct Durazzo, pe coasta Epirului, 
Modon şi Coron în Peloponez, Creta şi Eubeea, Gallipoli, Rodosto, Heracleea şi un 
vast cartier din Constantinopol. Ea şi-a obligat patricienii să se instaleze în insulele 
arhipelagului unde a fost fondat ducatul de Naxos, marele ducat de Lemnos şi 
senioria de Santorin. Stăpână peste acest vast imperiu colonial, Republica veneţiană 
putea în mod legitim să-şi lase dogele să se intituleze, e drept cam excentric: „senior 
peste un sfert şi jumătate din imperiul grec" (deci peste 5/8 din teritoriul său). 

Prăbuşirea Imperiului bizantin a determinat şi naşterea unei multitudini 
de state greceşti. La Trapezunt, doi principi, Alexios şi David, descendenţi ai familiei 
Comnenilor, au pus bazele unui imperiu care ocupa întregul litoral al Mării Negre, de 
la Heracleea până în Caucaz şi care va dura până la mijlocul secolului al XV-lea 
(1461). 

în Epir, un bastard din familia Anghelilor, Michelangelo Comnenul, a 
creat un despotat care se întindea de la Naupactos până la Durazzo. La Niceea, 
ginerele lui Alexion al III-lea Anghelos, Theodor Lascaris, a adunat în jurul său tot ce 
a rămas din aristocraţia constantinopolitană şi din înaltul cler bizantin şi, în 1208, s-a 
încoronat solemn „împărat al romanilor". Oameni ambiţionşi precum Gabalas în 
Rhodos, Mankaphas la Philadelphia, Leon Sguros în Argos şi Corint, şi-au constituit 
alte seniorii din resturile Imperiului. Se părea că acesta era sfârşitul Bizanţului. 

Totuşi, între aceste organisme noi care s-au născut în viaţa politică, existau 
mari diferenţe. Imperiul latin, cu toate calităţile reale ale primilor doi suverani ai săi, 
a supravieţuit cu mare greutate jumătate de secol (1204-1261) dar slăbiciunea sa 
originară 1-a făcut, inevitabil, efemer. Intre greci, dimpotrivă, victoria străinilor a 
redeşteptat patriotismul şi conştiinţa naţionalităţii bizantine. Toţi aceşti conducători, 
în jurul cărora s-au regrupat toate forţele lumii greceşti, aveau o singură ambiţie: să 
recucerească Constantinopolul de la latinii detestaţi. Nu mai rămânea decât a se vedea 
care din cele două imperii greceşti rivale, cel de Niceea sau cel de Epir, va reuşi s-o 
facă. 

2. Imperiul latin de Constantinopol 

Pentru ca opera născută din cruciada a patra să aibă şanse de supravieţuire, 
trebuia ca noul Imperiu să aibă o conducere fermă, o organizare puternic centralizată. 
Ori, în statul pur feudal pe care latinii l-au fondat, împăratul nu era decât primul 
dintre baroni. Autoritatea sa, teritorial foarte restrânsă, este aproape nulă din punct de 
vedere politic. Baldouin însuşi, în preziua urcării sale pe tron, a trebuit să lupte cu 

nesupusul său vasal, regele Tesalonicului, şi chiar dacă a reuşit să-1 aducă sub 
ascultare, niciodată înţelegerea dintre ei n-a fost durabilă. 

Henric I (Henri d'Angre), fratele şi succesorul lui Baldouin între anii 1205- 
1216, s-a lovit de aceleaşi dificultăţi. El a reuşit cu ajutorul abilităţii sale să-şi impună 
autoritatea la Tesalonic (1209) şi a se face recunoscut ca suveran. Totuşi, feudalii 
greci, ducele de Atena şi principele de Ahaia, n-au manifestat nici o atenţie faţă de 
problemele Imperiului şi au devenit aproape independenţi. 

Imperiul latin nu putea aştepta decât puţine lucruri bune de la veneţieni, prea 
temători faţă de încălcarea propriilor privilegii şi preocupaţi în mod egoist numai de 
propriile lor interese. Cu grecii învinşi, o înţelegere era imposibilă. Cu toate eforturile 
pe care le-au făcut câţiva suverani latini, Montferrat la Tesalonic, Villehardouinii în 
Ahaia, pentru a atenua ura şi a face să se uite brutalităţile cuceririi, poporul grec, în 
general, a rămas ostil străinilor şi aştepta cu nerăbdare eliberatorul să vină din Epir 
sau din Niceea. 

In sfârşit, pericolului grec sigur, i se adăuga pericolul vlaho-bulgar posibil. 
Latinii au comis greşeala de a refuza alianţa oferită de Ioniţă Caloian şi, în loc să 
beneficieze de un ajutor pe care l-ar fi putut obţine de la vlaho-bulgari pentru a lupta 
împotriva bizantinilor, au făcut din ei inamici ireconciliabili. Vlaho -bulgarii s-au aliat 
cu suveranii greci de Niceea împotriva latinilor. 

In primele momente ale derutei ce a urmat cuceririi Constantinopolului, se 
părea că latinii au triumfat peste tot. Tessalia, Grecia centrală, Peloponezul, au fost 
cucerite în câteva săptămâni fără ca ei să întâmpine o rezistenţă serioasă. In Asia 
Mică, Henri d'Angre a învins pe greci la Poimamenon, în Bithinia şi puterea lui 
Teodor Lascaris, care n-a mai rămas decât în Brusa şi părea că a eşuat, a fost salvată 
de invazia bulgară în Tracia. 

Ioniţă a atacat Imperiul latin înconjurat din toate părţile de grecii revoltaţi, 
îndrăzneţ, dar cu trupe slabe, împăratul Baldouin I şi dogele Dandolo s-au aruncat 
asupra duşmanului. Armatele latine au suferit o gravă înfrângere pe câmpia de la 
Adrianopol (1205), unde Baldouin I a căzut în luptă. Timp de doi ani, Ioniţă şi-a 
purtat armatele devastatoare prin întreaga Macedonie, avid de a răzbuna ceea ce 

Vasile al II-lea făcuse bulgarilor, numindu-se, în opoziţie cu Bulgaroctonul, 
Romaioctonul („omorâtorul de romani"). El a asediat Tesalonicul dar, din fericire 
pentru latini, a murit, probabil asasinat (1207). 

Teodor Lascaris a profitat de această situaţie pentru a-şi restabili şi consolida 
puterea. In timpul domniei lui Henric I, cel mai destoinic suveran pe care 1-a avut 
Imperiul latin de Constantinopol, se mai credea că statul întemeiat de cruciadă îşi va 
asigura supravieţuirea. Henric, după moartea lui Ioniţă, a încheiat pace cu vlaho- 
bulgarii, îndepărtând astfel de Imperiu o mare ameninţare. El a izbutit să restabilească 
unitatea între latini şi să impună autoritatea imperială marilor săi vasali, a reuşit să 
dobândească supunerea şi chiar relativa simpatie a unei părţi a supuşilor săi greci. In 
acelaşi timp, a reluat, cu ajutorul Comnenilor de la Trapezunt, ofensiva în Asia Mică. 
O primă expediţie, în 1206, îi asigură stăpânirea asupra unei jumătăţi din Bithinia. în 
1212 a învins pe Teodor Lascaris la Iuparcos, obligându-1 să-i cedeze o parte din 
Mysia şi Bithinia. 

3. Situaţia Bisericii Ortodoxe şi a credincioşilor ei în Imperiul latin de 
Constantinopol 

Căderea capitalei Imperiului bizantin în mâna latinilor nu prevestea nimic bun 
cu privire la situaţia Bisericii Ortodoxe. Perspectivele clerului grec s-au complicat 
când, în 1206, a murit patriarhul Ioan al X-lea Camateros, care se refugiase în 
Bulgaria după căderea Constantinopolului. Cu încuviinţarea împăratului, clerul grec 
s-a adresat lui Inocenţiu al III-lea cerându-i permisiunea de a-şi alege un nou patriarh. 
Henric le-a permis să-şi aleagă întîistătătorul cu condiţia ca acesta să recunoască 
supremaţia papei. Dar grecii au refuzat această condiţie, în această funcţie fiind numit 
venetianul Thomas Morosini. 

Crearea la Constantinopol a unei patriarhii latine menite să înlocuiască 
Patriarhia ortodoxă reprezenta în mod tipic comportamentul unui regim de ocupaţie. 
Implantat în mod artificial, ea a fost lipsită de la bun început de legitimitate şi de 

sprijin popular. Acest episcopat nu avea nici un fel de viabilitate pentru că autoritatea 
sa spirituală n-a fost niciodată acceptată de credincioşii locali. 

In perioada stăpânirii latine, Biserica romană, departe de a face concesii, n-a 
manifestat decât o dorinţă deschisă pentru puterea în planul jurisdicţiei religioase. 
Grecii au constatat astfel în mod direct ceea ce au presupus de secole: că în spatele 
unor argumente teologice se aflau marile ambiţii de hegemonie ale papalităţii care 
voia să impună întregii lumi creştine propria voinţă politică şi concepţia sa în 
domeniul administraţiei. Dar politica inflexibilă a Bisericii romane în teritoriile 
cucerite a anulat toate încercările acesteia de a prinde rădăcini. 

La începuturile Imperiului latin, situaţia papei a fost foarte delicată. Având în 
vedere înţelegerea dintre cruciaţi şi Veneţia, dacă împăratul era ales dintre francezi, 
patriarhul latin trebuia să provină din rândul clerului veneţian. Interesele curţii papale 
au fost neglijate în convenţie. Nu s-a pomenit nimic nici de participarea papei la 
alegerea patriarhului, nici de veniturile ce trebuiau să revină papei. Când clerul de la 
biserica Sf. Sofia, compus din veneţieni, a ales ca patriarh un veneţian, cu toate că 
papa a considerat alegerea sa fiind necanonică, a fost obligat, în cele din urmă, să 
cedeze şi să confirme alegerea lui „din proprie iniţiativă". 

Atitudinea Romei faţă de clerul grec a fost una ambiguă. Se ştie că cea mai 
mare parte a episcopilor greci şi a preoţilor au rămas în fruntea credincioşilor. 
Papalitatea a acceptat să se numească greci în fruntea eparhiilor unde majoritatea 
populaţiei aparţinea acestui rit şi să folosească pâinea dospită în săvârşirea Sf. 
Euharistii. In acelaşi timp însă, legaţi papali au sosit în Peninsula Balcanică şi în Asia 
Mică încercând să determine clerul grec să adere la unire. 

La sfârşitul pontificatului său, Inocenţiu al IlI-lea a obţinut victoria pe care şi- 
au dorit-o toţi antecesorii săi: sinodul de la Lateran, din 1215, proclamat de Biserica 
Apuseană ca ecumenic, 1-a recunoscut pe papă drept conducător suprem al Bisericii 
Răsăritene şi i-a declarat pe patriarhii latini din Orient (de Constantinopol, Ierusalim 
şi Antiohia) ca dependenţi ierarhic de Roma. 

Dar aparenta subordonare a Bisericii Răsăritene era una parţială. Pentru a fi 
completă ar fi fost necesară uniunea religioasă, supunerea spirituală a întregii 

populaţii ortodoxe din această partea lumii. Dar acest lucru nu a putut fi obţinut nici 
de Inocenţiu al III-lea şi nici de urmaşii săi. 

Nici în raporturile cu supuşii, noii stăpâni nu au ajuns la rezultatele pe care 
scontau. Rezistenţa ortodoxă a avut ca efect elaborarea unui canon (Constitutio 9) la 
sinodul din 1215 prin care papa Ionocenţiu al III-lea lăsa fiecărui credincios 
posibilitatea alegerii ritului şi a limbii în care se desfăşura acesta. Dar prevederile 
canonului nu au fost respectate, astfel că s-au înregistrat numeroase abuzuri care au 
dus la moartea martirică a numeroase feţe bisericeşti, îndeosebi călugări. Martiri s-au 
înregistrat şi în Biserica Ciprului unde, la 19 mai 1231, au fost ucişi treisprezece 
monahi de la mănăstirea Panaghias Kantaras pentru că au refuzat să se împărtăşească 
cu azimă. Noul cler instalat în această insulă pretindea că nici un preot, egumen sau 
episcop să nu-şi poată prelua atribuţiile fără permisiunea episcopului latin. Toţi 
episcopii ortodocşi nou numiţi trebuiau să vină şi să îngenuncheze în faţa episcopului 
latin şi, potrivit uzanţelor federale, să depună jurământ de credinţă şi supunere faţă 
suzeran. 

Folosirea forţei în domeniu confesional a devenit o practică obişnuită. în 
1243, printr-o bulă adresată clerului latin din Cipru papa Inocenţiu al V-lea (1245- 
1254) recomanda episcopilor latini câteva măsuri pentru a se asigura că preoţii greci, 
atunci când săvârşesc Sf împărtăşanie, urmează ritul Bisericii romane şi că toate 
hirotonirile sunt făcute de ei şi nu de către episcopii greci. Treizeci şi două de biserici 
ortodoxe din Constantinopol au fost luate de latini. 

Nici veneţienii nu s-au dovedit a fi apărători ai intereselor creştine în noua lor 
postură de cuceritori. La scurtă vreme după ce s-au instalat la Constantinopol, 
principala lor preocupare a fost să-şi asigure desfăşurarea în continuare a activităţii 
comerciale în întregul Orient musulman, fără să ţină cont de interesele formaţiunilor 
statele creştine din această zonă. Din Constantinopol, unde îşi aveau baza, s-au 
răspândit în toate porturile Mării Negre. Nefiind mulţumiţi numai cu atât, ei au 
stabilit raporturi directe cu selgiucizii din Asia Mică, cu toate că se ştia că aceştia 
erau în conflict permanent cu grecii de la Niceea. 

Negustorii veneţieni s-au introdus foarte bine, între 1204 şi 1220, la curtea 
suveranilor otomani de la Ikonion. In această perioadă ei au reuşit să obţină trei 
tratate comerciale avantajoase de la trei sultani diferiţi. Veneţienii se bucurau de 
încrederea musulmană în asemenea măsură încât au fost pe punctul de a intermedia 
un tratat secret de alianţă între Sultanatul de Ikonion şi Imperiul latin de 
Constantinopol, îndreptat împotriva grecilor de la Niceea. 

Prietenia şi colaborarea care a existat între veneţieni şi turci la începutul 
veacului al XlII-lea au fost dovedite şi de un caz deosebit. In 1228, trimisul special al 
Veneţiei la Ikonion, Filippo Juliano, a scris senatului său că un alt trimis, Marco 
Longo, veneţian şi el dar reprezentant al împăratului latin de Constantinopol, a oferit 
arme şi armuri sultanului care a apreciat în mod deosebit gestul. 

Problemele interne şi conjunctura internaţională au preocupat în asemenea 
măsură Imperiul încât împăraţii săi au abandonat complet ideea de cruciadă pentru 
eliberarea Locurilor Sfinte ale creştinismului. Mai mult, Inocenţiu al III-lea a pus la 
cale o nouă cruciadă dar care trebuia să pornească direct din Occident, fără să se mai 
ia în considerare capul de pod care putea fi Constantinopolul într-o asemenea 
iniţiativă. 

Cedând presiunilor papei, împăratul Frederic al II-lea al Germaniei (1220- 
1250), care nu voia deloc să lupte cu musulmanii, a simulat o plecare la cruciadă dar 
s-a întors imediat. A fost nevoie de o excomunicare pentru a-1 determina să plece din 
nou şi, de această dată, a ajuns cu bine la Ierusalim. Dar, în loc să se războiască, el a 
avut o întrevedere amicală cu sultanul Egiptului. Profitând de faptul că împăratul 
vorbea bine araba, cei doi au discutat probleme care în mod normal le abordează şefii 
de stat cu preocupări comune. Aşa s-a născut un tratat comercial cu Egiptul (tratatul 
de la Jaffa, 11 februarie 1229), acest pact marcând formal, sfârşitul războaielor 
religioase purtate de Occident împotriva musulmanilor din Orient. 

4. Imperiul grec de Niceea în timpul lui Teodor Lascaris (1204- 
1222) 

După fuga lui Alexios al V-lea Dukas Murzuphlos din capitala asediată a 
Imperiului, la 13 aprilie 1204, un ginere al lui Alexios al III-lea, Teodor Lascaris, 
care avea deja titlul de despot, a fost ales şi proclamat basileu la Sf. Sofia. Fugind din 
Constantinopol la apropierea occidentalilor, s-a stabilit la început în Brusa, apoi în 
Niceea, cu ajutorul sultanului de Ikonion. Niceea a devenit apoi centrul unde s-au 
regrupat toţi demnitarii civili şi ecleziastici care au fugit din cruciadă. 

Ridicată la întretăierea unor drumuri importante, la marginea unui mare lac, 
cu faţa spre mare şi spre câmpia fertilă a Bithiniei, Niceea era bogată în tradiţii 
ortodoxe prin cele două Sinoade ecumenice ţinute aici. Nici un alt oraş n-ar fi putut 
împlini mai bine necesitatea de a conserva ceea ce a mai rămas din statul bizantin. 
Teodor Lascaris a reuşit să se menţină, cu toate că occidentalii au încercat de două ori 
să-1 alunge de aici (la sfârşitul lui 1204 şi la sfârşitul lui 1206). In 1208, noul patriarh, 
Mihail Autoreanus, care a continuat să poarte titlul de patriarh de Constantinopol, 1-a 
încoronat ca basileu în catedrala din Niceea şi, într-un apel adresat tuturor grecilor, el 
s-a declarat continuator al tradiţiei imperiale. 

In acelaşi timp însă, puterea lui Teodor păstra un caracter şubred. El a putut să 
supravieţuiască numai datorită slăbiciunii Imperiului latin şi, ceea ce era şi mai grav, 
autoritatea sa era departe de a fi respectată chiar şi de greci. înconjurat de duşmani, 
Lascaris s-a apărat cu vehemenţă, preluând de mai multe ori chiar el ofensiva şi 
activând cu diplomaţia şi armele în propriul său folos. O alianţă cu ţarul Ioniţă 
Caloian (februarie 1207), i-a permis să cucerească Cyzicul, folosindu-se de navele 
piratului calabrez Ioan Stirion. A reuşit, de asemenea, să împiedice pe împăratul 
Henric I al Constantinopolului să ajute apărarea Adrianopolului împotriva vlaho- 
bulgarilor(1207). 

După un armistiţiu ceva mai lung între cei doi suverani, împăratul latin şi-a 
luat revanşa în 1210, împingând pe sultanul de Ikonion Kaikosru I, împotriva lui 
Teodor Lascaris. La tratatul dintre cei doi, împotriva sa, basileul de la Niceea s-a aliat 
cu Leon al II-lea, regele Ciliciei, ambii ameninţaţi de sultanul de Ikonion. Imediat 
apoi, Lascaris a obţinut o strălucitoare victorie asupra lui Kaikosru I la Antiohia. 
Sultanul însuşi a căzut în luptă (mai-iunie 1211). 

Eliberat din partea turcilor, împăratul de la Niceea a atacat Imperiul latin, 
reînnoind alianţa cu vlaho-bulgarii dar împăratul Henric I, cu trupe inferioare ca 
număr, i-a pricinui o înfrângere decisivă la Lopadion, în Misia (15 octombrie 1211). 
Latinii au invadat teritoriul său până la Pergam dar, fără trupe suficiente, Henric I a 
consimţit încheierea unei păci cu adversarul său. După tratatul din 1212, Imperiul 
latin a păstrat nord-vestul Bithiniei cu portul Adramyttion în sud, recunoscând lui 
Lascaris stăpânirea Niceei, Brusei şi a regiunii dintre Adramyttion şi Smirna. 

împăratul Henric I a murit la 11 iunie 1216, având ca succesor pe cumnatul 
său, Pierre de Courtenai, comite de Auxerre. Confirmat ca împărat la Roma de către 
papa Honoriu al III-lea, nu a putut ajunge până la Constantinopol, fiind făcut 
prizonier de către trupele despotului de Epir, Teodor. A murit îndată după ieşirea din 
temniţă (1217). Cu o remarcabilă supleţe, Teodor Lascaris a hotărât să profite de 
ocazie şi să-şi facă intrarea paşnică în Constantinopol şi, după tratative cu Iolanda, 
văduva lui Pierre de Courtenai, el a luat în căsătorie pe una dintre fiicele sale. 

In 1207, Teodor Lascaris a încearcat să intre în relaţii cu papa Inocenţiu al III- 
lea, plângându-i-se de ostilitatea latinilor. Răspunsul papei n-a fost prea încurajator 
dar raporturile dintre Roma şi Constantinopol nu s-au întrerupt. In 1213-1214, 
Lascaris a trimis în capitala Imperiului latin pe Nicolae Mesarites, mitropolitul de 
Efes, să discute unirea religioasă cu legatul lui Inocenţiu al III-lea, cardinalul Pelage, 
fără să obţină însă nici un rezultat. A apărut şi o altă ocazie pentru ca Teodor să 
intervină în treburile Imperiului latin. Regenta Iolanda murind în 1220, 
Constantinopolul a rămas, la un moment dat, fără împărat şi fără patriarh. Teodor a 
cerut, în numele soţiei sale, o parte din moştenirea lui Pierre de Courtenai şi a însoţit 
cererea sa cu o ameninţare de atac atunci când un frate al lui Pierre, Robert de 
Courtenai, a sosit la Constantinopol. In cele din urmă s-a semnat un tratat de prietenie 
după care, la începutul lui 1222, Teodor Lascaris a murit. 

Astfel primul împărat de la Niceea a transformat o slabă formaţiune politică 
cu centrul la Niceea într-un stat viabil, s-a făcut cunoscut prin tenacitatea cu care şi-a 
urmărit scopurile, impunându-se ca succesor legitim al împăraţilor bizantini. El a 
reuşit să transforme statul său în principala putere teritorială din Asia Mică şi avea 

şanse într-o legătură cu Imperiul latin prin căsătoria uneia dintre fiicele sale cu Robert 
de Courtenai. 



5. Despotatul Epirului şi Tessalia 

La un moment dat se punea problema că destinele Imperiului de Niceea erau 
prea mult legate de provinciile asiatice ale vechii monarhii. Ca urmare, în Europa, 
despotatul Epirului în fruntea căruia s-a aflat Teodor Ducas Anghelos, s-a mărit 
foarte mult în defavoarea latinilor şi bulgarilor. 

Teodor Ducas a reocupat de la veneţieni Durazzo şi Corfu, a cucerit Ohrida şi 
Pelagonia. In 1224 a pus stăpânire pe Tesalonic unde domnea tânărul Demetrios, fiul 
lui Bonifaciu de Montferrat şi, în oraşul luat de la latini, s-a încoronat solemn, 
împărat, spre satisfacţia grecilor care vedeau în el restauratorul elenismului. S-a creat 
astfel Imperiul grec de Tesalonic care a durat până în 1246. El şi-a împins apoi 
autoritatea în detrimentul bulgarilor până în vecinătatea Adrianopolului, a oraşelor 
Philippopolis şi Chrystopolis. Se părea, la un moment dat, că va fi răsturnat chiar şi 
Imperiul latin. 

In 1224, Teodor Ducas a învins la Serrhes armata slabului suveran Robert de 
Courtenai (1221-1228) care guverna rămăşiţele Imperiului latin de Constantinopol. 

Dar succesele Imperiului grec în Europa au fost oprite brusc. După 1218 a 
domnit în Bulgaria un principe activ şi inteligent, Ioan Asan (1218-1241). Precum 
odinioară Ioniţă, el a vrut să se alieze cu latinii împotriva grecilor de la Niceea şi a 
fost aproape de realizarea acestiu gând când, împăratul Robert a murit. Nobilii latini 
l-au solicitat să fie regent al Imperiului latin în timpul minoratului lui Baldouin al II- 
lea (1228-1261). Dar, decât un suveran ortodox, clerul latin a preferat un cavaler pe 
cât de viteaz pe atât de incapabil din punct de vedere politic. Acesta a fost Jean de 
Brienne (1231-1237) cu care a dispărut şi ultima şansă de supravieţuire a Imperiului 

latin. Suveranul bulgar pe bună dreptate jignit, a devenit pentru latini un duşman de 
neîmpăcat, spre marele beneficiu al grecilor de la Niceea. Acestora le-a mai făcut şi 
un alt serviciu, acela de a abate concurentul lor din Europa, împăratul grec de la 
Tesalonic, ale cărui ambiţii deveneau neliniştitoare pentru Bulgaria. Bătut şi făcut 
prizonier la Clocotniţa (1230), Teodor a trebuit să renunţe la tron şi statul pe care 1-a 
întemeiat a fost redus la proporţii deosebit de modeste. El n-a mai cuprins pe lângă 
Tesalonic decât Tessalia şi a ajuns în mână fratelui său, Manuel. Astfel, în acelaşi 
timp în care îl debarasa de rivalul său occidental, Ioan Asan a întărit puterea 
basileului de la Niceea, oferindu-i alianţa sa (1234). Aceasta a însemnat ruina sigură a 
Imperiului latin. 

împăratul de la Niceea, după doisprezece ani de domnie şi-a mărit teritoriile 
în mod considerabil. învingător al latinilor la Poimanenon (1224), el le-a luat şi 
ultimele locuri fortificate pe care le aveau în Anatolia. Le-a cucerit marile insule ale 
litoralului asiatic: Samos, Chios, Lesbos, Cos şi 1-a obligat pe suveranul grec din 
Rhodos să-i fie vasal. El a trimis o armată în Tracia şi a ocupat Adrianopolul unde s-a 
ciocnit cu împăratul grec de la Tesalonic. 

In sfârşit, au atacat pe veneţieni în Creta. Alianţa cu bulgarii a făcut să-i 
crească puterea. în 1236, cei doi aliaţi au făcut o încercare supremă: cucerirea 
Constantinopolului. Ameninţarea era mare şi Occidentul a înţeles la timp că trebuie 
să-i vină în ajutor. Oraşele maritime din Italia, principale din Ahaia, au trimis 
însemnate forţe. Capitala Imperiului latin a scăpat şi datorită rupturii produse în 
alianţa greco-bulgară intervenită în urma morţii lui Ioan Asan (1241). 

Nefericitul Imperiu latin a mai rezistat un sfert de secol, douăzeci şi cinci de 
ani în care Baldouin al II-lea n-a făcut altceva decât să ceară peste tot ajutor, fără să-1 
obţină. A trebuit să facă comerţ cu antichităţi pentru a-şi face rost de bani şi a vândut 
relicvele cele mai de preţ ale Constantinopolului. în 1237, Baldouin al II-lea a făcut o 
lungă călătorie în Occident pentru a obţine ajutoare. El a revenit în fruntea unei mici 
armate de cruciaţi. Semnificativ este că, pentru a-i putea plăti, Baldouin i-a vândut lui 
Ludovic cel Sfânt, regele Franţei, Coroana de Spini a Mântuitorului, păstrată la 
Constantinopol şi care a scăpat jafului din 1204. Ultimul împărat latin a ajuns până 

acolo încât, pentru a bate monede, s-a folosit de plumbul acoperişurilor iar pentru a se 
încălzi iarna, a trimis să pună pe foc şarpantele Palatului imperial. 



5. Ioan Vatatzes şi extinderea Imperiului grec în Peninsula Balcanică 
(1222-1254) 

Urmaşul lui Teodor Lascaris a fost ginerele său, Ioan Vatatzes. Nici o altă 
alegere nu putea fi mai bună. Dacă Teodor a reconstituit statul bizantin în Asia Mică, 
succesorul său i-a extins teritoriul în Europa şi a început încercuirea 
Constantinopolului. El a cucerit ultimele posesiuni ale latinilor din Anatolia. A 
obţinut puternicul ajutor al împăratului Frederic al II-lea de Hohenstaufen cu a cărui 
fiică s-a căsătorit (1244) şi care, spre marea supărarea a papei, a abandonat cauza 
Constantinopolului în mâna grecilor, fără să ezite. 

Vatatzes a profitat de invazia mongolă în Asia Mică pentru a-şi mări teritoriile 
în defavoarea turcilor. Atacul asupra Sultanului de Ikonion de către o armată mongolă 
venită din Persia, în 1241, nu a fost decât un front secundar al imensei invazii care a 
lovit asupra Europei şi a Orientului Apropiat (1237-1241). Au fost devastate Rusia, 
Polonia, Transilvania, Ungaria. In Asia Mică, mongolii au zdrobit armata turcă lângă 
Erzindjian (26 iunie 1243). Sultanul Kaikosru II a trebuit să se recunoască vasal al 
Marelui Han şi dominaţia mongolă a ajuns până la frontierele statului niceean. Dar 
mongolii nu i-au atacat pe greci. Principala realizare a acestora a fost slăbirea statului 
turcilor selgiucizilor care a încetat de a mai fi un pericol pentru Niceea şi în care 
mongolii au instaurat o adevărată teroare. Mai grea a fost soarta împăratului de 
Trapezunt, Manuel, care a trebuit să accepte vasalitatea mongolă şi să participe cu 
trupe la acţiunile militare ale acestora. 

Ioan Vatatzes a acţionat mai ales în Europa. Despotatul grec de Epir era în 
totală anarhie. Vatatzes a profitat şi 1-a silit pe Ioan Anghelos, fiul lui Teodor, să 
renunţe la titlul de împărat şi să se recunoască vasalul Niceei (1242). Patru ani mai 

târziu, el a cucerit Tesalonicul (1246), izgonindu-1 pe despotul Demetrios. A cucerit 
de la bulgari o mare parte a Macedoniei, Serrhes şi Melnik. De la latini a ocupat Bizie 
şi Tzurolon (1247). In sfârşit, a impus pe calea armelor suzeranitatea sa singurului 
suveran grec care a mai rămas independent, despotului de Epir, Mihail al II-lea, în 
1254. 

în 1232, cinci călugări franciscani din captivitatea otomană au ajuns la Niceea 
şi au avut un schimb de păreri cu patriarhul Ghermanos al II-lea pe tema unirii 
Bisericilor. Ioan Vatatzes şi Ghermanos al II-lea le-au făcut o primire cordială iar 
călugării au dus papei Grigore al IX-lea o scrisoare a patriarhului în care acesta din 
urmă propunea papei să discute chestiunea unirii. Suveranul pontif a acceptat şi a 
trimis în 1234 mai mulţi legaţi papali. Sinodul s-a desfăşurat mai întâi la Niceea apoi 
la Nymphaeum dar discuţiile au degenerat în polemici virulente în urma cărora legaţii 
papali au fost alungaţi. 

Pasul următor în apropierea dintre cele două Biserici 1-a încercat, în 1253, 
patriarhul de la Niceea într-o scrisoare trimisă papei Inocenţiu al IV-lea. Scrisoarea 
dădea puteri depline trimişilor greci pentru ducerea la bun sfârşit a tratativelor 
privitoare la unire. In schimbul recunoaşterii supremaţiei papale se cerea retrocedarea 
Constantinopolului şi desfiinţarea Imperiului latin. Dar, în 1254, Ioan Vatatzes şi 
Inocenţiu al IV-lea au murit iar iniţiativa s-a stins. 

Când Ioan Vatatzes murea, Imperiul grec de Niceea, bogat, puternic, prosper, 
era înconjurat din toate părţile de lamentabilele rămăşiţe ale Imperiului latin. Nu mai 
rămânea decât să se recucerească Constantinopolul. 



6. Recucerirea Constantinopolului de către greci 

Moartea lui Ioan Vatatzes a întârziat cu şapte ani recucerirea 
Constantinopolului. Fiul său, Teodor al II-lea Lascaris, care a luat numele bunicului 
său după mamă şi-a consacrat foarte scurta domnie (octombrie 1254 - august 1258), 

apărării cuceririlor făcute de tatăl său. în vârstă de 32 de ani la urcarea pe tron, el nu a 
luat parte până atunci la nici o formă de exercitare a puterii dar era destoinic, instruit, 
harnic, bun conducător de oşti, privit de erudiţii din preajma sa ca un suveran 
luminat. Dar el nu a întârziat să-i dezamăgească prin caracterul său capricios, violent 
şi autoritar. 

Având linişte din partea sultanului de Rum (Ikonion), cu care a refăcut alianţa 
încheiată de tatăl său, Teodor al II-lea şi-a îndreptat atenţia asupra tentativelor statului 
bulgar de a relua oraşele cedate statului niceean la 1246. El a trebuit să întreprindă 
pentru acesta două campanii (1255-1256). Ţarul Mihail a fost nevoit să ceară pace iar 
oraşele cucerite de bulgari au fost restituite lui Teodor care a obţinut în plus şi 
fortificaţia Ţepaina, care apăra drumul spre Tracia. 

A urmat războiul cu Epirul, care a făcut mai puţină cinste basileului care 1-a 
provocat. în septembrie 1256, Teodora, soţia despotului Mihail al II-lea, trimiţându-şi 
fiul pentru a se căsători cu fiica lui Teodor al II-lea, basileul 1-a obligat înainte de 
ceremonie să semneze un tratat care îi ceda oraşele Durazzo şi Servia. Mihail al II-lea 
a fost silit să ratifice tratatul dar s-a răzbunat susţinând revolta guvernatorului de 
Elbasar în Albania şi atacând garnizoanele cetăţilor imperiale. Teodor al II-lea, care 
suferea deja de atacuri de epilepsie, s-a mulţumit să trimită în Macedonia pe Mihail 
Paleologul care însă, neprimind armată suficientă, n-a putut să-1 împiedice pe despot 
să cucereascăă oraşele din Macedonia (1257). 

Situaţia lui Mihail al II-lea al Epirului a fost întărită şi prin alianţa cu 
Manfred, suveranul Regatului celor două Sicilii. în urma căsătoriei cu o fiică a 
despotului, acesta a primit cetăţile Durazzo şi Avlona. 

Prin greşelile săvârşite, Teodor al II-lea a pierdut o parte din cuceririle lui 
Vatazes. Prin proasta guvernare internă el a îndepărtat de la sine nobilimea, fără să 
aibă puterea de a o aduce sub ascultare şi a compromis irevocabil urcarea pe tron a 
fiului său. în raporturile cu Biserica, Teodor al II-lea a considerat că treburile acesteia 
trebuiau subordonate problemelor de stat. De aceea n-a apreciat oportună candidatura 
lui Nichifor Blemmydes la scaunul patriarhal iar Arsenie a trecut în trei zile de la 
condiţia de laic la cea de patriarh (1255 - 1259, prima oară). Relaţiile dintre Niceea şi 

curia romană au evoluat strict în direcţia scopurilor politice ale împăratului. La fel ca 
şi tatăl său, Teodor vedea în unirea cu Roma doar un pas spre reocuparea 
Constantinopolului. 

Astfel, în 1256, Teodor a trimis la Roma doi nobili de la curtea sa care i-au 
cerut papei Alexandru al IV-lea să reia negocierile şi să trimită un legat la Niceea. 
Papa a acceptat şi a trimis pe Constantin, episcop de Orvieto, pentru a discuta 
propunerile concrete făcute de Vatatzes înainte de a muri. Legatul papal avea 
împuterniciri complete şi instrucţiuni secrete de a convoca un sinod pe care să-1 
prezideze în calitate de vicar al papei. Totul s-a terminat cu un eşec. Teodor al II-lea 
s-a purtat pe atunci cu mult succes cu bulgarii. Aceste succese l-au determinat să 
considere că nu mai au nevoie de sprijinul papei şi de sacrificarea Bisericii Răsăritene 
într-o uniune cu Roma. Legatul papal a fost alungat. 

Una dintre familiile nobiliare cele mai puternice era cea a Paleologilor care, 
de la sfârşitul secolului al Xl-lea a dat Imperiului numeroşi comandanţi de oşti şi 
oameni de stat, adeseori aliaţi ai dinastiei domnitoare. Conducătorul familiei, 
Andronic Paleologul, a luat în căsătorie o nepoată a lui Andronic I Comnenul şi a 
primit de la Vatatzes demnitatea de mare domestic şi guvernoratul Tesalonicului. Fiul 
său, Mihail, a fost, în aceeaşi perioadă, guvernator de Serrhes şi Melnik. Poziţia 
importantă a acestei familii şi înrudirea ei cu dinastia căzută au stârnit invidii şi 
neîncredere. Lucrurile au evoluat în defavoarea sa în asemenea măsură, încât, în 
1256, Mihail Paleologul, temându-se pentru viaţa sa, s-a refugiat în Sultanatul de 
Ikonion, pe atunci în luptă cu mongolii şi i-a ajutat să-i respingă. A fost însă rechemat 
de Teodor al II-lea Lascaris cu scrisori de garanţie, acesta solicitându-1 pentru 
amintita expediţie în Epir. Neavând însă încredere în loialitatea lui, basileul nu i-a dat 
sub comandă forţe militare suficiente, astfel că acesta nu a reuşit să obţină rezultatele 
scontate. Ura lui Teodor al II-lea nu a întârziat să se manifeste din nou şi comportarea 
lui Mihail Paleologul după moartea basileului a oferit o dovadă incontestabilă asupra 
gravelor neînţelegeri ce au existau între ei. 

Lovit de o boală grea, datorată unei degenerări psihice, Teodor al II-lea 
Lascaris a murit în august 1258, la vârsta de numai 37 de ani, lăsând în urma sa un 
copil de opt ani. 

înainte de a muri, Teodor al II-lea a hotărât ca, în timpul minoratului lui Ioan 
al IV-lea, regenţa să o deţină George Muzalon, omul de încredere al său, şi i-a pus pe 
toţi demnitarii să depună jurământul faţă de el. Nouă zile mai târziu, în timp ce se 
oficia la Magnesia înmormântarea basileului, mercenarii apuseni au năvălit în 
biserică şi au măcelărit pe George Muzalon şi pe fraţii săi. Se pare că de acest 
complot nu a fost străin Mihail Paleologul căci mercenarii apuseni erau în directa sa 
subordine. 

Noul regent a ajuns Mihail care, rând pe rând, a primit titlul de megaduce apoi 
pe acela de despot, primul rang al ierarhiei după basileu. Au urmat presiuni asupra 
patriarhului Arsenie pentru obţinerea şi a funcţiei supreme. Ca urmare, la 1 
decembrie 1258, Mihail al VUI-lea a fost ridicat pe scut la Magnesia iar după o lună, 
la 1 ianuarie 1259, a fost încoronat basileu la Niceea de către patriarh. Tânărul Ioan al 
IV-lea a fost trimis într-un castel de pe malul Bosforului. Patriarhul Arsenie, dându-şi 
seama că se încalcă toate obiceiurile şi legile statornicite cu privire la succesiune, s-a 
retras într-o mănăstire. Mihail, considerând această retragere ca pe o abdicare, a 
determinat sinodul să aleagă ca nou patriarh pe Nichifor, mitropolitul de Efes, în 
ciuda opoziţiei arhiepiscopilor de Sardes şi de Tesalonic. 

In exterior ameninţările nu veneau din partea Constantinopolului unde 
Balduin al II-lea se găsea într-o sărăcie completă ci din partea Epirului al cărui 
despot, Mihail al III-lea, a anexat Macedonia până la Vardar şi a alcătuit o alianţă 
împotriva statului niceean cu Manfred, suveranul Regatului celor două Sicilii şi 
Guillaume de Villehardouin, prinţul de Moreea. In octombrie 1259, marele domestic 
Ioan, fratele lui Mihail Paleologul, i-a înfrânat pe aliaţi la Pelagonia. 

Basileul niceean şi-a putut îndrepta acum întreaga atenţie în direcţia 
pregătirilor pentru ocuparea Constantinopolului. Având linişte dinspre părţile 
europene, el a semnat un tratat cu mongolii abandonându-şi aliatul, pe sultanul de 
Ikonion şi un tratat asemănător cu Manuel Comnenul, împăratul de Trapezunt. Scopul 

acestor tratate era recucerirea capitalei de odinioară a Imperiului. O încercare, în 
primăvara lui 1260, de a intra în Constantinopol cu ajutorul unui mare nobil latin, 
Anseau de Toucy, care urma să-i deschidă una din porţile oraşului, a rămas fără 
rezultat. Paleologul, după ce a încheiat un armistiţiu cu Baldouin, a revenit la Niceea. 
Aceasta s-a petrecut la scurtă vreme după ce a primit o ambasadă genoveză care i-a 
propus să-1 ajute să recucerească Constantinopolul în schimbul acordării unor 
privilegii importante. După 1204, genovezii, care şi-au pierdut toate avantajele în 
estul Mediteranei datorită Veneţiei, s-au angajat la un război de piraterie împotriva 
stabilimentelor veneţiene şi n-au recunoscut niciodată legitimitatea Imperiului latin. 
După intense negocieri, papa Alexandru al IV-lea şi-a impus arbitrajul asupra 
beligeranţilor dar nu a reuşit să determine pe veneţieni să cedeze ceva în favoarea 
genovezilor. 

Basileul neavând o flotă suficientă pentru a ataca Constantinopolul şi din spre 
mare, a acceptat toate condiţiile genovezilor. Prin tratatul semnat la Nymphaion, 
Mihail al VlII-lea Paleologul a încheiat cu Genova o alianţă defensivă şi ofensivă 
împotrivă Veneţiei şi a lui Baldouin al II-lea. Genova punea flota sa la dispoziţia 
împăratului care îi acorda toate avantajele şi cartierele pe care veneţienii le aveau la 
Constantinopol, în Arhipelag şi în Marea Neagră, la fel ca şi libertatea de comerţ în 
întregul Imperiu. Consecinţele acestui tratat care înlocuia monopolul economic al 
Veneţiei cu cel al Genovei, urma să joace un rol nefast în destinul Bizanţului. 

Printr-o veritabilă ironie a soartei, nici acest tratat dezastros, nici celelalte 
dispoziţii ale lui Mihail al VlII-lea n-au ajutat la recucerirea Constantinopolului. 
Gloria intrării în capitală, la 25 iulie 1261, i-a revenit unui conducător de oşti cât se 
poate de obscur, cezarul Alexios Strategopoulos care, însărcinat să facă o 
demonstraţie de forţă cu opt sute de oameni la frontiera bulgară, şi-a modificat traseul 
pentru a observa oraşul imperial. Ajuns sub ziduri, ca urmare a înţelegerii dintre o 
patrulă şi locuitorii cartierului respectiv, detaşamentul a intrat în oraş, în timp ce 
Balduin al II-lea fugea cu o corabie. Flota veneţiană care se găsea la intrarea în Marea 
Neagră întorcându-se, a fost pusă în faţa faptului împlinit. 

La 15 august 1261, Mihail al VIII-lea Paleologul şi-a făcut intrarea în oraş şi a 
fost încoronat din nou în catedrala Sf. Sofia de către patriarhul Arsenie, rechemat în 
fruntea Bisericii Ortodoxe, după moartea patriarhului Nichifor (august 1261 - mai 
1265, a doua oară). După o întrerupere de 57 de ani, Constantinopolul redevenea 
Noua Romă, reşedinţa Imperiului. Tradiţia era, astfel, reluată. 



8. Principatul de Ahaia 

Celelalte state latine născute din Cruciada a IV-a n-au dispărut toate odată cu 
Imperiul latin deConstantinopol. Fără să menţionăm Veneţia care îşi va mai menţine 
încă mult timp imperiul său colonial în mările răsăritene şi senioriile insulare pe care 
le-au fondat patricienii săi, ducatul de Atena sub conducerea familiei La Roche a 
supravieţuit până în 1311. Dezastroasa bătălie de la Kephissos, în Beoţia, a instalat 
autoritatea catalană (1311-1333) pe care o înlocuiesc ducii florentini din familia 
Acciaiuoli (1333-1456). 

Principatul de Ahaia sub conducerea celor trei Villehardouin, Geoffroy I, 
fondatorul dinastiei, precum şi fiul său Geoffroy al II-lea şi Guillaume (1209-1278), a 
cunoscut încă o perioadă de înflorire. Cu toată organizarea ei pur feudală şi cu cele 
douăsprezece baronate înfiinţate de cucerirea franceză, ţara, administrată cu pricepere 
de către suveranii săi, a fost, în tot cursul secolului al XlII-lea, unul din statele cele 
mai prospere ale Orientului latin. 

Finanţele au cunoscut o constantă prosperitate, cavaleria era considerată ca 
fiind cea mai bună din Europa. Liniştea domnea în stat iar înţelegerea cu supuşii greci 
mulţumitoare. Curtea de la Andravida era, după spusele unui cronicar, „mai 
strălucitoare decât a celor mai mari regi". Influenţa franceză era atotputernică şi „se 
vorbea această limbă la fel de bine ca la Paris". 

Societatea cavalerească şi franceză din principatul de Ahaia este admirabil 
prezentată în Cronica de Moreea. Urmele acestei perioade se văd şi azi, peste tot 

întâlnindu-se ruinele impresionante ale marilor cetăţi feudale pe care le-au ridicat 
stăpânii francezi ai ţării. Este unul dintre aspectele deosebit de interesante ale istoriei 
bizantine cum o ţară cucerită cu armele s-a pătruns atât de tare de o civilizaţie 
îndepărtată cum a fost cea franceză din veacul al XlII-lea. 

Totuşi, înfrângerea de la Pelagonia, unde Guillaume de Villehardouin a căzut 
în mâinile lui Mihail Paleologul, a avut consecinţe grave pentru Principatul de Ahaia. 
Pentru a fi eliberat, suveranul francez a fost nevoit, prin tratatul din 1262, să cedeze 
grecilor Monembasia, Mistra şi alte cetăţi. Bizantinii, astfel, au repus piciorul în 
Peloponez. După moartea lui Villehardouin (1278), sub guvernarea unor femei şi a 
unor străini - principi angevini - cu ajutorul populaţiei băştinaşe, s-au făcut progrese 
rapide fondându-se în veacul al XVI-lea Despotatul de Moreea care a reprezentat 
apoi un stat discordant în decăderea generală bizantină 

ŞI IN PRIMA JUMĂTATE A SECOLULUI AL XIV-LEA 



1. Situaţia Imperiului grec în 1261. Mihail al VUI-lea Paleologul 



Imperiul, la dimensiunea la care a fost constituit sub noua dinastie a 
Paleologilor nu mai semăna deloc cu cel de pe vremea Comnenilor. In Asia, Imperiul 
de Trapezunt stăpânea cea mai mare parte a provinciilor de pe malul Mării Negre şi 
forma de stat independent care se izola tot mai mult de Bizanţ având, până la mijlocul 
secolului al XV-lea o existenţă paralelă cu cea a Imperiului grec. 

In Europa, Despotatul de Epir ocupa sudul Albaniei şi o parte din Etolia. 
Ducatul de Neopatras sau Vlahia Mare se întindea peste Tessalia, Locrida şi 
Phtiotida. 

Alături de aceste state greceşti, exista în Grecia centrală un ducat latin la 
Atena şi, în Peloponez şi un principat latin de Moreea. Veneţienii stăpâneau cea mai 
mare parte a insulelor din Arhipelag. Genovezii deţineau insula Chios şi aveau 
importante colonii pe litoralul anatolian şi în Marea Neagră. 

Imperiul restaurat nu mai cuprindea decât trei grupe de teritorii: în Asia, 
vechile posesiuni ale Imperiului de Niceea iar în Europa, Constantinopolul cu Tracia 
şi o parte a Macedoniei unde Tesalonicul era oraşul principal. In sfârşit, câteva insule: 
Rhodos, Lesbos, Samotrace şi Imbros. Un factor agravant în reprezenta faptul că în 
faţa acestui Imperiu, epuizat din punct de vedere financiar, slăbit ca putere militară, 
se ridicau tinerele state, puternice şi conştiente de forţa lor, gata să-şi dispute 
hegemonia cu Bizanţul. 

Aşa erau în Peninsula Balcanică, cel de-al doilea imperiu bulgar, în secolul al 
XlII-lea şi Serbia Mare a lui Ştefan Duşan, în secolul următor. Se adăuga la toate 
acestea ameninţarea crescândă a turcilor în Asia Mică. 

Pentru a restaura Imperiul bizantin de altă dată era nevoie de eforturi 
deosebite. în acest sens, Mihail al VUI-lea (1261-1282), s-a străduit să realizeze 

lucruri grandioase. Chiar dacă n-a reuşit să-şi pună în aplicare întregul său geniu 
practic şi abilitatea sa deosebită, el rămâne ultimul din marii împăraţi ai Bizanţului. 

Imaginea sa a fost însă umbrită de un prim gest, reprobabil prin cruzimea sa, 
dar menit să-i consolideze puterea. In dorinţa sa de a-şi întări autoritatea, simţind 
foarte bine că el este considerat, totuşi, un uzurpator, nu a ezitat să comită cu sânge 
rece o crimă politică: a orbit şi întemniţat pe bietul copil Ioan Lascaris, în vârstă de 
12 ani, moştenitorul legitim al tronului şi a avut cruzimea de a mutila şi pe secretarul 
său, Manuel Holobolos, pedepsindu-1 astfel pentru mila arătată faţă de nevinovata 
victimă. Reacţia n-a întârziat. Aflând, patriarhul Arsenie, cuprins de oroare şi de 
remuşcări, a pronunţat anatema asupra basileului, ceea ce a dus la un conflict cu 
caracter religios din cele mai nedorite şi care a avut ca rezultat depunerea patriarhului 
Arsenie, exilarea lui la Proconese şi alegerea lui Germanos, arhiepiscopul de 
Adrianopol, ca patriarh. Toată această acţiune a fost condusă de călugărul Iosif, 
ignorant dar îndrăzneţ, duhovnicul lui Mihail al VlII-lea. Adepţii lui Arsenie n-au 
recunoscut apoi pe nici unul din succesorii săi până în 1306. 

Prin intrigile sale, Iosif 1-a forţat pe Germanos să abdice din funcţia de 
patriarh (14 septembrie 1266) şi a impus propria sa alegere, după care a ridicat, în 
mod solemn, anatema. Nu puţini au fost cei ce au continuat să-1 considere pe Arsenie 
patriarh legitim. 

îndată după urcarea pe tron, Mihail al VlII-lea şi-a manifestat intenţia de a 
redobândi provinciile ce au fost ale Imperiului, atât de la greci cât şi de la latini. El a 
pus din nou piciorul în Moreea franceză (sfârşitul lui 1261), a cucerit Ianina de la 
epiroţi (1265), o parte din Macedonia de la bulgari (1264) şi mai multe insule din 
Arhipelag, de la veneţieni. A înfrânt obrăznicia genovezilor pe care intenţiona să 
conteze în anihilarea ambiţiilor Veneţiei. A repus sub autoritatea unui călugăr grec 
bisericile sârbe şi bulgare (1272). Dar, foarte curând a trebuit să întâmpine ostilitatea 
Occidentului. 

Politica internă a lui Mihail al VlII-lea a fost în totalitatea ei favoarea marii 
nobilimi. Precum odinioară Comnenii şi Anghelii, el a încredinţat funcţiile 
importante celor apropiaţi lui în primul rând fratelui său Ioan, pe care 1-a pus în 

fruntea armatei imperiale şi care a contribuit prin victoriile obţinute, la creşterea 
prestigiului său. In 1272, Mihail a asociat la domnie pe fiul său mai mare, Andronic, 
în vârstă de 16 ani şi 1-a căsătorit cu fiica lui Ştefan al II-lea, regele Ungariei. 

Papalitatea şi Veneţia n-au renunţat la ideea de a restaura Imperiul latin. Noul 
suveran al Regatului celor două Sicilii, Carol de Anjou, moştenitor, în virtutea 
tratatului de la Viterbo (1267), al drepturilor împăratului Baldouin II, era suzeran al 
principatului de Ahaia, prin căsătoria fiului său cu urmaşa lui Villehardouin. El 
nutrea astfel mari ambiţii faţă de Orient. Carol de Anjou a cucerit insula Corfu 
(1267),a ocupat Durazzo şi coasta Ep irului (1272) şi a luat titlul de rege al Albaniei 
aliindu-se cu toţi duşmanii Imperiului, cu bulgarii, cu sârbii, cu principele Vlahiei 
Mari. 



2. Sinodul „ecumenic" de la Lyon (1274) şi eşecul încercării de 
refacere a unităţii creştine 

In această criză deosebită, noul papă, Grigore al X-lea, a iniţiat o apropiere de 
basileu, în scopul refacerii unităţii Bisericii creştine. Suveranul pontif nu cerea decât 
recunoaşterea primatului papal în drept şi în fapt şi pomenirea papei în Liturghie. 
Mihail al VUI-lea s-a lansat într-o propagandă activă pentru a demonstra clerului că 
aceste concesii erau mici în raport cu ceea ce se oferea în schimb: salvarea 
Constantinopolului. Dar, de la începutul campaniei sale, el s-a lovit de opoziţia 
ireductibilă, chiar dacă temperată ca formă de manifestare, a întregii lumi ortodoxe 
bizantine. Intre timp, basileul nu a ezitat să treacă peste această atitudine şi 1-a 
înştiinţa pe papă că, în ciuda dificultăţilor, clerul era gata să accepte „unirea" şi a 
cerut să garanteze integritatea solilor pe care el îi trimitea la sinod. 

Se pare că nimic nu mai putea împiedica realizarea „unirii". La 
Constantinopol, basileul şi-a continuat propaganda şi a obţinut o adevărată victorie 
atunci când a câştigat de partea sa pe teologul Ioan Veccos, până atunci ostil oricărei 

apropieri faţă de Roma, în timp ce, patriarhul Iosif, cu tot ataşamentul său faţă de 
basileu, a rămas de neînduplecat. 

Grecii nu trebuiau să participe la sinodul convocat la Lyon decât printr-o 
ambasadă care urma să aibă în fruntea ei pe ex-patriarhul Germanos, pe marele 
logothet Gheorghios Acropolites şi pe Teofan, mitropolitul de Niceea. Aceştia au dus 
o scrisoare către papă din partea împăratului, recunoscând toată doctrina Bisericii 
romane şi un act al clerului care se limita la concesiile formulate de Grigore al X-lea. 
După citirea acestor scrisori, uniunea celor două Biserici a fost pronunţată de papă în 
cea de a patra întrunire a sinodului, la 6 iulie 1274. 

Visul papalităţii s-a realizat prin recunoaşterea supremaţiei sale, dar acest 
acord nu era viabil datorită fundamentului pur politic pe care a fost aşezat. Mihail al 
VIII-lea a smuls cu forţa adeziunea clerului ortodox având îndreptată împotriva sa 
chiar şi atitudinea celor mai apropiate rudenii ale sale. Aşa cum remarcă cercetătorii 
problemei, la sinod n-au participat decât doi episcopi greci şi „unirea" a fost hotărâtă 
,Jară nici o pregătire psihologică, fără discuţii teologie asupra punctelor în litigiu". 
în curând s-a dovedit apoi că forţa nu serveşte la nimic în acest domeniu, că a lipsit 
de la început adeziunea sufletelor. Mihail al VIII-lea a acţionat pe cont propriu, 
contrar sensului firesc al vieţii spirituale bizantine. 

Rezultatele imediate ale sinodului au fost, pe de o parte, semnarea unui 
armistiţiu între Carol de Anjou şi Mihai al VIII-lea şi, pe de altă parte, abdicarea 
patriarhului Iosif (mai 1275). Este semnificativ că ceremonia de instalare a noului 
patriarh, Ioan Veccos, n-a avut loc la catedrala Sf. Sofia ci în capela palatului 
imperial. Foarte influent la curte, el s-a erijat în apărător al „unirii" dar s-a lovit de o 
opoziţie înverşunată şi cvasi-generală, condusă de erudiţi precum Grigore din Cipru, 
de sora basilerului Euloghia şi de prinţi înrudiţi pe care Mihail nu a ezitat să-i 
întemniţeze. Un sinod antiunionist îndreptat împotriva lui Mihail Paleologul şi al lui 
Ioan Veccos a fust ţinut în Tessalia. 

Papa Grigore al X-lea a murit curând (ianuarie 1276) iar succesorii săi (trei 
pontifi în doi ani, ianuarie 1276 - mai 1277), aleşi sub influenţa lui Carol de Anjou, 
şi-au manifestat deschis ostilitatea faţă de greci şi, recunoscând aspiraţiile lumii 

greceşti, au făcut şi mai grea, imposibilă chiar, misiunea lui Mihail al VIII-lea şi a lui 
Ioan Veccos. Papa Nicolae al III-lea a mers până acolo încât a pretins ca împăratul, 
fiul său, patriarhul şi toţi clericii ortodocşi să jure individual pe „unire". In momentul 
sosirii legaţilor papali la Constantinopol, Ioan Veccos, ca urmare a acuzaţiilor ce i s- 
au adus din toate straturile sociale ale lumii bizantine, şi ca urmare a unui conflict cu 
împăratul, a abdicat din demnitatea de patriarh. 

După moartea, în 1280, papei Nicolae al III-lea, Carol de Anjou 1-a 
instalat ca succesor în scaunul papal pe unul din cei mai apropiaţi oameni ai săi, pe 
cardinalul Simon de Brie (Martin al IV-lea, februarie 1281). Orice încercare a lui 
Mihail al VIII-lea de a menţine „unirea" a fost zadarnică. După insuccesele din 
Peninsula Balcanică ale lui Carol de Anjou, această alegere părea că-1 va ajuta să-şi 
realizeze marele plan. Martin al IV-lea, neînţelegând situaţia dificilă în care se găseau 
adepţii unirii la Constantinopol, în special Mihail al VIII-lea, 1-a excomunicat pe 
basileu, acuzându-1 de duplicitate. Apoi, prin intermediul papei, se constitui o coaliţie 
împotriva Bizanţului, compusă din Carol de Anjou, Filip de Tarent şi Veneţia (iulie 
1281). 

Expediţia, a cărei pornire a fost fixată pe aprilie 1283, urma să fie o adevărată 
cruciadă menită să restaureze Imperiul latin şi să cucerească Locurile Sfinte. Dar, 
Mihail Paleologul şi aliatul său, Petru al III-lea, regele Aragonului, au profitat de 
răgaz şi au provocat declanşarea unei răscoale generale antifranceze în Sicilia, rămasă 
în istorie sub numele de „Vecerniile siciliene" (31 martie 1282). Pericolul unei 
cruciade antibizantine a fost atunci îndepărtat. Carol de Anjou nu mai avea forţele 
necesare nici măcar să-şi apere propriul stat. 



3. Schimbări demografice în Asia Mică. Apariţia turcilor otomani 

Mihail al VIII-lea a neglijat complet problema Asiei Mici. Sultanul de 
Iconion (Rum) nu mai reprezenta o ameninţare pentru Imperiu dar basileul nu dispunea de 

forţe pentru a-1 cuceri. Apoi, timp de aproape două secole de când populaţia turcă a 
început să apară în peninsulă, ei au reuşit să cucerească Anatolia nu numai din punct de 
vedere politic ci şi al ocupaţiilor ancestrale. Astfel, păstorul turc a alungat agricultorul 
grec. In oraşele în care s-au stabilit, turcii selgiucizi au renunţat la primitivismul lor şi şi- 
au creat o cultură proprie, în cea mai mare parte de factură grecească. Persana era limba 
oficială a sultanilor iar în artă, tradiţia sassanidă se îmbina cu elemente elenistice şi 
armene. 

Se poate spune pe bună dreptate că dacă împăraţii bizantini ar fi putut 
reocupa Anatolia, ei s-ar fi găsit în faţa unei populaţii inasimilabile căci cultura 
greacă şi limba ei nu s-au putut menţine decât în statul de la Trapezunt, în Bithinia şi 
pe coastele Arhipelagului, în timp ce Cilicia devenise o colonie cu populaţie armeană. 
In plus, invazia mongolă, prin mişcarea de populaţie care a fugit la apropierea ei, a 
avut ca rezultat întărirea elementului turc în Asia Mică. Este perioada când s-au 
format emiratele independente precum cel de Karamania, care a cucerit Ikonion în 
1278. 

In acelaşi timp, un trib necunoscut până atunci kei-kaukli, originar din 
Chorassan (Horezm), de unde a fost alungat de invazia mongolă, a ajuns în Sultanul 
de Ikonion, unde s-a pus în serviciul sultanului Alaeddin 1-a stabilit între Kutayeh şi 
Brusa, sub comanda conducătorului lor, Ertogrul. Acesta a fost momentul în care 
otomanii au intrat în istorie. 

Neputând intervenii eficient în Asia Mică, Mihail Paleologul nu a organizat 
nici măcar apărarea frontierelor. El a făcut chiar deservicii acestei acţiuni. Prin 
măsuri fiscale, basileul a suprimat privilegiile acelor akritai, coloni stabiliţi de 
împăraţii de la Niceea, cu sarcini de apărare a teritoriilor de la frontiere. Consecinţele 
acestor măsuri nu s-au lăsat aşteptate. Nemaifiind apărate, provinciile imperiale de 
margine erau invadate periodic de hoarde turceşti şi mongole care masacrau populaţia 
satelor şi devastau terenurile agricole. Bogata vale Meandros a fost transformată în 
pustiu. 

Singurul succes obţinut de Mihail al VUI-lea în Asia Mică a fost alianţa sa cu 
Ioan al II-lea Comnenul, împăratul de Trapezunt care, după negocieri complicate, 

pline de dificultăţi protocolare (1281-1282), a consimţit să vină personal la 
Constantinopol pentru a lua în căsătorie o fiică a lui Mihail. Acesta alianţă a celor 
două state bizantine a avut semnificaţia ei dar a însemnat mult prea puţin faţă de 
pierderea irevocabilă a celei mai mari părţi a Asiei Mici. 

Agitaţiile religioase care au izbucnit în interior au reprezentat o altă cauză a 
slăbiciunii generale. Domnia lui Mihai al VUI-lea a marcat pentru Imperiu un început 
al unei renaşteri. Dar a urmat decăderea rapidă şi inevitabilă. 



4. Andronic al Il-lea Paleologul (1282-1328) 

La moartea sa, Mihail al VIII-lea a lăsat fiului său un start complet ruinat şi 
tulburat de dispute religioase. Sarcina de a scoate Imperiul din această criză era mult 
prea grea pentru el şi noul basileu nu a reuşit nici măcar să păstreze rezultatele 
obţinute. In momentul în care cruciada împotriva Constantinopolului părea 
îndepărtată, noi pericole au început să ameninţe Imperiul. State tinere şi ambiţioase s- 
au constituit la frontierele sale, în Europa, statul sârb care dorea să iasă la Marea Egee 
şi viza Tesalonicul, în Asia Mică puternicele emirate turceşti şi, în curând, fără rival, 
statul otoman. 

In timp ce, pentru a evita aceste pericole, ar fi fost necesare resurse 
considerabile, Imperiul trecea printr-o criză financiară acută, incapabil să ridice oşti 
suficiente sau să echipeze flote, redus la rangul de stat secundar, de stat pasiv. 
Veneţia şi Genova considerau teritoriul său ca pe o zonă de colonizare comercială ale 
cărei pieţe şi le disputau deschis. Aşa cum s-a remarcat, acesta a fost cauza principală 
a decăderii Imperiului şi nu caracterul persoanei unuia sau altuia dintre împăraţi. 

In timpul primei părţi a domniei sale (1282-1302), Andronic a dus o politică 
proprie şi sistematică, total diferită de cea a lui Mihail Paleologul. Obiectivele sale 
erau: respingerea unirii religioase, efortul îndreptat spre rezolvarea marilor probleme 
din Orient şi alianţa cu oraşele italiene. Această politică ar fi reuşit cu resurse mari 

dar aşa, ea a dus la frământări religioase şi a avut rezultate nedorite în interior şi 
exterior. 

După 1302, dimpotrivă, Andronic n-a mai urmat o politică coerentă. El s-a 
mulţumit cu măsuri extreme. Imperiul a ajuns la discreţia catalanilor şi italienilor. 
Toate acestea au determinat declanşarea unui război civil în interiorul statului. 

a) Respingerea unirii religioase. Pericolul unei cruciade occidentale fiind 
îndepărtat şi dându-şi seama că unirea celor două Biserici n-a contribuit în nici un fel 
la rezolvarea problemei, Andronic şi-a inaugurat domnia prin măsuri evident 
antiunioniste. Intre acestea pot fi considerate înmormântarea nocturnă şi fără 
ceremonial a trupului neînsufleţit al tatălui său într-o mănăstire mică din Tracia (11 
decembrie 1282), alungarea patriarhului Ioan Veccos (26 decembrie), restaurarea 
triumfală a lui Iosif urmată de represalii împotriva unioniştilor (30 decembrie). 
Spiritele erau atât de mult îndreptate împotriva unioniştilor încât Ioan Veccos a 
trebuit să compară în faţa unui sinod şi să-şi semneze abdicarea. A fost exilat la Brusa 
unde a murit în 1293. 

Aceste măsuri n-au adus pacea în sânul Bisericii, tulburată de schisma 
arsenită care s-a declanşat după înlăturarea patriarhului Arsenie (mai 1265). Arsenie 
era mort în 1273 dar adepţii săi au continuat să formeze o mică Biserică refuzând să 
recunoască pe succesorii acestuia la Patriarhie. Iosif murind în martie 1203, locul său 
a fost luat de un laic erudit, înfocat adversar al unirii, Grigorie din Cipru, care nu a 
reuşit să domolească spiritele. N-a reuşit să facă ordine nici succesorul acestuia, 
călugărul Athanasie, care a abdicat de două ori, din care în 1309 definitiv. 

In vârstă de 24 de ani la urcarea pe tron, Andronic al II-lea a avut doi fii, pe 
Mihail şi Constantin cu prima sa soţie, Anna de Ungaria. In a doua căsătorie a avut ca 
soţie pe Iolanda de Montferrat, descendentă a regilor latini de Tesalonic şi care şi-a 
luat numele de Irina. Ea i-a dăruit lui Andronic trei fii şi o fiică dar, datorită intrigilor 
ei, a părăsit-o şi împărăteasa s-a retras la Thessalonic. 

Robust, spirit subtil, dar având un caracter meschin, plin de incertitudini, 
Andronic s-a lăsat condus de ministrul său favorit Teodor Muzalon, marele logothet. 
El n-a avut o autoritate suficientă pentru a restabili ordinea şi prosperitatea în stat. S-a 

străduit să adopte măsuri necesare, mai ales legislative, dar n-a urmărit suficient 
aplicarea lor şi, astfel, ele nu şi-au atins scopul. N-a ştiut să lupte împotriva crizei 
financiare care n-a făcut decât să se adâncească mai ales ca urmare a enormelor 
cheltuieli la care a contribuit şi împărăteasa Irina. Mijloacele de a obţine noi resurse 
financiare au fost dezastroase: împrumuturi oneroase, impozite mari asupra 
cerealelor, căderea monedei, diminuarea salariilor slujbaşilor de la palat, etc. Toate 
acestea au dat naştere la nemulţumiri, au suscitat revolte şi n-au dus decât la 
agravarea crizei financiare. Dar, dintre toate măsurile, cele mai nefaste au fost 
loviturile date armatei, concedierea echipajelor din marina de război, desfiinţarea 
galeriilor. Imperiul nu mai era apărat decât de corsari şi de flota genoveză. Destinul 
său era la discreţia republicilor italiene. 

b) Raporturile cu Genova şi Veneţia. Cele două puteri maritime, veşnic 
duşmane între ele, îşi disputau deschis preponderenţa economică în Constantinopol şi 
în tot Orientul. Mihail Paleologul a ştiut să ţină egală balanţa dintre ele. Andronic a 
favorizat în exclusivitate pe genovezi şi când războiul a izbucnit între cele două 
republici, Constantinopolul s-a găsit expus represaliilor veneţiene fiind slab apărat de 
aliaţii săi genovezi. 

Războiul a durat aproape şase ani (1293-1299), având ca principală şi 
adevărată cauză, aşa cum a arătat Gh.I.Brătianu, rivalitatea celor două puteri în Marea 
Neagră unde Genova moştenise vechile poziţii ale Bizanţului şi a fondat prospera 
colonie Caffa şi unde Veneţia a încercat să pătrundă şi ea prin intermediul alianţei cu 
hanul tătar, Nogai. Constantinopolul a ajuns în mijlocul ostilităţilor. In iulie 1296, o 
escadră veneţiană a debarcat trupe care au devastat Galata şi Pera iar flota a încercat 
să intre în Cornul de Aur. Ca represalii, genovezii au masacrat pe toţi veneţienii 
întâlniţi iar corsarii veneţieni au devastat toate stabilimentele genoveze din Marea 
Neagră. 

Marea bătălie navală care s-a desfăşurat la 7 noiembrie 1298 între coasta 
Dalmaţiei şi insula Curzola, a fost pentru Veneţia un dezastru fără precedent. Cei doi 
adversari, în mod egal slăbiţi, au semnat pacea de la Milano (25 mai 1299) fără 
despăgubiri, dar împăratul Andronic a fost cel care a trebuit să le suporte. Semnând 

cu veneţienii o pace oneroasă (1303), el a cedat genovezilor cartierul cel mai întins 
din Constantinopol. A lăsat fraţilor Zaccaria concesiunea exploatării alaunului 
(„piatră acră" ce se folosea în tăbăcărie, în fabricarea hârtiei şi ca mordant, în fixarea 
vopselei pe ţesături), din minele aflate în Phoceea. A fost nevoit, de asemenea, să 
încuviinţeze ocuparea insulei Chios sub pretextul apărării ei de turci (1304). 

c) Ascensiunea Serbiei. Dintre vecini cel mai ameninţător era regele arab 
Ştefan Uroş al II-lea Milutin (1282-1321) care, după ce a cucerit Skoplje, unde şi-a 
stabilit apoi reşedinţa a ocupat Serrhes şi Kavala împingându-şi hotarele până la 
Marea Egee şi ameninţând chiar Tesalonicul. O armată trimisă de Andronic, sub 
comanda lui Mihail Kabalas, a fost învinsă. Atunci basileul a încercat realizarea unei 
legături matrimoniale oferindu-i suveranului sârb ca soţie pe fiica sa, Simonida, şi 
recunoscând regelui o parte din cuceriri (1297). Ştefan Uroş al II-lea Milutin care a 
fost unul din cei mai mari regi ai Serbiei în Evul Mediu, vestit prin ctitoriile sale de 
biserici şi spitale în statul său dar şi la Constantinopol, Tesalonic sau Ierusalim, avea 
dorinţa de a uni sub aceeaşi coroană Serbia şi Imperiul bizantin. In timpul domniei 
sale, datorită Simonidei, influenţa bizantină în civilizaţia sârbă a devenit 
predominantă. 

d) Un factor agravant în viaţa internă: almugavarii. Un pericol tot mai 
mare se întrezărea în Asia Mică. In 1288 a murit Ertogrul, întemeietorul semilegendar 
al statului otoman. Locul său a fost luat de Osman sau Othman (de aici numele de 
osmanlâi sau otomani), care a trecut la islamism şi a început lărgirea domeniilor sale 
în defavoarea statului bizantin şi a mongolilor. O încercare de oprire a lor, în 1296, de 
către o mică armată trimisă de basileu, a rămas fără rezultat. La începutul anului 
1300, incursiunile lui Osman, până atunci mici războaie de la sat la sat, au căpătat 
amploare şi, pentru prima oară în 1301, cavalerii săi îmbrăcaţi în armuri uşoare, au 
înfrânt trupele imperiale lângă Nicomedia. O încercare a lui Andronic de a trimite pe 
fiul său, Mihail al IX-lea, în 1302, cu o mică armată completată cu mercenari alani, s- 
a sfârşit printr-un dezastru îngrozitor. Acesta a fost ultimul efort al împăraţilor de a 
salva Asia Mică cu forţe proprii. 

Andronic a recurs la o unitate de mercenari, specialişti în războaie, care şi-au 
închiriat serviciile unor suverani din Occident. Este vorba despre o armată uriaşă 
rămasă fără ocupaţie după încheierea păcii dintre Aragon şi Sicilia (1302), recrutată 
în Catalania, Aragon, Navarra şi pe care regele Aragonului o angajase în serviciul său 
dar acum prezenţa ei nu mai era dorită în Spania. Eliberaţi din obligaţiille lor, aceşti 
oşteni numiţi almugavari, şi-au ales ca şef un aventurier, pe Riger de Fior, vechi 
călugăr templier îndepărtat din ordin pentru hoţie. Era un corsar redutabil şi stăpân al 
unei unităţi de cavalerie. La curent cu problemele Bizanţului, el a semnat o convenţie 
cu Andronic al II-lea prin care i se atribuie titlul de megaduce, i se oferea mâna unei 
prinţese, iar pentru oştenii săi o soldă dublă faţă de cea oferită mercenarilor obişnuiţi. 

în perioada ianuarie-august 1304, almugavarii i-au alungat pe turci din Asia 
Mică atacându-i cu arme albe şi vânându-i cu atâta furie încât aceştia, de cele mai 
multe ori, n-au avut timp să se folosească de arcurile şi săgeţile lor. Excesele 
catalanilor faţă de populaţia băştinaşă au fost însă mult mai mari chiar decât cele 
comise de turci. 

Andronic a avut conflicte cu bulgariiîn special cu ţarul Teodor Sviatoslav 
(1300-1322) care, după ce a eliberat teritoriul ţării sale de sub jugul mongol, în 1304, 
a invadat Imperiul şi a ameninţat porturile de la Marea Neagră. O oaste comandată de 
fiul său, Mihail al IX-lea, a fost înfrântă lângă Adrianopol. Ameninţarea continua şi 
basileul s-a decis să apeleze la almugavari, mai ales că aceştia terorizau populaţia 
greacă din Asia Mică. Roger de Fior a fost adus cu oamenii săi şi debarcat la 
Gallipoli. In faţa unei iminente revolte a militarilor imperiali, basileul a hotărît, totuşi, 
să-i ducă înapoi pe almugavari. In compensaţie, Roger a primit titlul de cezar şi 
promisiunea unui teritoriu în Asia Mică, cu condiţia reluării operaţiunilor împotriva 
turcilor care au blocat din nou oraşul Philadelphia. 

înainte de a pleca însă, la o ultimă întrevedere, cu ocazia unui ospăţ dat de 
Mihail al IX-lea la Adrianopol, acesta 1-a asasinat pe Roger de Fior cu întreaga sa 
suită (7 aprilie 1305). Nici un alt eveniment nu ar fi putut fi mai nefast pentru 
Imperiu. Această crimă inutilă a declanşat furia catalanilor a căror teribile represalii 

au grăbit dezorganizarea statului bizantin şi au bulversat întreaga Peninsulă Balcanică 
timp de mai mulţi ani. Ea a deschis, de asemenea, drum liber otomanilor. 

Almugavarii s-au împrăştiat în permanentă căutare de pradă, epuizând 
posibilităţile de aprovizionare ale regiunilor pe care treceau. In cele din urmă, 
catalanii au pus bazale unui principat aragonez la Atena, care va dura aproape optzeci 
de ani (1311-1388). 

Trecerea almugavarilor prin întregul Imperiu, mult mai dezastroasă, decât 
toate cruciadele la un loc, a curmat orice posibilitate de redresare a statului. Ea a avut 
ca o consecinţă inevitabilă noi pierderi teritoriale pentru Imperiu. Andronic al II-lea 
n-a avut nici un fel de avantaj nici de pe urma eliberării Asiei Mici. îndată ce au 
plecat catalanii, au reapărut turcii şi au reocupat poziţiile făcând noi cuceriri. 
Almugavarii au lăsat în urma lor bande de turci care au continuat să devasteze Tracia, 
ţinând sub control drumul dintre Constantinopol şi Tesalonic. Turcii au stăpânit 
regiunea trei ani (1311-1314), perioadă în care nu s-au putut efectua nici măcar 
lucrările agricole. 



5. Perioada războaielor civile 

în interiorul Imperiului tulburările religioase au continuat, adepţii schismei 
arsenite fiind ireconciliabili. în 11 ani (1312-1323), Patriarhia de Constantinopol şi-a 
schimbat de cinci ori titularii şi a rămas vacantă de două ori (1315-1316 şi 1323- 
1324). 

Neînţelegerile din sânul familiei imperiale au fost şi mai grave pentru liniştea 
statului. Tânărul Andronic, fiul lui Mihail al IX-lea, a fost multă vreme favoritul 
bunicului său, apoi, viaţa dezordonată pe care a pus-o când a ajuns la 20 de ani, 
pasiunea sa pentru vânătoare şi jocuri, împrumuturile luate de la genovezi, o tentativă 
de complot pentru obţinerea unui domeniu, l-au dus la căderea în disgraţie. 
Implicarea lui în asasinarea propriului frate, despotul Manuel, care a dus la moartea 

de durere a tatălui său, Mihail al IX-lea (1 octombrie 1320), a determinat ruptura. 
Andronic al II-lea, disperat, a voit să-şi excludă nepotul de la tron. S-a creat îndată o 
partidă care să-i susţină interesele, el beneficiind şi de ajutorul regelui sârb Ştefan 
Milutin (1320). Tânărul Andronic a fugit la Adrianopol unde adepţii săi au venit să-1 
întâlnească. Acesta era semnalul de începere a războiului civil. 

a) Prima fază (1321-1328). Războiul civil a fost rezultatul firesc al anarhiei 
şi al dezordinii datorate politicii financiare dezastroase a lui Mihail Paleologul, 
slăbiciunii şi stângăciilor lui Andronic al II-lea. Această perioadă de treizeci şi patru 
de ani a cunoscut doar treisprezece ani de linişte, cei ai domniei lui Andronic al III- 
lea. Aceste permanente tulburări au grăbit dezorganizarea Imperiului şi au paralizat 
capacitatea sa de apărare. Dar rezultatul cel mai nefast a fost intervenţia străinilor în 
luptele interne precum şi pierderile teritoriale ce au rezultat din aceasta. 

Refugiat la Adrianopol, tânărul Andronic a strâns în jurul său o armată de 
nemulţumiţi. Războiul a început în august 1321. atacul a fost pornit de împărat care a 
recucerit oraşele cedate nepotului său. Acesta, bolnav şi părăsit de trupe, a fost ajutat 
de un prieten apropiat, Ioan Cantacuzino, astfel că, în primăvara lui 1322, tânărul 
Paleolog şi-a îndreptat trupele spre Constantinopol, cucerind uşor oraşele de pe 
traseu. La Tesalonic, locuitorii s-au declarat de partea sa şi i l-au predat pe unchiul 
său, Constantin, pe care Andronic al II-lea a voit să-1 declare moştenitor al tronului. A 
pus apoi pe fugă un corp de armată turcească trimisă înaintea lui şi şi-a continuat 
drumul. 

Bătrânul împărat a cerut pace, pe care tânărul Andronic a acceptat-o făcând 
dovada unei deosebite moderaţii (iulie 1322). Lăsând Constantinopolul şi regiunea sa 
bunicului, Andronic s-a retras la Didymotika poziţie fortificată pe unul din afluenţii 
sudici ai râului Mariţa, la intrarea în câmpia Traciei, şi a început să se ocupe, de 
apărarea Imperiului. Această intenţie era binevenită deoarece, profitând de războiul 
civil, ţarul bulgar Gheorghe Terter al II-lea a invadat Tracia, a ocupat Philippopoli şi 
a înaintat până la Adrianopol. Tânărul Andronic 1-a obligat să se retragă, a făcut o 
incursiune în Bulgaria şi curând Philippopoli a fost recucerit. 

în cursul războiului împotriva bulgarilor, între împărat şi nepotul său s-a 
realizat o împăcare. Bătrânul basileu şi-a încoronat nepotul (februarie 1325) după 
care Andronic al III-lea s-a căsătorit cu Ana de Savoia, fiica contelui Amedeo al V- 
lea de Savoia. 

Cu tot sfârşitul războiului civil, situaţia Imperiului nu s-a îmbunătăţit deloc. 
Principalele regiuni europene ale ţării erau mereu devastate de bande turceşti, 
Andronic al III-lea a fost obligat să se lupte cu ei pentru a-şi putea aduce soţia de la 
Constantinopol la Didymotika. In Asia Mică, statul otoman a continuat să-şi extindă 
teritoriul şi, înainte de moarte, Osman a ocupat Brusa (6 apriie 1326)care era prima sa 
achiziţie importantă şi pe care , apoi, Orhan, succesorul său, a transformat-o în 
capitală a statului. 

Pacea dintre cei doi împăraţi părea aproape definitivă când Andronic al III-lea 
a aflat că bunicul său, incitat de marele logothet Teodor Metochites, pregătea un nou 
război împotriva sa. De data aceasta au intervenit şi străini în cearta dintre cei doi. 
Andronic cel tânăr avea alături de el pe ţarul Mihail Şişman al Bulgariei, în timp ce 
bunicul său a semnat un tratat de alianţă cu noul suveran sârb, Ştefan Deceanski 
(1326-1327). 

După ce au fost epuizate toate mijloacele care ar fi putut duce la împăcare, 
Andronic al III-lea a pornit campania şi a atacat armata bunicului său care se găsea în 
Macedonia. începutul a fost încununat de un strălucitor succes marcat de cucerirea 
Tesalonicului unde el a fost chemat de locuitori şi apoi de redobândirea majorităţii 
oraşelor macedonene (ianuarie 1328). Tânărul s-a îndreaptat apoi asupra 
Constantinopolului unde a intrat cu complicitatea unui soldat din garda de pază a 
zidurilor, în noaptea de 24 mai. El a dovedit cel mai mare respect faţă de bunicul său 
care şi-a păstrat totul în afară de titlul de basileu şi a trăit retras până în 1332. 

b) Domnia lui Andronic al III-lea (1328-1341). O resurecţie spirituală: 
mişcarea isihastă. A fost o perioadă de acalmie între două războaie civile. Conştient 
de greşelile bunicului său, Andronic al III-lea s-a străduit să ridice Imperiul şi a reuşit 
în oarecare măsură să-i oprească declinul dar resursele sale au fost insuficiente şi 
domnia sa a fost scurtă. El a avut ca principal colaborator pe Ioan Cantacuzino, un 

prieten credincios, care 1-a sfătuit în multe lucruri bune. Andronic a vrut să şi-1 
asocieze la domnie dar el a refuzat. Dintr-o familie nobilă, înrudită prin alianţă cu 
Paleologii, Ioan Cantacuzino a pus în serviciul lui Andronic al III-lea experienţa sa de 
război, priceperea de om de stat şi de diplomat. El a fost, în acelaşi timp, mare 
domestic, comandant al armatei şi mare logothet, conducătorul administraţiei interne. 

Măsura cea mai importantă a domniei lui Andronic al III-lea a fost reforma sa 
juridică. S-a înlocuit colegiul celor 12 judecători, instituit de bunicul său care s-a 
dovedit incapabil să oprească corupţia în justiţie. In locul lor au fost numiţi 4 
judecători generali (2 laici şi 2 ecleziastici ) cu drept de sentinţă definitivă şi 
irevocabilă. Andronic al III-lea a încercat să readucă la viaţă numeroasele oraşe 
devastate de război şi a întemeiat altele. Era un excelent soldat, comandându-şi el 
însuşi trupele în luptă. Şi-a petrecut o bună parte a domniei în campanii militare şi a 
reuşit să îmbunătăţească poziţiile Imperiului în Peninsula Balcanică. Dar prima sa 
încercare n-a fost prea fericită. Căutând să exploateze diferendul sârbo-bulgar, 
Andronic a intrat într-o coaliţie formată din ţarul bulgar Mihail Şişman şi Basarab I, 
domnul Ţării Româneşti. Coaliţia a fost înfrântă, ţarul bulgar căzând în bătălia de la 
Velbujd (Kiistendil), la 28 iulie 1330. Regele sârb a cucerit oraşul Niş şi o parte a 
Macedoniei occidentale şi a retrimis la Constantinopol pe Teodora, sora lui Andronic 
al III-lea, văduva lui Şişman, instalând pe Ioan Ştefan, fiul lui Mihai Şişman, căsătorit 
cu Ana, fiica regelui sârb. Momentul poate fi considerat ca început al hegemoniei 
sârbe în Balcani. Domnia lui Ioan Ştefan nu a durat mult căci, în primăvara lui 1331, 
o grupare a boierilor bulgari 1-a alungat instalând pe Ioan Alexandru în locul său. 

Obligat să se ocupe în exclusivitate cu apărarea provinciilor europene, 
Andronic al III-lea nu a putut să se opună înaintării turcilor în Asia Mică, otomanii 
reuşind să pună mâna pe ultimele poziţii ale Imperiului în această peninsulă. 

Cu toate că Brusa a fost cucerită, statul otoman era încă unul din cele mai 
mici din zonă, dar în momentul în care Andronic îl învingea pe bunicul său, Orhan 
asedia Niceea. Sosit în grabă, cu o oaste improvizată, basileul a pierdut bătălia de la 
Pelekanon şi Niceea a fost cucerită, la 2 martie 1331. Orhan a atacat apoi Nicomedia 
care a căzut, în cele din urmă, în 1377. Pe la 1340, el stăpânea 100 de fortăreţe 

împingându-şi hotarele până aproape de Scutari, nu departe de Bosfor. Intervenţia lui 
Orhan în treburile interne ale emiratului de Mysia i-au adus în stăpânire Pergamul şi 
mai multe alte oraşe. Toate aceste anexări s-au realizat fără cea mai mică reacţie a 
statului bizantin. 

Andronic şi-a îndreptat principalele eforturi în direcţia problemelor maritime 
care erau de un interes vital pentru Constantinopol. Pirateria reprezenta, în acest 
context, o ameninţare permanentă. Ea era organizată de emirii turci din provinciile 
maritime şi, după 1330, atacurile au devenit tot mai dese atât împotriva posesiunilor 
bizantine cât şi a celor latine. în 1333, emirul de Sarukhan a condus o flotă de 
şaptezeci şi cinci nave împotriva coastelor Traciei şi numai apropierea lui Andronic 1- 
a determinat să se retragă. Ceva mai târziu, piraţii turci au ocupat Rhodosto, la numai 
câteva ore de Constantinopol, şi a fost necesară o expediţie comandată de împărat 
pentru a-i alunga. în sfârşit, împrejurările Constantinopolului au fost atacate de cete 
turceşti din statul otoman şi Ioan Cantacuzino a fost cel care i-a respins după o 
crâncenă luptă, masacrându-i aproape pe toţi. 

Pentru a pune capăt pirateriei ar fi fost nevoie de o marină de război, ceea ce 
lipsea Imperiului. Corsarii turci se temeau mai mult de navele fraţilor Martin şi 
Benedict Zaccaria, suveranii insulei Chios, pe care Andronic al II-lea o cedase 
unchiului lor, în 1304. Ei au întreţinut o permanentă teroare faţă de turci ale căror 
nave le capturau dar, profitând de tulburările din Imperiu, Martin 1-a înlăturat pe 
fratele său şi s-a proclamat independent. Aceasta a determinat o expediţie bizantină 
împotriva insulei şi înlăturarea lui. Dar statele care îşi împărţeau stăpânirea asupra 
Arhipelegului erau prea divergente pentru a acţiona cu eficacitate împotriva piraţilor. 

Veneţia a propus papalităţii crearea unei ligi navale a statelor creştine care să 
debaraseze Mediterana orientală de piraţi. Având în vedere poziţia sa geografică, era 
important ca şi Bizanţul să facă parte din această ligă. Acţiunea militară se preconiza 
să aibă caracterul unei cruciade. Pentru aceasta însă, în viziunea iniţiatorilor, era 
necesară o întoarcere la uniunea religioasă între cele două Biserici. Această intenţie 
corespunde dorinţei lui Andronic al III-lea pe care Ana de Savoia îl împingea să 
recunoască autoritatea papală. 

Mihail Paleologul fusese, pe vremuri, pentru realizarea acestei uniri cu scopul 
de a evita o cruciadă împotriva Constantinopolului. De acum în acolo, unirea trebuia 
să aibă ca rezultat pornirea unei acţiuni militare pentru salvarea Imperiului. Este 
momentul în care s-a produs o mutaţie în politica imperială. 

Dar această primă ligă navală a eşuat datorită neînţelegerilor între Genova şi 
Veneţia. 

In ceea ce priveşte relaţiile cu papa, Andronic al III-lea a militat pentru 
reluarea lor dar, ştiind cât de ostili erau supuşii săi faţă de unire, a apelat la doi 
străini: călugărul Varlaam de Calabria şi veneţianul Ştefan Dandolo pe care i-a trimis 
în secret la Benedict al XH-lea, la Avignon, unde se afla reşedinţa papală din 1309. 
Varlaam a pledat călduros cauza grecilor încercând să-1 convingă pe papă că singurul 
mijloc de a-i câştiga era de a le oferi la început ajutor şi abia apoi să se întrunească un 
sinod ecumenic care să rezolve problemele dogmatice în litigiu. Dar, Benedict al XII- 
lea a respins argumentele şi totul s-a mărginit la un schimb de mesaje (1359). 

Pe de altă parte, condiţiile înseşi din interiorul Bizanţului erau mult prea 
defavorabile unirii. în 1337 a început marea dispută isihastă. Protagonistul ei a fost 
învăţatul călugăr athonit Grigore Palamas (1296-1359) împotriva căruia s-a ridicat 
Varlaam de Calabria, emigrat la Tesalonic. Aşa cum arătă Părintele Dumitru 
Stăniloae, după epoca patristică, controversa isihastă a fost cel mai important episod 
din istoria spiritualităţii ortodoxe. „In controversa aceasta se înfruntă mistica 
răsăriteană, care afirmă o cunoaştere directă şi duhovnicească a lui Dumnezeu cu 
raţionalismul scolastic care nu crede decât în ceea ce descoperă raţiunea deductiv din 
natură" (vezi Viaţa şi învăţătura Sf. Grigore Palama, ed. a II-a,Editura Scripta, 
Bucureşti, 1993). 

încă din vechime isihaşti erau acei călugări care trăiau ca pustnici, într-o 
riguroasă asceză şi viaţă mistic contemplativă, în tăcere (iGr\xia). Potrivit 
reprezentanţilor noului curent, răspândit mai ales în Răsărit, printr-o contemplaţie 
continuă, îndelung exercitată, se putea realiza o mai mare apropiere de Dumnezeu, 
până la vederea luminii dumnezeieşti, chiar cu ochii trupeşti. Isihia a fost practicată la 
început de părinţii deşertului care au avut loc ca sursă de inspiraţie Filocalia şi care 

şi-au însuşit ca disciplină de dezvoltare a vieţii interioare invocarea continuă a 
numelui lui Iisus, „Rugăciunea inimii" numită şi „Rugăciunea lui Iisus" sau 
„Rugăciunea pură". Ea constă din cuvintele: „Doamne Iisus Hristoase, Fiul lui 
Dumnezeu, miluieşte-mă pe mine păcătosul". întemeietorul propriu zis al doctrinei a 
fost Sfântul Ioan Scărarul (f 649), autorul lucrării „Scara raiului" în care recomandă 
rugăciune monologică, adică redusă la un singur cuvânt: „Iisuse". Pentru părinţii 
isihaştri, teoria şi practica rugăciunii lui Iisus, meditaţia în tăcere asupra numelui lui 
Iisus şi starea de linişte pe care aceasta o producea nu erau un scop în sine. Isihia 
crea mai degrabă o stare în care se practicau virtuţile, dintre care cele mai importante 
sunt curăţia inimii (apathia), pocăinţa (metanoia) dar mai ales sobrietatea şi atenţia 
inimii. 

Disputa pe marginea preceptelor isihaste a dus până la necesitatea convocării 
unui sinod care şi-a început lucrările la Sf. Sofia, la 10 iunie 1341, sub conducerea 
basileului, care a dat câştig de cauză isihasmului. Orgoliosul Varlaam s-a întors în 
Italia. La cinci zile după încheierea lucrărilor sinodului, Andronic al III-lea a murit 
lăsând ca urmaş un copil de 9 ani, sub tutela unei împărătese de origine occidentală şi 
pe care credinţa ei latină şi antiisihastă au făcut-o să nu se bucure de popularitate. Un 
an mai târziu Varlaam a trecut la catolicism şi a ajuns episcop, atacând apoi nu numai 
isihasmul dar şi Ortodoxia. 

c) Faza a doua a războaielor civile (1341-1347). Andronic murea lăsându-şi 
planurile nerealizate. Un singur om îi putea continua opera şi acesta era Ioan 
Cantacuzino, dar el a refuzat autoritatea imperială. Avea ca duşmani doi oameni 
importanţi pe care îi ajutase să-şi dobândească poziţiile: patriarhul Ioan Calecas şi 
parakimomenosul Alexios Apocaucos. Aceştia i-au întreţinut o atmosferă potrivnică 
în faţa Anei de Savoia. Simţindu-se suspectat, Ioan Cantacuzino şi-a dat demisia din 
calitatea de reget pe perioada minoratului lui Ioan, fiul lui Andronic al III-lea, dar 
decizia a fost refuzată. In timpul uneia din absenţele sale, cei doi au obţinut de la 
împărăteasă ca Ioan Cantacuzino să fie eliberat de toate însărcinările sale, 
nepermiţându-i-se nici măcar să vină la Constantinopol pentru a se apăra. La aflarea 
veştii, Ioan Cantacuzino s-a proclamat împărat la Didymotika (26 octombrie 1341), 

dar a pus să fie aclamat înaintea numele său pe cel al moştenitorului legitim, Ioan al 
V-lea. 

La nici o lună mai târziu, la 19 noiembrie, minorul Ioan al V-lea era încoronat 
solemn la Constantinopol ca basileu, conducerea fiind preluată de o regenţă formată 
din Ana de Savoia, Ioan Calecas şi Apocaucos, acesta din urmă având rolul de 
conducător. 

începea un nou război civil care avea cauze mult mai profunde decât lupta 
pentru putere. Cantacuzino reprezenta marea nobilime latifundiară, pe arhonţii pe 
care îi formase în cea mai mare parte a oraşelor, în secolul al XlV-lea, micii 
meşteşugari artizani, negustori şi chiar ţărani. Ura acestor clase împotriva nobililor, 
incitate de oameni ambiţioşi şi parveniţi precum Apocaucos, explică izbucnirea celei 
de a doua faze a războiului civil care, spre deosebire de prima, a avut caracterul unui 
război social iar ca rezultat, grăbirea dezorganizării interioare şi aservirea Imperiului 
faţă de străinătate, la care fiecare din cele două partide au făcut apel fără nici un fel de 
reţinere. A fost, mai ales, un război al intrigilor şi al combinaţiilor diplomatice. încă 
de la izbucnirea lui, el a avut caracterul unui duel între Apocaucos care avea alături 
de el masele populare şi Ioan Cantacuzino, susţinut de arhonţi, călugări şi isihaşti. 

Stabilit în poziţia fortificată de la Didymotika, Ioan Cantacuzino şi-a 
organizat armata şi a pretins comandanţilor de oraşe din Tracia şi Macedonia să i se 
supună. în prima parte a războiului (iarna 1341 - sfârşitul lui 1344), Ioan 
Cantacuzino n-a cunoscut decât insuccese. De la început marşul său asupra 
Constantinopolului a fost oprit la Adrianopol de către bulgari. în martie 1342, s-a 
îndreptat împotriva Tesalonicului dar s-a oprit când a aflat despre triumful mişcării 
populare a zeloţilor îndreptată împotriva nobililor din oraş. Două încercări succesive 
de a ocupa oraşul, una din ele în noiembrie 1343, cu ajutorul emirului din Smirna, 
Omur-beg, au eşuat. 

în octombrie 1344, situaţia lui Ioan Cantacuzino era deosebit de critică. La 
instigarea Anei de Savoia, regele Ştefan Duşan al Serbiei şi ţarul Ioan Alexandru al 
Bulgariei, au invadat Tracia. La îndemnul patriarhului, la Constantinopol s-a format o 
armată de voluntari şi Apocaucos, stabilit la Heracleea, a încercat de trei ori să-1 

asasineze pe Cantacuzino dar, la sfârşitul aceluiaşi an, situaţia s-a schimbat. Trupele 
lui Ştefan Duşan au fost respinse de turcii lui, Omur-beg iar bulgarii au fost siliţi să se 
retragă. Ana de Savoia a dorit şi ea începerea tratativelor iar Apocaucos nu s-a opus. 
Situaţia lui Ioan Cantacuzino s-a schimbat dar operaţiunile se desfăşurau lent, cei doi 
adversari aflaţi faţă în faţă fiind la fel de slăbiţi. Nereuşind să ocupe cu forţe proprii 
Adrianopolul, în ianuarie 1345, Cantacuzino s-a adresat lui Orhan, şi-a logodit fiica, 
pe Theodora, cu el şi a introdus 6.000 de otomani în Europa, spre marea nelinişte a 
genovezilor din Galata. 

d) Domnia lui Ioan Cantacuzino (1347-1355). Triumful isihasmului. 

învingător în războiul civil, stăpân pe Constantinopol dar nu şi pe întregul 
Imperiu, noul basileu a trebuit să ţină seama la început de sentimentul legitimist al lui 
Ioan al V-lea, în ochii căruia el nu era decât un uzurpator. Prin tratatul încheiat cu 
Ana de Savoia, Ioan Cantacuzino era recunoscut împărat, urmând să domnească 
singur timp de zece ani. 

începuturile domniei l-au pus pe Ioan Cantacuzino în faţa isihasmului. 
Sinodul de la Sfânta Sofia, din 1341, n-a pus capăt disputei. Dimpotrivă. Ea s-a extins 
şi în domeniul politic. Adepţii erau membrii partidei zeloţilor iar adversarii avea în 
frunte pe Ana de Savoia şi pe patriarhul Ioan Calecas. La sinodul de la Sf. Sofia, 
monahul Akindynos a atacat pe Grigore Palamas, susţinătorul ei şi acesta din urmă a 
fost condamnat de un nou sinod prezidat de patriarhul Ioan Calecas. Cum eruditul 
Palamas era prieten al lui Ioan Cantacuzino, Ana de Savoia 1-a aruncat în temniţă 
(1345). 

Situaţia s-a schimbat total după intrarea lui Ioan Cantacuzino în 
Constantinopol. Ana de Savoia a trecut de partea isihaştilor. Palamas şi-a redobândi 
funcţia, un sinod a confirmat destituirea lui Calecas şi numirea monahului Isidor, 
isihast vestit, arhiepiscop de Monembasia, în demnitatea de patriarh. în 1351, un nou 
sinod, ţinut la Blacherne, a pus faţă în faţă pe Palamas cu un nou opozant, eruditul 
Nichifor Gregoras, pe care Cantacuzino încercase în zadar să-1 atragă de partea sa. 
Basileul şi-a impus propriul punct de vedere iar Nichifor Gregoras a fost internat în 
mănăstirea Chira. Triumful isihaştilor a fost, astfel, complet. 

în esenţă, pentru Imperiul bizantin, isihasmul a reprezentat o reacţie la 
puternicele tendinţe de latinizare şi raţionalism din secolele XII -XIII şi revenirea la o 
riguroasă linie conservatoare şi naţională. Ea a accentuat prăpastia dintre Biserica 
latină şi cea greacă, dintre cele două lumi, cea apuseană şi cea răsăriteană. 

La intrarea în Constantinopol, Ioan Cantacuzino a proclamat o amnistie 
generală şi toţi supuşii Imperiului au trebuit să depună un jurământ de credinţă faţă de 
cei doi suverani. Mult mai dificilă era însă restabilirea ordinii şi prosperităţii în stat. 
O încercare a basileului de a determina notabilităţile Constantinopolului să contribuie 
prin danii la restabilirea finanţelor publice, s-a lovit de o opoziţie unanimă. In plus, cu 
toate eforturile lui Ioan al Vl-lea, cele două tabere ale războiului civil n-au depus 
armele. în provincii nu mai exista nici un fel de siguranţă. Cete de turci năvăleau 
mereu în Tracia. Rezultatele domniei lui Andronic al III-lea au fost compromise. 
Insula Chios, pe care acesta o anexase, a fost reocupată de genovezi la fel ca şi 
Phoceea Nouă şi Phoceea Veche, în Bithinia, pe malul Mării Egee. 

Tesalonicul dominat de zeloţi, a refuzat să-1 recunoască pe Ioan al Vl-lea ca 
basileu şi nu a voit să-1 accepte nici pe Grigore Palamas ca arhiepiscop. Abia în 1350, 
după multe şi felurite încercări, cu ajutorul unei flotile de corsari turci, s-a reuşit 
alungarea zeloţilor care voiau să închine oraşul ţarului sârb Ştefan Duşan. Acesta, în 
timpul războiului civil, a izbutit să-şi extindă statul în mod considerabil, anexând 
Macedonia iar prin ocuparea oraşelor Serrhes şi Kavala, să obţină ieşire la Marea 
Egee. Ştefan Duşan, precum odinioară bulgarul Simion, voia să cucerească 
Constantinopolul şi să unească sub aceeaşi putere imperială pe sârbi, greci şi toate 
popoarele balcanice. în duminica Sfintelor Paşti, în 13 aprilie 1346, o adunare a 
episcopilor ţinută la Skoplje, de fapt un adevărat sinod, a numit ca patriarh al sârbilor 
pe miropolitul de Pec, apoi 1-a încoronat pe Ştefan ca ţar sau basileu „al sârbilor şi 
romanilor". 

Ştefan a pus să fie reprezentat pe monedelele bătute de el în costumaţie 
imperială, şi-a organizat curtea după model bizantin, a confirmat prin legile sale 
dispoziţiile date de antecesorii săi basilei, mai ales pe cele referitoare la privilegiile 

acordate mănăstirilor şi a publicat el însuşi hrisobule în favoarea mănăstirilor de la 
Athos, trecute sub ascultarea sa împreună cu Peninsula Chacidică. 

Cu această putere tânără, Ioan Cantacuzino nu se putea lupta de la egal la 
egal. A solicitat ajutorul turcilor şi Orhan i-a trimis zece mii de oşteni care i-au 
respins pe sârbi din Tessalia dar au pustiit cumplit toată regiunea. Ei au revenit însă şi 
au cucerit Epirul, Tessalia, Acarnania şi Etolia. 

Un prim succes al lui Ioan Cantacuzino a fost amintita ocupare a 
Tesalonicului în 1350, din faţa aceloraşi intenţii ale lui Ştefan Duşan. Momentul a 
marcat reculul puterii ţarului sârb, subminată şi de partidele boiereşti din interior. în 
ianuarie 1350, după ce basileii au redobândit câteva cetăţi din Macedonia, s-a semnat 
pacea între beligeranţi. Ţarul sârb ceda Tessalia, Acarnania şi sud-estul Macedoniei 
până la Serrhes, dar nu a renunţat la planul de a cuceri Constantinopolul. Dându-şi 
seama însă că nu o va putea face fără sprijinul unei flote, el a căutat să încheie o 
alianţă cu Veneţia. 

Problemele financiare ale lui Ioan Cantacuzino nu erau nici ele uşoare. Ciuma 
neagră, adusă în 1348 de navele genoveze din porturile nordice ale Mării Negre, au 
decimat populaţia Constantinopolului. Intre victime s-a numărat şi Andronic, fiul 
basileului. Intre 1348-1349 s-a desfăşurat „războiul Galatei" determinat de 
încercarea lui Ioan Cantacuzino de a reconstitui o flotă bizantină pentru înlăturarea 
influenţei economice a genovezilor din Galata. Flota ligură a atacat şi incendiat 
navele imperiale şi a organizat apoi o blocadă a Constantinopolului. O nouă victorie 
genoveză în primăvara lui 1349, a determinat semnarea unui tratat prin care basileul 
recunoaşte vechile privilegii ale ligurilor din Imperiu. 

Această pace n-a durat mult deoarece, în 1351, conflictul dintre Veneţia şi 
Genova a reizbucnit. Cauza principală era o nouă încercare a Genovei de a elimina 
rivala sa din Marea Neagră, barând Bosforul. Ioan Cantacuzino a refuzat să se alieze 
cu Veneţia care s-a adresat regelui Aragonului. încercarea basileului de a se menţine 
neutru, a eşuat. Ca urmare a unui atac veneţian asupra Galatei, genovezii au 
bombardat zidurile Constantinopolului, astfel că împăratul a fost nevoit să cheme 
flota veneţiană şi s-a semnat un tratat de alianţă oneros pentru Imperiu (august 1351). 

Conflictul dintre cele două puteri maritime au avut loc în interiorul 
Imperiului, distrugerile fiind în exclusivitate pe teritoriul său. Războiul, încheiat după 
bătălia de la Portolongo (noiembrie 1354), n-a dat câştig de cauză nici uneia dintre 
părţile aflate în conflict. Abandonat, Ioan Cantacuzino a trebuit să semneze un tratat 
prin care ceda genovezilor oraşele Heracleea şi Selimbria, consimţind şi mărirea 
teritoriului Galatei unde aceştia îşi aveau cartierul. Accesul în Marea Neagră era 
interzis navelor constantinopolitane. 

In timp ce aceste tragice evenimente se petreceau la Constantinopol, Ioan al 
V-lea Paleologul, denunţând tratatul semnat cu Ioan Cantacuzino a început campania 
militară în provincie. Din Tesalonic unde 1-a lăsat Ioan al Vl-lea Cantacuzino, el a 
dus tratative cu Ştefan Duşan care s-a angajat să-1 ajute în a se proclama ca unic 
împărat (iunie 1351). Ioan al V -lea a ocupat Adrianopolul atunci când genovezii lui 
Paganino Doria atacau Constantinopolul (septembrie 1351). Ioan al Vl-lea a încearcat 
să-1 alunge (iunie 1352) dar el a continuat lupta cu trupele sârbeşti şi bulgare, după ce 
a încheiat o alianţă cu Veneţia. 

La rândul său, Ioan Cantacuzino nu a ezitat să apeleze la otomani, să prădeze 
bisericile din capitală de odoare pentru a putea plăti solda la douăzeci de mii de 
oameni oferiţi de Orhan, promiţându-i cedarea unor fortificaţii în Tracia. 

Ajutorul oferit de otomani a readus stăpânirea basileului asupra Traciei şi 
Macedoniei. Tânărul Ioan al V-lea Paleologul a încercat în zadar să atragă şi el pe 
turci şi a trebuit să se refugieze în insula Tenedos. In 1354, Matei Cantacuzino, fiul 
basileului a fost încoronat solemn în biserica din Blacherne. Părea că s-a născut o 
nouă dinastie când, evenimentele neaşteptate au intervenit în defavoarea sa. 
Cantacuzino îşi datora succesele lui Orhan. Dar, brusc, alianţa s-a rupt. La 2 martie 
1354, în noaptea dinaintea Duminicii Ortodoxiei, un cutremur puternic a distrus 
zidurile portului Gallipoli şi ale oraşelor din jur. Otomanii, care se aflau în peninsulă, 
au profitat de panica iscată, au considerat cataclismul ca un semn al lui Allah şi au 
ocupat-o. Stăpânind Gallipoli, ei îşi asigurau controlul strâmtorilor Dardanele şi capul 
de pod care să le faciliteze pătrunderea în Europa. 

Incidentul a provocat ruperea alianţei care reprezenta principala forţă a lui 
Cantacuzino. In iunie 1354, Soliman, urmaşul lui Orhan, a devastat Tracia şi a 
împiedicat pe locuitori să-şi secere recolta de grâu. O încercare a basileului de a se 
împăca cu Ioan al V-lea a fost respinsă (iunie 1354). In noiembrie, un corsar genovez, 
Francesco Gattilusio care dispunea de două galere 1-a readus pe Ioan al V-lea la 
Constantinopol. La vestea sosirii sale, o răscoală a locuitorilor capitalei în favoarea 
acestuia l-au determinat pe Ioan Cantacuzino să abdice. El s-a retras la mănăstirea 
Vatopedi de la Muntele Athos apoi, din 1380, la mănăstirea din Mistra, alături de fiul 
său, Matei. 

In perioada sa monahală, Cantacuzino şi-a scris opera istorică (Istoria), ce se 
referă la evenimentele din anii 1320-1356, lucrare valoroasă, menită să justifice 
atitudinea politică a autorului din perioada cât a îndeplinit funcţii la curte, inclusiv pe 
cea imperială. 

N-a mai încercat niciodată să reia puterea, murind la 15 iunie 1383. Domnia 
lui Ioan Cantacuzino a marcat în procesul de involuţie a Imperiului un moment 
deosebit de grav: pătrunderea turcilor otomani în Europa. 

Capitolul XVI 

BIZANŢUL ŞI STATELE BALCANICE 
ÎN FAŢA OFENSIVEI OTOMANE (1355-1402) 



Lunga perioadă a războaielor civile a epuizat Imperiul care n-a mai putut să 
se ridice prin forţe proprii astfel că, în faţa ascensiunii otomane, rezistenţa sa a fost 
minimă. Nici statele creştine din Balcani care traversau o perioadă de criză internă, de 
lupte dinastice, n-au reuşit să realizeze un front comun împotriva pericolului iminent. 
Aceste state erau ameninţate în egală măsură şi de tendinţele expansioniste ale Ungariei 
şi, atunci când aceasta s-a convins că nu-şi va putea disputa teritoriile peninsulei de la egal 
la egal cu statul militar otoman, era prea târziu. Ideea realizării unei cruciade creştine 
pornită din Apus împotriva islamului pentru ajutorarea Bizanţului, nu a fost primită cu 
receptivitatea din perioada cruciadelor „clasice". Rând pe rând, statele balcanice vor cădea 
sub dominaţia Porţii otomane cu excepţia Ţării Româneşti, Moldovei şi Albaniei, care vor 
dobândi, prin victoriile obţinute pe câmpul de luptă, un statut special în raporturile cu ea. 



1. Bizanţul şi Peninsula Balcanică la sfârşitul războaielor civile 

După victoria sa din 1355 Ioan al V-lea Paleologul domnea peste un stat 
ruinat şi în totală descompunere. Era o ţară bulversată, în care coexistau mai multe 
focare de război civil, frământată de dispute religioase, dezmembrată de străini, 
expusă arbitrarului puterii otomane în continuă creştere. Incapabil de a reacţiona, 
Ioan al V-lea a fost constrâns să accepte capitulare după capitulare. De la urcarea pe 
tron el era dependent de italieni. A trebuit să cedeze insula Lesbos lui Francesco 
Gattilusio care 1-a ajutat să-şi redobândească puterea (iulie 1355). Era la dispoziţia lui 
Orhan, cumnatul său, care 1-a făcut vinovat de capturarea fiului său de către piraţii 

din Phoceea. Basileul nu a putut obţine eliberarea captivului decât în urma achitării 
unei mari sume ca răscumpărare şi semnând un tratat dezastruos prin care recunoştea 
sultanului posesiunea asupra oraşelor din Tracia, pe care acesta le cucerise. El a 
trebuit să lupte în interior împotriva lui Matei Cantacuzino care purta titlul de împărat 
şi îşi păstra ca posesiune Adrianopolul şi regiunea învecinată. După un an de război, 
Matei a renunţat la titlul de împărat şi s-a retras în Moreea, alături de fratele său, 
despotul Manuel, pe care Ioan al Vl-lea 1-a trimis pentru restabilirea ordinii tulburate 
de corsarii turci şi de discordia dintre locuitori. 

Alături de Ahaia latină, Moreea bizantină a devenit o provincie autonomă care 
a continuat să fie un teritoriu al Cantacuzinilor şi în timpul lui Ioan al V-lea. Până la 
căderea Imperiului această provincie a rămas supusă Bizanţului. Sub administrarea 
despoţilor, Moreea a devenit o veritabilă păstrătoare a culturii greceşti iar Mistra, 
capitala ei, atrăgea învăţaţi şi artişti din toată lumea bizantină. 

Cu toată prosperitatea acestei provincii îndepărtate de Constantinopol, 
autoritatea puterii imperiale nu era mai puţin precară. 

Disputele profesionale au reizbucnit la urcarea pe tron a lui Ioan al V-lea. 
Nichifor Gregoras a fost eliberat din închisoare. Basileu era împotriva lui Grigore 
Palamas dar nu dorea tulburări interne astfel că a reuşit să împiedice o dispută publică 
pe care Gregoras a voit s-o aibă cu acesta şi numai moartea lui Gregoras a pus capăt, 
temporar, conflictului (1360). 

Aceasta era trista situaţie a statului bizantin după revenirea lui Ioan al V-lea. 
Paleologul. Veneţienii îşi dădeau seama de condiţia sa disperată şi vedeau deja în 
Bizanţ „omul bolnav", a cărui succesiune trebuia discutată. Dogele Veneţiei era 
sfătuit în această perioadă să ocupe Constantinopolul, dacă nu avea să asiste la 
căderea capitalei bizantine în mâna turcilor. 

Un sprijin important pentru Imperiu cădea şi el căci ţarul sârb, Ştefan Duşan, 
care intenţionase să-şi reunească forţele cu cele ale grecilor, a murit prematur, la 
vârsta de 47 de ani (dec. 1355). Moartea sa a însemnat destrămarea statului sârb, 
compus din provincii disparate, ai căror voievozi au suportat greu administraţia sa. 
Profitând de moartea ţarului, ei s-au declarat independenţi. 

Nici un alt stat balcanic nu era pregătit să preia hegemonia în peninsulă. 

Bulgaria era slăbită de tulburările provocate de bogomili, de criza survenită 
prin divorţul ţarului Ioan Alexandru de Teodora şi de a doua sa căsătorie cu evreica 
Rebecca. El a trebuit să împartă statul între fiii proveniţi din aceste două căsătorii iar 
după moartea sa (1365), între aceştia a izbucnit un război civil care a permis 
ungurilor să ocupe Vidinul iar turcilor să intervină în disputele interne. 

In sfârşit, Ungaria, sub dinastia angevină de Neapole, deşi nu făcea parte din 
statele balcanice, manifesta veleităţi asupra teritoriilor de aici. Stat feudal bine 
organizat, sub regele său Ludovic cel Mare (1342-1382), fiul lui Carol Robert de 
Anjou a dus o politică activă în Balcani dar el a avut un rol nefast, împiedicând prin 
permanentele sale ingerinţe, întărirea Ţării Româneşti şi a Moldovei, luând parte la 
dezmembrarea Serbiei de la care a luat Belgradul şi, mai ales, a Bulgariei de la care a 
obţinut Vidinul. Prin pacea de la Torino (1381), Ungaria dobândea Dalmaţia. 
Cruciada proclamată de ea a urmărit scopuri politice proprii nefiind interesată în 
apărarea statelor din această zonă de pericolul otoman. 



2. Formarea statelor feudale româneşti şi rolul lor în politica 
balcanică 

Pe teritoriile de la sud şi est de Carpaţi, întocmai ca şi în interiorul arcului 
carpatin, până în Câmpia Tisei, românii, popor născut din sinteza daco-romană, şi-a 
continuat prezenţa permanentă în spaţiul în care s-a format. Existenţa lor pe ambele 
maluri ale Dunării este dovedită de izvoarele bizantine şi persane iar aportul lor la 
crearea şi evoluţia statului vlaho-bulgar l-am amintit deja. 

Pe teritoriile menţionate românii au trăit în secolele ce au armat părăsirii 
Daciei de către romani, organizaţi în obşti teritoriale, conduse de cneji care, mai 
multe la un loc, s-au constituit în voievodate conduse de voievozi. Zone geografice 
mai mici, aşezate de obicei în depresiuni şi care le-au permis supravieţuirea în 

vremurile tulburi ale migraţiilor barbare, s-au constituit în aşa numite „ţări" (Terra) 
distincte: Ţara Bîrsei, Ţara Făgăraşului, Ţara Maramureşului. 

La descălecarea ungurilor în Pannonia (896), în Transilvania existau 
formaţiuni politice româneşti şi romano-slave. Sunt cele menţionate de Notarul 
Anonim al unuia din regii Bela ai Ungariei (Anonymus) şi menţionate în Gesta 
Hungarorum: ducatele (voievodatele) lui Menumorut în Crişana, al lui Gelu în 
Câmpia Someşului, şi Glad în Banat, unele din ele, în special cel al lui Menumort, în 
bune relaţii cu Bizanţul. Cucerirea lor de către unguri n-a însemnat dispariţia 
elementului românesc, după cum la est şi sud de Carpaţi, la Dunărea de jos, izvoarele 
bizantine menţionează o prezenţă românească constantă. 

Priscus Panites care, în 448, a fost în solie la curtea lui Attila, a descris modul 
de viaţă al locuitorilor băştinaşi, de la nord de Dunăre, atestând astfel prezenta 
românilor aici. La fel, Paulus Orosius, care a trăit pe la sfârşitul secolului al IV-lea şi 
în prima jumătate a celui următor, vorbeşte în lucrarea sa Historiarum adversum 
Paganos libri VII despre Dacia ca o realitate contemporană lui. 

Un cronicar armean, Moise Chorenati menţionează tara Balak, în secolul al 

7 5 5 5 7 

IX-lea, în preajma Dunării. 

La sfârşitul secolului al Xl-lea, Anna Comnena, în Alexiada vorbind despre 
împrejurările anului 1086, menţionează trei căpetenii politice la Dunărea de jos: 
Tatos, Seslav şi Satza. Georgios Kedrenos este cel ce atestă prima oară în scris, în 
expresie bizantină, termenul blach, la începutul secolului al XlII-lea. După această 
perioadă românii sunt menţionaţi, sub diferite forme, tot mai des de către cronicarii 
bizantini: Ioannes Kinnamos, Nicetas Choniates. Acesta din urmă relatează 
întâmplarea cu prinderea de către blachi a viitorului împărat Andronic I Comnenul 
(1183-1185) care, scăpând din închisoare, în urma unui complot împotriva 
împăratului, a fugit spre Galiţia. Românii, probabil cei din părţile moldovene, l-au 
predat împăratului de atunci, Alexios al II-lea Comnenul. 

Năvălirea mongolilor în 1241 a frânat mult procesul de unificare a cnezatelor 
şi voievodatelor româneşti. Dacă acest proces a fost total întrerupt în Transilvania de 
cucerirea de către regatul ungar, în secolele XI-XIII, cnezatele şi voievodatele 

româneşti de aici, ca forme distincte de organizare, vor supravieţui până la veacul al 
XVIII-lea. 

Evoluţia internă a societăţii româneşti ca şi stabilirea dominaţiei Hanatului 
Hoardei de Aur asupra teritoriilor dintre Nistru şi Carpaţi, dintre Carpaţi, Dunăre şi 
Marea Neagră, au favorizat constituirea sau reconstituirea primelor formaţiuni care 
sunt menţionate în 1247 în Diploma cavalerilor ioaniţi: în dreapta Oltului, 
voievodatul lui Litovoi, cnezatele lui Farcaş şi Ioan, în stânga Oltului, pe Argeş, 
„ţara lui Seneslau, voievodul Românilor" iar pe teritoriul Moldovei sunt amintiţi 
„locuitorii vadurilor" (brodnicii) şi bolohovenii, aceştia din urmă păstrând în numele 
lor originea românească (voloh - român, în limba slavă). 

O unificare a încercat-o la sud de Carpaţi, Litovoi, prin 1272, dar încercarea 
sa n-a reuşit. La începutul secolului al XlII-lea, o nouă tentativă a lui Basarab, fiul lui 
Tihomir, a fost încununată de succes şi, pe la 1324, noul stat exista sub suzeranitatea 
nominală ungară. Stingerea dinastiei arpadiene (1301) şi perioada de interregn ce a 
urmat a dat posibilitatea tânărului stat românesc să se întărească. Atunci când dinastia 
angevină prin Carol Robert de Anjou a încercat să-şi impună suzeranitatea, Basarab I, 
a provocat o gravă înfrângere regelui Ungariei în bătălia de la Posada (1330). Ea a 
consfinţit independenţa noului stat românesc. 

La est de Carpaţi, dominaţia hanatului tătaro-mongol a fost mai puternică iar 
incursiunile acestuia în Transilvania, destul de frecvente. Pentru a preîntâmpina 
aceste acţiuni, urmaşul lui Carol Robert, Ludovic, a întemeiat pe teritoriul viitoarei 
Moldove o marcă, un stat militar, care să protejeze Ungaria şi să anihileze loviturile 
năvălitorilor. In fruntea sa a fost pus voievodul român Dragoş, din Maramureş, cu 
reşedinţa noii înjghebări statale la Baia. Numirea unui voievod român în fruntea 
acestui stat indică, fără dubii, existenţa unei populaţii româneşti aici. Ceva mai târziu, 
pe la 1359, o răscoală a românilor maramureşeni împotriva tendinţelor de imixtiune a 
regelui Ungariei, a determinat pe voievodul Bogdan să treacă Carpaţii, să alunge pe 
urmaşii lui Dragoş şi să se proclame voievod. O încercare a lui Ludovic de Anjou de 
a-1 readuce pe Bogdan sub suzeranitatea coroanei ungare, a avut acelaşi rezultat ca şi 
cel al bătăliei de la Posada. S-a constituit astfel, statul independent al Moldovei. 

Cele două state româneşti n-au întârziat să se afirme în viaţa politică a 
Peninsulei Balcanice. Deşi, timidă, ele trebuind să facă faţă şi tendinţelor de 
expansiune teritorială a Ungariei şi incursiunilor tătare, prezenţa lor se va face tot mai 
mult simţită şi înspre sud. 

Nicolae Alexandru (1352-1364), fiul şi urmaşul lui Basarab, a avut legături 
strânse cu bulgarii şi sârbii iar faţă de Ungaria a păstrat o atitudine demnă. El a 
întemeiat Mitropolia Ţării Româneşti, având în frunte pe Iachint, mitropolitul de 
Vicina - oraş azi dispărut, pe malul dobrogean al Dunării - mitropolit care se afla la 
curtea sa. Iachint a devenit astfel primul mitropolit „a toată Ungrovlahia" (1359). 
Nicolae Alexandru a fost, în acelaşi timp, primul domn român ctitor la sfântul Munte 
(mănăstirea Cutlumuş). Căsătorit de două ori, a doua oară cu o catolică, doamna 
Clara, a avut doi fii, pe Vladislav şi pe Radu, care au ajuns domni ai Ţării Româneşti 
şi trei fiice: pe Ana, soţia ţarului bulgar Straşimir, pe Anca, soţia ţarului sârb Ştefan 
Uroş şi pe Elisabeta, al cărei soţ a fost Ladislau de Oppeln, palatinul Ungariei, adică 
al unui demnitar ce era al doilea în ierarhia statului, după rege. Elisabeta a murit şi a 
fost înmormântată la Oradea, în catedrala din cetate, înainte de anul 1375. 

Urmaşul lui Nicolae Alexandru, Vladislav I sau Vlaicu Vodă, a participat la 
luptele împotriva turcilor, alături de unguri şi bulgari, în luptele pentru cetatea Vidin. 
El a întemeiat în 1370 o nouă episcopie, pe cea a Severinului şi, în timpul său, 
călugărul athonit Nicodim, venit din Serbia, a zidit primele mănăstiri muntene, 
Vodiţa şi Tismana iar apoi Prislop, în Transilvania. 

Urmaşii lui Bogdan în Moldova, au consolidat dinastia Muşatinilor şi, fiind 
mai departe de frământările din peninsulă, au putut să-şi îndrepte eforturile spre 
întărirea statului şi spre realizarea unor raporturi acceptabile cu Polonia. Printre 
primii muşatini se detaşează Petru I (1374-1391) şi Roman I (1391-1394). Sub acesta 
din urmă, Moldova a atins hotarul firesc spre sud: ţărmul mării. In timpul lui a 
izbucnit un conflict între Biserica moldoveana şi Patriarhia din Constantinopol. 
Roman I a voit să impună ca mitropolit pe Iosif, episcopul de Cetatea Albă, care 
fusese sfinţit ca mitropolit la Halici, în Polonia. Patriarhul, supărat că s-a trecut peste 
el, n-a vrut să-1 recunoască şi a trimis pe grecul Ieremia. Acesta nefiind acceptat nici 

de domn şi nici de ţară, patriarhul a aruncat anatema asupra locuitorilor, episcopilor şi 
asupra domnitorului. Conflictul s-a aplanat abia la începutul domniei lui Alexandru 
cel Bun. 

Atât Roman I cât şi urmaşul său, Ştefan (1394-1399), au trebuit să facă faţă 
permanentei presiuni a celor două mari puteri vecine, Ungaria şi Polonia, care voiau 
să-şi impună suzeranitatea asupra Moldovei. 



3. Ioan al V-lea şi eşecul cruciadelor antiotomane (1355- 1389) 

Neputând conta nici pe sârbi şi nici pe bulgari, Ioan al V-lea a reluat proiectul 
de cruciadă cu forţele Apusului. Pentru aceasta însă a trebuit să se renunţe la schismă 
iar iniţiativa era aşteptată din partea Constantinopolului care urma să beneficieze de 
ajutoare. 

Basileul dorea unirea cu ardoarea transmisă lui de Ana de Savoia. într-un 
chrysobul, din 15 decembrie 1355, el ajurat ca, personal, să rămână fidel Sf. Scaun şi 
a propus stabilirea la Constantinopol a unui legat permanent cu autoritatea de a numi 
demnitari ecleziastici. Unul din fiii săi urma să fie trimis ca ostatic la Avignon (sediul 
scaunului papal, din 1309), dar papa, în schimb, trebuia să organizeze o cruciadă al 
cărui conducător urma să fie basileul. Acestea au fost propunerile pe care Ioan al V- 
lea le-a trimis lui Inocenţiu al Vl-lea. Niciodată, nici un alt basileu, n-a făcut 
asemenea concesii Romei şi nu a oferit garanţii atât de serioase pentru realizarea ei. 
Papa nu a avut însă încredere în posibilitate de realizare a unui astfel de plan şi el a 
eşuat. 

Un nou apel a fost adresat papei Urban al V-lea, atunci când acesta a iniţiat o 
cruciadă spre Locurile Sfinte (1365). Un rol important revenea, în cadrul ei, regelui 
Ludovic al Ungariei şi, de aceea, Ioan al V-lea nu a ezitat să meargă în capitala 
Ungariei, la Buda. Pentru a-1 umilii, la întoarcere, ţarul bulgar de la Sofia, Ioan 
Şişman, i-a barat drumul şi a trebuit să aştepte la Vidin limpezirea situaţiei. Acest 

incident a făcut să eşueze cruciada generală. Papa a rămas cu speranţa apropierii 
dintre cele două Biserici dar, la Constantinopol, părerile a rămas împărţite cu privire 
la mijloacele de rezistenţă în faţa turcilor. Basileul şi curtea sa nu vedeau altă 
speranţă de salvare decât cruciada. Patriarhul Filotei şi clerul ortodox, dimpotrivă, 
punea această speranţă într-o ligă a tuturor statelor ortodoxe împotriva turcilor. 

Dând curs angajamentelor luate, în aprilie 1369, Ioan al V-lea, a plecat spre 
Roma unde a fost fixată întâlnirea cu papa Urban al V-lea, şi, la 21 octombrie, 
basileul a depus jurământul personal de credinţă în faţa papei, în piaţa Sf. Petru din 
Roma. 

Această abjurare a sa era totală. Ea se referea, mai ales la problemele care 
divizau cele două Biserici, dogme, rit, disciplină. Ioan V. merse până la a renega 
liturghia religiei naţionale a supuşilor săi. El devenea, pur şi simplu, un latin. Dar 
actul basileului era strict personal şi nu angaja cu nimic Biserica greacă. In plus, el nu 
a avut nici un rezultat practic şi nu a determinat pornirea cruciadei, potrivit 
promisiunilor papei. Aceasta a îndemnat pe toţi credincioşii să-1 ajute pe „noul 
Constantin şi a autorizat pe Ioan al V-lea să angajeze cetele de cavaleri rătăcitori ce 
băteau drumurile Italiei. Dar regele Ungariei rămânea nepăsător faţă de soarta 
Bizanţului şi, singură, Veneţia mai conta ca o certitudine în ajutorarea 
Constantinopolului. Republica şi-a schimbat total atitudinea, devenind cea mai activă 
susţinătoare a ideii de cruciadă, menită să salveze Bizanţul. 

Pentru a realiza o înţelegere cu Veneţia trebuiau aplanate o serie de dificultăţi 
(reînoirea armistiţiilor, stabilirea modalităţilor de achitare a sumei de treizeci şi cinci 
de mii de ducaţi cu care basileu era dator Veneţiei, şi altele). 

Sosit la Veneţia, Ioan al V-lea a promis cedarea insulei Tenedos dar cerea în 
schimb restituirea bijuteriilor coroanei, furnizarea unor nave de transport şi un avans 
de douăzeci şi cinci de mii de ducaţi. In aprilie 1371, Ioan al V-lea s-a întors la 
Constantinopol. 

In timpul absenţei basileului, patriarhul Filotei, pentru a contracara concesiile 
suveranului, a iniţiat o cruciadă a statelor ortodoxe, acţionând pentru unitatea creştină 

în Rusia, în Serbia unde a obţinut reunirea Bisericii sârbeşti cu Patriarhia ecumenică, 
în Tara Românească, unde a a combătut cu succes tendinţele catolice. 

Strădaniile lui Filotei au fost zădărnicite însă de tulburările interne din statele 
respective şi de lipsa unităţii de acţiune. Principii bulgari ai lui Ioan Alexandru au 
continuat să se certe, atrăgând de partea lor pe turci. La Vidin era ţar Ioan Straşimir 
(1360-1396). Ţarul de la Sofia, Ioan Şişman (1371-1393), se declară vasal al 
sultanului Murad şi, cu trupe turceşti, alungă pe unguri din Vidin permiţând astfel 
otomanilor să-şi facă prima apariţie la Dunăre (1370). 

De această situaţie s-au alarmat sârbii. Doi fraţi de origine dalmată, Uglieşa şi 
Vucaşin, deveniţi independenţi după moartea lui Ştefan Duşan, au alcătuit o armată 
compusă din sârbi, români şi unguri şi au invadat teritoriile otomane. Au fost însă 
zdrobiţi de forţe turceşti inferioare numeric (sept. 1371) iar grecii nu numai că nu i-au 
susţinut pe sârbi ci au profitat de pe urma înfrângerii lor ocupând Serrhes. O alianţă a 
lui Şişman cu sârbii a fost înfrântă şi ea. Consecinţele au fost dezastroase pentru 
Bulgaria: ea înceta să mai existe ca stat independent iar cucerirea Serbiei, Murad a 
încheiat-o în câteva luni (1372). Succesiv au fost ocupate şi colonizate oraşele din 
Macedonia sârbească, bisericile au fost transformate în moschei iar pământurile 
împărţite sub formă de zeameturi şi timaruri nobilimii militare turce şi 
reprezentanţilor religiei islamice. 

Murad a lăsat în fruntea stătuleţelor ca vasali pe membrii dinastiei sârbeşti 
care-şi împărţiseră imperiul lui Duşan. Fiul lui Vucaşin, Marco Kralevici, eroul 
legendelor sârbeşti, şi-a păstrat titlul de kral (rege), dar a trebuit să-şi trimită trupele 
pentru a lupta alături de otomani în bătăliile purtate de aceştia. 

Speranţele patriarhului Filotei au fost, astfel, spulberate, la fel ca şi ale papei 
Grigore al IX-lea (1370-1378), succesorul lui Urban al V-lea. Ioan al V-lea, 
deznădăjduit, a încheiat un tratat cu Murad, devenind vasalul acestuia (iulie 1374). 
încercarea lui Ioan al V-lea de a-1 numi ca succesor pe fiul său, Manuel, a determinat 
pe Andronic să organizeze un complot, apoi o răscoală ce a avut ca rezultat alungarea 
lui Ioan al V-lea şi Manuel. 

Domnia dezastruoasă a lui Andronic a durat mai bine de trei ani (1376-1379). 
Ioan al V-lea şi Manuel, eliberaţi din închisoare de către veneţieni, au reintrat în 
Constantinopol la 1 iulie 1379. Cu o mare viclenie, Murad a fost cel ce a alimentat 
neînţelegerile din sânul familiei basileului, profitând de efectele ei morale. 

Murad şi-a continuat ofensiva în Balcani vizând Tesalonicul şi Macedonia, 
unde se afla Manuel. A urmat valea râului Vardar (1380), cu oraşele Monastir şi 
Prilep, apoi Ohrida. In 1385 turcii au ajuns la hotarele Albaniei, divizată în clanuri 
războinice. Otomanii au înfrânt pe principii reuniţi în faţa pericolului iminent şi au 
ocupat Croia şi Scutari. După un asediu de patru ani (1383-1387), cel de-al doilea 
oraş ca importanţă din Imperiu, Tesalonicul, a căzut în mâna otomanilor. 

Intre timp, Murad, cu un remarcabil simţ strategic, a ocupat principalele 
noduri rutiere ale peninsulei, care îi puteau oferi acces la Marea Adriatică, la Marea 
Egee sau la Dunăre. în 1386 a fost cucerită câmpia şi oraşul Sofia de la bulgari iar în 
anul următor, oraşul Niş de la sârbi. 

Statul otoman era în culmea puterii sale şi părea că nu va mai întâlni 
rezistenţă între creştini. Dar, între timp, cneazul Lazăr, succesor la tronul sârb al lui 
Ştefan Duşan şi care a fost nevoit să accepte suzeranitatea otomană, a pregătit o 
ridicare de proporţii împotriva jugului otoman, cu ajutorul regelui Bosniei, Tvîrtko. 
Murad a trimis o expediţie împotriva Bosniei (1388) dar o armată foarte puternică, de 
sârbi şi bosnieci, a barat drumul invadatorilor la Placinik, pe valea râului Topliţa. Cea 
mai mare parte a armatei otomane a fost masacrată şi, în cursul unor alte victorii 
dobândite de aliaţi la Rudnik şi Bileci (27 august), s-a declanşat o revoltă în toată 
peninsula. Conducătorul albanezilor, Gheorghe Castriotul, toţi principii sârbi şi 
bulgari, au denunţat tratatul lor cu Murad. Coaliţiei sârbo-bulgare i s-a alăturat şi 
domnul Ţării Româneşti, Mircea cel Bătrân (1386-1418). 

Murad a răspuns provocării la luptă abia în 1389, a invadat Serbia, însoţit de 
mai mulţi principi sârbi vasali. Bătălia s-a dat la Câmpia Mierlei (Kossovopolje) şi, 
la început, a înclinat în favoarea creştinilor. Dar Baiazid, unul din fiii lui Murad, a 
restabilit situaţia pe câmpul de luptă. Un nobil sârb, Milos Obilici, a ajuns până în 
preajma lui Murad şi 1-a ucis. Ciocnirea, foarte încrâncenată, s-a încheiat fără să 

încline balanţa în favoarea uneia sau alteia din părţi. Dar Vuk Brancovici a trădat, 
părăsind câmpul de bătălie cu cei douăsprezece mii de oameni ai săi. Acest incident a 
asigurat victoria totală a otomanilor (15 iunie 1389). 

Peninsula Balcanică era subjugată în întregime. Singurul teritoriul care mai 
rămânea necotropit, în afară de ceea ce mai rămăsese din Imperiul bizantin şi din 
Albania, era Ţara Românească pe tronul căreia se afla un domn pe cât de viteaz pe 
atât de înţelept: Mircea, rămas în istorie sub numele de Mircea cel Bătrân. 



4. Bizanţul şi încheierea procesului de constituire a Imperiului 
otoman (1389-1402) 

La moartea sa, Murad a lăsat elementele unui Imperiu în formare, care 
cuprindea mai mulţi principi vasali decât teritorii anexate. Forţa sa o constituia 
armata admirabil organizată, cu un nou rol acordat infanteriei şi la care se adăugau 
ostile vasalilor, ceea ce îi dădea caracterul multietnic pe care îl aveau şi armatele 
bizantine. Acestui Imperiu în formare, Baiazid voia să-i dea un caracter definitiv şi 
întinderea pe care a avut-o odinioară Imperiul bizantin. Statul lui Murad era aproape 
în întregime european. Baiazid revendica moştenirea Bizanţului în întregimea sa, 
adăugându-şi stăpânirea totală a Asiei Mici şi a Peninsulei Balcanice. De la 
începuturile domniei sale, el şi-a propus trei ţeluri: să reducă la calitatea de vasali sau 
să-i înlăture pe principii creştini care au mai rămas independenţi, să supună pe emirii 
turci din Asia Mică încă puternici şi să încoroneze această operă prin ocuparea 
Constantinopolului care să devină capitala unui mare Imperiu musulman. 

Faţă de Paleologi, Baiazid a urmărit subordonarea lor totală, a-i umili 
paralizându-le orice iniţiativă şi de a se amesteca în luptele dintre ei. El a pretins lui 
Ioan al V-lea să plătească tribut şi să trimită pe Manuel cu o sută de cavaleri pentru a 
lua parte la operaţiunile armatei otomane. 

în 1390, Baiazid a favorizat răsturnarea de la tron a lui Ioan al V-lea 
Paleologul de către nepotul său, Ioan al VH-lea, fiul lui Andronic al IV-lea dar, după 
câteva luni, Manuel şi-a restabilit tatăl la putere. La sfârşitul aceluiaşi an, turcii au 
cucerit ultimul oraş bizantin din Asia Mică, Philadelphia, obligându-i pe Ioan al V- 
lea şi pe Manuel să contribuie la asedierea propriului lor oraş. 

In februarie 1391, Ioan al V-lea a murit lăsând ca urmaş pe Manuel. Baiazid a 
blocat Constantinopolul timp de şase luni şi a atacat Moreea guvernată de Teodor 
Paleologul, fratele lui Manuel. A impus basileului condiţii umilitoare: mărirea 
tributului, colonie musulmană şi moschee cu minaret şi muezin la Constantinopol, 
garnizoană turcă în Galata. 

In timpul blocadei Constantinopolului, Baiazid i-a trimis un mesaj lui Manuel 
al II-lea în care, foarte deschis, el îl povăţuia pe basileu: „Dacă vrei să-mi 
îndeplineşti poruncile, închide porţile oraşului şi domneşte în interior căci tot ceea ce 
este în exterior este al meu". Era, de fapt, cruda realitate în faţa căreia era pus 
suveranul bizantin. 

In Asia Mică, Baiazid a avut de luptat cu emiri deosebit de puternici, cum era 
Marele Caraman Alaedin, ginerele lui Murad care dispunea şi de o flotă foarte bine 
echipată. Nedispunând de aşa ceva, Baiazid a atacat pe emirii provinciilor maritime, 
pe uscat, a ocupat emiratele maritime de Sarukhan şi Menteşe, şi-a creat o flotă şi a 
început atacarea insulelor din Arhipelag. Ultimul rămas a fost emirul de Caramania, 
Alaedin care, învins la Kutayeh, a fost strangulat din dispoziţia lui Baiazid (1391). 
Emirul de Kastamuni a fugit la mongoli şi otomanii au atins ţărmurile de sud ale 
Mării Negre, ocupând porturile Samsun şi Sinope. 

Campaniile din Asia nu l-au împiedicat pe Baiazid să continue politica de 
cuceriri dusă de Murad. El a respectat, la început, independenţa Bosniei, în timpul 
regelui Tvartko, stăpân al Croaţiei şi Dalmaţiei şi care dispunea de o flotă aproape 
egală cu cea a Veneţiei. Dar, după moartea acestuia, în 1391, Baiazid a ocupat 
aproape toate posesiunile sale, succesorul său pomenindu-se, dintr-o dată, singur în 
fata turcilor. 

Participând cu un corp de oaste la bătălia de la Câmpia Mierlei, Mircea cel 
Bătrân, a atras asupra sa mânia lui Baiazid. După câteva atacuri ale unor corpuri de 
oaste respinse de români, Baiazid supranumit Ildîrîm (Fulgerul) a trecut Dunărea şi 
bătălia a avut loc la Rovine (1394 sau 1395), sultanul fiind învins iniţial dar domnul 
Ţării Româneşti a fost silit să se retragă în Transilvania, trădat de proprii săi boieri. 

Ungaria, prin noul său rege, Sigismund de Luxemburg (1387-1437), a voit să 
continue politica de impunere a suzeranităţii ungare asupra popoarelor creştine din 
Balcani şi, mai ales, asupra Bulgariei. încercarea sa de a ajuta pe bulgari s-a încheiat 
cu un dezastru, în iulie 1393 fiind cucerit Târnovo, după un asediu de trei luni. 
Patriarhul bulgar şi locuitorii au fost mutaţi în Anatolia, toate oraşele ocupate de 
garnizoane otomane iar statutul de autonomie acordat ţării de către Murad, abrogat. 

In faţa situaţiei disperate a Constantinopolului, supus unei blocade încă din 
1392, creştinătatea occidentală s-a pus în mişcare. Veneţia însăşi se temea de o 
alianţă turco-bizantină îndreptată împotriva intereselor sale. Dar iniţiativa cruciadei a 
fost luată de Sigismund de Luxemburg, ambasadele trimise de el în acest scop la 
curtea regelui Carol al Vl-lea, la ducele de Lancaster, la Veneţia, fiind primite cu cele 
mai mari onoruri. 

Cruciada a pornit pe uscat, cavalerii concentrându-se la Buda, de unde au 
coborât pe Dunăre, pe care au trecut-o pe malul drept în aval de Porţile de Fier. 
Bătălia s-a dat la Nicopole, la 25 septembrie 1396 şi la ea a participat şi Mircea cel 
Bătrân. Cruciaţii au suferit o grea înfrângere, fiind prima ocazie când s-au înfruntat 
două armate organizate total diferit, două mentalităţi opuse - armata otomană 
disciplinată iar armata cavalerilor apuseni pătrunsă şi ea de anarhia ce caracteriza 
lumea feudală apuseană. 

In anul următor, ca represalii, Baiazid a pustiit Grecia continentală, a pătruns 
în Peloponez unde a înfrânt pe Teodor I Paleologul, obligându-1 la plata unui tribut. 

Otomanii vizau Constantinopolul şi, de aceea, Manuel Paleologul s-a decise 
să meargă în Occident pentru a cere ajutor. După o escală în Moreea, în mai 1399 a 
sosit la Veneţia, apoi, atingând Padova şi Milano a mers în Franţa. Şi-a făcut intrarea 
solemnă în Paris, la 3 iunie 1400. Carol al Vl-lea i-a promis o mie două sute de 

oameni, sub comanda generalului Boucicaut şi plata unui ajutor anual. Şi-a continuat 
drumul în Anglia unde a avut întrevederi cu Henric al IV-lea, apoi, în primăvara lui 
1403, a ajuns din nou la Constantinopol. Rezultatele au fost slabe, Manuel neprimind 
decât promisiuni. Se dovedea odată în plus că Bizanţul nu mai putea conta decât pe 
sine. Orice iniţiativă apuseană nu era decât o diversiune care putea întârzia dar nu 
putea înlătura pericolul care plana asupra Constantinopolului. 

Dar, în momentul în care tânăra putere otomană părea ajunsă într-un stadiu în 
care nimeni nu mai putea să i se opună, a fost suficientă o singură bătălie pentru a 
răsturna totul. 

Principala forţă a statului otoman a fost întotdeauna în Europa iar cuceririle 
cele mai recente ale lui Baiazid în Asia Mică au rămas superficiale. Cea mai mare 
parte a emirilor s-au refugiat la Timur Lenk, noul cuceritor al Asiei. Diplomaţia lui 
Baiazid, concentrată asupra problemelor europene, se pare că a neglijat puterea uriaşă 
care s-a format timp de 30 de ani în inima Asiei. Sultanul turc a fost luat pe 
neaşteptate şi, în loc să se înţeleagă cu adversarul, 1-a atras asupra sa. De origine 
foarte modestă, fiul unui mic nobil din Transoxiana, Timur Lenk („cel Şchiop"), sau 
Tamerlan, cum era cunoscut în lumea contemporană a Occidentului, a dus o viaţă de 
aventurier în Iran, apoi şi-a constituit o hoardă începând cuceririle. Ajungând rege al 
Transoxianei, el şi-a creat un stat teocratic înlocuind obiceiurile mongole cu legea 
musulmană, apoi, sub pretextul războiului sfânt împotriva păgânilor a început 
cucerirea prin jaf a Asiei Mici. 

Spre deosebire de Gingis-han, Timur Lenk nu avea nici un plan de ansamblu. 
Nu a încercat să-şi organizeze cuceririle, abandonând o ţară după ce a cucerit-o 
reluând de mai multe ori atacul asupra aceloraşi teritorii. Profitând de tulburările 
interne din statele mongole, le-a cucerit pe rând (1378-1399). în martie 1401, Timur 
Lenk nu mai avea în faţă decât un singur stat puternic: Imperiul otoman al lui 
Baiazid. In luna iunie 1402, după victoria asupra mamelucilor din Siria, a invadat 
Asia Mică. 

Bătălia decisivă s-a dat la Angora (Ankara), la nord-est de acest oraş, la 
Tsibukabad, la 20 iulie. Ea a fost lungă şi îndârjită, Baiazid a fost înfrânt, a căzut în 

mâinile învingătorilor, închis într-o cuşcă şi purtat prin întregul Imperiu. A murit 
ceva mai târziu (martie 1403). 

într-o singură zi, Imperiul otoman s-a prăbuşit. Folosindu-se de victoria sa, 
Timur Lank a cucerit uşor toate oraşele din Asia Mică şi a ocupat Smyrna de la 
cavalerii de Rhodos. Emirii turci, deposedaţi de Baiazid, au fost repuşi în fruntea 
statelor pe care le deţinuseră iar teritoriul otoman a fost restrâns la Bithinia şi o parte 
a Frigiei. 

Statele creştine n-au aşteptat victoria de la Ankara pentru a se supune, 
împăratul de Trapezunt, Manuel al III-lea, a fost salvat prin alianţa încheiată dar a 
trebuit să dea galere şi trupe care au luat parte la bătălia de la Ankara, alături de tătari. 
La Constantinopol, Ioan al VlII-lea, a acceptat aceleaşi obligaţiuni (15 mai 1402) şi 
după bătălie, a transferat lui Timur Lank tributul pe care îl plătise până atunci lui 
Baiazid. Rămâne încă nelucidată participarea lui Mircea cel Bătrân la bătălia de la 
Ankara. 

Prin celebra victorie, una din cele mai de răsunet din istoria Evului Mediu, 
Timur Lank a salvat, fără să vrea, creştinătatea de ofensiva otomană şi a asigurat 
Bizanţului o supravieţuire de încă o jumătate de secol. 



BIBLIOGRAFIE 

A 

C. Marinescu, înfiinţarea mitropoliilor în Ţara Românească şi 
în Moldova, în Acad.Rom., Mem. Sect.Ist., seria III, tom II, 1924; 

A.A.Vasiliev, Histoire de PEmpire byzantin, tome II (1081- 
1453), Paris, 1932; 

I.I.Nistor, Temeiurile romano-bizantine ale începuturilor 
organizaţiei noastre de stat, în An. Acad.Rom., Mem. Sect.Ist., seria 
III, tom XXV, 1942-1943; 

M. Ducas., Istoria turco-bizantină, 1341-1462, Bucureşti, 1958; 



253 



Pr.prof.dr. M.Şesan, Teologia ortodoxă în secai XlV-lea, în 
M.B., 1967, nr.1-3; 

Ch.Diehl, Histoire de PEmpire byzantin, Paris, 1969; 

R.Constantinescu, Note privind istoria Bisericii române în 
secolele XIII-XIV, în Studii şi Materiale de Istorie Medie, 1973, voi. VI; 

A.Decei, Istoria Imperiului otoman până la 1656, Bucureşti, 
1978; 

A. Rădulescu, Les Roumains au bas Banube durant Ies VII e - 
XII e siecles, în Revue roumaine d'histoire, 1981, nr.4; 

S.Brezeanu, Les Roumains et „le silence des sources" dans le 
„millenaire obscur", în Revue Roumaine d'histoire, 1982, nr. 3-4; 

N.Iorga, Studii asupra Evului Mediu românesc, Bucureşti, 
1984; Gh.I.Brătianu, Marea Neagră, II, Bucureşti, 1988; 

L.Borcea, I.Ţepelea, Menumorut, Bucureşti, 1988; 

B.G.Spiridonakis, Grecs, Occidentaux et Turcs de 1054 a 1453: 
quatre siecles d'histoire, de relations 

internationalesThessaloniki, 1990. 



254 



Capitolul XVII 



PRĂBUŞIREA IMPERIULUI BIZANTIN 



1. Criza otomană şi prelungirea agoniei Bizanţului (1402-1421) 

La mijlocul anul 1402 puterea otomană era distrusă, izbucnind războiul între fiii 
lui Baiazid. Vasalii europeni ai turcilor s-au răsculat, emirii turci din Asia Mică au fost 
repuşi în fruntea statelor lor, Bizanţul a început să revendice teritoriile care i-a fost 
smulse. In acelaşi timp, rivalităţile dintre statele creştine, politica lor nefericită faţă de 
pretendenţii la tronul otoman, au permis turcilor ca în decurs de două decenii să se refacă 
şi să-şi reia politica de cuceriri. Niciodată condiţiile nu au fost atât de favorabile unei 
cruciade dar, pericolul odată trecut, nimeni nu s-a mai gândit la ea. Starea de anarhie din 
Occident, războaiele din Anglia, războiul husit din Cehia, luptele dintre statele italiene au 
făcut imposibilă o cruciadă de amploare. 

în Orient, Bizanţul nu mai era decât un nume, teritoriile pe care le-a redobândit 
fiind împrăştiate, el a ajuns la rangul unei puteri de mâna a doua. Veneţia şi Ungaria, 
singurele care ar fi putut să determine o ridicare, duceau o politică îngustă, fără o 
deschidere generală, cu interese strict proprii. 

După ce au traversat o perioadă de criză, otomanii, folosindu-se de contradicţiile 
dintre creştini, au reluat marşul lor distrugând ceea ce a mai rămas din Imperiul bizantin. 
La scurtă vreme după moartea lui Baiazid (martie 1403), fiecare din fiii săi se instala pe 
un teritoriu: Isa la Brusa, Mahomed la Amasis, Soliman în Europa. Acesta din urmă a 
semnat un tratat cu o ligă formată din regentul Ioan al Vll-lea Paleologul, despotul sârb 
Ştefan Lazarovici, Veneţia, Genova şi cavalerii din Rhodos, prin care sultanul a acordat 
dreptul de negoţ liber, grecilor şi latinilor din Imperiu. Turcii restituiau Bizanţului 
Tesalonicul, peninsula Chalcidică cu Sf. Munte şi o serie de insule din Arhipelag, 
renunţând şi la obligaţia de vasalitate şi tribut a basileului. 

Dar fiii lui Baiazid n-au reuşit să se înţeleagă între ei. Mahomed a alungat pe Isa 
din Brusa (1404) dar a fost şi el alungat de către Soliman, neliniştit de succesele fratelui 
său. Astfel, au rămas doi concurenţi: Mahomed şi Soliman. A apărut însă şi un al treilea: 
Musa, eliberat din detenţia în care fusese cu tatăl său. Luând atitudine împotriva lui 
Soliman, Musa a trecut în Europa pe la Sinope şi Caffa, pe ţărmul românesc, încheind un 
tratat cu Mircea cel Bătrân (iulie 1409). Cu ajutoare din partea voievodului român, Musa a 
intrat în Bulgaria alungând trupele fidele lui Soliman şi cucerind reşedinţa acestuia, 
Adrianopolul (13 februarie 1410). Un an mai târziu, Soliman a fost bătut şi ucis iar Musa 
a rămas singur stăpân pe Adrianopol şi pe provinciile europene. 

Existau, de acum, două state otomane: unul în Europa, celălalt în Asia Mică. 
Unitatea Imperiului a fost ruptă şi nu mai rămânea decât la latitudinea ţărilor creştine să 
determine continuarea acestei divizări. Intre Musa şi Manuel Paleologul conflictul era 
deschis, basileu atrăgând pe Mahomed în lupta împotriva lui Musa care încerca să 
cucerească Constantinopolul. Se oferea astfel straniul spectacol al unui sultan turc apărând 
capitala Bizanţului, împotriva propriului său frate. Musa a fost învins şi ucis la 5 iulie 
1413. 

Singurul rămas în viaţă din cei şase fii ai lui Baiazid, Mahomed, a ajuns sultan. Cu 
ajutorul lui Manuel Paleologul şi a altor suverani creştini din Balcani, el a reuşit să refacă 
unitatea otomană. In scurtă vreme, cu sprijinul cavalerilor ospitalieri din Rhodos şi a 
genovezilor, şi-a impus autoritatea asupra Asiei Mici. 

Datorită ajutorului pe care Manuel 1-a oferit lui Mahomed, basileul a avut 
posibilitatea de a-şi reorganiza forţele şi de a beneficia de un răgaz pentru a-şi consolida 
domnia. 

în faţa reconstituirii unităţii otomane, politica puterilor creştine din răsăritul 
Europei a fost ambiguă. Războiul dintre Veneţia şi Ungaria a făcut imposibilă orice 
regrupare de forţe împotriva turcilor, situaţie care s-a prelungit, cu unele armistiţii, până în 
1437. 

Totuşi, Veneţia, temându-se de poziţiile sale în Mediterana, a constituit o ligă 
compusă din Manuel al II-lea Paleologul, Mircea cel Bătrân şi principele de Caramania. 

Ea a susţinut pe un pretendent, Mustafa, care afirma că este fiul lui Baiazid şi care s-a 
adăpostit la curtea lui Mircea cel Bătrân. In toamna lui 1415, Mohamed I a echipat flotă 
de o sută douăsprezece nave şi bătălia s-a dat în mai 1416 lângă peninsula Gallipoli, 
încheindu-se cu distrugerea flotei otomane. Acest rezultat a permis Veneţiei negocierea 
unui tratat avantajos cu Mohamed şi ieşirea ei din liga antiotomană, lăsând statele creştine 
singure în faţa sultanului. 

Mustafa, refugiat în Ţara Românească, n-a fost susţinut serios decât de Mircea şi 
Manuel al II-lea. Drumurile sale la Constantinopol apoi la Tesalonic, pentru a câştiga de 
partea sa pe emirii turci, au fost zadarnice. Războiul a izbucnit între Manuel şi Mahomed 
încheindu-se cu eliberarea din luptă a lui Mustafa (toamna 1416). Tratatul semnat între 
Manuel şi sultan prevedea internarea lui Mustafa în insula Lemnos. Despre Mircea cel 
Bătrân nu s-a prevăzut nimic, astfel că basileu 1-a lăsat pe voievodul român la discreţia 
sultanului. Acesta 1-a silit să semneze un tratat care îl obliga pe Mircea să-i cedeze 
Dobrogea, 1-a silit să plătească tribut mărit şi să accepte construirea pe teritoriul românesc 
a unor fortificaţii turceşti, aşa-numitele raiale, care să controleze circulaţia pe Dunăre 
(1417). 

Cu tot acest incident trecător, Mahomed a continuat să-1 menajeze pe Manuel şi, 
în 1420, cei doi suverani au avut o întrevedere cordială la Skutari. Sultanul a murit în anul 
următor, în cursul unui accident de vânătoare, la 42 de ani. In acest moment situaţia lui 
Manuel era încă bună datorită prieteniei reale a lui Mahomed faţă de el. Cu venirea la tron 
a lui Murad al II-lea (1421-1451), fiul lui Mahomed, situaţia lui Manuel Paleologul şi a 
Bizanţului s-a schimbat total. 



2. Ultimele încercări de rezistenţă (1421-1448) 

Cu toate că Murad al II-lea a fost ajutat de oameni politici şi de generali de primă 
mână, statul său era departe de a fi puterea dominantă în Orient şi el căuta încă să 
prelungească pacea, dar greşelile şi discordia dintre statele creştine nu au întârziat să-i 

permită să recâştige poziţiile pierdute. în patru ani (1421-1425), Bizanţul a pierdut toate 
avantajele pe care le-a obţinut în timpul crizei otomane ajungând din nou la dispoziţia 
turcilor iar existenţa sa fiind din nou ameninţată. Manuel a făcut greşeala să sprijine pe 
Mustafa împotriva lui Murad iar după ce sultanul şi-a lichidat fratele, în iunie 1422, a 
început asediul Constantinopolului. El s-a încheiat printr-un inexplicabil eşec, la 24 
august, eşec ce se datora, între altele, şi insuficienţei forţelor otomane dar şi eroismului cu 
care locuitorii, bărbaţi şi femei, sub conducerea noului basileu, Ioan al VIII-lea 
Paleologul, au organizat rezistenţa. 

Turcii au pătruns în Moreea dar nu au reuşit să cucerească Mistra, apoi au atacat 
Tesalonicul. Guvernatorul oraşului, despotul Andronic, fiul lui Mihail Paleologul, pentru 
a-1 salva, 1-a vândut Veneţiei (iulie 1423). In Ţara Românească, certurile izbucnite între 
urmaşii lui Mircea cel Bătrân, mort în 1418, au oferit turcilor ocazia să pătrundă prima 
oară în Transilvania (1421) şi în Moldova, unde au atacat Cetatea Albă. 

In Asia Mică, Murad a reuşit să-şi elimine principalul adversar, pe Djunaid, şi 
astfel, aici doar Caramania a rămas principat puternic. în faţa acestui Imperiu refăcut, 
Paleologii, abandonaţi de aliaţii lor, au semnat un tratat prin care se obligau să plătească 
sultanului un tribut de trisute de mii de aspri anual şi să-i cedeze principalele porturi de la 
Marea Neagră (febr. 1424). în anul următor Manuel a murit, la vârsta de 77 de ani. 

Stabilindu-şi capitala la Adrianopol, după 1423, Murad a intervenit în toate 
regiunile Peninsulei Balcanice dar în loc să anexeze teritoriile, precum făcuse Baiazid, el a 
lăsat invinşilor pe suveranii lor naţionali, supunându-i la tribut şi obligaţii militare. în 
martie 1430 a cucerit Tesalonicul. Bisericile de aici au fost transformate în moschei iar 
oraşul, repopulat cu musulmani. Efectul produs în Europa a fost considerabil. în acelaşi 
timp, Murad a intervenit victorios în Serbia, al cărui despot, Gheorghe Brancovici, nepot 
şi succesor al lui Ştefan Lazarovici, ar fi trebuit să se recunoască vasal al său şi să renunţe 
la suzeranitatea ungară (1428). La fel sultanul şi-a impus suzeranitatea în Epir şi 
Acarnania iar după 1437 şi asupra provinciilor sudice ale Ungariei. în 12 ani (1425-1437) 
Murad a reuşit să-şi constituie un Imperiu continental mai întins şi mai solid decât cel al 
lui Baiazid, reuşind să umilească şi Veneţia, marea putere maritimă a Orientului. 

Constantinopolul, care a ieşit din obiectivul imediat al intenţiilor otomane, a 
trebuit să fie martorul unui nou război între Veneţia şi Genova (1433). Pentru 
consolidarea situaţiei capitalei, Ioan al VIII-lea (1425-1488) şi fratele său, Constantin, s- 
au gândit să încerce obţinerea unui ajutor occidental prin realizarea unei uniuni religioase. 
Această uniune a fost grăbită de ocuparea Tesalonicului de către turci dar, datorită 
tergiversărilor, rezultate din protocolul complicat, a diferenţelor de vederi, ea s-a amânat 
mult. Prima ambasadă a lui Ioan al VIII-lea la papa n-a revenit la Constantinopol decât 
după doi ani (1434). Discuţiile au continuat până în 1437. In cursul acestor negocieri 
complicate, chestiunea religioasă, care era cea mai importantă, a fost lăsată pe ultimul 
plan dar, paralel cu activitatea cancelariilor şi a numeroşilor teologi de ambele părţi, au 
fost studiate condiţiile în care unirea ar fi fost posibilă. 

Sinodul ecumenic şi-a început lucrările la Ferrara, în ianuarie 1438 şi în martie a 
sosit Ioan al VIII-lea cu suita sa. Spre marea decepţie a acestuia, care voia să organizeze 
imediat cruciada antiotomană, suveranii occidentali nu au venit. Singur Filip cel Bun, 
ducele de Burgundia, a trimis o solie care a sosit însă la Ferrara abia în decembrie 1438. 
Izbucnind ciuma în oraş, papa a transferat Sinodul la Florenţa (ianuarie 1439). Discuţiile 
s-au prelungit foarte mult şi neînţelegerile mari s-au manifestat numai cu privire la 
autoritatea universală a papei pe care împăratul nu voia s-o admită. S-a ajuns, în cele din 
urmă, şi în acest domeniu la o înţelegere, prin acceptarea unei formulări vagi: i se 
recunoştea papei puterea supremă, cu excepţia drepturilor şi privilegiilor asupra Bisericii 
orientale. Ceremonia solemnă a avut loc la 6 iulie 1439, în catedrala Santa Măria dei 
Fiori. 

Reîntors la Constantinopol, Ioan al VIII-lea a întâmpinat o asemenea rezistenţă 
din partea clerului şi a poporului încât a renunţat pentru moment la proclamarea solemnă a 
unirii, la Sf. Sofia. 

Dispute aprige erau şi între Paleologi cu privire la stăpânirea unor teritorii şi la 
succesiunea lui Ioan al VIII-lea. Cruciada apuseană întârzia şi ea astfel , între 1438 şi 
1442, Murad a putut să-şi continue ofensiva împotriva statelor creştine invadând 
Transilvania (1438), luând Serbiei cetatea Semendria (Smaderevo), în august 1439. Nu a 
putut însă cuceri Belgradul nici după două asedii succesive, în 1440 şi 1441. în iarna lui 

1441 spre 1442, turcii au invadat din nou Transilvania incendiind Sibiul şi pregătindu-se 
să pătrundă în Câmpia ungară, pe valea Mureşului. Au întâmpinat însă rezistenţa 
neaşteptată a lui Iancu de Hunedoara, proaspătul voievod al Transilvaniei. In 1442 el i-a 
alungat pe turci nu numai din Ardeal ci şi din Ţara Românească (bătălia de pe Ialomiţa). 

Vestea victoriei lui Iancu a grăbit cruciada occidentală iar Ibrahim, principele de 
Caramania, s-a răsculat determinându-1 pe Murad să înceapă o campanie militară în 
Anatolia, în vara lui 1443. In toamna aceluiaşi an şi în iarna lui 1444, Iancu a organizat 
„campania cea lungă" în sudul Dunării, eliberând Serbia şi producând grele înfrângeri 
forţelor otomane. 

In cele din urmă cruciada a pornit sub conducerea regelui Ungariei, Vladislav. 
Acesta a trecut Dunărea la Nicopole, un prim obiectiv fiind portul Varna unde armata 
trebuia, şi era strict necesar acest lucru, să întâlnească flota creştină şi să se îmbarce pentru 
Constantinopol. învingând pe principele de Caramania, Murad s-a întoars în Europa şi, la 
10 noiembrie 1444 cele două armate erau faţă în faţa. Lipsa de disciplină a creştinilor şi 
divizarea comandei a dus la victoria categorică a sultanului. însuşi regele Ungariei a căzut 
în luptă. 

în noiembrie 1446, Murad a invadat Moreea pustiind-o şi obligând pe despoţi la 
plata unui tribut greu. O ultimă cruciadă a fost încercată în 1448 dar ea a avut un caracter 
restrâns. Iancu de Hunedoara şi albanezul Gheorghe Castriotul (Skenderbeg) au fost 
singurii participanţi iar Alfons de Aragon, singurul protector. Chiar dacă ea nu a putut 
salva Constantinopolul, a avut ca efect oprirea înaintării turcilor spre Occident, 
înfrângerea cruciaţilor la Câmpia Mierlei, pe locul marii bătălii din 1389, a grăbit moartea 
lui Ioan al VUI-lea. Totuşi, Iancu a reuşit să bareze calea otomanilor spre Europa centrală 
iar Skanderbeg, drumul acestora spre Adriatica. 



3. Biserica bizantină în ultimul deceniu de existenţă a Imperiului 

După sinodul de la Ferrara-Florenţa societatea bizantină a cunoscut o puternică 
criză internă. Ea se datora în bună parte divizării păturii conducătoare dar şi a 
credincioşilor în două tabere ireconciliabile: adepţii unirii cu Biserica latină şi adversarii 
acestei uniri. întorşi acasă, unioniştii s-au găsit în faţa unei opoziţii înverşunate. In frunte 
ei s-a aflat vestitul teolog Marcu Eugenicul mitropolit de Efes până la 23 ianuarie 1444, 
când a survenit moartea sa şi când, la recomandarea mitropolitului aflat pe patul de 
moarte, locul său a fost luat de Gheorghios Scholarios. Personalitatea acestuia din urmă 
domină întreaga viaţă bisericească din ultimul deceniu de existenţă al Imperiului. 

Gheorghios Kurteses Scholarios s-a născut la Constantinopol în 1405, ca fiu a 
unor părinţi cu stare. Din tinereţe a primit o educaţie deosebită, avându-1 ca profesor pe 
Marcu Eugenicul, influenţa sa asupra tânărului învăţăcel fiind hotărâtoare. Prin 1435 era 
un important personaj în conducerea stalului bizantin fiind „primul secretar imperial" şi 
profesor de teologie la Palatul imperial. A participat la sinodul de la Ferrara-Florenţa în 
calitate de sfătuitor al împăratului Ioan al VUI-lea şi cu toate că, laic fiind n-a participat 
direct la lucrări, a contribuit substanţial la discutarea unor probleme controversate scriind 
discursurile unor înalte feţe bisericeşti. 

Scholarios a făcut parte din rândul celor ce au părăsit Florenţa înainte de 
încheierea lucrărilor sinodului pentru a nu fi nevoit să semneze actul de unire. Pentru acest 
gest el a fost îndepărtat din toate funcţiile pe care le avea la Palatul imperial. Moartea 
împăratului Ioan al VUI-lea şi venirea la tron a lui Constantin al Xl-lea Dragases nu a 
adus nici o schimbare în atitudinea curţii fată de el. S-a retras la mănăstirea Pantocrator 
apoi la Charsianit unde, la împlinirea vârstei de 30 de ani a fost tuns în monahism luând 
numele de Ghenadios. 

Momentul morţii lui Marcu Eugenicul a marcat, se pare, o radicalizare a activităţii 
antiunioniştilor din Bizanţ. Din 1444, Ghenadios Scholarios a devinit „conducătorul 
adunării ortodocşilor", investit de Marcu Eugenicul pe patul de moarte. Această 
„adunare" a fost deosebit de activă, redactând chiar o scrisoare adresată papei în care se 
propunea reluarea discuţiilor într-un sinod ecumenic mai cuprinzător. Se argumenta că la 
Florenţa reprezentarea Bisericii latine n-a fost canonică deoarece, în paralel, ea îşi 
desfăşura un conciliu propriu la Basel. De asemenea, mai mulţi patriarhi şi mitropoliţi 

orientali n-au recunoscut valabilitatea semnăturilor puse pe actul unirii de către trimişii 
lor. Papa n-a dat nici un răspuns acestei scrisori continuându-şi presiunile asupra 
împăratului în vederea declarării oficiale a unirii şi la Constantinopol. 

Pentru a grăbi acest act, în octombrie 1452, papa a trimis în capitala Imperiului 
bizantin pe Isidor, grec de origine, fost mitropolit de Kiev. El a venit cu un ajutor militar 
de două sute de oameni care trebuiau să constituie un argument în ceea ce priveşte 
intenţiile papei. Dar chiar şi aceşti soldaţi erau angajaţi pe banii lui Isidor şi nu pe cei 
oferiţi de pontiful roman. Această misiune a determinat o contrareacţie a antiunioniştilor 
care se temeau ca, pe scaunul vacant al Patriarhiei, să nu fie numit acest trimis al papei. In 
noiembrie 1452, Ghenadios Scholarios s-a adresat tuturor locuitorilor din Constantinopol 
printr-un Manifest împotriva unirii cu latinii. 

Istoricul contemporan Ducas afirmă că în această perioadă s-ar fi rostit chiar o 
afurisenie împotriva sinodului de la Florenţa, probabil de către această comunitate a 
ortodocşilor. în noiembrie 1452 „adunarea ortodocşilor''' a alcătuit un Raport contra 
sinodului din Florenţa, adresat împăratului Constantin al Xl-lea şi care a fost semnat, 
între alţii, şi de către mitropolitul Damian al Moldovei, care a participat la sinodul cu 
pricina şi a semnat actul de unire cu latinii. 

In ciuda acestei atitudini categorice a marii majorităţi a clerului bizantin, la 12 
decembrie 1452, unirea a fost proclamată în catedra Sf. Sofia. De acum tulburările 
manifestate în dispute dogmatice s-au mutat în biserici, între slujitorii altarului, afectând 
grav relaţiile cu credincioşii. Aceştia din urmă au devenit şi mai intransigenţi, ei fiind cei 
ce dădeau, din acest moment orientarea credinţei, în funcţie de încrederea pe care o 
acordau unuia sau altuia dintre păstorii lor sufleteşti. 

Tot Ducas menţionează că, din ziua în care biserica Sf. Sofia a fost locul în care s- 
a proclamat unirea „locuitorii Constantinopolului ... se fereau de aceasta ca de o 
sinagogă a iudeilor şi nu era întrănsa nici aducerea de jertfa, nici ardere de tot, nici 
tămâie ... Şi biserica o considerau ca altar păgân şi jertfa ca fiind adusă luiApolon". 

4. Căderea (1448-1453) 

Ioan al VUI-lea Paleologul a murit la 31 octombrie 1448, la vârsta de 65 de ani, 
după o domnie de mai bine de douăzeci şi trei de ani, perioadă în care a luptat cu curaj 
pentru salvarea Bizanţului dar a fost depăşit de evenimente şi a lăsat succesorului său o 
situaţie tragică. Discordia dintre fraţii săi, izbucnită încă în timpul vieţii basileului, 
prevesteau iminenţa unui război civil după moartea sa. Dar, acest război a fost evitat 
deoarece Ioan al VUI-lea şi-a desemnat ca succesor pe cel mai în vârstă dintre fraţii săi, pe 
Constantin Dragases, care a fost încoronat la 6 ianuarie 1449 în catedrala de la Mistra, iar 
la 12 martie şi-a făcut intrarea în Constantinopol. Toma şi Demetrios, ceilalţi doi fraţi, 
despoţi de Moreea, nu au încetat cu certurile şi războaiele între ei, apelând, fiecare, la 
ajutorul otomanilor. 

La urcarea pe tron a lui Constantin al Xl-lea, situaţia Constantinopolului era 
disperată. Ideea de cruciadă apuseană era ratată şi numai Iancu de Hunedoara şi 
Skanderbeg mai luptau, dar ajutorul lor nu putea să fie unul direct. Cu excepţia Albaniei, 
Murad a pus stăpânire pe toate punctele cheie ale Peninsulei Balcanice de la sud de 
Dunăre. 

în 1451, sultanul Murad s-a stins din viaţă, la Adrianopol. Mahmed al II-lea Fatih 
(„Cuceritorul") care a domnit treizeci de ani, 1451-1481, urmaşul lui Murad era foarte 
ambiţios şi, cu toate că avea numai 2 1 de ani, dispunea de o bogată experienţă de război, 
fiind hotărât să ocupe Constantinopolul . Acţiunea a început printr-o abilă ofensivă 
diplomatică, menită să izoleze complet Bizanţul de eventualii săi aliaţi. Apoi, pe ţărmul 
european al Bosforului, în cel mai strâmt loc al trecătorii, Mahmed al II-lea a pus să se 
construiască fortificaţia de la Rumeli-Hissar, prevăzută cu o artilerie puternică, în stare să 
oprească complet navigaţia în zonă. Lucrarea a fost terminată în câteva luni (martie- 
august 1452), în mijlocul entuziasmului general al turcilor. La începutul lui septembrie, 
ienicerii au masacrat ţăranii din suburbii care au vrut să-şi strângă recolta. Constantin a 
închis porţile oraşului şi a trimis o notă plină de demnitate sultanului care a răspuns printr- 
o declaraţie de război. 

La 10 noiembrie, nave veneţiene încărcate cu grâu, venind din Marea Neagră, au 
fost scufundate în faţa fortăreţei Rumeli-Hissar. Blocada oraşului era completă. 

Abandonat de toate statele din Occident şi de toţi aliaţii, Constantin se afla în fata 
celei mai puternice forţe militare a Europei din secolul al XV-lea. Asupra apărătorilor 
oraşului, turcii aveau superioritatea efectivelor, a unităţii, a disciplinei, a armamentului, a 
tacticii. Metoda lor de luptă era deja cea a timpurilor moderne. 

Până în ultimul moment Constantin al Xl-lea a încercat să obţină ajutoare 
occidentale şi asediul începuse deja când ambasadorii săi mai străbăteau Europa. Veneţia 
a hotărît să trimită nave şi trupe dar la 15 mai 1453, cu câteva zile înainte de căderea 
Constantinopolului, senatul mai delibera încă. Papa Nicolae al V-lea a hotărît şi el să 
trimită o flotă în capitala Imperiului dar s-a mărginit numai la exprimarea intenţiei. 

Constantinopolul a fost, deci, constrâns să apeleze la propriile sale resurse şi la 
unele trupe auxiliare particulare pe care basileul le-a putut determina să ajute la apărare. 
Aşa au fost cei două sute de soldaţi trimişi la Leonard de Chios şi cardinalul Isidor 
(noiembrie 1452) sau galerele veneţiene care au adus pe legaţii papali la Constantinopol 
(decembrie). în ianuarie 1453 a sosit un ajutor compus din două nave şi şapte sute de 
soldaţi în frunte cu un om de renume, genovezul Giovanni Giustiniani. împăratul i-a făcut 
cea mai călduroasă primire şi 1-a însărcinat cu apărarea oraşului. 

în loc de armata şi flota de război de care ar fi fost nevoie pentru a apăra un zid 
atât de lung precum cel al Constantinopolului, basileul nu dispunea decât de trupe slabe şi 
dispersate, al căror curaj nu putea completa inferioritatea lor numerică. Cronicarul 
Georgios Sphrantzes, încredinţat de Constantin să facă o evaluare a luptătorilor, aprecia la 
patru mii nouă sute şaptezeci şi trei de mii numărul lor, inclusiv călugării şi voluntarii, la 
care se adăugau între două mii şi tri mii de străini. Armamentul acestor trupe era 
insuficient. Cea mai mare parte a grecilor lupta cu arme albe iar artileria era mediocră. 
Apărarea navală dispunea de şapte-opt vase de război. Muniţiile erau de proastă calitate şi 
distribuite cu zgârcenie. Resursele financiare lipseau aproape complet. Cererea de bani se 
lovea de refuzul locuitorilor şi împăratul trebui să bată monedă din odoarele bisericeşti 
pentru a-şi putea plăti trupele. 

între această mână de curajoşi şi masa asediatorilor disproporţia era uriaşă. 
Sultanul a mobilizat toate contingentele pe care le puteau oferi vasalii săi, musulmani sau 
creştini, între care şi un corp de cavaleri trimişi de Gheorghe Brancovici. Estimarea 
acestor forţe variază de la cronicar la cronicar şi pare exagerată. Intre cei o sută şaizecide 
mii sau două sute de mii de oameni care formau tabăra turcă, puteau fi circa şaizeci de mii 
de luptători, între care multe trupe de strânsură. Restul era format din imami şi dervi şi 
susţineau moralul trupei şi negustori atraşi de speranţa unei prăzi bogate. Corpurile de 
elită erau formate din contingente din Anatolia şi, mai ales, din zece mii de ieniceri, 
infanterie ce nu avea egal, recent reorganizată de Mahmed al II-lea, remarcabilă mai ales 
prin fanatismul ei religios, spiritul de trupă, disciplina, ordinea impecabilă, mobilitatea şi 
uşurinţa în manevrare. 

Un loc important în armata otomană îl avea artileria. Niciodată până atunci n-a 
fost folosită în asemenea măsură. Ceea ce era absolut nou era calibrul deosebit, greutatea 
pieselor de artilerie, multe din ele fiind turnate chiar la faţa locului, acolo unde erau să fie 
folosite, la fel şi ghiulele, mai ales din piatră, aveau dimensiuni apreciabile. G. Sphrantzes 
a numărat paisprezece baterii compuse din câte patru tunuri fiecare. Cel mai vestit a fost 
tunul uriaş, fabricat la Adrianopol de către meşterul ungur Urban (sau Orban), transfug 
din Constantinopol, trecut în serviciul sultanului. Diametrul ţevii acestei piese colosale 
măsura 99 cm şi lansa ghiulele cu o circumferinţă de l,86m. Au trebuit două luni ca să fie 
transportat de la Adrianopol cu un atelaj de şaizeci de boi. 

în sfârşit, Mehmed al II-lea dispunea de flota cea mai importantă pe care marina 
otomană a avut-o vreodată. Alături de cincisprezece galere înarmate, suficiente pentru a 
zdrobi flota creştină, acţionau şi alte nave, plasate dispersat. Ele erau comandate de 
generalul Baltoglu, un renegat bulgar. 

împresurarea oraşului a avut loc între 2 şi 6 aprilie. Constantin al Xl-lea şi-a plasat 
forţele pe ziduri. Giovanni Giustiniani cu patru sute de cavaleri era postat la poarta Sf. 
Roman - Topkapi, cea mai expusă atacurilor turceşti. După un bombardament prealabil, 
la 1 8 aprilie, Mehmed al II-lea a apreciat ca suficiente numărul breşelor în zid şi a ordonat 
un atac dar apărătorii i-au respins folosind focul grecesc împotriva lor. 

Apoi războiul s-a mutat pe mare. Otomanii şi-au propus şi au atacat intrarea în 
Cornul de Aur forţând lanţurile ce închideau intrarea, dar au fost respinşi (19 aprilie). 
Hotărât să intre în golf, Mehmed al II-lea a transportat, în cursul unei nopţi, pe uscat, 
navele în Cornul de Aur, trăgându-se până în vârful dealului Pera pentru a le lansa apoi de 
acolo în port şi a prinde din spate flota creştină care păzea lanţurile. 

Această operaţiune a fost executată cu o promptitudine extraordinară în noaptea 
de 22 spre 23 aprilie: şaptezeci de de vase între 17 şi 20m lungime a fost transportate pe o 
distanţă de mai bine de un km, la patruzeci şi unu de metri altitudine, apoi lansate în 
Cornul de Aur. 

Efectul moral al operaţiunii asupra apărătorilor a fost uriaş. In plus, o parte a lor a 
trebuit să fie dislocată şi de-a lungul zidurilor maritime ale Cornului de Aur. Stratagema 
cu transportarea navelor pe uscat nu a reuşit deoarece odată ajunse în golf ele au rămas 
aici imobilizate, fără a mai putea fi folosite în cursul asediului. 

In timpul luptelor navale, bombardarea zidurilor terestre a continuat şi rezistenţa 
asediatorilor a slăbit. Certurile însoţite de bătăi între veneţieni şi genovezi divizau tabăra. 
Nu exista înţelegere nici între greci şi latini. 

Două asalturi comandate de sultan, la 7 şi 12 mai, au fost încă respinse de asediaţii 
care aveau în frunte pe împărat. La 2 1 mai, turcii au încercat o forţare a lanţurilor de la 
Cornul de Aur dar fără nici un rezultat. Au fost zădărnicite paisprezece tentative de 
minare a zidurilor, dintre care patru între 21 şi 25 mai. 

La 26 mai, după un consiliu de război ale cărui deliberări au fost lungi şi unde 
fiecare comandant de oaste a putut să-şi expună punctul de vedere, Mehmed al II-lea a 
decis atacul general. A doua zi a inspectat trupele, a încredinţat fiecărui comandant postul 
său, a promis soldaţilor că toate comorile Constantinopolului le vor aparţine şi că el nu-şi 
rezerva decât zidurile. A dispus ca asaltul zidurilor să se facă în valuri succesive, astfel 
încât el să fie neîntrerupt şi susţinut mereu de forţe proaspete. 

Ziua de 28 mai a fost deosebit de emoţionantă pentru asediaţi. Constantin al XI- 
lea a dispus să se ţină slujbe religioase solemne, icoanele cele mai vestite au fost duse pe 
ziduri. Basileul a mers apoi la Sf. Sofia, a retras proclamaţia de unire religioasă şi, după 

suveran, toţi demnitarii, potrivit credinţei lor, au primit Sfânta Euharistie, s-au îmbrăţişat 
şi s-au întors pe metereze. In urma lor au încuiat porţile care dădeau spre oraş pentru a 
împiedica orice tentativă de fugă. 

Asaltul final a început în noaptea de 28 spre 29 mai, aproximativ la ora 1,30. El s- 
a dat pe toate cele trei laturi ale triunghiului care forma oraşul dar intens n-a fost decât pe 
latura zidului terestru, între Tekfur-Serai şi poarta Sf. Roman. 

Primele două valuri au fost respinse. Disperat, Mahmed al II-lea a ordonat 
folosirea rezervelor. Se făcea ziuă când, epuizaţi, ienicerii, scoţând strigăte asurzitoare, s- 
au aruncat asupra spărturilor. Giustiniani a primit o rană în piept şi s-a retras. Lupta a 
continuat şi asediaţii opuneau încă rezistenţă când au văzut steagul sultanului fluturând 
deasupra oraşului. Apărătorii porţii Sf. Roman cu împăratul în frunte, au continuat să se 
bată dar, atacaţi şi din spate, ei au fost copleşiţi . A început o luptă corp la corp, în care 
împăratul a fost rănit mortal. 

Turcii au intrat în Constantinopol masacrând pe toţi locuitorii pe care i-au întâlnit, 
apoi au trecut la jefuirea sistematică a caselor, palatelor, mănăstirilor. Mehmed al II-lea şi- 
a făcut intrarea în oraş şi s-a dus direct la Sf. Sofia, însoţit de un imam. Aici şi-a rostit 
rugăciunea, apoi a pătruns în altar, s-a urcat pe masa altarului, călcând în picioare tot ce se 
afla pe ea. Aceste două gesturi simbolice încheiau istoria de peste un mileniu a Imperiului 
roman de Răsărit. 

Stalul bizantin nu mai exista, dar două centre elene mai înfloreau încă. Unul era 
despotatul de Moreea iar celălalt, stalul de Trapezunt, complet independent. Ele au mai 
supravieţuit câţiva ani căderii Constantinopolului, dar era clar că sultanul nu va tolera în 
Imperiul său aceste enclave capabile oricând să devină centru de refugiu al naţiunii elene, 
iar stângăcia şi neînţelegerile dintre conducători, au grăbit deznodământul. 

In 1461, Moreea întreagă a fost transformată în paşalâc turcesc. Un singur oraş, 
republica autonomă Monembasia, şi-a păstrat independenţa, datorită puterii fortificaţiilor 
sale, marinei pe care o avea şi vitejiei guvernatorului ei, Manuel Paleologul. Ceva mai 
târziu ea s-a predat Veneţiei care a păstrat-o până în 1540. 

La un an după Moreea bizantină, stalul Trapezunt a dispărut şi el. Situat între 
lumea elenă, ţările Caucazului şi statele musulmane din Anatolia, el s-a bucurat în timpul 
celor două secole de existenţă de o remarcabilă prosperitate economică. Ea se datora, în 
primul rând, aşezării, la întretăierea drumurilor de caravane din Asia Centrală, cu căi 
maritime care au făcut din acest oraş, metropola unei thalassocraţii, reşedinţa unei culturi 
originale, bazată pe civilizaţia greacă şi pe aporturi asiatice. 

Ultimul împărat de Trapezunt şi-a încheiat existenţa la Constantinopol, împreună 
cu cei şapte fii ai săi, executaţi prin decapitare, nevoind să treacă la islamism. Era o 
moarte tot atât de demnă ca şi cea a lui Constantin al Xl-lea Dragases, ultimul împărat al 
Bizanţului. 



Ultimul deceniu al existenţei sale Bizanţul 1-a petrecut oscilând între speranţa 
în Occident şi ameninţarea otomană. Istoriografia mai veche, dar şi cea mai nouă, s-a 
obişnuit să privească cucerirea turcească a Bizanţului ca pe o calamitate istorică. Fără 
îndoială, ca orice impilare, stăpânirea străină, de limbă şi religie diferită de cea a 
autohtonilor, a însemnat o grea povară. Bizantinii şi-au dat seama că turcii însemnau 
stagnare, suferinţă, dar latinii însemnau moarte. Ei însemnau sugrumarea Bisericii 
Ortodoxe care reprezenta duhul poporului bizantin şi, de aceea, credincioşii au văzut în 
stăpânirea otomană mai puţin rău decât în concesiile pe care ar fi trebuit să le facă 
latinilor. 

Faptul că puterea de stat otomană nu s-a amestecat în problemele de dogmă 
de care Ortodoxia era atât de legată, spre deosebire de occidentalii care o făceau cu orice 
prilej, i-a determinat pe creştinii din Imperiu să prefere supunerea faţă de noii stăpânitori. 
îndată după căderea Constantinopolului, în conştiinţa vremii, a existat la bizantini 
convingerea că stalul lor n-a fost distrus de turci ci de occidentali, că turcii n-au fost decât 
cei ce au profitat de pe urma conflictului religios, economic şi politic dintre Orientul 
bizantin şi Occidentul latin. 

Dar, prăbuşirea Bizanţului n-a fost decât una politică, întreaga sa decădere, 
mai ales în timpul Paleologilor, fiind dublată de o înflorire a culturii şi civilizaţiei. Ultima 
perioadă a existenţei sale a oferit lumii întregi feeria unei adevărate renaşteri spirituale. 
Umanismul bizantin a luat avânt sub Andronic al II-lea (1282-1328), iar după încheierea 
războaielor civile, o nouă şi ultimă strălucire, sub Manuel al II-lea (1391-1425). Se poate 
afirma că Umanismul şi Renaşterea din Europa apuseană s-au născut în partea de Răsărit 
a continentului, că s-au adăpat de la tradiţia civilizaţiei greceşti preluată prin marile şcoli 
din Constantinopol, Mistra sau Trapezunt. Prăbuşirea edificiului bizantin nu s-a datorat, 
deci unei crize ideologice. Ortodoxia a supravieţuit şi a continuat tradiţia celei mai 
autentice civilizaţii, fiind liantul lumii creştine pe fostul teritoriu al Imperiului. Patriarhul 
de Constantinopol a devenit conducătorul spiritual al unei comunităţi mult mai mari decât 
a fost Imperiul în vremurile sale cele mai bune. Bizanţul n-a murit odată cu dezintegrarea 
politică. Civilizaţia sa a continuat pe teritoriul statelor succesoare, influenţa atotputernică 
a spiritualităţii sale fiind sesizabilă până în zilele noastre. 

